
e Capitolul 1 


Dale Crowe Junior îi explica ofițerului supraveghetor! Kathy 
Baker, care răspundea de el, că nu știa să fi făcut ceva rău. Se 
dusese la baru' ăla deocheat să se-ntâlnească c-un tip, un 
camarad de-al lui, luase și el o bere și-atâta tot, stătea la locul 
lui și-și vedea de treabă când curva aia a venit la masă șia 
început să danseze pentru el personal, deși el n-o rugase deloc. 

— Îți depărtează genunchii ca să se vâre cât mai aproape, 
mai-mai să ţi-o bage în nas, zise Dale Crowe. Pe asta o chema 
Earlene. l-am zis că nu mă-nteresează, da' o ţinea tot p-a ei, așa 
că m-am ridicat ș-am plecat. Da' curva începe să urle că-i 
datorez cinci foi și matahala de paznic vine în fuga mare spre 
mine. l-am dat un brânci, atâta tot și, când să ies, dau peste 
rabla aia de poliţie alb-verde, că era parcată chiar în fața ușii 
taman la pândă. Atunci matahala începe să facă pe duru' și să 
se dea mare, așa că i-am ars una zdravănă, că eram sigur că 
copoii ăia dă-n mașină or să vadă că el începuse. Rahat, mi-au 
pus brăţările, m-au trântit în spate și nici n-au vrut s-audă ce le 
ziceam eu. P-ormă m-au băgat pe computeru' ăla mic, că unul 
din copoi avea unu', și zice: la te uită, ia te uită, eliberat 
provizoriu. După ce-a lovit un poliţist. Așa că abia așteptau 
'mnealor să le dau puţin de lucru. Da’ ce, crezi că mie mi-a picat 
bine? 

În dimineaţa aceea, Dale Crowe Junior fusese adus înapoi la 
secţia de cercetări penale a Tribunalului Departamental din 
Palm Beach, în arestul unde se înghesuiau o mulțime de 
infractori îmbrăcaţi cu uniforma albastră de pușcăriaș, în care 
arătau ca niște medici în halate de spital. Siluete albastre de jur 
împrejur în semiîntuneric. Kathy Baker îi recunoscu pe câţiva 
dintre ei. Făceau câte un pas înainte ca să iasă la lumină și îi 
spuneau printre gratii: „Salut”. Cei mai mulţi erau negri și o 
întrebau ce mai face. Kathy ridica din umeri. Aceeași poveste, 
anturaj nepotrivit. Îi spuse lui Dale Crowe, în timp ce deschidea 
dosarul cazului său, că se grăbise foarte tare să se întoarcă la 


1 În sistemul judiciar american, ofițer de poliție însărcinat cu supravegherea unui 
infractor aflat în libertate provizorie condiţionată. (n.tr.). 

pârnaie. Două zile apucase să răsufle și el afară din pușcărie și 
gata, înapoi. 

— Nici n-am avut când să-ți complotez fișa de condamnare și 
ai comis o nouă infracțiune. 

— Pen’ că m-am dus la prăpăditu' ăla de bar? Nu mi-a zis 
nimeni că n-am voie! 

— Când să te prindă pe tine cineva să-ţi spună ce ai voie și ce 
nu?! Trebuia să te prezinţi la Serviciul Eliberări Provizorii din 
Omar Road. 

— Mi-au zis că am șaptej' două de ore să mă vântur pân' 
acolo. Foiam să mă duc la fabrica de zahăr, să făd de po' să-mi 
iau slujba înapoi - Dale se întoarse într-o parte, strigând la cei 
care făceau gălăgie și vorbeau în gura mare: Hei, gura, avem de 
vorbit aici! 

Umbrele albastre din întuneric nu-i dădură nicio atenţie. Kathy 
se apropie și mai mult de gratii. Acum simţea chiar și mirosul lui 
Dale. 

— Raportul poliţiei arată că băuseși. 

— O bere, atât. M-am pișat pen’ analize și-a ieșit curate. 

— Dar ești minor. Ai încălcat legea fiindcă ai băut chiar și o 
bere și asta înseamnă infracţiune în timpul eliberării provizorii. 

Dale Crowe Junior avea douăzeci de ani?, un puști înalt, osos, 
și părea slăbuț în uniforma albastră de penitenciar. Păr negru, 
nepieptănat, privire posacă, ochi care alergau de colo-colo, 
îngrijorat, deși se străduia să pară plictisit. Dale provenea dintr- 
o familie de infractori aflaţi în mereu ba la pușcărie, ba afară. 
Unchiul său, Elvin Crowe, își ispășise săptămâna aceea o 
condamnare și urma să înceapă perioada de eliberare 
provizorie. 

Kathy Diaz Baker avea douăzeci și șapte de ani, nu măsura 
mai mult de un metru șaizeci și opt, și părea foarte zveltă în 
rochia de bumbac alb, gen cămașă bărbătească, încinsă în talie 
cu o centură. Nu era deloc fardată în dimineaţa aceea și părul 
negru, făcut permanent, era pieptănat pe spate, ca să n-o 
deranjeze. Avea un ușor accent spaniol - datorită ramurii Diaz 
din arborele ei genealogic, ceea ce era foarte plăcut - deși 
putea să vorbească și fără niciun fel de accent când voia. 
Devenise Baker printr-o căsătorie care durase paisprezece luni. 
Cunoscuse o mulţime de indivizi de teapa lui Dale Crowe în cei 


? În SUA majoratul e la douăzeci și unu de ani. 


doi ani de când lucra la Secţia Corecţională a Poliţiei din Florida 
și știa de ce sunt în stare. Unchiul lui, Elvin Crowe, îi fusese 
repartizat de curând tot ei. 

— Adicătelea po’ s-intru-n pârnaie, da’ nu po’ să rad ș-io o 
bere? 

— Ascultă, am vorbit cu avocatul tău... 

— Da’ n-o să-ţi bagi idee că n-am să mai trag și io câteva 
berici acolo, după ce ies de la slujbă, cân' toată ziua m-am cărat 
cu rabla aia de camionu' cu zahăr? Și nu mi-a scris nimeni nimic 
în permis, n-are nimeni nicio dovadă. 

— Ai terminat? Kathy îl privea cum apucase gratiile cu mâinile 
și încerca să le smucească Am stat de vorbă cu avocatul tău. 

— O javră, așa-i? Apărător de-n oficiu', nu? 

— Ascultă-mă. O să încerce să te scoată basma curată, dar fă 
în așa fel încât să pară că e vorba de o infracțiune minoră. 
Doamna procuror n-are nimic împotrivă. O să lase totul la 
latitudinea judecătorului, dacă îţi recunoști vinovăția. 

— La naiba! Da' n-am făcut nimic. 

— Vrei să mă asculţi o clipă? Dacă susţii că nu ești vinovat, e 
ca și cum ai căuta procesul cu lumânarea, judecătorului n-o să-i 
placă. Te vor găsi vinovat oricum și te vor pune să plătești și 
pentru faptul că ai irosit timpul tribunalului. întelegi? 
Recunoaște-ți vinovăția și încearcă să arăţi că îţi pare rău, fii 
politicos. Judecătorul s-ar putea să te lase-n pace. 

— Să-mi dea drumu'? 

— Va solicita recomandări. Procurorul va cere totuși să faci 
câteva zile. 

— Pen' c-am ras o bere? 

— Poate că va cere să fii trimis la lucru, undeva în afara 
perimetrului închisorii. Încearcă să-ţi păstrezi cumpătul, da? 
Lasă-mă să termin. Avocatul tău va pleda pentru o nouă 
perioadă de eliberare provizorie, o să spună ce muncitor 
sârguincios ești. Nu va menţiona că ai fost dat afară decât dacă 
vine vorba. Dar să nu minţi, da? Trebuie să te previn că 
judecătorul e cam dur, zise Kathy. Nu știi niciodată ce are de 
gând. Dacă faci pe deșteptul și se convinge că nu-ţi pare rău, 
poţi să le spui deja la revedere lu' mămica și lu' tăticu', ești 
terminat. 

— La cine am nimerit? 

— La judecătorul Gibbs. 


Dale păru încântat. 

— Bob Isom Gibbs, B.I.G., îl știu. La alegeri îi vezi numele pe 
panouri: BIG: domnul Bunăvoinţă, Inteligență, Generozitate. E 
sculă mare, așa-i? 

— S-a făcut cunoscut. 

— El l-a trimis și pe unchi-meu la zdup. 

— Dale, judecătorul Gibbs a trimis mai mulți criminali la 
moarte decât toţi ceilalți judecători din statul Florida, îi închise 
ea gura lui Dale. Eu încerc să te conving că trebuie să fii 
cuminte. Da? Cu judecătorul ăsta s-ar putea s-o încurci. 

Dale scutură din cap nevinovat. Apoi zise: 

— Măi să fie-al naibii, nu știu! și oftă suflându-și duhoarea în 
fața lui Kathy și silind-o să întoarcă capul într-o parte. Și n-o să-i 
spui și cam cum vezi dumneata lucrurile? 

— Dacă judecătorul va cere și recomandările mele, da, o să 
am Și eu ceva de spus... 

— Păi, asta-i bine. Zi-i că beau de la paijpe ani și mă pricep la 
chestia asta, nu-i nicio problemă. Auzi, mai spune-i și că am 
muncă la fabrica de zahăr. Pâine bună acolo, și nu vreau s-o 
pierd. 

— Altceva? 

— Altceva nu-mi vine-n cap. 

— Adică să mint pentru tine? 

— Da’ ce, face rău cuiva? Spune doar c-am slujbă, ce 
Dumnezeu! 

— Crezi că eu sunt de partea ta? 

— Și ce, nu ești? 

— Dale, eu nu sunt prietena ta. Sunt ofițerul tău 
supraveghetor. 

e 

Kathy plecă de la arest, lăsând în urmă umbrele întunecate și 
hărmălaia, trecu prin fața unor uși încuiate și prin holul bine 
luminat, și se întoarse din nou în lumea cămășilor sport și a 
rochiilor înflorate, printre oamenii care așteptau să înceapă 
ședința de judecată. 

— Ce s-a întâmplat? 

Kathy ridică privirile. Era Marialena Reyes cu geanta doldora 
de acte, procuroarea adjunctă care urma să apară în procesul lui 
Dale Crowe peste zece minute. Era prietenă cu Kathy, o femeie 
în jur de patruzeci și ceva de ani, celibatară, foarte pasionată de 

munca ei, îmbrăcată în dimineaţa aceasta într-un costum cam 
șifonat de în maro. 

— Chiar acum am vorbit cu el, zise Kathy și clătină 
dezamăgită din cap. 

— Ce mai e nou? 

— Toate vechi. Se uită cu toţii la mine și știu: eu sunt fata cu 
lista care vine să-i bifeze. Ca și când aș fi o asistentă socială. 

— Asta depinde numai de tine. De când îţi tot spun: du-te la 
facultate și ia-ţi diploma în drept. 

— M-am săturat și așa de tribunal până peste cap. Cât o să 
primească Dale? 

— Cred că un an și o zi. N-o să facă decât nouăzeci de zile, 
dar în cazier se trece toată perioada. Poate că asta o să-l sperie. 

— Nu e decât un copil prost, se crede un „dur”. 

— Evident, asta e problema. Dar ia partea bună a lucrurilor - 
unul mai puţin în grija ta. N 

— Oricum, am șaptezeci și trei. II dau la schimb pe Dale Junior 
pentru unchiul lui, Elvin. A ieșit sâmbătă, un tip solid, cu o 
pălărie de cowboy pe cap. Se așază începe să se joace cu 
lucrurile de pe biroul meu... Consideră că nu e corect să facă 
zece ani pușcărie și acum încă cinci de libertate condiţionată - 
ascultă și tu - numai pentru că a tras din greșeală într-un tip. Și 
nici măcar nu în cel pe care îl urmărea el. O să-mi povestească 
odată totul despre chestiunea asta. Atitudinea lui este cam așa: 
bine, a omorât un om, ei și ce-i cu asta? Parcă îl văd pe Dale 
Crowe peste douăzeci de ani... 

— Dacă apucă, replică Marialena Reyes. Mda, cred că o să 
capete cel puţin un an și o zi. Deși, cu Gibbs, niciodată nu poți 
să știi. Dacă s-a simţit bine astă noapte, s-ar putea să fie într-o 
dispoziție mai bună. O să-ţi ceară recomandări. 

— Știu, dar nu prea am ce să-i spun. 

— Cum te înţelegi cu el? Nu se poate să nu te fi remarcat 
până acum. i 

— Nu am discutat niciodată în afara sălii de judecată. Imi 
spune „doamnă Bacar”. 

— Asta-i genul. Crede că are haz și toată lumea îi cântă-n 
strună. 

— Dar nu mă cheamă Bacar, zise Kathy. Și nu mă simt 
obligată să zâmbesc ca să-l fac fericit. 


— Ai norocul că nu trebuie să-l vezi în fiecare zi. Cel puţin mă 
bucur că nu trebuie să ies și în oraș cu el. li plac tinerelele. Știai 
că a fost convocat din nou în fața Comisiei de disciplină? 

— Am auzit ceva. Cică i-ar fi cerut unei femei să se dezbrace. 

— În biroul lui, o avocată din oficiu, una nouă. l-a cerut, citez: 
„arată-mi comorile ascunse”. l-a spus că fusese rugat să dea o 
mână de ajutor la selecţia participantelor la concursul Miss 
Trestia de Zahăr și spusese: „Cred că ai ce se cere”. 

— Și i-au dat drumul! 

— Cu o mustrare. Au hotărât că purtarea lui reflecta mai 
curând un umor prost direcționat decât comportament social 
inadecvat. 

— Mă mir. Știu că fata a depus o plângere. 

— Da, nu sunt multe care fac asta. A mai depus plângere o 
grefieră, nu a lui, a altui judecător. Gibbs a întrebat-o dacă nu 
vrea să joace cu el Carnaval. Ea a spus că nu știe cum să joace 
și atunci el i-a spus: „Te așezi pe faţa mea și eu ghicesc ce 
greutate ai”. 

Kathy se surprinse încercând să-și imagineze cam cum ar 
arăta scena asta. 

— Poate că e nebun. 

— Posibil, zise Marialena. Dar sigur e că e foarte fustangiu 
pentru un tip de aproape șaizeci de ani. 

e 

lată că intra acum și când te uitai la el părea absolut 
inofensiv. Avea vreun metru șaptezeci, o faţă osoasă, părul 
negru pieptănat lipit de cap. Poate cam prea negru, se gândi 
Kathy. Și-l vopsea. Un omulețţ într-o robă de judecător care 
părea prea mare pentru el. Ținea umerii ridicați, încât părea 
foarte sigur de el, în timp ce se îndrepta spre jilț. Portărelul, 
Robbie, un ajutor de șerif într-o uniformă sport, ceru celor 
prezenți să se ridice în picioare. Kathy privi de jur împrejur. Nu 
erau mai mult de o duzină de spectatori, prieteni sau rude ale 
infractorilor, aflaţi în rândul întâi, îmbrăcaţi în albastru. 

Toţi rămaseră în picioare, în timp ce judecătorul Bob Gibbs 
examina curtea, mutându-și privirea de la apărătorul public, un 
tânăr pe care Kathy nu-l cunoștea, la polițistul care îi scotea 
cătușele lui Dale Crowe. Acum se uita în partea în care se afla 
Kathy, așezată la masa procuraturii, alături de Marialena Reyes. 


— Buenos dias, doamnelor, spuse el. Văd că astăzi joacă 
latinii împotriva englezilor. Noroc, băieţi. O să cam aveţi nevoie. 

Tânărul apărător public surâse. Dale Crowe, care stătea acum 
în picioare lângă el, nu zâmbea. Judecătorul se întoarse spre 
grefiera lui, Mary Ellen, care îi întindea un dosar. Işi aruncă o 
privire pe el, apoi se uită la stenograful care ședea relaxat în 
spatele mașinii sale de stenografiat. 

— Vrei să înregistrezi în engleză, Marty, nu-i așa? 

— Da, domnule, răspunse Marty fără să clipească, la fel de 
lipsit de expresie ca și judecătorul. 

Privind din nou spre ele, Gibbs spuse: 

— Sunteţi de acord, doamnelor? Vom vorbi rar și vom folosi 
dialectul sudic? Altfel cred că n-ar fi corect pentru apărare. 

Marialena Reyes zâmbi și spuse, în numele poporului din 
statul Florida. 

— Ar fi de preferat, domnule judecător. 

— Doamnă Bacar, aveţi ceva împotrivă? 

Omulețul cu mutră solemnă și păr cănit privea fix la ea, 
așteptând. Kathy spuse: 

— Baker, domnule judecător. 

— Poftim? 

— Mă numesc Baker, nu Bacar. 

Gibbs privi în jos, spre dosar, apoi ridică din nou privirea. 

— Dar mai înainte v-aţi numit Bacar, înainte să vă schimbaţi 
numele, nu-i așa? 

— M-am numit întotdeauna Baker, spuse Kathy. 

N-are decât să creadă ce-o vrea. 

e 

Kathy Baker fu nevoită să vorbească din nou atunci când 
Gibbs întrebă dacă Secția Corecţională este mulțumită de faptul 
că domnul Crowe își recunoștea vinovăția. Kathy spuse: 

— Da, domnule. 

Gibbs sublinie: 

— Știţi că aceasta înseamnă că pot să-i revoc eliberarea 
provizorie și să-l condamn pentru acuzaţia iniţială, molestarea 
unui ofițer de poliţie. Este o infracțiune de gradul trei, care se 
pedepsește cu până la cinci ani închisoare. 

Kathy spuse: 

— Da, domnule, întrebându-se oare de ce i se adresa 
judecătorul ei, în loc să-i comunice toate acestea inculpatului. 


— Din Raportul infracţional reiese că incidentul a avut loc în 
parcarea de la Clubul Peekaboo, pe șoseaua Lake Worth. 
Poliţiștii i-au cerut domnului Crowe să prezinte actele de 
identitate... Aici scrie că domnul Crowe a răspuns grosolan și 
agresiv - Gibbs ridică privirea din dosar. Cum e la Clubul 
Peekaboo, domnule Crowe? Se servește bine? 

Dale surâse. 

— 'Mnenţeles, meserie! 

— Dar dincolo, acolo unde l-ai pocnit pe tip? 

— Nu mai calc p-acolo, domle judecător. 

Kathy observă că Dale începea să se frământe, mutându-și 
greutatea de pe un picior pe altul, neliniștit, dar întrezărind o 
oarecare speranţă. 

— Arăţi destul de zdravăn pentru un băiat de vârsta ta, spuse 
Gibbs. Anul trecut ai lucrat la Fabrica de zahăr Glades... Ei, de 
fapt, nu mai ai decât câteva luni până la majorat... Așadar, am 
să trec cu vederea peste faptul că ai băut o bere. Ești mulțumit, 
domnule Crowe? 

— Mda, domle, răspunse Dale mormăit. 

Marialena Reyes interveni, zicând: 

— Vă rog să mă scuzaţi, domnule judecător, dar domnul 
Crowe a înșelat încrederea pe care i-am acordat-o noi. Pentru ca 
eliberarea provizorie să aibă rost, consider că ar trebui să i se 
aplice, cel puţin pe hârtie, pedeapsa prevăzută de 
regulamentele departamentale. 

— Hei, Marialena, zise Gibbs, tu și cu mine suntem de aceeași 
parte a baricadei; reprezentăm interesele statului și suntem 
conștienți de faptul că se pune problema unei sancţiuni. 
Doamnă Bacar, cred că și dumneavoastră gândiţi la fel, nu-i 
așa? 

— Baker, zise Kathy. 

— Baker, așa e. L-aţi schimbat. 

— Cred că v-am spus că n-am numit întotdeauna Baker. 

înfruntă privirea acestui judecător parvenit și mârlan care 
voia ca toată lumea să vorbească în dialectul din sud. 

— Dacă insistaţi, spuse Gibbs. N-am de gând să mă cert cu 
dumneavoastră. 

— Mulţumesc, zise Kathy și constată că expresia de pe chipul 
lui se modifică, aerul glumet dispăruse. 

— Nu-mi mulțumiți încă, spuse el și Kathy se întrebă ce voie 
să spună, apoi judecătorul se întoarse spre Dale Crowe. Pot 
trece cu vederea peste faptul că ai băut o bere, dar nu și peste 
atitudinea dumitale. Se pare că, după părerea dumitale, dacă 
cineva te deranjează este cât se poate de firesc să-i arzi un 
pumn în ochi, nu-i așa? Cine ţi-a băgat ideea asta în cap? Tatăl 
dumitale, așa e? Te întreb pentru că l-am judecat de mai multe 
ori pe tatăl dumitale chiar în această sală. Când făcea 
contrabandă cu aligatori, când era prins cu kilograme de 
marijuana în barcă, venind pe lac. 

— Pe vremea aia, io eram mic, zise Dale. 

— Parcă văd cum înveţi legănat pe genunchiul tatălui 
dumitale, spuse Gibbs, adică pe ăla pe care nu i l-a mușcat 
aligatorul. L-am văzut aici pe tatăl dumitale, l-am văzut și pe 
unchiul Elvin, un individ pe care îl consider drept un model de 
recidivist. Braconaj, tâlhărie cu mână înarmată, atac asupra 
oamenilor pentru a le fura banii... Aproape că am și uitat 
infracţiunea cea mai mare, ultima. Dacă se va ridica vreodată o 
statuie în memoria pușcăriașilor, Elvin va servi cu siguranţă 
drept model. Cred că am mai văzut aici o mulţime de alţi Crowe, 
din neamul dumitale - judecătorul își mută privirea de la el și 
continuă. Marialena, așa, de curiozitate, ai auzit vreodată de 
vreun Crowe cumsecade? 

— Domnule judecător, nu știu prea multe despre această 
familie. 

— Dar ai auzit destule despre ei. 

— Da, le-am auzit numele. 

— Ei bine, cred că înţelegi ce vreau să spun. Oricum, dacă nu 
există nici circumstanţe atenuante, nici agravante în legătură cu 
cazul în speță, atunci te consider vinovat, Dale Crowe. Verdictul 
curții este ca, în numele legii, să fii încredințat Secţiei 
Corecționale pe o perioadă de cinci ani, cu luarea în considerare 
a timpului deja ispășit. Aveţi dreptul să faceți apel... 

— Domnule judecător... interveni Kathy. 

În același timp Dale protesta: 

— Cinci ani, dar pentru ce? Pentru că am pocnit un tip? Dar ce 
era să fac, se dăduse la mine! 

Apărătorul își puse mâna pe braţul lui Dale, când Gibbs îl 
întrebă: 

— Cine, domnule Crowe? 

— Paznicul, când tocmai voiam să ies din bar. 

— Dar eu vorbesc despre prima acuzaţie, domnule Crowe. 
Molestarea unui ofiţer de poliţie, cauzatoare de rănire. Sentința 
este dată pentru această faptă, pentru indiferența sau, mai bine 
zis, lipsa dumitale totală de respect față de lege. Mai mult chiar, 
voi recomanda să fii trimis la PSF, Penitenciarul de Stat din 
Florida, unde și-au ispășit pedepsele și tatăl, și unchiul dumitale. 
Vei continua tradiţia familiei. 

— Domnule judecător, aș dori să amintesc Curţii că inculpatul 
se afla în libertate provizorie de numai două zile când a fost 
arestat, spuse Kathy. 

— Corect, zise Gibbs. Asta confirmă ceea ce spuneam. Nu stă 
deloc pe gânduri, nu-i așa? 

— Voiam să spun că nu se prezentase încă la Serviciul 
Eliberări provizorii și deci nu știa care sunt condiţiile pe care 
trebuia să le respecte. 

— Atunci este vorba de încă o infracţiune: faptul că nu s-a 
prezentat la dumneavoastră. 

— Nu, din acest punct de vedere era în regulă. Mai avea timp. 

— Aţi stat de vorbă cu el înainte de a veni aici? 

Kathy începea să-și dea seama încotro bate vântul și regretă 
că nu tăcuse. 

— Am discutat cu el în dimineaţa aceasta. 

— Unde, la arest? 

— Da, domnule. 

— Bine, și ce aveți de comunicat Curţii? 

— Consider că nu este în interesul statului să-i aplice 
pedeapsa de cinci ani pentru o faptă pentru care, iniţial, i se 
acordase eliberare provizorie. 

— Daaa? spuse Gibbs, încercând să-și compună o mină 
serioasă, apoi aruncă o privire spre portărel, spre grefier, spre 
toată echipa sa, înainte de a se întoarce din nou spre ea. Și ce i- 
aţi da dumneavoastră? 

Se juca cu ea. N-ar fi trebuit să deschidă deloc gura. 

— Nu este de competența mea, domnule judecător. 

— Consideraţi că domnul Crowe trebuie să fie pus din nou în 
stare de libertate provizorie? 

Kathy ezită. Nu era sigură că e foarte bine să fie iertat chiar 
de tot. 

— Cred că cinci ani și jumătate, ceea ce înseamnă că va face 
aproximativ douăzeci de luni, este o sentinţă cam dură. 

— V-am întrebat cât i-aţi da dumneavoastră și nu ne-aţi 
răspuns. 

— Ei bine, m-aș gândi la un an și o zi. 

— Vă bazaţi evident pe evaluarea caracterului său... Pe ce 
altceva? 

— Mă gândesc la vârsta lui, la gravitatea infracţiunii... 

— Și aceasta după ce aţi discutat cu el nu mai mult de zece 
minute la arest? Printre gratii, în hărmălaia și învălmășeala 
aceea de acolo? M-ar interesa să știu despre ce anume ați 
discutat. 

— l-am spus că avocatul lui are dreptate, trebuie să-și 
recunoască vinovăția. 

— Și ce v-a spus domnul Crowe dumneavoastră? 

— Nu sunt sigură că înţeleg ce vreți să spuneți. 

— Bine, voi formula mai explicit întrebarea, zise Gibbs. Ceea 
ce mă interesează pe mine este să aflu cum se face că un 
infractor cu perspectiva unei pedepse de cinci ani reușește s-o 
determine pe o polițistă tânără și drăguță ca dumneavoastră să- 
i pledeze cauza. Ce a putut spune ca să vă facă să treceţi de 
partea lui? 

Kathy începuse să scuture din cap încă înainte ca Gibbs să-și 
fi terminat fraza. 

— Domnule judecător, nu sunt de partea lui. l-am și spus-o. 

— Deci el nu v-a spus nimic... 

— Ba da, sigur, a vorbit... 

— Nu voi spune în faţa Curţii ceea ce gândesc, întrucât nu 
vreau să se consemneze în procesul verbal, zise Gibbs. Dar dacă 
sunteți curioasă, doamnă... Baker, așa e? Dacă vreţi să aflaţi ce 
bănuiesc eu, treceţi pe la mine după ce terminăm aici. 
Deocamdată, continuă el, făcând o însemnare în dosar, 
hotărârea Curţii rămâne în vigoare. 

Kathy îl urmări în continuare cu atenţie pe Gibbs. Avocatul 
ceru un răgaz de șapte zile pentru domnul Crowe, pentru ca 
acesta să-și poată pune treburile în ordine. Îl privea intens pe 
Gibbs care părea că se gândește profund pentru ca apoi să fie 
de acord, cu condiţia ca Dale Crowe să se prezinte zilnic la 
Serviciul Eliberări Provizorii. Acum privi din nou spre ea și o 
întrebă pe Kathy dacă n-are de gând să-și păzească băiatul. 

Kathy își impuse: „Nu trebuie să zâmbești. Nu trebuie nici măcar 
să răspunzi”. Sau ar fi putut să întrebe: „La cine vă referiţi 
atunci când vorbiţi despre băiatul meu? La inculpat?” Auzi vocea 
lui Dale care striga, ridică privirea, spre el. Acesta i se adresa lui 
Gibbs: 

— Ei, dom'le judecător! Cu chestia asta o să mai vedem noi! 
să nu crezi c-ai terminat-o cu mine, dom'le judecător, să știi că 
ești un rahat, m-auzi? 

Kathy îl văzu pe Gibbs părăsind sala pe lângă doi polițiști care 
se și repeziseră spre Dale cu cătușele în mâini. Kathy fu 
surprinsă că judecătorul nu-i ripostează în niciun fel lui Dale, 
privindu-l doar cu dispreț. Marialena Reyes o atinse pe braț. 

— Ai de gând să te duci la el? 

— Nu știu. 

— Ai face mai bine să te duci. 

— N-a spus că trebuie. 

— Nu, dar cred c-ar fi o idee bună. 

— Și trebuie să și zâmbesc, nu-i așa? zise Kathy. 

Marialena se uită o clipă la ea, apoi spuse: 

— Faci cum vrei. 

e Capitolul 2 


Când nu avea roba, judecătorul Bob Gibbs devenea alt om, un 
tip plăcut, aproape normal, care se grăbi s-o asigure că nu 
intenţionase s-o facă să se simtă prost în sala de judecată. Nu, 
problema era că se temea ca nu cumva tânărul domn Crowe să 
nu fi încercat s-o aiurească cu vreo istorioară tristă, de felul că 
mama lui avea nevoie de el acasă, sau că el era grav bolnav, 
sau că știa că o să sfârșească rău dacă o să fie închis cu ticăloșii 
ăia bătrâni vicioși și dornici de carne tânără, toate trucurile 
vechi de când lumea ale pușcăriașilor... g 

— La un moment dat ţi-am spus: „Încă nu-mi mulţumiţi”. Îţi 
amintești? Ei bine, acum poţi să-mi mulţumești, dacă vrei. 

— Pentru ce anume, domnule judecător? 

— Pentru că l-am trimis la închisoare pe domnul Crowe. 
Pentru că ţi l-am luat de pe cap. Dacă i-aș fi aprobat din nou 
eliberarea provizorie, așa cum doreai, ar fi comis imediat o 
infracţiune și toate oalele s-ar fi spart în capul dumitale. De 
unde ești? Cubaneză? 

— M-am născut la Miami, zise Kathy. Nu cred că v-am rugat 
să-i aprobați din nou eliberarea provizorie. 

— Nu mi-ai cerut chiar de-a dreptul. Totuși am avut senzația 
că te impresionase cu ceva. Ce voiam să spun, da, nu arăţi 
foarte hispanică. 

Ăsta voia să fie un compliment. Dacă ar fi vrut, și ea ar fi 
putut să-i spună, nici dumneavoastră a judecător. 

De fapt, așa cum ședea acum, în spatele biroului lui, aducea a 
fermier. Marginea de sus a frunţii, acolo unde se pierdea sub 
părul cănit, era mai deschisă la culoare decât restul feţei. 
Fermier sau pescar de pe râul Okeechobee, îmbrăcat de oraș cu 
o cămașă albă cu mâneci scurte și o cravată cu modele pe fond 
roșu. Avea chiar și vocea guturală a băieţilor de la ţară. Bătrânul 
Bob Isom Gibbs, BIG, pentru prietenii săi. Ședea cu mâinile 
încrucișate la ceafă, rezemat de spătarul scaunului. Deoarece 
canapeaua pe care ședea Kathy era foarte joasă, tot ce vedea 
din persoana judecătorului erau braţele lui ridicate, cu coatele 
ascuţite și capul cu părul negru care strălucea în lumina 

fluorescentă. Pe peretele din spatele lui erau mai multe 
fotografii înrămate, reprezentându-l pe judecător împreună cu 
diferiţi bărbaţi ţinând în mâini șiraguri de bibani mari negri și 
bibani pătaţi obișnuiți. Fără îndoială, erau fotografii făcute la 
vreo tabără de pescuit pe malul vreunul lac. In alta, judecătorul 
era înfățișat într-o barcă de mers prin mlaștini, ţinând de coadă 
câte un aligator de șaizeci de centimetri în fiecare mână. 

— Să nu-ţi pară rău pentru el, zise Bob Gibbs, a primit ceea ce 
merită, mai ales dacă este un Crowe. Ai auzit de expresia 
„Născut ca să facă scandal”? Acesta este crezul vieţii tânărului 
Crowe. Al meu este „viața grea face din copii bărbaţi”. Va avea 
o cu totul altă atitudine după terapia din închisoare, iar dacă nu, 
îl vom trimite înapoi, nu? 

— Am crezut că o să-l acuzaţi de ultraj când v-a ameninţat, 
zise Kathy. 

— M-a ameninţat? Asta a fost amenințare? Ce-a spus? Că o să 
pună el mâna pe mine? Surioară, ăsta-i un fleac. Umbli cu 
careva? 

Kathy nu înțelese pe moment ce voia să spună, apoi se 
dumiri. 

— Cu nimeni în mod special. 

— Te întâlnești cu polițiști? 

— Da. 

— Juriști? 

— Câteodată. 

— Casătoriţi? 

— Asta nu. 

— De ce nu? 

— De-aia. 

— Nu vrei să iei masa cu mine în seara asta? 

Kathy îi spuse: 

— Domnule judecător, sunteţi căsătorit, nu? 

Big continuă să se uite la ea un timp, apoi zise: 

— Și dumneata ești, nu? Sau, vreau să spun, ai fost. Cum de 
nu m-am gândit la asta? 

— Căsătorită și divorțată, zise Kathy. 

— Evident, și de acolo și numele. Știam eu. Care e numele 
dumitale de fată? 

— Diaz. 

Gibbs părea ușurat. 

— Bineînţeles, cubaneză, dar născută și crescută aici. Ce e 
tatăl dumitale? Doamne, aţi început să veniţi încoace, stai, când 
a fost asta, în cincizeci și nouă? Mai că ne-aţi depășit la număr. 

— Tata a fost ofițer de poliţie la Miami, zise Kathy. Pensionat 
ca urmare a unui accident. A fost împușcat. 

— O, îmi pare rău. 

— Am doi fraţi care sunt tot polițiști și tot la Miami. Sora mea 
este căsătorită cu un procuror adjunct. 

— lar dumneata ești ofițer supraveghetor. Se poate spune că 
sunteți o adevărată familie de oameni ai legii. De cât timp 
lucrezi la Corecţională? 

— De aproape doi ani. Am fost la Florida Atlantic... 

— Te-ai măritat încă de când erai elevă? 

— După aceea, pe când lucram la Secţia de triere de la 
Spitalul de Boli Mentale Sud. 

Asta păru să-i trezească interesul, căci i se ridicară 
sprâncenele. 

— Intenţionam să-mi iau diploma în psihologie, dar apoi m-am 
răzgândit. Săptămânile de lucru de șaptezeci de ore erau prea 
mult pentru mine. 

— Așadar, te pricepi la bolnavii mintal, înţelegi cum 
„acţionează”. 

— La spitalul Sud aveam numai „pacienţi”. Nu sunt 
considerați bolnavi decât în momentul în care sunt internați 
pentru tratament, sau când îi trimitem la dezintoxicare. Cei mai 
mulți erau consumatori de alcool sau droguri, ori amândouă. 

— Și ai plecat de acolo ca să vii la Corecţională? Din lac în 
put. Îţi place să te ocupi de nenorociţi, de faliţi, este? 

— Fostul meu soţ îmi punea adesea întrebarea aceasta. 

— Îți cerea să pleci de acolo? 

— Numai dacă aș fi găsit un serviciu mai bine plătit. Eu îl 
întreţineam. El era pe atunci student la medicină, iar când am 
divorțat devenise deja medic. Nu, problema era alta, el era un 
om superior, dar eu n-am aflat asta decât după ce ne-am 
căsătorit. 

Nu-i a bună, își zise ea, vorbea prea mult despre viaţa ei 
personală, iar judecătorului îi plăcea, rânjea de plăcere. Reveni 
la munca ei. 

— Cel puţin, aici sunt mereu în mișcare, am făcut deja o sută 
douăzeci de mii de kilometri cu mașina. 

Dacă dorea, puteau discuta despre Volkswagen-ul ei pe care îl 
cumpărase de ocazie și care acum avea nevoie de anvelope noi, 
de baterie... 

— Nu e profesia cea mai potrivită pentru dumneata, ofițer 
supraveghetor. O fată așa de inteligentă și frumoasă. Aici e o 
fundătură. Nu duce nicăieri. Ce-ai vrea să fii? 

— Când mă fac mare? Nu știu, zise Kathy. Probabil că am să 
mă mărit din nou. Mi-ar plăcea să am copii. 

— Asta ai mai încercat-o. Ai vreun infractor din cadrul 
Controlului Comunitar? Din ăia care poartă glezniere și nu au 
voie să iasă din casă? 

— Sunt la noi la birou. Dar nu eu mă ocup de ei. 

— Uneori se mai spune și arest la domiciliu. Muncești acasă 
ca și când ai fi la pușcărie. Ca și atunci când nu te-ai căsătorit cu 
cine trebuie. Am dreptate? 

— Cred că putem privi problema și așa, răspunse Kathy, 
vrând să încheie discuţia. 

Acuma o să-i spună că soţia nu-l înţelege, că sunt căsătoriţi 
numai de formă, că au camere separate și că numai de aceea se 
întâlnea câteodată cu alte femei și că ar fi perfect dacă ar lua 
masa împreună. Dar Gibbs nu spuse nimic din toate acestea. 

— Ai studiat psihologia, ai lucrat un timp la Spitalul Sud... Îmi 
dau seama că ești preocupată de ceilalţi oameni, de problemele 
lor. 

O luase pe vechea potecă, încercând iar să ajungă la ea. 

— Ce părere ai dacă ai sta de vorbă cu cineva și persoana 
respectivă ar deveni dintr-o dată altcineva? 

Probabil că vorbea despre soţia lui. 

— Adică o schimbare radicală de dispoziţie sufletească? zise 
Kathy. 

Gibbs se aplecă mai mult peste birou și scutură din cap. 

— Eu nu vorbesc despre o schimbare de dispoziţie sufletească 
sau de ton în voce - cel care vorbea acum era judecătorul, 
analizând litera legii. Eu îţi spun că sunt momente când devine 
altcineva, în voce, în comportament și în ceea ce spune. 

— Soţia dumneavoastră? zise Kathy. 

— Leanne, spuse judecătorul. Originară din Ohio. 

Alienare cronică a personalităţii? îi veni în minte lui Kathy, dar 
nu era foarte sigură că se putea vorbi de așa ceva în cazul ei și, 

oricum, nu dorea să intre în amănunte. Încercă să treacă ușor 
peste cele spuse de judecător, și zise: 

— Domnule judecător și dumneavoastră sunteţi acum diferit 
față de cel care eraţi în sala de tribunal. Nu credeţi? 

— Poţi să-mi spui Bob sau Big, dacă vrei. 

Nu, nu putea. În schimb zise: 

— Și eu sunt diferită din când în când... 

— Cum adică? 

— Adică dacă cineva mă agasează, sau dacă nu mă simt 
foarte bine. 

Sau ca acum, exact acum când ar vrea să plece de aici. În 
secundele următoare, judecătorul deveni din nou Bob Gibbs, 
tipul cu alură de fermier, cu o voce calmă, sigură. 

— Dar ţi s-a întâmplat vreodată să fii atât de diferită, încât să 
te transformi într-o negresă de doisprezece ani care a trăit acum 
o sută treizeci și cinci de ani în Clinch County, Georgia? O mică 
negresă pe nume Wanda Grace? întrebă judecătorul. 

— S-ar părea că soţia dumneavoastră are nevoie de un ajutor. 

— Unul din noi în mod sigur are nevoie. 

e Capitolul 3 


Bob Gibbs o văzuse pentru prima oară pe soţia sa într-un 
spectacol de dans subacvatic, la cinci metri adâncime, evoluând 
într-un rol de sirenă. O privea prin peretele de sticlă al teatrului 
subacvatic. Se uita la coada ei lungă din lame care unduia ușor, 
la părul ei de aur care se mișca lent, la gura zâmbitoare a 
Leannei, la dinţii ei perfecţi în apa limpede de izvor; se uita cum 
prinde delicat în gură, cu un gest foarte feminin, capătul tubului 
de respirat. 

Bob Gibbs, pe atunci deja judecător, văzu puritatea din 
această fată sănătoasă, suspendată în apa de cristal, se lăsă 
fermecat de bulele mici de aer pe care respiraţia ei le trimitea în 
întâmpinarea soarelui de afară. Era destul de tânără ca să-i fie 
fiică, dar asta n-avea importanţă. Bărbatul din el își zise: „Vai, 
mama mea!”, ademenit de sirenă, transportat la gândul de a o 
face să acosteze în apele lui. 

O văzu după aceea și afară, cu un șort roz, mulat frumos pe 
fundul ei nostim, cu părul încă ud, făcând ochii mari și oarecum 
înspăimântați în faţa acestui bărbat care venea spre ea, 
îmbrăcat în costum de seară și cu cravată la gât. Faptul că i se 
prezentă în calitate de judecător la tribunalul departamental n-o 
încălzi prea mult, dar se simţi mai relaxată în momentul în care 
îi spuse cât de mult îi plăcuse spectacolul și începând apoi să-i 
pună întrebări. Află că o cheamă Leanne Lancaster, că era din 
Luna Pier, Ohio, și că lucra în acest spectacol la Weeki Wachee 
de trei ani, că-i plăcea munca ei, dar nu-i făcea prea bine la păr. 
Că vestiarul lor era undeva la subsol, acolo „unde ne 
desprindem cozile” mai spusese ea începând deja să-i 
zâmbească. La spectacol participau trei fete și pe toate le 
chema Kim, mai înainte fuseseră treisprezece, iar anul trecut 
rămăseseră numai patru, zău așa, și pe toate le chema Kim. 
Gibbs mai află că, la fiecare minut, trei sute optzeci de mii de 
litri de apă curată urcau din adâncul izvorului prin crăpături 
până aici și că trebuia să vadă neapărat spectacolul cu Păsările 
de pradă și să facă o croazieră pe fluviu, în junglă, să vadă 
pelicani, ba uneori chiar și aligatori. Leanne își strânse umerii și 

se înfioră ca de frig când pomeni de aligatori. Spuse că aligatorii 
ar fi putut să înoate din fluviu și să intre în izvor, dar n-o făceau, 
pentru că apa „era așa de rece, brrr...” și își strânse din nou 
umerii mici când făcu „Brrrr!” Atunci Bob Gibbs spusese: 

— Ce-ar fi să stăm jos și să luăm o Coca Cola? 

El îi spuse că era chiar de acolo, din districtul Hernando, se 
născuse și crescuse acolo, dar nu mai văzuse spectacolul cu 
sirenele până atunci. 

— Îţi dai seama? Spectacolul se joacă aici de - ce să zic - de 
patruzeci de ani, și eu îl văd astăzi pentru prima oară. 

Îi spuse apoi Leannei că venise acasă ca să asiste la o 
înmormântare, dar dintr-o dată se răzgândise și venise aici, 
dintr-un imbold pe care nu și-l putea explica. Ciudat, nu-i așa? 
Omise să spună că era mahmur, îi era groaznic de rău după 
petrecerea din seara precedentă și nu se simţea în stare să 
reziste la slujba baptistă. 

— Și am lucrat pentru defunct, pe vremea când era procurorul 
districtului Hernando, înainte să mă mut la West Palm ca 
procuror; apoi am candidat pentru postul de judecător și am 
ajuns ceea ce sunt acum. 

În tot timpul acesta, Leanne se uitase la el, dând aprobator 
din cap din când în când. Apoi zise: 

— Sunt vizitată de un bărbat înţelept - privirea îi deveni 
stranie, ca în transă. Sunteţi vestit, nu-i așa? Sigur că da, v-am 
văzut pe coperta unei reviste. 

— Aşa e. În Newsweek. 

Leanne dădu din nou din cap. 

— Dar nu-mi amintesc să fi văzut și numele dumneavoastră. 

— Pe copertă? Nu, scria: „În Florida Maximum Bob dă de-a 
azvârlita cu Codul Penal”. 

Era o poveste în legătură cu faptul că tribunalul devenise mai 
dur cu traficanţii de droguri. 

— Nu de mult. 

— Da, au făcut mare caz de faptul că i-am dat unui traficant 
de droguri treizeci de ani, plus o amendă de două sute cincizeci 
de mii de dolari, în timp ce procurorul fusese de acord să fie 
lăsat în libertate provizorie. 

— Îmi pare rău că nu l-am citit și eu. 

— S-ar putea să mai am vreun exemplar pe undeva și o să ţi-l 
dau. Este foarte obiectiv - singura mea obiecţie este legată de 

tonul articolului, căci sunt acuzat că arunc cu Codul Penal în 
infractori. Eu spusesem: „La ce servește Codul Penal dacă nu ne 
conducem după el și, da, câteodată, mai și aruncăm cu el în 
inculpați”. Au publicat textual chestia asta. Apoi citează modul 
în care resping cererile de clemenţță. Eu spusesem: „Trimit 
oamenii la pușcărie atunci când au ucis pe cineva. Consider că 
aceasta este datoria mea”. După care susțin că multe din 
sentinţele mele au fost nepopulare și mă citează: „Nu particip la 
un concurs de popularitate. Când condamn un om la moarte prin 
electrocutare o fac întrucât consider că merită să trăiască cel 
mai mare șoc din viața lui.” 

Bob Gibbs îi zâmbi. 

— M-ai făcut să mă aprind. 

— Este interesant, replică Leanne întorcându-i zâmbetul, și își 
strânse din nou umerii, tremurând ușor. 

— Ştii, am mai fost acuzat că am o părere proastă despre 
femei, dar asta trebuie să-ţi spun că e o minciună, zise Bob 
Gibbs și făcu o strâmbătură. 

— Dar de ce spun așa? 

— O, odată, după ce am condamnat un inculpat pentru că își 
bătuse soţia, am zis: „Nu poţi trăi nici cu ele, nici fără ele”, 
fiindcă voiam să destind puţin atmosfera, într-un moment foarte 
sumbru. Asta a fost tot dar după aceea ziarele și femeile s-au 
repezit asupra mea. 

Apoi ea îl surprinse întrebându-l: 

— În ce zodie sunteţi născut? 

Dar Bob Gibbs nu era sigur. Îi spuse că se născuse pe 2 
decembrie, fără să-i spună anul. 

— Săgetător, călător prin timp, zise Leanne, așa îmi ziceam și 
eu. Vă place să exploraţi și aveţi un al șaselea simţ foarte 
dezvoltat care vă îndrumă chiar și atunci când nu știți foarte 
bine încotro mergeţi. Dumneavoastră știți. Numai că încă nu 
sunteți în contact direct cu eul dumneavoastră interior. 

— Asta trebuie să fie, zise Bob Gibbs și constată că expresia 
de pe chipul ei se schimbă. 

— O, Dumnezeule, spuse ea și ochii i se dilatară, își duse 
mâna la gură și păru foarte stânjenită. 

— Ce s-a întâmplat? 

— Am avut o senzaţie... Vă rog să nu râdeţi, da? 

— N-am să râd. 

— Promiteți? 

— Pe un teanc de Biblii. Ce este? 

— Am avut o revelaţie, așa, dintr-o dată, că într-o viaţă 
anterioară s-ar fi putut ca eu să fi fost mama dumneavoastră. 

Bob Gibbs zâmbi, neputând să se stăpânească. 

— Aţi spus că nu râdeți. 

— Nu râd. Numai că, cum să-ţi spun, nu prea arăţi ca bătrâna 
mea mamă. 

— Este vorba de ce a fost înainte, zise Leanne. Se poate să fi 
fost cu sute sau chiar cu mii de ani înainte, pe când amândoi 
eram cu totul alţi oameni. Înţelegeţi? În vieţile noastre trecute. 

Fata se uita la el cu o privire - după cum i se părea lui - foarte 
drăgălașă. Era așa de serioasă. Și părea atât de sănătoasă, de 
frumoasă chiar și cu părul ud. Apoi Leanne adăugă: 

— Am impresia că nu credeţi în reîncarnare. 

— Metafizica este în afara jurisdicției mele, zise Bob, dar sunt 
deschis la orice, dacă mi se prezintă probe. 

Și chiar așa și credea. 

— Dar nu sunteți dispus că acceptaţi ceva numai pentru că vi 
se spune că este așa. Vă place să faceţi ceea ce doriţi, așa e? 
Vreau să spun, că, deși sunteţi judecător, nu vă pasă de ceea ce 
gândesc oamenii, nu acceptaţi convențiile. 

Lui Bob i se păru că se cuvine să zâmbească și de astă dată. 

— AȘ putea să-ţi spun și eu câte ceva. 

Dar ea îl întrebă: 

— Sunteţi căsătorit? și imediat își luă din nou acea mină 
serioasă, cu ochii pe jumătate închiși și continuă. Nu, aţi fost 
căsătorit câţiva ani, dar acum sunteţi divorţat. 

— De unde știi? 

— Soţiei dumneavoastră nu-i plăcea la Palm Beach. 

— Din nou ai dreptate. Rosellen era din Ocala și nu se putea 
adapta la viața de aici. 

Acum fata se încruntase și privea mirată spre el. 

— Dar nu locuiţi chiar în Palm Beach, nu-i așa? Am fost și eu 
acolo o dată, mi-a plăcut foarte mult. Toate casele acelea mari 
cu vederea spre ocean! 

— Nu, locuinţa mea este la țară. Am fel de fel de copaci, 
flori... 

— lubiţi natura. 

— Da, într-adevăr. Îmi place și să fiu căsătorit și era cât pe-aci 
să mă căsătoresc din nou, dar m-am răzgândit. 

Asta din cauză că rareori se întâmplă să te căsătorești cu 
femeia din cauza căreia te-a lăsat nevasta. Era o altă lege, 
nescrisă, despre care ar fi putut să-i vorbească Leannei în ziua 
aceea la Weeki Wachee, pe când se străduia să arunce câte o 
privire în decolteul ei, ori de câte ori aceasta se apleca să se 
scarpine și să se apere de puricii de nisip care o ciupeau de 
picioare. Luându-și din nou mina aceea serioasă și fiind 
convinsă, fără îndoială că îi ghicește gândurile, Leanne zise: 

— La cei din zodia dumneavoastră se poate întâmpla din nou 
când vă așteptați mai puţin. 

— Sunt gata în orice clipă, răspunse Bob Gibbs. Dar ce-ai zice 
să luăm masa împreună diseară? 

_ Aşa începuse povestea lor cu aproape șapte ani în urmă. 
Inainte ca Leanne să fi avut Experienţa. Işi pusese în cui coada 
de lame, se mutase la Palm Beach și, câteva luni mai târziu, 
erau căsătoriţi. Un timp, Bob continuă amuzat să accepte 
comportamentul acela straniu ca făcând parte din șarmul ei 
special. Dar acum nu mai putea. 

e 

Acum lucrurile stăteau cam așa. Leanne îl întreba: 

— Big, știi de ce nu ești un om fericit? 

lar o luăm razna! 

— De ce bei atât de mult? 

Leanne îi explicase de atâtea ori de ce, încât nici nu mai conta 
dacă îi răspundea sau nu. Leanne păstra aceeași expresie 
senină, nelumească, aeriană, pe care Bob ajunsese s-o 
considere prostie curată și spunea: 

— Nu ești fericit, Bob, pentru că permiţi eului tău negativ să 
te controleze. Nu ai învățat cum să-ți deschizi inima și nici 
măcar nu încerci. 

Atunci el îi răspundea: 

— De unde știi că inima mea nu este deschisă? 

— Văd că nu este. 

— Aha, dar cum? 

— După aura ta. 

— A, da, uitasem, aura mea. Cum arată astăzi? 

— Este de un roșu aprins. 

— Se vede că mi-a crescut tensiunea. lată că ţi-am răspuns. 

— Aura ta ar trebui să fie, de regulă, albastră. Dar este 
portocalie spre roșu, Big, și mult prea mare. Te doare? 

— Numai când o aduci tu în discuţie, spunea Bob Gibbs. 

Atunci ea făcea o mutră înspăimântată, își rotea ochii în cap, 
îi închidea și-i deschidea de mai multe ori devenea aceea 
persoană străină și apoi spunea cu vocea piţigăiată a unei 
micuţe negrese: 

— Ea spune la dumneavoastră, judecător, ce face 
dumneavoastră la dumneavoastră singur. Si spus la 
dumneavoastră o sută ori, tot nu ascultă niciodată. 

Uneori el îi zicea: „Mai termină cu asta!” Sau se răstea la ea 
cam așa: „De ce vorbești așa?” La care Leanne făcea o figură 
mirată și îl întreba cu vocea ei normală: „Așa cum?”, pretinzând 
că nu avea nici cea mai mică idee despre ce vorbea el. Dacă îi 
vorbise lui cineva, atunci nu putea fi decât cealaltă persoană 
care sălășluia în trupul ei. Cam așa se scursese primul an de 
căsătorie. Acum Leanne pretindea că putea fi prezentă atunci 
când vorbea cealaltă ființă care sălășluia numai în trupul ei 
eteric, invizibil, în eul ei spiritual. Adică, vezi doamne, în timp ce 
ea rămânea în trupul ei cel real. Și care începuse să se îngrașe. 

Așa au mai trecut încă șapte ani, din ziua în care ea avusese 
Experienţa. 

e 

După cum își amintea Leanne, totul începuse într-o zi 
memorabilă, imediat după ora unu după-amiază. Işi amintea 
cum se ridicase din cabina subacvatică în spatele ecranului 
format din bule de aer care reprezenta cortina scenei lor spre 
suprafața sclipitoare a apei, în plin soare. Işi amintea de 
blitzurile care clipeau prin peretele frontal de sticlă al cubului, 
de familiile venite în vacanță cu camere de luat vederi și de 
fetitele care strigau că vor să se facă și ele sirene. Leanne era 
convinsă că în felul acesta reușesc spiritele să privească lumea 
noastră, ca și când s-ar uita printr-un perete de sticlă și bule de 
aer și apă din lumea cealaltă spre noi. 

Își amintea că în ziua aceea era programat spectacolul de 
magie. Una dintre fetele Kim lucra afară, pe uscat, dansând în 
ritmul muzicii și prezentând povestea deasupra scenei de apă. O 
altă fată Kim se băga în lada care era apoi străpunsă cu mai 
multe spade și ieșea de acolo zâmbitoare și palpitând, ca să 
arate copiilor că este teafără și nevătămată. Leanne își amintea 

că pornise înot spre locul ei, mișcând blând coada de sirenă 
pentru a imita mersul lent prin apă al acesteia. Intr-o mână 
ținea capătul tubului de respirat și o banană. Numărul ei în 
acest spectacol era să facă să dispară banana. „Cum?” întreba 
Kim povestitoarea. „Mâncând această banană la cinci metri sub 
apă!” De fapt, numai vreo patru, mai aproape de suprafață 
decât celelalte patru fete din spectacolul de magie, pe când cea 
care ieșise din lada cu săbii se pregătea să bea o Cola. 

— Da, la cinci metri sub apă! spunea fata Kim care lucra pe 
uscat. 

Leanne avea impresia că este chiar ceva mai sus de patru 
metri, căci simţise că se înălţase puţin în timp ce cojea banana. 
Își amintea că se așezase în profil față de public, pentru ca 
acesta să vadă ce face. Işi ridicase încet bărbia, mușcase o 
bucată, începuse să mestece... Acesta era momentul când 
simţise că i se face pielea de găină. Mai întâi o umbră, o 
senzaţie vagă că deasupra ei este ceva. Apoi ridicase privirea și 
văzuse aligatorul, abdomenul lui palid, botul, picioarele strâmbe 
și boante care se mișcau prin apă chiar deasupra ei în timp ce 
ea înghițea bucata de banană, exact în aceeași clipă. Se înecă, 
banana îi rămase în gât, apoi reuși s-o înghită, dar înghiţi și 
multă apă. Nu știa când scăpase tubul de respirat, dar își 
amintea de momentul în care își dăduse seama că nu-l mai are 
și își amintea foarte bine că nu știa încotro s-o apuce. Văzuse 
coada aligatorului lovind apa în clipa în care acesta se întoarse 
și o pornise spre ea. Ea începu să se scufunde, deși știa că nu va 
reuși să străbată toată distanța până la cabina de scafandru fără 
tubul de respirat. Își mai amintea cum se zbătea îngrozită, 
stânjenită în mișcări de coada de lame care îi imobiliza 
picioarele, de zgomotul bulelor de aer, de respiraţia ei 
șuierătoare, din ce în ce mai agitată, de apăsarea aceea 
cumplită din piept... Ceea ce urmase îi rămăsese și mai bine 
întipărit în memorie, căci aceea fusese, de fapt, Experienţa. 

Era sub apă..., și, dintr-o dată și-a văzut trupul tras afară, iar 
fata Kim care lucrase pe uscat îi făcea respiraţie artificială gură- 
la-gură; le-a văzut pe cele patru sirene din apă cum dădeau din 
cap și toate acestea Leanne le urmărea de undeva, de deasupra 
lor, privind în jos. Apoi se făcuse întuneric și Leanne era în altă 
parte, undeva sub apă, însă nu mai putea să respire. 

Mai târziu, fusese întrebată de diverse persoane dacă 
seamănă cu tunelul acela despre care se povestea. Acela cu o 
lumină aurie la capăt. 

Nu, pentru că acolo unde fusese ea nu existau niciun fel de 
forme, nu era nici lumină, numai un fel de strălucire difuză. Ca și 
când ai fi fost sus, în cer, în momentul în care amurgul se 
transformă în noapte. Nu sufla nici vântul, așa cum poate ar fi 
fost de așteptat și nu era frig, era plăcut. Leanne spusese că se 
mișcase, dar nu înotase și nici nu făcuse mișcările sirenei, 
stătuse în poziție verticală și se făcea că parcă lunecă prin acest 
spaţiu vid, dar fără să-și miște picioarele. Până când, dintr-o 
dată, o zărise pe micuța negresă ieșind din ceață și ridicând 
mâna ca s-o oprească. Micuța negresă nu avea pe ea decât o 
rochiţă albă, simplă și stătea în picioare, oh, cam la vreo șase 
metri, de fapt, nu stătea pe nimic, era acolo și atât. Lăsase 
mâna în jos și spusese: „Mergi înapoi, Leanne”. Zău așa, o 
chemase pe nume. Apoi spusese: „Nu poţi veni acum încă”. 

Leanne relatase toate acestea de nenumărate ori de atunci la 
diverse reuniuni și seminarii în Florida, Georgia, ba chiar 
ajunsese până în nord, în Ohio. Când ajungea la partea cu „Nu 
poți veni încă”, în încăpere se simțea un fior iar oamenii își 
strângeau unii altora brațul. 

e 

În legătură cu încăperea în care deschisese ochii a doua zi, 
era o altă poveste. Intrebase: 

— Unde mă aflu? 

O infirmieră îi spusese că se află la Memorialul Lykes din 
Brooksville și că fusese adusă aici aproape moartă, dar că acum 
părea să fie bine. O infirmieră nu prea blândă și care nu-i arăta 
niciun fel de simpatie. Leanne îl așteptase pe Big. El fusese 
primul căruia îi spusese: 

— Am avut o experienţă extracorporală. 

Big îi luase mâna care se odihnea pe pătură și o bătuse 
ușurel. 

— Serios! M-am înecat de-adevăratelea, dar încă nu venise 
timpul, așa că a trebuit să mă întorc. 

Gibbs spusese: 

— Vreau să renunțţi la slujba asta a ta. 

lar Leanne replicase: 

— Nu fi îngrijorat. 

— Am o casă mare de cărămidă, la ţară, cu grădină mare, 
portocali, tot felul de palmieri, dafini cu frunze verzi, orhidee 
care cresc peste tot, o terasă mare cu geamuri de sticlă... 

Leanne spuse: 

— Sună frumos... 

— Dacă vrei să te măriţi cu mine, pun să se construiască o 
piscină în grădină și o să fii micuța mea sirenă... 

— Dar abia ne-am cunoscut, spusese Leanne. 

— Știu că ești ceea ce îmi doresc. 

— Aș putea să mă mai gândesc puţin? Acum am atâtea lucruri 
în minte! 

— O să ai mașina ta. O să mergi la petrecerile din înalta 
societate de la Palm Beach... Și o să te odihnești puţin, iubito. 

O bătuse ușurel pe mână, o sărutase pe frunte. Mirosea 
frumos a aftershave și nu arăta rău. Era el cam copt... Dar nici 
ea nu va mai trebui să-și facă griji cu părul și nici nu va mai fi 
nevoită să lucreze la magazinul de cadouri sau să mai apară în 
spectacolul cu Păsările de Pradă. Se întreba cum se adresează 
oamenii unei soţii de judecător. 

In ziua următoare, Leanne auzi voci în hol și văzu familia 
aceea de negri care veniseră în vizită la cineva. O fetiță aflată 
mai la urmă se opri în ușa Leannei și se uită la ea. Avea cam 
doisprezece ani. 

Mai târziu, Leanne avea să povestească la seminariile de 
psihologie din Florida până în Ohio: „Era aceeași fetiţă pe care o 
întâlnisem în experiența mea extracorporală. Zâmbea la mine și 
s-a întors vrând să plece, dar eu i-am spus: Stai puţin, te rog. Ea 
s-a uitat la mine și-a zis: Acuma tot bine, Leanne. Eu întorc când 
dorește la mine. Eu am repetat: Stai puţin. Dar ea plecase deja. 
M-am sculat din pat, m-am uitat pe coridor într-o parte și în alta 
și am căutat apoi în toate camerele. N-am zărit-o nici pe micuța 
negresă, nici familia ei. Imediat ce m-am întors în pat, am 
adormit. Când m-am trezit, era deja seară, mă simţeam perfect 
refăcută și pentru prima dată liniștită de când avusesem 
accidentul. Dar mai simţeam și altceva, așa, ca o prezenţă 
străină în cameră. M-am uitat... era pe noptiera mea. Un cristal. 
Nu fusese acolo mai înainte și când am întrebat-o pe infirmieră, 
mi-a spus că nu știe nimic despre el și nici cine l-a adus. Nici eu 
nu știam. Atunci. N-am aflat decât mult mai târziu că era... 
Puteţi să ghiciţi? Bineînțeles, un cuarț roz. Cu razele lui roz care 

se concentrează asupra chakrei inimii și îi insuflă dragoste, 
iertare, pace interioară. Dar pe atunci n-aveam nici cea mai 
mică idee...” 

e 

Între timp, judecătorul o îmbrățişa tot mai strâns atât de 
aproape încât îi vedea clar vinișoarele de pe nas și un luciu al 
tenului care nu era semn de sănătate. Big îi spuse: 

— Eu întorc când dorește la mine? 

— Așa a spus și fata aia. 

— Şi tu crezi că este din lumea spiritelor. 

— În mod sigur. 

— Păi, dacă știe să vină până aici, de pe lumea cealaltă, 
oriunde o fi ea, cum se face că nu e în stare să vorbească corect 
englezește? Arată exact ca cealaltă pe care ai visat-o, asta-i tot. 

— Dar n-a fost un vis. 

— Ascultă, și eu mă chinuiesc tot timpul să-i deosebesc pe 
unii de alţii, și apar în faţa mea zi de zi fel de fel de... 

Leanne zise: 

— Dacă nu mă crezi... 

lar el deveni din nou tot numai lapte și miere. 

— lubito, tu ești mica mea sirenă. Vreau să am grijă de tine, 
să-ți cumpăr lucruri frumoase, să te fac fericită. Uite, privește! și 
îi arătă fotografii ale casei de la ţară, cu copacii, cu crângul de 
portocali, cu grădina cu flori și terenurile întreţinute de deţinuţi 
eliberați condiţionat pentru a munci. 

Leanne spuse: 

— Pare atât de liniștit și plăcut. Un loc admirabil pentru 
meditație, dacă aș avea și un câine cu care să mă joc! 

Singurul lucru care nu prea îi plăcea era canalul din imediata 
apropiere a grădinii, un șanț mare plin cu apă. 

— Sunt uneori și aligatori aici? 

— lubito, dacă vrei, pun să se facă un gard. Dacă vrei un 
căţel, o să-l ai. Orice dorești. Hai acasă cu mine. 

În fiecare dimineaţă, dacă se scula destul de devreme, o 
vedea în curte meditând: ședea acolo cu cățelul ei Pokey între 
doi palmieri cubanezi pitici despre care Leanne credea că sunt 
două femei transformate în copaci - așa îi spusese - deși nu 
auzise niciodată și nu citise în niciuna din cărţile ei așa ceva. 
Dumnezeule, zeci de cărţi de spiritism, de comunicaţie 
spirituală, de iluminare psihică, de descifrare a aurei individuale, 
de tămăduire cu ajutorul cristalelor, de modalităţi de a intra în 
contact cu punctele chakra, de stabilire și menţinere a canalului 
de comunicație - ceea ce făcea Leanne ca să păstreze legătura 
cu mica negresă pe care o numea entitatea ei descarnată sau, 
uneori, îndrumătorul ei spiritual. Dacă o întrebai pe Leanne cum 
face, o să-ți spună imediat. _ 

— Simplu ca bună ziua. Imi ridic nivelul de energie până 
ajunge să intre în rezonanţă cu nivelul Wandei, înţelegi, și atunci 
ea poate folosi canalul meu energetic pentru a se manifesta prin 
mine. 

Ah! 

— Așa o cheamă? Wanda? 

— Wanda Grace. 

— Câţi ani are? 

— Doisprezece. 

— Numai atât? Și știe tot? 

— Vârsta nu contează. 

— Dar de ce ea? De ce nu altcineva, care să semene mai mult 
cu tine? 

— Wanda a fost ucisă de un aligator. 

Să mai pui o întrebare cât se poate de simplă. 

Dar când o puse, văzu expresia de spaimă apărând pe chipul 
Leannei timp de o secundă. Ea închise ochii, pleoapele începură 
să-i tremure și prinse să vorbească cu vocea micuței negrese. 

— Gatoru' luat pe mine și învârtit mult, mult, în jos, luat și dus 
jos și înecat. După aia dus pe mine jos, și lăsat acolo, nu 
mâncat, până eu coace. Așa e ei, place copt. 

Leanne deschise ochii. Apoi zise: 

— Căţelul Wandei fugise de acasă. Asta s-a întâmplat când s-a 
dus jos, la mlaștină, ca să-l caute. In aceeași lună, aceeași zi și 
la aceeași oră când am avut eu Experienţa, numai că Wanda a 
murit în 1855. A trăit pe o plantație din Clinch County, Georgia, 
ca sclavă. 

— Ai putea s-o aduci să șteargă praful și să spele geamurile, îi 
propuse Gibbs. 

O, nu trebuie să glumești în legătură cu Wanda Grace. Chipul 
Leannei devenea de piatră și judecătorul era obligat să se 
conformeze jocului. 

— lubito, credeam că Wanda vrea să ne deschidem inimile și 
să fim fericiţi, să ne mai bucuram și noi puţin de viaţă. 

Leanne spuse: 

— Concepţia ta despre fericire este de-a dreptul crudă. Să 
trimiţi oamenii la închisoare, să-i înjosești pe cei mai puţin 
norocoși. Wanda Grace a fost sclavă. Toţi ai ei au murit de 
friguri cu excepţia ei. 

Ce se întâmplase cu fata sănătoasă care dădea din coadă și 
știa să zâmbească sub apă? Acum comunica cu un spirit și se 
juca cu fel de fel de cristale ca să-și amelioreze viziunea 
interioară. Era gata să-ţi arate cum se face, îngropa cristalele în 
curtea din spate la fiecare câteva zile, în murdărie, zicea ea, ca 
să se curețe și, în felul acesta, să-și refacă energiile. O luai în 
pat, era ca și când ar fi avut coada de sirenă pe ea. Făceai 
dragoste cu ea și era ca și cum ar fi fost în transă. Ei, unde ești? 
Nu întreba niciodată cine era. De teamă să nu înceapă să-i 
vorbească iarăși cu vocea negresei. Leanne nu făcea niciodată 
dragoste cu lumina aprinsă și nici nu vorbea. Când îi vorbea în 
timpul zilei cu vocea ei blândă, șoptită, era pentru a-i transmite 
felurite informații. 

— Big, Wanda spune că ai nevoie de o consultație psihică, 
poate chiar de o hipnoterapie alchimică. Ar fi bine ca un 
specialist să-ți examineze eul negativ. 

— De acord, dacă te duci și tu să te examineze un doctor de 
cap. 

— Wanda spune că ai nevoie de o purificare a spiritului ca să 
nu mai fii așa de iritabil. 

— Oare? Dar s-a uitat măcar o dată în bucătărie să vadă 
grămada de farfurii murdare până în tavan? 

— Big, există lucruri mai importante decât altele. Eu încerc să 
te ajut. 

— Ce-ar fi să te duci în altă parte ca s-o faci? De exemplu, 
înapoi în Ohio? 

— Wanda Grace spune că trebuie să insist și să mai încerc, 
să-mi folosesc calităţile de medium pentru a-ţi ridica nivelul de 
vibraţie și atunci vei ajunge să-ţi cunoști Eul superior. 

Și, ajunși cu discuţia în acest punct, Bob Gibbs îi spunea: 

— De ce nu-i spui tu negresei ăleia să-și vadă de treburile ei? 

Era atât de frustrat pentru că trebuia să recunoască existenţa 
acestei fiinţe! De șapte ani o ducea tot așa, numai pentru că 
Leanne fusese speriată o dată de un aligator. 

Îi cumpărase un câine, o potaie mică cu blana albă cafeniu; 
era extrem de vioaie, lătra tot timpul și îţi sărea în braţe; o 
jăvruţă drăgălașă pe care Leanne o botezase Pokey, după 
numele căţelului Wandei Grace: „Eu spune lui Pokey pen că 
place bage nas mic unde nu treaba lui. Eu mereu spune lui o 
dată bage nas unde nu bine..." 

Bob îi cumpărase Leannei o mașină, un Ford Escort, cu care 
mergea la magazinele cu alimente dietetice și, din când în când, 
la Winn-Dixie, când Bob voia carne și cartofi. 

— Bob, cum poți să mănânci carnea unor fiinţe care au fost 
cândva vii? 

— Simplu, mestec bine fiecare bucăţică. 

Dar nu pusese să se construiască niciun gard în faţa canalului, 
nu-i construi nici piscină și nici n-o duse la niciun fel de 
petrecere în înalta societate din Palm Beach, unde ar fi putut 
începe să vorbească aiurea și să-l pună într-o situaţie 
stânjenitoare. 

Oare acesta să fi fost un simptom al eului lui negativ? 

Dacă așa era, n-ar fi fost rău să înceapă să gândească pozitiv. 
În loc să nu facă deliberat nimic care s-o determine să rămână, 
să încerce să găsească ceva care s-o facă să plece. De bună 
voie, fără niciun fel de tărăboi, fără complicaţii. 

Și îi veni o idee care îl făcu să zâmbească, atât de simplă era: 
uneori se trezea chiar mormăind de plăcere, delectându-se la 
gândul acesta, întreținându-l și punându-l la cale în cele mai 
mici amănunte. Dar luni de zile nu făcu decât să se joace cu el, 
pe îndelete, căci încă nu era gata să treacă la fapte... 

Până ce, stând de vorbă azi-dimineaţă cu tânăra polițistă 
Kathy Bacar, înțelese că acesta era exact catalizatorul de care 
avea nevoie. Kathy Baker. La început nu-și dăduse seama, dar 
apoi înţelese că fata îi sporea coeficientul de vibraţie și îl făcea 
să se simtă plin de energie cum nu se mai simţise de aproape 
un an, de când prietena lui Stephanie se mutase la Orlando; nu 
mai avusese de atunci decât câteva întâlniri întâmplătoare. 
Frate dragă, dar ce chin era până le duceai la aperitive, apoi la 
cină și apoi la treabă în aceeași seară. Fetele astea de o noapte 
îl istoveau de moarte. Era mai bine să ai o fată pe care să poți 
conta la nevoie. Ca Stephanie. 

Chiar în clipa în care se prezentase în sala de judecată 
învinuită de atentat la pudoare, întrucât făcuse jogging în bustul 
gol în Parcul John D. MacArthur, știuse că fata asta cu părul roșu 
era tocmai ce-i trebuia. Stephanie se apărase în faţa Curții: 

— Domnule judecător, n-am făcut nimic obscen și nimic 
impudic. 

Nu, dar Bob putea paria că e gata s-o facă, numai să i se dea 
prilejul. O femeie care, hotări el, atunci și acolo, promitea să fie 
extrem de amuzantă. li dăduse o amendă de două sute de dolari 
- n-avusese încotro - așteptase o săptămână, după care îi 
telefonase și o întrebase: 

— Ce-ai zice de două mese de un sutar bucata ca să-ţi scoţi 
pârleala cu amenda? 

Incă de la prima întâlnire cu ea aflase că îi place să bea și să 
se expună. Așa că îi spusese: 

— Știu un loc cu o grădină întreagă unde poţi să faci jogging 
cu sânii goi cât îţi dorește inima, în timp ce soţia mea semi- 
alienată este la un seminar în Ohio. 

Ce priveliște încântătoare se dovedise a fi! Această nimfă 
roșcată, Fiică a Naturii, alergând goală pușcă printre dafinii și 
palmierii din grădină, în timp ce prietenul ei judecătorul o 
aștepta cu câte un pahar de Jim Beam în fiecare mână! Eh! 
Plăcerile simple sunt cele mai bune. Amintiri frumoase de pus la 
păstrare în timp ce pregătești deja altele noi. 

Kathy Baker era un alt tip de femeie, mai virgină, deși fusese 
măritată. Nici n-o remarcase de fapt, până nu luase cuvântul în 
fața Curţii, și se hotărâse s-o pună la punct. Dar ulterior, stând 
de vorbă cu ea, se răzgândise, văzând că era o fată frumoasă, 
cu o siluetă de milioane. Și avea și aplomb. Ce dacă era 

cubaneză? Erau o mulţime pe aici. S-ar putea să nu fie de acord 
să alerge în pielea goală prin grădina lui; totuși, grădina ar 
putea s-o înmoaie, s-o îmblânzească cumva, Își zise el în timp ce 
se gândea cât de vioaie și delicioasă trebuia să fie în pat fătuca 
asta. Tocmai se gândea cum să facă s-o prindă când - ca să vezi 
- îi spusese că lucrase în domeniul bolilor mentale. Pe urmă nu 
trebuise decât să-i spună despre Leanne, s-o întrebe care era 
părerea ei și să se prefacă foarte interesat. Poate că era o formă 
benignă de schizofrenie, nu? Da, m-am gândit și eu la o 
expertiză psihiatrică, dar numai la ideea asta... hmm, așa ceva 
fac cu criminalii. Dăduse din cap afirmativ, spusese da, da, ă-hă, 
sper că o să mai avem ocazia să discutăm despre chestiile 
astea. 

— Am să fiu la barul de la hotelul Helen Wilkes la ora cinci, 
dacă ai timp să bem ceva... 

Unde era acum și în fiecare după-amiază la ora cinci. 

Bob n-o aștepta, așa că nu fu nici surprins, nici decepţionat că 
nu se arăta. Barul mare, în formă de rinichi, de la Helen Wilkes 
era locul de predilecție al judecătorilor și avocaților - așadar, al 
ambelor părți - și al unora dintre ziariști. Știind acest lucru, 
poate că fata preferase să nu vină aici, căci s-ar fi simţit 
stânjenită. Nicio problemă, își educa răbdarea. Adică încerca. 

Dar, după trei pahare de Manhattans-bourbon, coeficientul de 
vibraţie îl făcu să iasă pe coridor și să se îndrepte spre telefonul 
automat pentru a forma un număr din Belle Glade pe care îl 
găsise și îl memorase cu multe săptămâni în urmă. Femeii care 
răspunse la telefon îi spuse: 

— AȘ dori să vorbesc cu Dick Campau. 

— Dacă doriţi pui de baltă, să știți că nu avem deloc, zise ea. 

Femeia asta trebuie să fie nevasta pescarului de broaște, 
Inez. O mai văzuse o dată sau de două ori la lac. 

— Vreau să vorbesc cu stăpânul casei, asta vreau. 

Auzind asta, femeia scoase niște sunete pe care Bob Gibbs nu 
reuși să le interpreteze. După o clipă, se auzi o voce de bărbat: 

— Daaa!? 

— La telefon judecătorul Gibbs. Ştii că înfățișarea ta se 
apropie? 

— Cred că este săptămâna viitoare, domnule judecător. 

— Am devansat-o pentru poimâine. Ce-ai zice dacă te-aș ruga 
să-mi faci o favoare? 

Urmă o pauză. 

— Am de ales? 

— Da, bineînţeles, zise Bob Gibbs, prefăcându-se mirat. Poţi 
să pleci acasă cu un avertisment sau să capeți o amendă de 
cinci sute de dolari și un an la pârnaie. N-ai decât să alegi. 

e Capitolul 5 


Traversau podul din mijloc spre Palm Beach, Dale Crowe 
Junior la volan, iar unchiul lui, Elvin, pe bancheta din spate, ca 
să privească peisajul, să-și dea seama ce se mai schimbase în 
cei zece ani cât fusese scos din circulaţie. 

Când ajunseră pe Royal Palm Way, Dale zise: 

— Uite, aici, dacă te văd noaptea mergând cu un camion poţi 
să fii sigur c-or să te-oprească, așa, fără niciun motiv. 

— Nu-mi fac eu griji din cauza asta, dacă nici ţie nu-ţi pasă, 
răspunse Elvin. 

Părea foarte sigur de el pentru un tip de vârsta lui, căci se 
apropia de cincizeci de ani. Avea pe cap o pălărie de pai despre 
care zicea că e model Jug-de-bou și purta ghete de trei sute 
cincizeci de dolari care, zicea el, fuseseră ale fratelui lui mai 
mare, Roland, acuma mort. Se dusese la Miami și se lăsase 
împușcat de o femeie. Elvin vorbea foarte mult despre fratele 
său, zicea că Roland lucrase acolo pentru niște italieni care îl 
plătiseră bine pentru serviciile lui, purta ghete de trei sute de 
dolari perechea și costume din Taiwan. 

Se opriseră să mănânce o pizza într-un loc pe autostrada 
Dixie și să bea două beri. Acum era aproape opt și începea să se 
întunece. 

— Dacă mă opresc și mă pun să suflu în bășică, sunt un om 
mort, zise Dale. 

— Da’ de ce-ţi faci griji? C-or să te bage la răcoare? Zi-le că ai 
deja de făcut cinci ani, să te caute dup-aia. 

— Rahat, zise Dale. 

Se mai liniștise de când zbierase la judecător în sala 
tribunalului; îl ameninţase că-i pun cătușe la mâini și la picioare, 
dar după aceea îl lăsaseră să plece, pentru că judecătorul nu 
făcuse caz de întâmplare. Avea la dispoziţie șapte zile ca să se 
gândească cam cum va fi la închisoare. In timp ce-și mânca 
pizza, Elvin îi spusese c-o să-i vândă el niște ponturi, cum să 
facă să-i fie mai bine la închisoare. Aveau timp berechet pentru 
asta, o săptămână întreagă. 

Dale îl lăsase pe unchiul său să stea la el, căci colegii lui de 
cameră trebuiau să ispășească treizeci de zile de închisoare 
pentru comportament huliganic. Îi apucaseră pandaliile și 
spărseseră parbrizul unui tip așa, fără niciun motiv. Acum Elvin 
se gândea cât ar putea rămâne aici după plecarea lui Dale. Casa 
era în Delray Beach, o cocioabă, dar la numai câţiva metri de 
ocean. O să trag pe nas aerul sărat al mării și așa o să iasă din 
mine duhoarea de pușcărie, își zicea Elvin. Păi da, zicea Dale, 
dar colegii lui de cameră trebuiau să iasă din pușcărie mâine, 
poimâine. Dacă voia să stea aici, o să trebuiască să vorbească 
cu ei, dar Elvin spuse că s-a săturat până peste cap de colegi de 
cameră și că dacă rămâne aici, ăia trebuie să se care. Dale zise: 

— Nu-i cunoști pe colegii mei de cameră. 

Mâncând pizza, Elvin răspunse: 

— Nici ei pe mine. Și nici tu nu mă cunoști. 

Asta, ce-i drept, așa era. Avea zece ani când unchiul lui fusese 
arestat și judecat pentru omor, așa că Dale îl știa mai mult din 
fotografii. Elvin în barca cu motor. Elvin împreună cu Dale 
Senior, cel mai mare dintre fraţi. Elvin cu Roland, doi flăcăi 
zdraveni, păreau doi gemeni, numai că Elvin era cu câţiva ani 
mai tânăr. Când Roland fusese ucis, iar Elvin trimis la închisoare 
pentru că împușcase un om despre care credea că pusese pe 
femeie să-l omoare pe Roland, nimeni nu fusese surprins în 
familie. 

Acum, Elvin zicea: 

— E o stradă frumoasă, privește numai la copacii ăștia! Sunt 
cei mai înalţi palmieri pe care i-am văzut vreodată. Nu mi-ar 
displăcea să locuiesc aici, zicea el. E sigur mai bine decât în 
cocioaba aia căcăcioasă de la Delray Beach. Vara m-aș duce 
înapoi la Glades, totuși, să-mi iau o barcă de mlaștină cu elice 
aeriană, zicea el. Nu e prea multă circulaţie acum, ăă? Cintezoii 
au plecat cu toţii acasă! Eu nici nu pricep de ce se tot omoară 
oamenii să se ducă spre nord. Eu dacă merg mai sus de Georgia 
îmi curge sânge din nas. Apoi zise: la-o spre sud pe Ocean 
Boulevard. 

Acuma mergeau de-a lungul coastei Atlanticului care era 
negru până departe la orizont, unde se întâlnea cu cerul. Elvin 
zise: 

— Frumoasă plajă publică, da' n-ai unde parca. Așa că devine 
plajă particulară pentru toţi bogătașii care locuiesc dincolo de 

zidurile alea. E interesant că bogătanii ăștia te calcă mereu pe 
nervi, da' nici nu-și dau seama de asta, așa-i? Anu' trecut am 
stat în celulă cu unul, Sonny. Drăguţ băiat, lucrase pentru un 
doctor. Doctoru' e tot bogat, da' nu mai e doctor. l-au luat 
dreptu' de-a practica. 

Dale zise: 

— Uite, chiar aicea stă Donald Trump. 

— Nu mai spune! Și cine e Donald Trump? întrebă Elvin. 

Înainte de a merge la pizza, pe când treceau prin West Palm, 
Dale îi arătase clădirea Băncii Barnett, cu geamurile ei 
strălucitoare care se ridicau mult deasupra tuturor clădirilor din 
jur și-i spusese: 

— Da' știi cum îi zic oamenii? Darth Vader. 

— Da cine-i Darth Vader? întrebase Elvin. 

Dale înţelegea că se putea să nu fi auzit în închisoare de 
Donald Trump, dar toată lumea știa cine e Darth Vader. Insă era 
greu de explicat, așa că Dale o lăsă baltă. lar pe Elvin, oricum 
tot nu-l interesa. Voia să meargă în jos, spre Ocean Ridge. 

— De ce? 

— Doctoru' de care ț-am zis, spuse Elvin. Acolo stă - și începu 
să-i povestească despre doctorul Tommy Vasco și despre Sonny, 
băiatul cu care stătuse în celulă la Penitenciarul de Stat din 
Florida cu un an înainte. De fapt, n-a fo' chiar un an. Câteva 
săptămâni 'nainte să mă 'liberez l-am dat pe două su’ de dolari. 
Sonny ăsta are un păr așa blond că-l vezi imediat în curte. 
Puteam să iau și mai mult p-el, da' l-am lăsat la un amic. 

Dale se uită la cele două raze de lumină pe care le aruncau 
farurile pe asfaltul negru al șoselei cu două benzi. De o parte și 
de alta, drumul era mărginit de copaci. Dale simţea prezența 
copleșitoare a unchiului său, stând acolo, în spate, cu pălăria de 
cowboy pe cap. Incercă să spună cu o voce nepăsătoare: 

— Păi, io ţi-o spun clar, nu mă vâr în d-ald-d-astea. Ți-o spun 
de la bun început. 

— lo am văzut și pârnăiași care rămân „băieţi mari”, așa că 
de-aia-t zic, să nu crezi că nu se poate. 

Dar Dale scutură din cap spre șosea. 

— lo cu poponari d-ăștia nici nu stau de vorbă. 

— Ascultă-mă, zise Elvin, io n-am fo' niciodată-nsurat afară. 
Da cân' ajungi acolo, se schimbă calimera. Îndată ce-am 
priceput cum stă treaba cu populaţia d-acolo, am început să 


38 


umblu și io dup-o „nevastă”. Chestia e că acolo ori o vări tu, ori 
ţi-o vâră alţii ţie. Se bat care mai de care pe curu’ tău și tre' să 
te lupţi serios să ţi-l păzești. Nu e cine știe ce scofală să fii 
poponar. Pur și simplu, așa-i treaba. Sonny a venit cân' mai 
aveam numa puţin pân’ să mă 'liberez, așa că i-am dat un șut în 
curu lu’ ăla de era cu mine ș-am zis - a nu se pune laba, puștiu' 
blondu’ i-al meu, și nu vă mai zgâiţi așa la el. Sonny n-a avut 
nimic împotrivă. E tipu' de băiat care ţine la tăvăleală... Asta-i 
Ocean Ridge? 

— Manalapan, zise Dale. Ocean Ridge e următoarea. 

— Orișicât, zise Elvin, sărmanu' băiat e pe viaţă, asta- 
nseamnă că tre' să facă pe puţin doujcinci de ani, și era cam 
abătut, adică deprimat, cică n-o să poa' să reziste. Îi trebuia și 
lui bărbat să-l mai îmbărbăteze, așa unu ca mine. Pricepi, el 
vede de casă, de ce-mi trebe mie și io am grijă de el. 

— Da' ce-a făcut? întrebă Dale atent la drum, unde începeau 
să apară case mari, elegante. 

— A omorât o femeie. A bătut-o până și-a dat duhu' și-a intrat 
la omor de gradu-ntâi. 

— N-a scris în ziare? întrebă Dale. 

— Tre’ să fi scris, acu f-un an juma. Atunci Sonny locuia la 
doctoru' ăsta, Tommy Vasco, era ajutoru' lui. Sonny făcea rost 
de pipiţe pen’ doctor, iar doctoru' scria reţete de droguri pe 
nume false; Sonny mergea și vindea marfa și-i ieșea și lui ceva. 

— Făcea rost de pipițe? întrebă Dale. Da doctoru' de ce nu și 
le căuta singur? 

— Așa făcea când era însurat și călca alături. Era mereu ori 
beat ori mahmur, zise Elvin. Asta pân' ce tat-su s-ajurat că-i taie 
fondurile dacă nu se poartă cum trebuie. Tat-su l-a trimis la 
facultatea de medicină, undeva, într-o insulă, după aia l-a 
instalat, i-a cumpărat casa asta mare... Și tat-su fusese doctor și 
avea o mulţime de case prin Miami, era un scârțan foarte bogat 
și uite că fi-su a ieșit așa un derbedeu. Pricepi cum stă treaba? 

— Adică vrea să-l creadă tat-su băiat cuminte, trage storurile 
și face partuza la el acasă, zise Dale. 

— Te-ai prins. Și Sonny aducea femeile și drogurile. Fel de fel 
de droguri. Dar cu pipiţele e mai încurcată treaba. Doctoru' e-n 
limbă după alea mari, blonde, nu-i plac hispanicele. Tre' să fie 
zdravene, da’ nu grăsane și să aibă țâțele cât mai mari. 

— Câte femei avea o dată? întrebă Dale. 

— O, lua câte două sau trei o dată pentru o partuză. Pricepi, 
ce-i plăcea lui era să-l filmeze Sonny cum se regulează cu două- 
n pat. Dup-aia s-așezau și beau, luau cocaină și se priveau la 
video isprava. Asta așa, până-ntr-o noapte... a, da, am uitat să-ți 
zic. Avea una, o favorită, o chema Pola și era din Lake Worth. O 
zdrahoancă de f-un metru optzeci și solidă de tot. Sonny 'cea că 
era mai lungă ca el și el să tot fi avut f-o unu șaptejcinci și era 
cam grăsunel. lo așa-i și ziceam: Uite, grăsunelu', ce ţi-am adus! 

Dale își zise, Dumnezeule! Și nici nu voia să mai audă așa 
ceva. 

— Şi-i dădeam o bomboană pen'că și el era un dulce, zise 
Elvin. Femeia aia de care ţi-am zis, Pola, a venit într-o noapte 
singură numa' ea, au făcut treaba, au băgat ceva sub nas, au 
pus filmul și Pola aia zice că tat-su ar fi grozav de fericit să vadă 
filmele alea, așa glumea cu el. Sonny nu credea că femeia 
vorbește serios, da' doctoru' își ieșea din minţi la gându' ăsta. 
Atunci i-a ars o palmă și femeia l-a plesnit și ea. S-au luat la 
pumni și femeia l-a bumbăcit rău de tot. Atunci el a strigat la 
Sonny, că să-l ajute. Da’ Sonny nu știe să se bată așa că a luat 
un vătrai din cămin ș-a pocnit-o cu el. Da’ femeia - zice Sonny - 
se repede la el ca o fiară, așa c-a trebuit s-o tot pocnească 
mereu până a nimerit-o mai bine ș-aia a mierlit-o. Atunci 
doctoru' i-a zis ce să facă - s-o pună-n mașină și s-o ducă la 
Lake Worth. S-o lase cu mașina în stradă și să-i ia și poșeta ca 
să facă să pară c-a fo' violată și bătută și tipu' a-ntins-o. Așa că 
Sonny face întocmai da' cân' să iasă din mașină, cine vine și 
pune faru’ pă el... 

Dale dădu din cap, în semn că a priceput. 

— Copoii. Sonny a fost acuzat, că era tot plin de sângele ei, și 
l-au condamnat, zise Elvin. Încercase el să le zică de doctor, că 
el l-a pus, da’ n-au putut să-i găsească nimic în afară de reţetele 
alea false, așa că i-au dat șase luni și i-au luat dreptu' să 
practice medicina, pe care el tot n-o mai practica oricum. Sonny 
a căpătat pușcărie pe viaţă - dacă se poartă bine, cel puţin 
doujcinci dă ani și acu’ stă cu amicu’ ăla al meu. Asta e. Și vrei 
să-ţi mai spun ceva? 

— Ce? 

— Judecătorul care l-a condamnat pe Sonny și pe doctor e tot 
ăla care mi-a dat și mie dintr-un foc zece ani și ţie cinci pen’ 

infracțiune în timpul eliberării provizorii. judecătorul Bob Gibbs, 
se vede că e tare ocupat, puiu’ de târlă. 

În timp ce se apropiau de Ocean Ridge trebuiră să se 
oprească la un stop de pe șoseaua AIA; afară era întuneric și 
liniște și în mașină se făcuse, de asemenea, liniște. Dale parcă îl 
vedea pe judecătorul Gibbs cum părăsește sala de judecată în 
timp ce ţipa la el. Judecătorul ieșise și acum Dale încerca să și-l 
imagineze pe băiatul acela blond care o bătea cu vâătraiul pe 
femeia blondă, solidă. Când se făcu verde și porniră din nou, 
Dale zise: 

— Vrei să arunci o privire la casa doctorului, un’ s-a întâmplat 
chestia asta? 

— Vreau să-l văd pe doctor, zise Elvin. 

— Da' de ce? 

— M-a rugat Sonny. 

Dale nu înţelegea. 

— Adică vrei să spui că ai ceva să-i transmiţi? 

— Într-un fel, da, zise Elvin. Sonny mi-a zis să-l crestez. 

e Capitolul 6 


Kathy ședea în Volkswagen-ul cumpărat de ocazie, vopsit în 
bej, cu anvelope uzate și peste o sută de mii de kilometri la bord 
și aștepta să apară Dale Crowe Junior. Casa lui era cufundată în 
întuneric. Centrul de triere la care lucrase pe când era angajată 
la Spitalul de boli mentale era la numai câteva sute de metri 
mai jos, pe Swinton Avenue. Se simţise foarte stânjenită când îi 
spusese judecătorului că se mutase de la Spitalul de boli 
mentale la Corecţională și el spusese că îi plăcea probabil să 
aibă a face cu cei loviți de soartă, cu faliţii. 

Exact cum spunea și Keith, fostul... Scuzaţi, domnule doctor 
Baker. Așa cum îi plăcea și lui Keith să spună: 

— Niciun om care are o cât de mică fărâmă de ambiţie n-ar 
accepta să lucreze într-un spital de boli mintale. 

Cu tonul lui condescendent. Asta în timp ce ea era cea care ÎI 
întreținea și îi achita toate notele de plată. 

— Dorinţa ta de a fi în contact cu nivelul subuman indică în 
mod clar o criză de personalitate. Este reacţia ta de adaptare la 
statutul de persoană adultă. 

Încerca să-i spună și s-o convingă că evită să dea piept cu 
lumea reală. Un bărbat care încuia grijuliu portierele mașinii 
când trecea prin Mica Havana, cartierul unde se născuse ea. 
Mama ei spusese: 

— E un băiat perfect. Mărită-te repede, până nu-l scapi. 

Sigur, asta ai și făcut, te-ai măritat și ai făcut copii. Cele mai 
multe din colegele ei erau deja căsătorite cu oameni care aveau 
o meserie. Keith era student la medicină, la Universitatea din 
Miami. 

Fratele ei Ray Diaz, care lucra la Secţia Droguri, o întrebase: 

— De asta te-ai căsătorit cu el? 

Îi plăcea să stea de vorbă cu Ray pentru că erau foarte 
apropiaţi, dar nu chiar de aceeași vârstă, între ei era o diferenţă 
de doi ani. Întotdeauna avusese impresia că, dacă ar fi fost 
băiat, ar fi arătat exact ca Ray. 

— Dacă încerc să explic de ce m-am măritat cu el sună stupid. 

Ray spusese: 

— Recunoaște și gata. Așa ai fost. 

— Aveam numai douăzeci și trei de ani. Keith arăta de parcă 
ar fi coborât din ceruri. Dintr-o familie bună, cu un trup ca 
pentru revistele de modă... 

— Ar trebui să-ţi fie rușine. 

— Era liniștit, avea un zâmbet drăgălaș, maniere alese... 

— Niciun pic de simţ al umorului, spusese Ray. Habar n-are 
ce-i pe lumea asta, doar buchea cărții și tu l-ai ajutat. Dar știi 
care era problema cea mare? Descoperise că tu ești mai 
deșteaptă decât el. Însă din momentul în care și-a terminat 
facultatea el era doctor, iar tu - nu. N-ai decât să-l întrebi pe 
tata sau pe Tony. 

Tony, fratele ei mai mare, poliţist și el la Metro-Dade. Venise 
cu Keith acasă în vizită sau la masă. Tatăl ei și Tony se uitau la 
emisiunile sportive de la televizor, indiferent despre ce sport era 
vorba. Când Keith obținuse diploma și se dusese la North 
Broadward ca tânăr stagiar în psihiatrie, Tony spusese: 

— Asta-i tot? Credeam că e cel puţin un împuţit de rege după 
cum se poartă. 

Ray spusese că face pe superiorul ca să nu se vadă că e un 
retardat. 

Ea îi spuse lui Ray: 

— Am crezut că făcea pe marele doctor și că o să-i treacă. 
Dar acum cred că n-o să-i mai treacă niciodată. Keith susținea 
că problema mea este că mă complac în situaţii înjositoare. 
Dumnezeule, să-mi spună una ca asta. Când am intrat apoi tare 
în el i-am spus tot felul de lucruri urâte. Că nu și-ar fi terminat 
facultatea dacă nu eram eu. Că n-ar fi avut ce mânca, n-ar fi 
avut rufe curate de îmbrăcat și câte și mai câte. Dar el de colo: 
„Dar ce, te-am obligat eu? Te-am pus eu să lucrezi în locul ăla?” 
Odată, când mi-am ieșit din fire, mi-a spus pe tonul lui superior: 
„Toată ziua am de-a face cu hispanici temperamentali și nici 
acasă nu scap de ei”. Atunci i-am zis: „Dar pentru numele lui 
Dumnezeu, de ce te-ai căsătorit cu mine?” Și știi ce mi-a spus, 
acum că era doctor și nu mai avea nevoie de mine? A zis: „Bună 
întrebare”. 

Și judecătorul în biroul lui îi spusese că nu arată tocmai a 
hispanică. Ca și când i-ar fi făcut un compliment. 

O, vă mulţumesc, Onorată Instanță. Exact ce-și dorea să audă 
de la un împuţit de ţărănoi rasist destul de bătrân ca să-i fie 

tată. Și toată povestea aia cusută cu aţă albă, cu nevastă-sa 
care avea probleme cu sănătatea mentală și vorbea cu vocea 
altei persoane! O, chiar așa, nu mai spuneți? Și tot așa, în loc 
să-i fi spus, domnule judecător, dacă e măritată cu 
dumneavoastră nu e de mirare că vrea să fie altcineva. 

Probabil că ar fi trebuit să se simtă măgulită că un judecător 
vrea să se culce cu ea. Ca și atunci când avocaţii o înghesuiau 
ca s-o sărute. Avocaţii aceia spilcuiţi, ca scoși din cutie. „Eşti o 
fată isteață, aș putea să fac și eu ceva pentru tine?” Cam ce 
anume? „O, să-ţi fac slujba mai ușoară”. Cum asta? „O, să pun o 
vorbă bună pe ici, pe colo”. Kathy ar fi trebuit, vezi Doamne, să- 
și dea seama că asta era șansa vieţii ei. Mamă! Să se culce cu 
un avocat. 

La spital, în loc de avocat, ar fi trebuit să se culce cu un 
doctor. La North Broadward era o infirmieră care agrea ideea. 
Cea pe care o vizita Keith seara, cam câte o oră sau așa ceva. 
Fratele ei Ray, expertul în filaj, fusese cel care descoperise. Apoi 
îi spusese: 

— Dacă ar fi fost băiat de treabă, nu ţi-aș fi spus niciodată. 
Asta este. Dacă vrei, vorbesc eu cu Keith, așa ca între bărbaţi. 

— Nu, rezolv eu, spusese Kathy. 

O mașină de formă ciudată, cu ţeava de eșapament scoțând 
fum și făcând zgomot, trecu pe lângă ea și opri în faţa casei lui 
Dale Crowe. Din ea coborâră doi tineri cu pungi de alimente în 
mâini. Unul dintre ei era suficient de înalt ca să poată fi Dale, 
dar era mai solid, mai lat în umeri. Se îndreptară spre casă 
vorbind în gura mare, căci se vedea că băuseră ceva și intrară. 
În camera din faţă se aprinsese o lumină, în timp de ușa 
rămăsese deschisă. Mai era lumină și la alte case de pe stradă. 
Erau case cu un singur etaj, ascunse în spatele unor copaci și 
arbuști bătrâni, un cartier ieftin, lăsat în plata domnului. Case în 
care locuia infirmiera la Pompano Beach era ca acestea. Au 
trecut trei ani - poate că încă mai stă acolo. 

Cei doi tineri păreau să se simtă bine acasă. Poate că știau 
unde este Dale acum, când mai are șapte zile până să intre în 
pușcărie. Ar fi putut profita de timpul de după proces ca să stea 
de vorbă cu el, în loc să se ducă în biroul judecătorul ca un ofiţer 
supraveghetor cuminte. Da, domnule judecător... O, chiar așa? 

Kathy ieși din mașină și o încuie, gândindu-se la noaptea în 
care se dusese cu mașina până la locuinţa acelei infirmiere, cu 

aceeași mașină, numai că atunci n-o încuiase. Trecuse pe lângă 
Mustangul decapotabil al lui Keith pe care i-l dăruiseră părinţii 
lui când terminase facultatea, se apropiase de ușă și sunase de 
șase ori, iar în timp ce aștepta se gândea că îi făcuseră cadou o 
mașină, dar o lăsaseră tot pe ea să plătească chiria și să 
cumpere de mâncare, iar ea nu spusese nici măcar o vorbuliţă. 
infirmiera deschisese ușa mirată. Era o fată micuță, blondă, cu 
un șal roz pe umeri și un căţel în brațe. Kathy spusese: 

— Vreau să-i spun ceva soțului meu. 

— Soţului tău? 

Poate că nu știa. 

— Cel din dormitor, zise Kathy și trecu pe lângă ea. 

Keith era în pielea goală lângă pat și încerca să-și pună un 
şort bleu deschis pe care îl spăla ea întotdeauna. li aruncă o 
privire și îi spuse, pe tonul lui superior: 

— N-ai vrea să fii amabilă să aștepți în camera cealaltă? 

— Nu știu cum ar trebui să procedezi atunci când îţi prinzi 
bărbatul regulând o infirmieră, spusese Kathy. 

— Nu fi vulgară. 

— Nu asta făceai? 

— De ce nu te duci acasă să mă aștepți? Stăm de vorbă mai 
târziu. Bine? 

— Ti-am adus toate hainele, cărțile... 

— Ce vrei să spui? 

— Vreau să spun ceea ce am spus, că ţi-am adus hainele și 
cărţile. Ce crezi că vreau să spun? Toate boarfele tale, sunt în 
mașina mea, împrăștiate, nu le-am împachetat. O să le iau de 
acolo și am să le pun în mașina ta. Dacă e încuiată o să le las pe 
mașină sau le arunc în stradă, nu știu, am să văd cum îmi vine 
mai bine. 

— Mi-ai adus toate lucrurile? 

— Tot ceea ce ai tu, cărţile, cataloagele și toate lucrurile pe 
care le-ai cumpărat cu banii tăi, ceea ce nu-i prea mult. Poţi să 
vii să mă ajuţi dacă vrei sau poţi să stai aici și să continui s-o 
regulezi pe  infirmieră sau să-i regulezi cățelul, nu mă 
interesează, ai ieșit din viaţa mea. Și din apartamentul meu. 

Keith făcea fel de fel de mutre stând acolo în pielea goală și 
cu lenjeria intimă cea drăgălașă în mână. 

— Nu pot să cred că faci asta, zise el. 

— Ei, Keith, vino-ţi în fire. Noi hispanicii suntem foarte 
impulsivi, băiete. Doar știi prea bine. 

În timp ce ieșea se adresă infirmierei care stătea tot cu 
cățelul în braţe: 

— Este al tău de tot. 

e 

Elvin și Dale trebuiră să aștepte un timp în faţa ușii până rând 
aceasta le fu deschisă de un tip mic și bondoc despre care în 
prima clipă Elvin crezu că este un negru cu pielea mai puţin 
colorată. Apoi văzu că are o cămașă largă pe el și se gândi că 
poate vrea numai să pară de culoare. Omul se uită la camionul 
lui Dale care rămăsese în alee și începu să-și sugă dinții, 
inspectând cu atenţie mașina înainte de a deschide gura: 

— Ce vreţi? rosti el cu un accent destul de evident pentru ca 
Elvin să-și schimbe părerea iniţială. 

Era un fel de hispanic cu nasul mare, cu aspect de cubanez. 
Erau o mulţime din ăștia pe aici. Elvin zise: 

— Unde-i doctoru'? 

Tipul deschisese ușa numai câţiva centimetri și se zgâia la ei. 
Avea părul dat cu unsoare și strâns la spate într-un coc, un 
cercel mic într-o ureche și purta o cămașă din alea cubaneze 
care atârnă pe dinafară, peste pantaloni. 

— Domnul doctor nu mai practică, s-a retras. 

Elvin dădu din cap. 

— Nici eu nu-s bolnav, făţosule. Am venit în vizită în curtoazie. 
Zi-i lu' doctoru' că a venit un prieten d-a' lu' Sonny. 

Numele nu păru să-i spună nimic. Tipul răspunsese: 

— Așteptaţi aici, și împinse ușa, lăsând-o deschisă numai 
câţiva centimetri. 

Elvin îi spuse lui Dale: 

— Nu-i frumos să ne lase aici să așteptăm cu deștu-n cur, apoi 
împinse ușa și intră. 

Tipul cu mutră de cubanez ajunsese deja în capătul holului 
țăcănind pe pardoseala de gresie cu cizmele lui cu tocuri înalte 
și tocmai trecea în altă cameră. Nu întorsese capul, așa că nu 
știa că cei doi intraseră. Elvin îi făcu semn lui Dale să se apropie 
și examină pe îndelete interiorul livingului - deși era prea 
întuneric ca să vadă mare lucru - privind cu atenţie picturile și 
statuile ciudate din hol. Ridică din sprâncene, se opri în dreptul 

uneia negre, strălucitoare și îi spuse lui Dale că e probabil o 
femeie goală, deși n-ar băga mâna-n foc. 

Ajunseră și ei la ușa pe care ieșise fantele cubanez și îl văzură 
stând cu spatele spre ei și cu faţa spre o masă pe care se aflau 
tacâmuri și lumânări. Un alt tip cu mutră de cubanez și cu părul 
lins ședea singur în capul mesei. Era probabil doctorul, Tommy 
Vasco; acesta își lua masa de seară. Elvin mai observă încă un 
tacâm la masă, unde cineva mâncase și îi veni în minte fantele 
care le deschisese ușa. Dar cine era oare? Tipul se întoarse în 
momentul în care doctorul Tommy se ridică de pe scaun cu 
privirea aţintită spre ei și cu un şervet în mână, ca să-și 
protejeze cămașa de mătase. 

— Parcă v-am spus să așteptați. 

Tipul făcea pe seriosul și le arunca priviri furioase. Elvin 
ripostă: 

— Păi ce, nu aştept? 

Apoi îl auzi pe doctorul Tommy spunând: 

— E-n regulă, Hector. 

Era, fără îndoială convins că băiatul e pe cale să primească un 
șut în fund. Elvin îi citea pe tipii ăștia ca doctorul Tommy într-o 
clipă; trec speriați prin viață și devin lași. Se nasc bogați, altfel 
n-ar ajunge niciodată să locuiască în asemenea case. 

— Speram că o să ne arăţi funu’ din filmele alea, zise Elvin, 
mergând direct la țintă. 

Văzu că doctorul avea niște pantaloni ca de pijama și papuci 
lucioși cu moțuri aurii în vârf. Doctorul Tommy spuse: 

— Poftim? 

— Filmele pe care le-a făcut Sonny pen' mneata și femeilor 
mneatale. 

Acum fantele se silea să zâmbească. 

— A, da, Sonny. De unde îl cunoașteţi? 

— Am stat împreună la pârnaie. A zis că să vin pe la mneata, 
să vă zic că se gândește tot timpu' la mneatale. 

— O, înţeleg, făcu doctorul Tommy, recepţionând în mod clar 
mesajul. Așadar, aţi fost împreună cu Sonny, da? 

— El a fost cu mine. lo-s Elvin Crowe și ăsta-i nepotu-miu, 
Dale. Da, io am avut grijă de Sonny și Sonny mi-a văzut de casă. 

Fantele dădea din cap. Se vedea că încearcă să gândească 
repede. 

— Ar fi trebuit să vadă și aici de casă, dar nu s-a priceput prea 
bine la treaba asta. Prefera să se ocupe de altele. 

— Ca, de exemplu, să plaseze droguri, zise Elvin. 

— Da, la asta se pricepea. 

Acuma fantele nu mai dădea din cap, ci scutura în stânga și-n 
dreapta. 

— O adevărată rușine ce-a făcut cu fata aceea. 

— Da, da' ţi-a salvat fundu'. 

Doctorul zâmbi: 

— Așa ţi-a zis? 

— Te-ai luat la pumni cu ea și era cât p-aci să te bată măr, 
așa că Sonny a pocnit-o cu vătraiu'. 

Acum doctorul dădea din nou din cap spre stânga și spre 
dreapta. 

— Sonny a avut motivele lui ca s-o ucidă pe fata aceea. N-ai 
decât să întrebi la poliție, dacă-ţi închipui că mint - doctorul 
Tommy ridică din umeri spre Elvin. Au la poliţie și arma pe care 
a folosit-o, și amprentele lui pe ea. Sonny a încercat să mă bage 
și pe mine în încurcătură pentru că era speriat de moarte. 
Ințeleg, era singur și nu i-o iau în nume de rău. Acum, din 
păcate, trebuie să plătească pentru ceea ce a făcut. 

Doctorul se uită la ceasul de aur de la mână și continuă: 

— Imi pare rău că nu pot să vă invit să luaţi loc, dar amo 
întâlnire în seara asta. Îmi pare foarte rău. 

Elvin zise: 

— Eu, speram că o să ne-arăţi filmele alea. 

Doctorul încerca să se poarte firesc, să zâmbească și începu 
să-și sugă dinţii. Celălalt suge-dinţi - Hector - stătea acolo și se 
holba. Elvin se uita în farfuriile lor, dar nu pricepea ce 
mâncaseră, ceva cu mult sos cafeniu. Arăta foarte bine, 
indiferent ce-o fi fost. Doctorul îi explica: 

— Nu, nu mai am filmele acelea. S-au dus. 

Elvin își zise: Ce ticălos împuţit. Dar răspunse: 

— Păi atunci să știi că Sonny e bine, nu-ți faceți griji. 

— Mă bucur să aud. Imi pare bine că ai trecut pe aici. 

— Cre’ și eu, zise Elvin. Poa’ că mai trec p-aici și, dacă o să fiți 
acasă... 

— Sigur că da, oricând. Dacă sunt acasă, sunteţi bineveniţi, 
zise doctorul Tommy întinzând mâna ca și cum ar fi vrut fie să le 
arate casa, fie unde e ușa. 

Amicul lui, Hector, trecu pe lângă ei ca să-i conducă, dar în 
hol Elvin îi spuse că știe drumul și singur și mai aruncă o privire 
furioasă peste umărul fantelui. Când fură din nou în mașină și 
ieșiră de pe alee, Dale spuse: 

— Credeam c-o să-l mardești. 

— O să-l mardesc, zise Elvin. 

— Da’ când? 

— Încă nu m-am gândit, zise Elvin. Cân’ mardești un tip pen’ 
alt tip tre’ să-ncerci să vezi dacă nu-ți iese și ție ceva. De se 

poa’. 
(J 

Unul din tipi încerca să-i facă greutăți lui Kathy. 

Când întrebase dacă Dale este acasă și ei o invitaseră 
înăuntru, se purtaseră corect cam jumătate de minut. Dar după 
aceea începură să o ia razna și să insiste să bea cu ei o bere așa 
că ea scoase din poșetă un portofel, îl deschise și îl întinse spre 
ei ca să-i vadă legitimaţia și insigna. O vedeţi? 

Hai nu? Ofiţer supraveghetor? Se făceau că habar n-au ce 
înseamnă asta. Erau amândoi destul de afumati, ochii le luceau 
sticloși și aveau de gând să mai bea, căci pe o ladă de lemn 
care le servea drept măsuţă mai erau vreo duzină de sticle de 
bere. Unul dintre ei se împiedică de canapea și căzu pe ea. 
Kathy se uita la el în momentul când celălalt îi smulse 
legitimaţia din mână. 

— Katherine Baker? Ești cubaneză? 

Toată lumea se interesa de naționalitatea ei. 

— Sunt de la Secţia Corecţională, zise Kathy. Tu cine ești? 

În primul rând un ticălos căruia i se aprinseseră luminiţe roșii 
în creier. Kathy îi smulse legitimaţia înainte ca el să se decidă să 
i-o înapoieze și lui nu-i plăcu deloc figura asta. li aruncă o privire 
furioasă și încercă să pună din nou mâna pe ea, dar în clipa 
aceea Kathy îl prinse de degetul mic de la mâna dreaptă, 
răsucindu-i-l suficient de mult ca să-l facă să ţipe - au, au, au, ei 
- şi să-și încovoaie umerii. Strânse celălalt pumn și îl ridică în 
sus; atunci Kathy îndoi și mai mult degetul. De astă dată el urlă: 

— Isuse Cristoase, la naiba, dă-mi drumu’. 

— Dacă-ţi dau drumul te porți cuviincios? 

— Te pocnesc peste mutră dacă nu-mi dai drumu’. 

— Nu mai spune, zise ea și mai îndoi puţin degetul. 

Băiatul era solid și degetul era și el destul de gros. 

— Bine, bine, bine, zise el, încercând să nu se miște și umerii i 
se încovoiară și mai mult. 

Era o situaţie dificilă din care fata nu știa cum să iasă. Mai 
devreme sau mai târziu, tot trebuia să-i dea drumul. Și atunci, 
ce se întâmpla? Dacă voia s-o lovească, o lovea. Kathy avea un 
pistol pe care i-l dăduse fratele ei, Tony, și avea și permis pentru 
el, dar îl ţinea acasă. La Corecţională se spunea că agenţii de 
reintegrare socială trebuie să evite situaţiile de felul acesta, așa 
că nu aveau de ce să poarte armă. Să plece și să cheme poliţia. 
| se mai întâmplase și altă dată și nu fusese lovită când dăduse 
drumul degetului. Dar era altceva, tipii aceia erau în libertate 
provizorie, așa că le spusese: „Să nu îndrăznești să mă atingi, 
nici măcar să nu te gândești la așa ceva”, iar tipii dăduseră 
înapoi, știind că era în stare să-i molesteze, chiar să le rupă un 
deget. Dar băiatul ăsta nu era în libertate provizorie după cât 
știa ea. Dacă o lovea, putea să cheme poliţia și să-l aresteze. 
După aceea trebuia să apară la tribunal ca reclamantă împotriva 
lui, să piardă o groază de timp... 

— Ştii care e numele meu, zise Kathy. Acuma spune-mi și tu 
cum te cheamă. 

li spuse că-l cheamă Ron și umerii i se relaxară puţin. 

— Cred că nu vrei să dai de belea, Ron, așa e? 

— Nu, doamnă. 

— Ai de gând să te porţi ca lumea? 

— Da, doamnă. Cum spuneţi dumneavoastră. ` 

Kathy n-ar prea fi vrut să dea drumul degetului, dar spuse, „In 
regulă” și îi dădu drumul pentru că tot trebuia s-o facă odată și 
odată. 

Inainte să poată face vreo mișcare, tipul o apucă de umeri și o 
trânti pe canapea, alături de celălalt tip care adormise stând în 
capul oaselor, și se aruncă deasupra ei, împingându-i capul în 
pernele care miroseau a mucegai. Işi băgase un genunchi între 
picioarele ei, încercând să-i desfacă coapsele. 

— Ştii că abia am ieșit din pârnaie? întrebă el. 

Voia s-o sperie și mai tare, de parcă nu reușise destul. Sau 
poate s-o impresioneze: vezi Doamne, la vârsta lui făcuse deja 
închisoare! 

— Știu că o să ajungi înapoi dacă nu te ridici imediat de pe 
mine. 

— Ti-ar fi plăcut să-mi rupi nenorocitu’ ăla de deget. Și nici nu 
te-am atins. 

— Mă atingi acum, Ron. 

— Vreau să-ţi arăt că pot să fiu și drăguţ dacă vreau. 

Îi sufla în faţă și respiraţia îi duhnea a bere. Kathy întoarse 
capul și văzu fereastra fără perdele, cu geamurile murdare, 
becul fără abajur, zugrăveala scorojită de pe pereţi și de pe 
tavan. 

— Dacă zici că ești drăguţ, atunci ridică-te. 

— Dar îmi place aici. Sunt foarte aproape de... ce zici? 

— Îţi închipui cumva că o să întreţii relaţii sexuale cu mine? 

— Dacă o să vreau. Și încep să mă excit. Simţi? 

Dar Kathy zise: 

— Ron, eu știu să rup și altceva decât degete. 

În momentul acela auzi cum ușa se trântește de perete. Ron 
dădu să întoarcă capul. Kathy zări o pălărie de cowboy deasupra 
lor, Ron fu săltat de pe ea și ţipa: „Au, ce naiba...” în timp ce era 
zvârlit cât colo, răsturnând în drum sticlele de bere de pe lada 
de lemn care le servise drept măsuţă; văzu și cine era sub 
pălăria de pai - Elvin Crowe, care îl ţinea pe Ron de la spate, de 
curea și de guler. Kathy se rezemă de canapea și se ridică, 
netezindu-și rochia și trăgând-o în jos, peste coapsele goale. Il 
văzu pe Elvin care privea la ea și pe Dale, care se dădea lao 
parte din drum, în timp ce Elvin îl arunca pe Ron pe ușă afară. 
Elvin se întoarse și îl trase în sus și pe celălalt tip, icni din cauza 
efortului, dar nu se uită la ea și nici nu scoase vreo vorbă. Kathy 
văzu cum tipul deschide ochii buimăcit de somn, fără să 
înţeleagă ce se întâmplă. Elvin îl târî spre ușă și acum și acesta 
dispăru afară în noapte. Îl văzu pe Elvin întorcându-se spre ea și 
aranjându-și pălăria, deși nu i se clintise din loc. Și-o trase mai 
mult pe ochi și i se adresă: 

— Acuma aș putea să vă ofer ceva? O băutură răcoritoare? 

e Capitolul 7 


Aligatorul, o femelă de vreo trei metri și cântărind în jur de 
două sute cincizeci de kilograme, deschise ochii și, câteva 
minute mai târziu, începu să miște din cap într-o parte și în alta, 
buimăcită, dezorientată, neștiind unde se află și nereușind să 
prindă niciun fel de alte mirosuri familiare în afară de acela de 
iarbă și de pământ uscat. Niciun fel de apă prin apropiere. 
Ridică capul și sâsâi în noapte, la auzul sunetelor scoase de 
insecte. Vântul începu să adie ușor și, o dată cu el, aligatorul 
primi în nări un miros pe care îl recunoștea ca pe ceva care Îi 
plăcea, ca pe un lucru pe care îl mai adulmecase în viaţă și pe 
care îl mâncase. 

După alte câteva minute, animalul începu să se miște 
șovăielnic, de parcă ar fi fost pe jumătate adormit, înălțându-se 
numai puţin pe picioare și măturând iarba cu coada. Mirosul 
care îi plăcea deveni mai puternic în momentul în care se puse 
în mișcare. Continuă să înainteze până atinse cu botul ceva ce 
nu mai mirosise niciodată. Amușină prin aer și în nări îi pătrunse 
din nou mirosul acela puternic, care îi plăcea. Impinse și 
obstacolul din calea animalului cedă sub greutatea sa, lăsându-l 
să treacă înainte, până când simţi sub labe pardoseala rece, 
netedă și tare. Mirosul care-i plăcea era aici, dar nu destul de 
puternic într-un singur loc ca să devină materializarea obiectului 
pe care ar fi putut să-l apuce în fălci sau să-l înghită întreg. Se 
lăsă pe pardoseala rece, simțind că se încălzește în timp ce 
adormea. 

(J 

Odată, Leanne afirmase că puterea psihică își atinge nivelul 
maxim între orele două și patru dimineața, iar Big se agățase 
imediat de asta și o întrebase de ce nu se duce atunci să 
mediteze afară. Îi era frică de întuneric? Dar ea îi spusese, nu, 
nu mi-e frică de întuneric. Nu mă scol în puterea nopţii pentru că 
nu am nevoie. Pot să-mi ridic nivelul de conștiință cosmică la 
orice oră vreau. Da, așa era, putea oricând. 

El făcuse pe nevinovatul și o întrebase: O, atunci de ce se 
ducea afară, în fiecare dimineaţă la șase fix dacă o putea face 

oricând? Răspunsul ei fusese acesta: „Pentru că mi-e dragă 
dimineața. Lumea este strălucitoare și curată.” Bob devenise 
violent și vulgar în enervarea lui și-i spusese: „Rahat, ţi-e frică 
de întuneric” și o ţinuse una și bună până când ea se întorsese 
spre el și-i spuse de ce anume îi este lui frică. „Ți-e îngrozitor de 
tare frică de moarte.” 

Leanne știa că lui nu-i plăcea ceea ce-i spusese, dar era 
adevărat. Era capabil să trimită oamenii la moarte pe scaunul 
electric fără să ezite nici măcar o secundă. Dar era suficient să-i 
amintească de propria-i moarte, să-i spună, de pildă: „Big, ai să 
te chinuiești groaznic pe lumea cealaltă dacă nu-ţi deschizi 
inima înainte de a muri”, că se înfuria imediat și încerca să 
găsească ceva inteligent de spus, ceva care s-o rănească. 
Înainte ca el să poată replica ceva, ea îi spusese: „O, 
Dumnezeule, dacă ai putea să-ţi vezi aura,” și cu asta discuţia, 
de regulă, se încheia. Bob nu putea să sufere ideea că avea o 
aură și că ea putea s-o vadă, iar el nu. Uneori Leanne îl 
surprindea stând în picioare complet gol și privindu-se în oglinda 
mare de la dulapul din dormitor. 

În dimineaţa aceasta privea din bucătărie pe fereastră, pe 
deasupra chiuvetei. 

— Frumoasă zi, nu-i așa? 

Tocmai bună pentru o schimbare. 

De regulă nu se trezea înainte de șapte. Pe la opt și un sfert 
era în mașină cu o cană mare de cafea și se îndrepta spre 
tribunal. 

— Ar cam trebui să facem curăţenie, la dracu', zău c-ar fi 
timpul. Am să telefonez la Zarcă să-mi trimită o echipă de 
pârnăiași scoși la muncă. Maimuţoii ăia... dac-aș găsi măcar 
unu' să se priceapă la ceva... Să fac rost de un japonez, un 
grădinar japonez condamnat pentru ceva, pentru că și-a omorât 
nevasta, de exemplu, și l-aș aduce aici. Să-l închid noapte în 
sala hidroforului. 

Leanne nu înțelegea cum se putea ca un om care iubea florile 
să fie așa de furios de felul lui. Ce se întâmplase cu domnul 
acela cu vorba blândă când venea la Weeki Wachee și îi 
cumpăra Coca Cola, o mângâia ușor pe mână în spital... făcea 
promisiuni pe care apoi nu le ţinuse niciodată. Aici totul era 
perfect. Ea o avea pe Wanda Grace, pe Pokey, avea cristalele, 
avea daruri mai valoroase decât orice bunuri pământești..., ceea 

ce-i reaminti Leannei, în timp ce aduna cele trei cristale albe 
dispuse în formă de triunghi pe masa din bucătărie să le pună în 
sacul de piele, că mai avea un cristal îngropat în curte, întors în 
țărână ca să-și recapete puterea vizionară. Il va dezgropa în 
dimineaţa asta după meditaţie și după ce va avea o mică 
discuţie cu Wanda. Leanne se întoarse cu spatele spre masă. 

— Pokey? Unde ești? Aici, Pokey! Vino încoace, iubitule - se 
lăsă pe vine în timp ce Pokey sosea ţopăind pe linoleum și îi sări 
în braţe. Tu vrea joace cu Pokey de la Wanda, așa e? Big, aude 
la altă Pokey latră și mereu nebunește, aleargă cerc. 


Leanne îl auzi pe Big, care stătea în picioare lângă chiuvetă, 
suspinând: 

— Isuse Cristoase. 

Numai de-ar putea să-l determine pe omul ăsta să spună 
cuvintele astea cu pioșenia cuvenită, lucrul acesta i-ar schimba 
fundamental viața. Sărmanul de el. 

— Dacă vrei, îţi pregătesc micul dejun. 

— Nu, nu, lasă, du-te la ale tale. 

— Uite, ai aici fulgi de ovăz, banane... 

— Foarte bine. Vezi, ai grijă..., fii atentă... 

În timp ce trecea prin sufragerie și prin living cu Pokey după 
ea și cu sacul cu cristale în mână, Leanne se gândea. La ce să 
fie atentă? Suna ciudat în gura lui Big. Oare să se fi umanizat, în 
sfârșit, după atâţia ani? 

Trase ușa glisantă și ieși afară, pe terasă, pe betonul vopsit în 
gri deschis care ţinea cât toată lungimea livingului, în spatele 
casei. În momentul în care voia să închidă ușa glisantă în urma 
ei, Leanne se opri. Văzu gaura uriașă în paravanul despărțitor cu 
marginile împinse înăuntru. Auzi un sâsâit ciudat. Întoarse capul 
în direcţia din care venea sunetul și văzu aligatorul, un aligator 
uriaș, înălțându-se pe picioare și privind spre ea. Scoase un țipăt 
și se repezi în casă, închizând ușa glisantă în urma ei. O încuie 
repede, înainte să-și dea seama că nu-l mai avea nici pe Pokey, 
nici sacul cu cristale. Scoase încă un strigăt și continuă apoi să 
tipe până ce Big veni alergând din bucătărie. 

e 

El ajunse la ușa glisantă de sticlă exact la timp ca să-l vadă pe 
Pokey în gura aligatorului, înainte ca acesta să ridice capul ca și 
când ar fi vrut să privească tavanul. Pokey dispăru în jos, în 

gâtlejul animalului, înghiţit de viu. În acele clipe, Bob Gibbs nu 
putu decât să privească încremenit, fără să-i vină a crede că pe 
terasa lui se afla un aligator. N-ar fi trebuit să fie aici și totuși 
era. În momentul următor alerga spre dormitor ca să ia 
revolverul calibru 38, deși știa că o astfel de armă nu era de 
niciun folos în cazul de faţă. Când se întoarse cu arma, Leanne 
care plângea cu sughiţuri, în pragul unei crize de isterie, îi bloca 
drumul. Trebui s-o împingă în lături ca să deschidă ușa glisantă 
și să poată ochi bine animalul - Isuse Cristoase, un monstru de 
vreo trei sau patru metri. Avea revolverul de la un camarad de 
pescuit care lucra la Biroul șerifului, Bill McKenna și răspundea 
de cercetările penale. Bob închise un ochi și ţinti capul 
aligatorului, mai exact o pată dintre ochii lui ca două mărgele 
care noaptea străluceau ca jarul când cădea pe ei lumina 
reflectoarelor. Trase. Cristoase! Leanne ţipă din nou și încercă 
să-l împingă la o parte - trase din nou, încă o dată și încă o dată 
până când revolverul ţăcăni în gol. Aligatorul nici măcar nu-și 
clinti capul. Sâsâi de câteva ori, apoi se apropie de ușa glisantă 
de sticlă și o făcu ţăndări cu o singură lovitură de coadă. 

Când sosi prima mașină de poliţie alb-verde, Leanne și Bob 
Gibbs erau afară, în faţa casei, pe aleea cu pietriș, de partea 
cealaltă a terasei. Cei doi polițiști în uniformă veniră amândoi cu 
capul gol spre ei și cu mâinile pe tocurile revolverelor. Unul 
dintre ei întrebă foarte sigur de el unde e, arătând că era 
obișnuit cu astfel de cazuri. Bob Gibbs spuse: 

— La naiba, în casă, unde să fie. In living. 

În momentul în care, după ce ocoliseră casa ajunseseră la 
terasa de unde puteau vedea foarte bine aligatorul aflat acum în 
casă, sosi și a doua mașină alb-verde și alţi doi polițiști în 
uniforme verde închis se alăturară primilor doi. Bob Gibbs le 
spuse că trăsese șase gloanțe în monstru, iar lui nici nu-i 
păsase, acum era în casă și îi mânca o canapea. Leanne, care 
încă mai plângea, le spuse că îi mâncase câinele. Unul dintre 
polițiști zise: 

— Asta cam așa este, aligatorilor le plac câinii. 

Leanne întrebă dacă nu vrea cineva să-i aducă sacul acela de 
piele, îl vedeţi, este acolo, pe terasă. Polițistul care spusese că 
aligatorilor le plac câinii își verifică încărcătorul revolverului și 
zise: 

— Haideţi, daţi-i drumu’. 

Cei patru polițiști se opriră în mijlocul terasei, cam la cinci 
metri de aligatorul din living. Traseră cu revolverele lor magnum 
prin geamul spart al ușii glisante cu multă răbdare și convingere 
până când aligatorul se ridică în picioare și porni spre ei. 
Poliţiștii o luară la fugă imediat, repezindu-se în grădină. Acum 
aligatorul era din nou pe terasă. Leanne îl urmărea cum împinge 
cu botul în sacul ei cu cristale, văzu cum deschide fălcile și 
începu să ţipe înainte ca sacul de piele să dispară în gura 
aligatorului. 

e 

Gary Hammond sosi într-un Dodge Aries, gri deschis, fără 
însemne. Era pe alee, de partea cealaltă a casei, lângă maşină 
și își punea sacoul, când auzi țipătul. Astfel încât Gary sosi la 
fața locului unde se desfăşura scena cu aligatorul dichisit în 
costumul său tropical bleumarin, parcă gata să meargă la birou. 

| se spusese despre ce era vorba aici, totuși fu oarecum 
surprins văzându-l pe judecător și o femeie îmbrăcată într-un 
trening roz care trebuie să fi fost soţia lui, alături de patru 
polițiști cu armele lăsate în jos, privind cu toţii la un aligator în 
floarea vârstei proțăpit pe terasă și care nu le dădea prea multă 
atenţie. Se răsucea cu capul într-o parte, ca și când ar fi vrut să- 
și muște coada, apoi sări dintr-o dată înainte și lovi cu coada o 
masă de tablă și niște scaune care zburară cât colo. Acum se 
târi să vadă ce e cu atâta zgomot acolo și se opri cu spatele la 
ei. 

Toţi îl observaseră pe Gary Hammond care venea spre ei; 
unul din polițiști îi făcu chiar un semn. Acum stăteau de vorbă, 
cei patru polițiști și judecătorul, de parcă ar fi fost la vânătoare. 

— Tre’ să-l fi nimerit. 

— Înî, e sânge aici. Vedeţi, pe ciment? Numa’ dacă nu s-o fi 
tăiat când a călcat pe cioburi. 

— Cred că l-am nimerit cel puţin de vreo douășpe ori. 

— Mai mult, băieţi. Am băgat și eu șase cartușe în el. 

Acum vorbise judecătorul. Era în papuci și cu o cămașă sport 
peste pantaloni. Gary Hammond compăruse de câteva ori în faţa 
lui ca să depună mărturie sau ca să ridice mandate de arestare, 
dar nu-i fusese prezentat niciodată judecătorului. 

— Știu un tip care ţine o căpăţână de aligator pe aparatul de 
microunde. Arată ca o buca’ de stâncă, zise unul din polițiști. 

— Avem nevoie de-o armă mai puternică. 

— Să-l lovim cu un topor. Asta o să-l dea gata. 

— Cred c-ar fi mai bine să-i chemăm pe cei de la Pescuitul 
Fluvial. 

— Sau pe careva de la Glades. 

Gary Hammond zise: 

— Unul din voi ar face mai bine să aducă o mașină aici. 

Asta-i făcu pe toţi să întoarcă privirile spre el. Ştiau că este 
sergent la Biroul de Detectivi, că lucra la secția Crime împotriva 
personalităţilor și, poate era, cine știe, un as în domeniul 
omuciderilor. Se uitară la costumul lui. S-ar mai fi putut să știe 
că fusese transferat la Departamentul Poliţiei din Palm Beach ca 
să se ocupe de securitatea milionarilor, și asta era cam tot ce ar 
fi putut ști eventual polițiștii despre Gary Hammond. Unul dintre 
ei întrebă: 

— Domnule, pentru ce avem nevoie de mașină? 

Voia să-l pună niţel la punct, într-o formă politicoasă, în faţa 
judecătorului. 

— Aligatorul a intrat acolo, zise Gary, poate tot așa de bine să 
se întoarcă și să vină încoace. Și atunci ce-o să faci? 

— O să fug de-o să-mi sfârâie călcâiele, spuse polițistul cu un 
rânjet care voia să însemne că glumea. 

— Aș prefera să am o mașină în care să pot sări la nevoie, și 
mai trebuie să mă gândesc și la doamna Gibbs, zise Gary. 

Leanne părea să aibă un început de șoc - arăta ca în transă. 
Sergentul văzu că ochii i se închid pe jumătate și pleoapele 
încep să-i tremure când el spuse: 

— Știţi că un aligator poate fugi mai repede decât un om? 

Gary se întoarse spre terasă ca să vadă ce face aligatorul și 
auzi o voce care semăna ca a unei copile negrese. 

— Voi mai bine aduce mașina aia. 

Ca aia din Pe aripile vântului, Butterfly McQueen. La ea se 
gândea Gary când se întoarse, așteptându-se ca unul din 
polițiști să zâmbească, arătând că încercase, în felul acesta să 
glumească. Dar ei păreau la fel de surprinși ca și el și se uitau 
unii la alţii. Atunci judecătorul zise: 

— Aţi auzit? Ce mai staţi, aduceţi mașina! 

L-aţi auzit? Adică, pe mine, își zise Gary, nu vocea aceea. 
Judecătorul ignorase vocea. Gary zise: 

— Domnule judecător. 

— Da. 

Gary se prezentă cum se cuvine. 

Judecătorul dădu din cap și atâta tot. Părea mai îngrijorat din 
cauza soției lui; o luase deoparte și îi șoptea ceva la ureche. 
Unul din polițiști se îndepărtă de grup și porni apoi în fugă. 
Ceilalţi trei se îndreptară spre terasă, dar nu se apropiară prea 
mult și începură să vorbească, privind la aligator. 

Gary Hammond se ţinea deoparte în costumul lui frumos 
bleumarin. 

În dimineaţa aceasta, câteva minute înainte de ora șapte, îl 
sunase acasă șeful, colonelul McKenna, și îi spusese: 

— Nu lucrezi la nimic, așa e? 

Gary fusese însărcinat să revizuiască dosarele mai vechi 
rămase nerezolvate, omucideri de peste un an care încă nu 
fuseseră clasate. Nu, nu avea nimic presant, așa cum știa, de 
fapt, și McKenna. Șeful îi spuse despre chestiunea cu aligatorul 
și îi explicase cum să ajungă la locuinţa judecătorului: ieși pe 
Bulevardul Sudului, mergi cam un kilometru și jumătate pe 
partea asta dinspre Zarcă, apoi o iei la stânga. 

— Poate că aligatorul s-a rătăcit cumva pe acolo, spusese 
apoi McKenna, pentru că este un canal care trece pe lângă 
domeniul lui. Sau poate l-a adus vreun idiot crezând că face o 
glumă bună. Sau poate că n-a vrut să fie glumă. Inţelegi? Așa că 
aruncă o privire pe acolo. 

— Și cu aligatorul ce să fac? 

— Cheamă-i pe cei de la Vânătoare și Pescuit dacă e nevoie. 
Pe mine mă interesează să știu cum de a ajuns animalul acolo. 

Așadar, pasul următor... Ar putea să-i cheme pe cei de la 
Vânătoare și Pescuit și să aștepte până vine cineva să omoare 
aligatorul. Asta era clar, că doar n-or să stea să-i panseze rănile. 
Gary privea acum la una din mașinile alb-verzi care se târa spre 
ei dinspre colţul cel mai îndepărtat al casei, trecând pe lângă 
palmieri, hurducându-se pe terenul neregulat în viteza întâi. 
Judecătorul avea aici o adevărată grădină tropicală, cu orhidee 
care atârnau din copaci... Acum își luase soția de braţ și o 
conducea spre mașina poliţiei. Cei trei polițiști se uitau și ei într- 
acolo. 

Puteau aștepta și o jumătate de zi până să vină cineva de la 
Vânătoare și Pescuit. Apoi trebuie să mai stea să privească ce 
fac. Gary se gândi să-și scoată sacoul. Nu, o să rămână așa, nu-l 

stânjenea defel. Își scoase pistolul Beretta din tocul de la șoldul 
drept. 

In timp ce trecea pe lângă polițiști, armă pistolul și băgă pe 
țeavă un cartuș de nouă milimetri. Poliţiștii întoarseră capul 
auzind zgomotul care le era familiar. Gary merse mai departe cu 
ochii aţintiți asupra aligatorului în timp ce deschidea și închidea 
apoi cu grijă glasvandul. Inaintă puţin, până ajunse suficient de 
aproape ca să vadă bine aligatorul, privind de sus în capul lui. 
Puteai să te lași pe vine și să-l împuști în ochi sau într-o ureche 
ca să ajungi la creierul lui nedezvoltat. Sau puteai sta în 
picioare, aproape de el și să ochești un punct în spatele țestei, 
în așa fel încât să-i rupi șira spinării. Îi văzuse pe cei de la 
Vânătoare și Pescuit și pe vânătorii profesioniști omorând 
aligatorii în felul acesta. O adevărată rușine modul ăsta de a 
ucide, dar n-aveai încotro. Braconierii îi loveau cu un topor sau 
cu un baros, gândindu-se la cei o sută cincizeci de dolari cu care 
se vindea metrul de piele din care se făceau centuri și pantofi 
pentru clienţii cu ifose. Gary era convins că aligatorul fusese 
adus aici de cineva. Animalul nu avea habar unde se află și nici 
nu dorise să zacă aici, pe pardoseala de ciment. Avea crestături 
pe piele, mai multe semne pe ţeastă, urme de lovituri, se părea 
că cineva îl miruise zdravăn mai înainte. Îndreptă Beretta spre 
pata din spatele craniului cu țeava la numai treizeci de 
centimetri și trase o singură dată. Aligatorul se lăsă moale și 
ramase nemișcat. 

Poliţiștii îl așteptară să vină înapoi, în curte și abia după aceea 
se duseră, în șir indian, să privească aligatorul mai de aproape 
și să-l împungă cu vârful pantofului să se convingă că era mort. 

e 

— Eu cred că a fost adus aici, spuse Gary, stând rezemat cu 
spatele de chiuveta din bucătărie. Poate o fi o glumă 
răutăcioasă, o neglijență criminală sau, poate, ceva mai serios, 
depinde cum privim problema. 

Judecătorul intrase în bucătărie îmbrăcat de oraş, într-un 
costum gri și cu cravată maro. 

— Stai puţin, zise el. 

Și scoase un pahar dintr-un bufet, o sticlă de Jim Beam din 
altul și își turnă o porţie generoasă și asta la ora opt dimineața! 
Se duse la frigider să ia gheaţă, apoi îl împinse pe Gary de la 

chiuvetă ca să ia puţină apă. Dădu pe gât câteva înghiţituri 
bune, apoi ridică paharul și zise: 

— Aaah, e mult mai bine acum. A fost o zi cam încărcată. Un 
aligator îmi intră în casă pe-o ușă și nevasta îmi pleacă din casă 
pe cealaltă. Atât a spus: Asta este, plec. 

— Am văzut și eu că era speriată, zise Gary. Dar o să-i treacă. 
Adică, vreau să spun, credeţi că o să plece de-adevăratelea? 

— Asta a spus. 

Gary îl privea pe judecător care continua să-și soarbă 
băutura. Nu părea prea necăjit. 

— Este a doua oară când i se întâmplă una ca asta. Nu vrea 
să mai păţească și a treia oară același lucru. 

— Aţi mai avut o dată un aligator aici? 

— Nu, asta a fost cu ani în urmă la Weeki Wachee. Soţia mea 
juca într-un spectacol cu sirene atunci când am cunoscut-o. Intr- 
o zi, în timp ce își făcea numărul, a intrat un aligator în bazin. 
Din ziua aceea n-a mai fost aceeași fiinţă - judecătorul se opri 
ca să mai ia o înghiţitură. l-a făcut ceva, nu știu ce. Vezi 
dumneata, acuma vine încă unul, sigur că sărmana femeie nu 
mai poate. l-am spus: Draga mea, tu hotărăști. Cel puţin, poate 
că o să se ducă undeva unde nu sunt aligatori. Poate cu 
timpul... Nu, știu, oamenii au anumite fobii. Sunt unii care se 
tem de pisici ca de dracu’. Intră o pisică în cameră și înţepenesc. 

Era aici ceva ce Gary nu înţelegea. Zise: 

— Da, dar toată lumea se teme de aligatori. Chiar trebuie să 
te temi. Vreau să zic că e ceva normal. 

Judecătorul se întoarse cu spatele și privea acum pe fereastră 
la polițiștii care se plimbau prin grădină și scotoceau pe sub 
plante. 

— Ce caută? 

Gary veni lângă judecător și privi peste umărul lui. 

— Eu cred că aligatorul a fost adus aici de careva, zise el. 

Apoi trebui să dea înapoi, căci judecătorul se întoarse cu fața 
spre el. 

— De ce? 

— Când am venit cu mașina încoace am observat un canal 
care trece prin apropierea grădinii dumneavoastră și s-ar putea 
să fi venit de acolo... 

Judecătorul zise: 

— În privinţa asta, cred că nu-i niciun dubiu. Canalul dă într-o 
rețea de canale. Unul sau altul din ele ajunge în mod sigur până 
la Okeechobee. 

— Știu, răspunse Gary, dar nu prea văd un aligator de 
dimensiunile acestea să urce malul abrupt, să străbată toată 
distanţa prin crângul de portocali și să se depărteze atât de mult 
de apă. 

— Ești expert în aligatori, zise judecătorul. Asta nu mi-ai spus. 

— Nu, domnule, zise Gary, dar știu că animalele astea trăiesc 
în apă și nu se îndepărtează niciodată atât de mult de ea. De 
aceea cred că a fost adus aici. lar dacă a fost adus, trebuie săi 
se fi legat gura cu o sfoară, iar picioarele în sus, deasupra 
spatelui. Au articulațiile în așa fel făcute, încât pot fi legate așa. 
Mi-am zis că după ce l-au adus aici și l-au dezlegat, poate au 
aruncat undeva legăturile. 

Judecătorul se întoarse din nou pe jumătate spre chiuvetă. 

— Asta caută, o frânghie? 

— O frânghie sau un cablu electric. 

— Și au găsit ceva? 

— Încă nu. 

Judecătorul dădu din cap și mai luă o înghiţitură de băutură. 
Gary întrebă: 

— N-aţi auzit nimic noaptea trecută? 

— Niciun sunet. 

— Mă gândeam că dacă l-au adus aici cu mașina, au trecut pe 
lângă casă... Poate soţia dumneavoastră să fi auzit ceva. 

— Nu, nici ea. 

— Aș putea sta puţin de vorbă cu ea? 

— Întrebi dacă poţi avea o discuţie cu soţia mea despre 
aligatori? În starea în care se află? 

— Mă gândeam dacă n-o fi auzit cumva o mașină. 

— Dumnezeule, dar ești chiar pisălog de-a dreptul! Doar ţi-am 
spus că n-a auzit nimic. Acuma am terminat. Mă duc la birou. 

— Da, domnule, zise Gary. 

Făcu o pauză, apoi vorbi din nou: 

— Aș putea să vă întreb altceva? Poate că n-are nicio 
legătură. Dar, cumva, totuși, are. 

Judecătorul, care ridicase paharul ca să-și termine băutura, nu 
răspunse. 

— Când am venit aici, continuă Gary, am spus unuia dintre 
polițiști să se ducă să aducă o mașină. Asta pentru cazul în care 
aligatorul s-ar fi repezit la noi. 

Judecătorul lăsase paharul în jos și acum îl privea drept în 
ochi. 

— Imediat după ce am spus asta, am auzit o voce care părea 
a unei tinere negrese, știți, felul acela de voce piţigăiată. Vocea 
aceasta a repetat cam ce spusesem eu. 

Gary aștepta. Judecătorul privi drept spre el. Lui Gary nu-i 
păsa de expresia lui. Rece ca gheața. Judecătorul zise: 

— Cum ziceai că te cheamă? 

— Sergent Gary Hammond. 

— Îți place munca de detectiv? 

— Da, domnule, foarte mult. 

— Mai mult decât să lucrezi pe mașinile de patrulare. 

— Da, domnule. 

— Știai că McKenna este prieten cu mine? 

— Nu, domnule, nu știam. 

Judecătorul zise: 

— Ei bine, acuma știi. Când eu spun că am terminat, 
înseamnă că am terminat și nu mai pui niciun fel de întrebări, 
înţelegi? 

— Da, domnule. 

— Aligatorul nu a fost adus aici ca să mi se joace o festă sau 
ca să facă rău cuiva. A venit singur din canal. Așadar, nu este 
nevoie să faci proces verbal. 

Gary replică: 

— Dar trebuie oricum să-i spun colonelului McKenna ce s-a 
întâmplat. 

— Asta da, zise judecătorul, atâta timp cât nu înflorești 
lucrurile. 

Zâmbi, dar numai cu gura, ochii îi rămăseseră de gheaţă. 

— Spune-i lui Bill din partea mea că ar fi trebuit să trimită 
hingherii. 

— Da, domnule, am înţeles, spuse Gary. 

Apoi făcu o pauză încercând să-și muște limba, dar nu se putu 
abţine și întrebă: 

— Domnule judecător, v-a ameninţat cineva că va atenta la 
viaţa dumneavoastră? 

e Capitolul 8 


Bob Gibbs avea un prieten, tot judecător, aflat acum la 
pensie, care spunea că Palm Beach este o insulă în afara apelor 
teritoriale ale Statelor Unite. Bob Gibbs era sută la sută de 
acord. E de-ajuns să treci de Lake Worth spre est și ești în altă 
lume, la capătul Coastei de Aur unde trăiesc numai cei vestiți și 
bogaţi. Dar știi de ce? Mergi în partea cealaltă, ia-o spre vest, 
dincolo de bifurcația Mila Douăzeci și, gata, ai ajuns în altă 
lume, Glades, în fundul Americii, unde mirosea a gunoi de grajd 
și a pește și unde, pe o suprafaţă de un sfert de milion de 
hectare se întinde o plantație de trestie de zahăr, pe partea 
stângă a șoselei. Lui Gibbs îi plăcea la Palm Beach, era încântat 
să fie invitat ca oaspete de onoare la baluri și să mănânce pe 
gratis la petreceri. Dar nu era nici pe departe atât de 
impresionat, ca atunci când ajungea la Glades. Oare de ce? 
Prietenul lui, judecătorul care ieșise la pensie și se mutase acum 
la Panhandle, spunea: 

— Fiindcă în fundul inimii tale ești un venetic. Da' ce crezi? 
Dacă te-ai fi născut aici, ai fi omorât aligatori la lumina lunii 
pentru piele și carne în loc să șezi proțăpit în faţa Curţii, 
judecător ţâfnos ce ești. 

Amintirea aceasta îl făcu pe Bob Gibbs să-și revadă propriul 
suflet, cum ar fi spus Leanne; numai că de astă dată simţi un alt 
fel de șoc. Un fel de ghiont direct în stomac. Furie amestecată 
cu o temere vagă în legătură cu ceea ce ar putea ieși din 
povestea cu aligatorul. Oare ce fusese în capul lui Dicky 
Campau de-l adusese viu? 

Trebuia să-l întâlnească în seara asta la cârciuma lui Slim 
„Târgul de Pește” de pe insula Torry. Treci podul de peste 
canalul de centură și ai și ajuns, la capătul mlăștinos al lacului 
Okeechobee, nu departe de Belle Glade. Bob Gibbs îl găsi pe 
pescuitorul de broaște înăuntru cu niște prieteni și îl înșfacă și îl 
trase deoparte, la întuneric, lângă dozatorul de Coca-cola. 

— De câte ori ţi-am spus că trebuie să fie mort? 

— Așa era cân' l-am lăsat acolo. 

Dicky făcu o mutră înspăimântată la gândul că aligatorul ar fi 
putut fi viu. 

— Dom'le jude, io și nevastă-mea am luat camioneta și-am 
pornit-o încoa pe dig. Am văzut dihania chiar icișa, mânca 
nu-'șce ţestoasă în canal. Mă gândeam c-o să tre' să mergem 
până la Canal Point, da animalu’ era icișa. Pun io o lumină pe el 
- văd că are vo douzeci-doujcinci de centi'-ntre ochi. Așa-i că era 
baban? 

Dar Bob Gibbs spuse: 

— Cum a fost înţelegerea noastră? Să aduci dracului animalul 
mort. 

Nu mai putea vorbi. ` 

— Dom'le jude, zău că era mort. Intrebați-o pe nevastă-mea. 
Am aruncat un laț cât deștu' de gros. L-am nemerit din prima, l- 
am legat de mașină și l-am tras colea. Nu zic c-a venit de bună 
voie, s-a luptat, cât p-aci să-mi rupă funia și cârligu' de la 
mașină. l-am zis lu’ nevastă-mea: Atâta ne-o fo’. P-ormă l-am 
pocnit pe 'gator drept în numele tatălui cu un baros de cinci kile. 
Numa' o dată am izbit, c-a răsuflat s-a desumflat ș-a rămas 
nemișcat și n-a mai scos nici-un sunet. 

— Ei bine, a înviat, zise Bob Gibbs. A trecut prin glasvandul de 
la terasă și a intrat în casă. 

— Se vede treaba c-o mirosit cânele. 

— A mâncat câinele. 

— Dom'le jude, când m-aţi sunat, io v-am zis că pescuiesc 
broaște. In afară de aligatoru' ăla pen’ care m-au găbijit, n-am 
prins nici unu' de ani de zile. 

Bob Gibbs se gândi câtva timp în tăcere, ascultând zumzetul 
insectelor și muzica country care se auzea din cârciuma lui Slim. 

— Ştii canalul ăla care trece pe lângă grădina mea. Eu am 
spus că de-acolo a venit. 

— S-ar fi putut. 

— Vreau să fii sigur. 

— S-ar fi putut să înoate pân-acolo. 

— Și să intre în grădina mea. 

— Cred că da. Ascultaţi, dom'le jude, știți că nevasta-mea se 
pricepe. S-a uitat la 'gator ș-a zis că pielea face fo' pa' su' de 
dolari de-ăi buni. Ș-a zis că și carnea, la zece dolari chilu', mai 
fa' de-o su'. Ce vreau io să spui, e că asta face parte den- 

nțelegere, dom'le jude. P-ormă îmi daţi telefon și io vin și-l iau. 
Şi-i al meu. Așa e? 

— Și nu va ști nimeni altcineva decât noi, zise Bob Gibbs. Așa 
e? 

— Da, dom'le. 

— Am trecut pe la barul Helen Wilkes în după-amiaza asta 
după ce am terminat treaba la tribunal. Toată lumea din 
împuţitul ăla de local știa de aligator, ba făceau chiar speculaţii 
că fusese adus special să-mi joace cineva feste. Și știi de ce? 
Pentru că împuţitul fusese viu. Pentru că a trebuit să chem 
poliţia ca să-l omoare. 

— Care va să zică nu-l mai aveți, nu? zise Dicky Campau. 

e Capitolul 9 


Kathy Baker se afla aici pentru că detectivul Gary Hammond îi 
telefonase la birou, spunând că vrea să stea de vorbă cu ea în 
legătură cu Dale Crowe Junior. Ea îi spusese că tocmai ieșea pe 
ușă, dar trebuia să ajungă la Centrul de Detenţie Preventivă 
după-amiază, așa că putea să treacă mai târziu pe la el. Arestul 
era chiar în spatele sediului șerifului. El fusese de acord. Kathy 
se mai întâlnise o dată cu Gary, dar el nu părea să-și aducă 
aminte. 

Mai era acolo și Louis Falco, sergent în cadrul Unităţii speciale 
de pază și protecţie. Kathy îl cunoștea vag de la Bazinul de polo, 
un loc frecventat cu predilecție de polițiștii care ieșeau din 
schimb, dar Kathy nu-l zărise niciodată acolo pe Gary 
Hammond. Avea impresia că nu bea, nu fuma și duminica se 
ducea la o biserică protestantă. Era un tip bine, zvelt, n-avea 
verighetă. Cămașă albă, încheiată la toţi nasturii, cravată de 
mătase cu imprimeuri, foarte drăguță. Se întreba dacă Gary era 
acceptat ușor de grupurile de polițiști de la Bazinul de Polo sau 
aceștia îl considerau un fel de personificare a ofițerului de poliţie 
model. Arăta mai degrabă a avocat decât a poliţist de la 
judiciară. Să fi avut vreo treizeci și ceva de ani, dar nu avea 
verighetă. Singurul amănunt care strica imaginea lui de om 
ordonat era părul cam lung, castaniu închis, care trecea de 
gulerul cămâășii. 

Gary Hammond tocmai le spunea: 

— Dacă facem o listă cu numele tuturor infractorilor 
condamnaţi de judecătorul Gibbs și care, fiind din nou liberi, nu 
s-ar da în lături să se răzbune pe el, am putea tapeta toată 
camera asta cu ea. 

Kathy își lăsa privirea să se plimbe de la biroul lui Gary de jur 
împrejurul încăperii ca să-și dea seama de dimensiunile ei, 
trecând peste șirul de birouri și pereţii vopsiți într-un galben 
urât, la fel ca și tavanul. Dar în toate aceste birouri cu panouri 
de sticlă de jur împrejur, nu mai rămânea mult spaţiu pe perete 
pentru tapet. De fapt, despre câte nume vorbea? Kathy nu 

întrebă. Băiatului îi plăcea analogia cu tapetul și încerca să 
explice ceva. 

li plăcea atât de mult, încât acum pusese mâna pe ușa de la 
Secţia de Moravuri și spunea: 

— Dacă am putea să-i numărăm și pe toţi indivizii care se mai 
găsesc încă în pușcării, dar au prieteni afară gata să i-o 
plătească judecătorului, atunci ar trebui să folosim și pereții de 
aici. 

Kathy nu știa cum arăta pereţii de la Secţia de Moravuri, dar 
își amintea că aveau lămpi pe birouri și flori artificiale. O parte 
din încăpere era a Secţiei de Abuzuri asupra minorilor. 

Gary Hammond continuă: 

— E suficient să ne gândim la câţi faliti trec prin fața 
judecătorului în fiecare săptămână, ca să nu mai vorbim de 
cazuri dintr-astea, cu un cetăţean care în viaţa lui n-a fost nici 
măcar amendat pentru parcare incorectă și dintr-o dată se 
trezește condamnat pentru omor din imprudenţă, s-a îmbătat și 
a omorât pe cineva cu automobilul. Omul își pierde slujba, 
familia, viaţa îi este distrusă și toate acestea numai din cauza 
judecătorului. 

După cum spunea el, decise Kathy, putea fi oricine, inclusiv 
Dale Crowe pentru un motiv oarecare, căci altfel n-ar fi fost ea 
aici. Deși încă nu vedea ce legătură are Dale cu aligatorul. 

Nici Lou Falco nu înțelegea de ce se află aici și întrebă: 

— Și ce vrei să fac eu în chestia asta? 

Kathy se întreba același lucru. Nu părea o treabă pentru 
cineva de la Unitatea specială de pază și protecţie, unitate 
specializată în filaj, supraveghere discretă, cercetări în domeniul 
drogurilor, dar și în protecția demnitarilor. Poate că asta era. 

Gary spuse că el privea înainte, încercând să anticipeze ceea 
ce urma să se întâmple. 

— Mă întreb dacă judecătorul n-ar trebui supravegheat. Nimic 
complicat, parcăm o mașină a poliţiei în faţa casei, îl însoțim 
când merge la tribunal... 

— Pentru eventualitatea că îl va urmări alt aligator? zise 
Falco. Nici măcar nu știi sigur dacă l-a adus cineva. 

— Sunt convins nouăzeci și cinci la sută. 

— Și chiar așa, tot nu poţi să spui că este o tentativă de omor. 
Oamenii se trezesc mereu cu aligatori în piscină, dar nu 
convoacă unitatea de pază specială. Joci golf, nu-i așa? Pe orice 

teren te-ai duce, poţi călca oricând pe un aligator. Ascultă, nu 
vreau să te învăţ eu cum să-și faci meseria, dar cred că singurul 
fir pe care îl poţi apuca se află în mâna judecătorului. El ce zice? 
L-a ameninţat cineva de curând? 

— L-am întrebat și m-a dat afară, zise Gary. Nu ne mai 
vorbim. Tot ce am scos de la judecător este că n-a auzit să se fi 
întâmplat nimic în noaptea precedentă. Nu m-a lăsat să vorbesc 
cu nevastă-sa. 

— Ai văzut-o? întrebă Kathy. 

— Da, dar numai atât. 

— Cum arată? 

— Atrăgătoare, blondă, de vreo treizeci de ani, cu tendinţe de 
îngrășare. Înspăimântată de moarte de aligatori. Atât de 
îngrozită că ar mai putea apărea încă unul, încât a plecat de 
acasă. 

Gary își mută privirea spre Falco. 

— Dar nu există niciun motiv să credem că a fost adus pentru 
soția judecătorului. E mult mai probabil ca victima să fie 
judecătorul însuși. 

Deci așa arăta soţia. Kathy întrebă: 

— Ştii unde s-a dus? - Gary o privi din nou. Ai spus că a 
plecat. 

— N-am idee. 

— Ai fi putut să-l întrebi. 

Acum el dădu din cap: 

— Nicio șansă. 

Kathy ar fi vrut să discute ceva mai mult despre soția 
judecătorului, despre femeia care credea că este o negresă de 
doisprezece ani. Să scoată tot ce se putea din asta... Dar acum 
Gary spunea: 

— Judecătorul îi spune lui McKenna că a venit din canal. Nu 
mai vrea să audă absolut nimic despre asta. Bine, spune 
McKenna, dar după aceea îmi scoate echipa de la cercetarea 
dosarelor neclasate și-mi spune să-mi arunc o privire. Numai, 
că, zice el, să nu faci prea mare tămbălău. 

— l-ai vorbit despre tapetatul pereţilor? întrebă Falco. 

— Începem cu cei de dată recentă care sunt cei mai suspecti. 
Infractori pe care judecătorul i-a băgat la închisoare, dar care au 
fost eliberaţi în ultimele luni - Gary atinse un dosar aflat pe 
biroul lui deosebit de ordonat, unde fiecare lucru se găsea la 

locul lui. Am primit astăzi de dimineaţă o listă pe care urmează 
s-o verificăm. Acesta este și motivul pentru care doamna Baker 
se află aici, are și dânsa un infractor în libertate provizorie care 
l-a ameninţat pe judecător. Când a fost asta? Da, alaltăieri. 

— Despre ce vorbești? întrebă Kathy. 

Gary continuă s-o privească fără să răspundă până când Falco 
se ridică pregătindu-se să plece și spuse: 

— Vrei să știi ce cred eu, Gary? McKenna a zis să nu faci prea 
mare tămbălău, așa e? De aici trebuie să înţelegi că nu e cazul 
să te omori prea tare. Dar trebuie să aibă și el o acoperire, așa, 
pentru orice eventualitate. Așa că ia de bune cele spuse de 
McKenna și nu te strofoca prea tare. 

Gary scutură din cap. 

— McKenna a spus așa pentru că judecătorul nu vrea 
publicitate. Dar ai văzut ziarul Post de azi-dimineaţă? Cu 
fotografia lui Gibbs pe prima pagină? 

— Am văzut și ce-au spus, sublinie Falco, l-au numit pe 
judecător momeală pentru aligatori, așa e? Cum suna exact? 

— „A devenit judecătorul momeală de aligator?” zise Kathy. 

Gary se uita din nou la ea. 

— L-ai citit? 

Kathy încuviinţa din cap și el continuă: 

— M-a sunat un reporter, un tip pe care-l cunosc de-o viață, și 
m-a întrebat ce s-a întâmplat. l-am spus că habar n-am cum a 
ajuns aligatorul acolo, dacă a fost adus sau a venit singur. In ziar 
au scris: „Anchetatorii se întreabă dacă nu cumva judecătorul 
Gibbs a fost și el la rândul lui condamnat”. Eu n-am spus nici 
măcar că ar fi și aceasta o posibilitate. Dar lor le place să creadă 
că a fost o încercare de atentat la viaţa lui. 

— Se distrează pe seama lui, zise Falco, fiindcă tipu-i un 
ticălos afurisit. Gândește-te și tu. Vrei să lichidezi pe cineva, 
există metode mai bune decât aligatorul. La revedere. 

e 

Gary îi spuse că prietenul lui de la Post îl întrebase dacă ar 
putea face rost de o fotografie a aligatorului și voia să știe ce s-a 
întâmplat cu el. Kathy avea impresia că, dacă-l lăsa, Gary ar fi 
continuat să vorbească despre aligator. Dar în timp ce-l asculta 
avu o inspiraţie și îi veni în minte o întrebare: 

— Cine l-a omorât? 

— Eu. 

— L-ai împușcat? 

El dădu din cap apoi nu mai spuse nimic despre aligator. 
Kathy îl întrebă: 

— De unde știi că Dale Crowe l-a ameninţat pe Gibbs? 

— Am auzit de la un poliţist care știa de la portărelul lui Gibbs. 
Crowe a spus ceva cam așa: „O să ne mai vedem”. Sau: „Ai să 
capeți ce ţi se cuvine”. 

— Nu ai văzut stenograma? 

— Acuma se transcrie. 

— Dale a spus: „Să nu crezi c-ai termenat-o cu mine, dom'le 
judecător, să știi că ești-n rahat până-n gât”. Este asta o 
amenințare? 

— Ar putea fi. 

— De câte ori a trebuit să tragi ca să omori aligatorul? 

— O dată. 

Kathy se uită la el și el se uită la Kathy. 

— Cu ce ai tras? 

— Cu ăsta. 

Gary se aplecă ducându-și mâna la șold. 

Kathy făcu o pauză, apoi spuse: 

— Dale era înnebunit de furie. A căpătat pedeapsa maximă și 
n-o merita. 

— Molestarea unui ofițer de poliţie este o infracţiune de 
gradul trei, indiferent cum ai lua-o. 

— Îți place să trimiţi oamenii la închisoare? 

— Asta fac. 

— Da, dar îţi place? 

Gary nu răspunse imediat, părând că se gândește. Nu arăta 
ca unul care împușcă aligatori și pune cătușe infractorilor. Arăta 
ca... un băiat drăguţ. 

— Dacă nu mi-ar fi plăcut n-aş fi aici, zise el. 

Apoi o întrebă el: 

— Ştii unde a fost Dale alaltăieri seară? 

— Cu unchiu-său. Au venit acasă cam pe la ora nouă. 

Lucrul acesta păru să-l surprindă. 

— Eşti sigură? 

— Eram acolo. ÎI știi pe unchiul lui, Elvin Crowe? 

Se uita la Gary care o privea de parcă numele i-ar fi fost 
cunoscut, de parcă l-ar fi întâlnit undeva recent. Avea ochi 
frumoși. li plăceau ochii albaștri căci nu văzuse decât căprui 

aproape toată viaţa. Ochii lui erau de un albastru închis. Nu-i 
plăceau ochii aceia albaștri deschis, pal, ochi de ucigaș, de felul 
ochilor lui Keith. Gary deschisese acum un dosar și citea o listă 
cu numele infractorilor recent eliberaţi trimisă de Secția 
Corecţională. Cea despre care vorbise. Lista ocupa toată pagina, 
conținând nume care proveneau de la cele patruzeci de 
penitenciare și stabilimente corecţionale din statul Florida. 

Cu două seri înainte, acasă la Dale, Elvin îi oferise fetei o 
bere. lar dacă dorea altceva, l-ar fi trimis pe Dale să cumpere 
imediat. Elvin era foarte politicos, vorbind dialectul sudic în 
maniera aceea siropoasă; Dale nu scotea o vorbă. li spusese lui 
Elvin: Nu, mulţumesc. Niciun fel de amabilităţi cu infractorii. Îl 
informase pe Dale că trebuiau să se vadă a doua zi și plecase. 
Trecuse pe acolo și cu o seară înainte, dar nu era acasă și nu se 
prezentase nici la birou. Işi petrecuse cea mai mare parte a 
acelei zile căutându-l pe Dale, întrebând în jur unde ar putea fi. 

— Elvin Crowe, zise Gary. Îmi amintesc de Elvin, a împușcat 
un tip la Turnpike. E al tău? 

— Unul din cei șaptezeci și trei sau șaptezeci și patru. 

— Dacă Gibbs l-a trimis la... 

— El l-a trimis, zise Kathy. 

— Atunci se potrivește. Amândoi se potrivesc, și Dale și Elvin. 

— Oricine se potrivește, zise Kathy. 

Gary zâmbi și Kathy fu luată prin surprindere. Îl crezuse până 
acum un pedant, un tip care își lua munca foarte în serios, 
exagerat de serios. Era atât de ordonat. Uite biroul lui! Dar 
acum chiar zâmbea, apoi spuse: 

— Vreau să nu am niciun fel de idei preconcepute. Oricine e 
vinovat până la proba contrară. 

Acum nu mai zâmbea, se juca cu ea. Era un bărbat foarte 
chipeș. li plăceau ochii lui, îi plăcea și gura lui, părul... li spuse: 

— O să-ţi placă teribil Elvin. Așteaptă numai să faci cunoștință 
cu el. 

— Imi plac amândoi. Ştii unde au fost noaptea trecută? 

— Au spus că au făcut o plimbare. 

— Nu cumva până la Glades, din întâmplare? 

— La Palm Beach. 

— La Palm Beach nu sunt aligatori. Sau, oricum, nu de felul 
celor pe care îi am eu în minte. Tot îmi plac tipii tăi. Când îi vezi 
din nou? 

— Trebuie să-l verific pe Dale în fiecare zi, încă patru zile de 
acum înainte. 

— Se poartă cum trebuie? 

Kathy ezită. 

— Nu l-am văzut din seara aceea. 

— Asta înseamnă infracțiune, nu-i așa? 

— Are deja cinci ani. 

Gary ridică ambele mâini. 

— E al tău. Dacă nu vrei să-l acuzi, treaba ta. 

— După ce plec de aici trec pe la ei. 

— Și Elvin locuiește tot acolo? - Gary se uită pe fila din dosar. 
Am o adresă în Belle Glade unde ar trebui să fie de găsit. Dacă 
este de acolo îmi închipui că trebuie să știe câte ceva despre 
aligatori. 

— Trebuie să plec, zise Kathy și se ridică în picioare. 

— Mi-ar fi făcut plăcere să te însoțesc, dar trebuie să fiu 
undeva la cinci. 

Kathy n-ar fi vrut s-o însoțească, mai ales la gândul că ar 
putea avea posibilitatea să discute cu Dale și să afle ce 
gândește. Cu toate acestea, spuse: 

— Pacat. Ai avea ocazia să-l cunoști pe Elvin. 

El schiţă un zâmbet. 

— Vrei să vezi dacă sunt în stare să mă descurc cu el, nu? 

Kathy ridică din umeri vrând să pară nevinovată. 

— De ce artrebui să fie o problemă? 

Gary se ridică de la birou și-i spuse că o conduce. 

e 

Avea armă și împușcase un aligator. Kathy văzu pistolul 
Beretta când Gary își puse sacoul de la costumul lui bleumarin 
închis, cu insigna de polițist prinsă pe centură. Acum arma nu se 
mai vedea și Gary putea fi luat drept un tânăr membru al 
vreunui consiliu de administraţie. Gary își puse ochelarii de 
soare. 

— Nu-i rău deloc, zise ea privindu-l din cap până-n picioare. 

În timp ce străbăteau culoarele largi, zugrăvite în galben, 
Gary făcea pe ghidul și îi descria, pe un ton scăzut, tehnicile de 
autopsie și analize serologice, îi vorbea despre folosirea 
laserului în detectarea unor amprente vechi, lucruri care nu erau 
de domeniul lui, dar pe care le cunoștea foarte bine; era, 
probabil, un poliţist foarte bun. Îi vorbi și ea despre cei doi fraţi 

ai ei polițiști, unul supraveghind străzile din Miami și celălalt la 
droguri. Lumea aceea cu: „Stai, pui de târfă!” „Mie-mi spui tu 
asta?” Și celălalt: „'Mnenţeles”. Dar ce încerca oare Kathy să-i 
demonstreze acum de vorbea așa? Trecură pe lângă o sală de 
antrenament și el o întrebă dacă face aerobic sau ceva de felul 
ăsta. Nu, spuse ea, dar soţul meu alerga șapte kilometri din 
două în două zile, în timp ce eu râneam în baie. Gary zâmbi dar 
nu puse nicio întrebare și nici nu spuse dacă era căsătorit sau 
nu. Sau dacă el însuși se antrena sau nu. În hol dădură peste un 
căpitan în uniformă, tuns regulamentar, cu cămașa întinsă bine 
peste burtă, care zise: 

— Sergent! 

Aproape că trecuseră de el, dar se opriră. 

— Cred că ar fi cazul să te tunzi. 

Gary răspunse: 

— Da, sir, chiar astăzi aveam de gând. Știţi că mă străduiesc 
întotdeauna să mă ridic la nivelul așteptărilor dumneavoastră. 

Oare vorbea serios? 

Kathy nu era sigură. Poate că nici căpitanul nu vorbea serios, 
judecând după felul în care se uita la Gary, fără să spună un 
cuvânt. Dădu din cap, apoi se îndepărtă, iar ei ieșiră pe ușa pe 
care Gary o ţinea deschisă. Se opriră pe trotuarul care ducea 
spre parcare și el zise: 

— Ei bine, asta este! 

Stătea cu faţa în soare și mijea puţin din ochi spre Kathy, care 
era cu spatele spre lumină. Ea îl întrebă: 

— L-ai luat la mișto? 

— Pe cine, pe căpitan? 

— Întotdeauna dorești să te ridici la înălţimea așteptărilor lui? 

— Dar m-a crezut. 

— Păi bineînţeles, ce era să spună? Ascultă, dacă vrei să te 
tunzi, să știi că pot și eu să te tund. 

— Ştii să tunzi? 

— Eu îi tund întotdeauna pe fraţii mei. Aș putea la fel de bine 
să te tund și pe tine. 

— Bine, dar când? 

— Suni la biroul din Omar Road și te programezi. 

Gary zâmbea din nou. 

— Mă bucur că am avut ocazia să te cunosc. 

— Nu-ţi amintești că ne-am mai cunoscut o dată? 

Uită-te la faţa lui! Habar n-avea. 

— Anul trecut în august, la Riviera Beach, la proiectări. Erai cu 
mașina asta a ta fără însemne despre care toată lumea știe că e 
a poliţiei. Eu mergeam pe acolo... 

Gary începu să zâmbească. 

— Tu tragi pe dreapta și mă oprești, continuă ea, vrei să știi 
dacă umblu după droguri sau dacă am cumpărat deja. Apoi vrei 
să-mi vezi actele... 

Acum Gary dădea din cap a încuviinţare. 

— Dar aveai părul altfel. 

— Da, pe atunci aveam părul lung. Nu-ţi venea să crezi că mă 
duc în cartierul ăla singură ca să-l controlez pe unul din indivizii 
mei. 

— Asta era deci, zise el. Îmi tot storceam creierii. 

— Am observat, răspunse Kathy, începând să-și dea seama că 
era greu să știi când era serios băiatul ăsta și când te lua peste 
picior. 

Poate că semăna cu fraţii ei. 

— Bine, mi-a făcut plăcere. 

N-avea verighetă. Asta nu însemna nimic. Poate că era 
divorţat și își ducea duminica copiii la plajă. Erau tot felul de 
bărbaţi de felul acesta pe aici. In timp ce se îndepărta, Kathy se 
întoarse îl văzu stând în același loc și-i spuse: 

— Nu mi-ai spus, faci antrenamente? 

El ridică mâna și spuse: 

— Din când în când. La revedere. 

Da, dar când? 

e Capitolul 10 


Leanne îi spusese lui Bob Gibbs: 

— Când te vei întoarce de la tribunal eu am să fiu plecată. Am 
să-l sun pe unul dintre prietenii mei dragi (Adică pe unul dintre 
imbecilii ei de la ședințele de parapsihologie - gândi el) ca să 
mă ducă cu mașina până la staţia de autobuz. 

Atâta o ducea pe ea mintea, ca să plece de aici trebuia să ia 
autobuzul. Încercând să adopte un ton detașat, Bob îi spusese 
că putea să ia mașina, din moment ce el avea jeepul. 

— Să nu mă întrebi dacă mă duc la Spring sau înapoi, acolo 
unde îmi sunt rădăcinile, la Luna Pier, Ohio, pentru că n-am să-ţi 
spun. Pentru ceea ce mi-ai făcut, s-ar putea să nu mai vorbesc 
niciodată cu tine, Big. Sper totuși că într-o zi voi avea inima să 
te iert, dar nu pot să-ţi promit. 

Bob Gibbs, curios să afle ce gândea, se interesase adică de ce 
trebuia să-l ierte? 

— Pentru că ai pus să se aducă un aligator la noi în casă, zise 
ea. 

Bob Gibbs protestase, adică cum să-l acuze tocmai pe el de 
una ca asta, de ce-ar fi făcut tocmai el una ca asta? Leanne zise: 

— Nu cred că ai vrut să mă vezi moartă, pronunţi destule 
sentințe la tribunal ca să știi că trebuie să rămâi cu mâinile 
curate. Dar acum știu că ai vrut să plec așa că am să plec. 

Nu putea s-o contrazică. Totuși îi spuse că ar trebui să se 
străduiască și ea să-și deschidă inima. Să stabilească legătura 
cu spiritul ei îndrumător și să-i ceară sfatul pentru împrejurarea 
de faţă. Leanne zise: 

— Wanda Grace mi-a spus că tu ai pus să se aducă aligatorul 
aici. 

Nu putea să se certe prin Leanne cu o negresă de doisprezece 
ani care trăise cu o sută treizeci și cinci de ani în urmă, sperând 
să aibă câștig de cauză. O ajută pe Leanne să-și care valizele 
pline de pietre și cărţi și i le puse în mașină. 

Toate acestea se întâmplaseră cu patruzeci și opt de ore în 
urmă și încă nu avea nicio veste de la ea, așa că acum Bob 
Gibbs simţi că poate începe o viață nouă. Avea două procese în 

pronunțare, dintre care unul al lui Dicky Campau pentru 
braconaj de aligatori, dar niciun fel de infracţiune pe durata 
eliberării provizorii, așa că nu era nicio șansă s-o vadă din nou 
pe femeiușcă aia. Procuratura era reprezentată de Marialena 
Reyes. O întrebă dacă n-o văzuse pe Kathy în ziua aceea la 
tribunal. Nu, spuse Marialena, astăzi nu. Bob Gibbs părăsi sala 
de judecată, în timp ce toată lumea se ridica în picioare și se 
duse în biroul său unde îi spuse asistentului să telefoneze la 
Secţia Eliberări Provizorii și să întrebe de Kathy Baker, fiindcă 
voia să discute cu ea într-o chestiune. Făcu apoi o criză de nervi 
când asistentul îi spuse că fata nu era acolo. 

— Bine, și unde naiba este? 

Asistentul lui, tot Bob, care fusese tot timpul împreună cu el 
de când intrase în magistratură, îi răspunse: 

— Dacă cei de acolo nu știu, eu de unde pot să știu, domnule 
judecător? 

Bob Gibbs se întoarse în sala de judecată. De astă dată, când 
toată lumea se ridică, starea lui sufletească era mult mai puţin 
veselă. 

Primul proces nu-l ajută nicicum să se liniștească. 

Părea destul de simplu. Infractorul, un recidivist, fusese 
condamnat la nouăzeci de zile pentru furt din mijloacele de 
transport, dar înainte de a fi dus la închisoare i se dăduseră 
treizeci de zile ca să-și aranjeze treburile. In această perioadă 
de timp, mai fusese arestat de două ori, o dată pentru că furase 
o mașină și altă data un pachet de ţigări. Marialena Reyes 
spunea că renunţă la acuzaţia de furt referitoare la mașină, 
pentru că nu există suficiente dovezi și recomanda ridicarea 
pedepsei de la nouăzeci de zile la nouă luni în penitenciarul 
departamental. Dar inculpatul dorea să fie închis la un 
penitenciar de stat, ca să-și poată repara gratuit ochelarii și 
dinţii pe care i-i spărseseră polițiștii în momentul arestării în 
legătură cu furtul mașinii, care acum căzuse. Marialena Reyes 
spusese în regulă, și ceruse douăzeci și șapte de luni. Inculpatul 
spuse că nu era drept, douăzeci și șapte de luni pentru că furase 
un pachet de ţigări. Marialena îi spuse că nu va face decât nouă 
din cele douăzeci și șapte; va fi aceeași perioadă ca și la 
închisoarea departamentală, numai că va avea posibilitatea să- 
și repare dinţii și ochelarii. Inculpatul spuse din nou, nu, iniţial 
fusese condamnat la șase luni la Zarcă pentru furtul din 

mijloacele de transport și condamnarea fusese redusă la 
nouăzeci de zile. Și acum îi dădeau optsprezece luni la 
penitenciarul statal și el să facă șase? Cum venea asta? 

Instalat în jilțul său, Bob Gibbs și-o imagina pe Kathy Baker la 
el acasă, plimbându-se prin grădină dintr-o rochie albă și cu o 
pălărie de soare pe cap, în timp ce el îi arăta florile, orhideele 
care înfloreau în copaci și urmărea expresia de pe chipul ei când 
înțelegea ce bărbat sensibil este el, cât de mult iubea natura. 
Putea să viseze mai departe cu ochii deschiși și să urmărească 
în același timp și discuţia dintre Marialena și inculpat. Da gata, 
destul. Era timpul s-o sfârșească. Bob Gibbs lovi cu pumnul în 
masă. 

— Ce se petrece aici? 

Apoi se adresă inculpatului: 

— Continuă tu mult să te mai cerţi așa și o să faci toate cele 
douăzeci și șapte de luni. 

Inculpatul replică: 

— Domnule judecător, nu este corect. 

Bob Gibbs zise: 

— Corect? Ce legătură are noţiunea de corectitudine cu ce ai 
făcut tu? Oamenii ăștia arată un dispreț total pentru lege și 
după aceea au pretenţia să fie trataţi corect, ceea ce pentru ei 
însemna, de fapt, indulgent. 

Dicky Campau și nevastă-sa, Inez, o femeie solidă și urâtă, 
ședeau în rândul întâi, chiar în spatele mesei apărării. Și Dicky 
se aștepta, probabil, ca procesul lui să decurgă normal. Să 
scape basma curată pentru că făcuse o favoare. Numai că nu o 
făcuse așa cum ar fi trebuit. 

Bob Gibbs părăsi din nou sala de judecată spunând grefierului 
că se întoarce imediat. Ajunse la birou, îi zise asistentului: 

— Sună la Secţia Eliberări Provizorii și cere pentru mine 
adresa și numărul de telefon de acasă ale Katherinei Baker. 

— V-am luat-o înainte, îi spuse asistentul și îi întinse o foaie 
de hârtie. Locuiește în Delray. 

Bob Gibbs, căruia nu-i plăcea ca cineva să i-o ia înainte, zise: 

— Sună-i din nou. Vreau să-mi telefoneze ea mie, dacă nu mă 
mai găsește aici, atunci acasă. 

— Să le dau numărul dumneavoastră secret? 

— la gândește-te! Altfel cum să-mi telefoneze? zise Bob 
Gibbs. 

Acuzaţia împotriva lui Dicky Campau arăta că luase un 
aligator tânăr din Canalul Palm Beach, cam la cincizeci de metri 
de Bulevardul Summit, îl omorâse și tocmai îi jupuia coada când 
fusese surprins de un ajutor al șerifului. Cineva din apropiere 
telefonase la 911 pentru că auzise focuri de armă cu 
aproximativ cincisprezece minute în urmă. 

Când fusese trimis în judecată, Dicky Campau spusese că se 
îndrepta spre restaurantul Charley's Crab cu o încărcătură 
proaspătă de pulpe de broască când văzuse aligatorul pe mal, 
nu în canal; era deja mort când oprise el mașina și se dăduse jos 
să-l vadă. Spusese că-și recunoaște vinovăția pentru faptul că i- 
a jupuit coada înainte să se strice, așa cum ar fi făcut oricine 
dacă l-ar fi văzut zăcând acolo, dar nu omorâse el aligatorul, un 
mascul tânăr în lungime de aproape doi metri. Aceasta era 
versiunea lui Dicky Campau, și cum nimeni nu-l văzuse scoțând 
aligatorul din apă cu cârligul și lovindu-l în cap cu ciocanul de 
fier îmbrăcat în cauciuc, se ţinea cu dinţii de această versiune. 

Ceea ce dădea peste cap depoziţia lui Dicky Campau era 
faptul că la întocmirea actului de acuzare, ajutorul de șerif 
mărturisise că în mașina lui Dicky găsise o armă de vânătoare 
calibrul 22 și, întrucât se auziseră împușcături, s-a presupus că 
arma fusese folosită. Dicky se jura că și atunci când mai fusese 
arestat de câteva ori pentru braconaj cu aligatori, nu folosise 
niciodată arma. El afirmase că ajutorul de șerif mirosise arma și 
știa că nu se trăsese cu ea. Probabil că altcineva văzuse 
aligatorul înaintea lui și trăsese ca să se amuze. Ajutorul de șerif 
spusese că el nu este expert în balistică, dar Dicky ripostase: 

— Dar are nas, nu-i așa? 

Acum era prea târziu pentru a se mai putea verifica arma ca 
să se stabilească dacă se trăsese sau nu cu ea, căci trecuseră 
peste două luni de atunci. Nici nu se știa foarte exact din ce 
cauză murise aligatorul. Dar procuroarea susţinea în continuare 
că arma este o probă materială, căci se știa că se trăseseră 
câteva focuri, iar acuzatul fusese găsit alături de aligator cu o 
armă la el. Ce altă concluzie se poate trage de aici? 

Aceasta era acuzaţia care fusese adusă împotriva lui. Ca și 
când nu s-ar putea ucide aligatorii decât cu o armă de foc! 
Ajutorul de șerif nici nu verificase măcar ciocanul de fier 
îmbrăcat în cauciuc. 


78 


Acum Dicky Campau aștepta să audă ce spune judecătorul 
Gibbs. Poate o să spună că nu e drept să condamni un om 
despre care singurul lucru pe care-l știi cu siguranţă este că a 
tăiat puţină carne din coada unui aligator. Judecătorul privea 
acum drept la el. 

— Prin aceasta inculpatul arată că înţelege și apreciază 
probele din cadrul acestui proces și este în stare să-și apere 
punctul de vedere... admițând că jupuia aligatorul în momentul 
în care a fost surprins. Trebuie să fiu de acord cu reprezentantul 
procuraturii, cel puţin în substanţă. Dar o să fiu mai îngăduitor 
cu dumneata, domnule Campau. 

Lui Dicky Campau îi plăcu cum suna fraza aceasta de la urmă. 

— înțeleg că trudești din greu și trebuie să-ţi întreţii și 
nevasta. Astfel încât n-am de gând să te bag la pușcărie sau să 
te lipsesc de mijloacele de a-ţi câștiga existența. Curtea te 
amendează cu cinci sute de dolari și îţi acordă eliberare 
provizorie pe timp de un an. 

După aceea au mai urmat niște expresii juridice pe care Dicky 
Campau nu le-a înţeles deloc, de fapt nici nu prea mai asculta, ci 
rămăsese cu privirile aţintite asupra judecătorului care acum se 
ridica și, o dată cu el, se ridicau toţi cei din sală, iar el părăsea 
completul de judecată. Dicky simţi că cineva îl apucă de braţ și 
știu că era nevastă-sa. Inez zise: 

— Fă-i un hatâr și-ţi face și el un hatâr, parcă așa era 
înțelegerea. 

Dicky se duse să i se ia amprentele și să semneze niște hârtii. 
Asta îi dădu timp să se gândească cum avea să facă rost de 
cinci sute de dolari - numai dacă mai omora încă un aligator. Și 
nevastă-sa avusese timp de gândire, pentru că după ce ieșiră de 
la tribunal și Dicky îi spuse la ce se gândise, ea zise: 

— Nu-i bine, că dacă te-nhață acu’, te bagă drept la zdup. 

Dicky întrebă: 

— Atunci cum? 

lar Inez zise: 

— Îi iei de la judecător. 

e Capitolul 11 


— Dacă judele poa’ să-ţi aranjeze să mergi la Starke, e foarte 
bine, îi spuse Elvin lui Dale. Am să te-nvăţ io tot ce trebe să știi 
pen'-nchisoarea Starke. Numai că nu prea-mi vine a crede c-o S- 
ajungi acolo. Te duci întâi la Recepție, la Lake Butler și mă- 
ndoiesc c-au să te trimită pen'-o pedeapsă de cin' ani acolo, mai 
ales că ești la prima-'nfracțune. Vreau să spun, la Pentenciaru' 
Statal din Florida, noi îi spuneam Starke. Sau ai putea să fii 
trimis la-Nchisoarea Corecţonală Unională, la vest de Starke, nu 
prea departe. Da', oricum, nu contează unde înemerești, că-s 
amândouă niște văgăuni la fel de-mpuţite. 

Ședeau în livingul locuinţei din Delray Beach și beau bere la 
sticlă, singura care îi plăcea lui Dale. Nu prea aveau despre ce 
discuta. Dale ar fi vrut să plece de acasă, sau să pună radioul 
mai tare sau să-l facă cumva să tacă pe Elvin, dacă ar fi putut. 

— Inchisoarea Corecţonală Unională, asta de-i zicea înainte 
Raiford, cân' era acolo Bătrânu' Sparky. Vezi tu, oriunde-i on 
scaun electric e-nchisoare statală. Știi, am bunghit o deferenţă, 
atunci când m-a-nhăţat a doilea oară. Nu mai ezistă pârnăiași 
adevărați. Pârnăiași' cân’ s-adună ei lolaltă fac vorbe de 
meserie, cum a spart ei băncile, se-ncaieră cum îi mai brava să 
spargi on seif. Acuma, în loc de pârnăiaș, îs deţinuţi și tipii ăştia- 
s bătuţii cap. Nu vrea decât să manglească droguri și să 
reguleze, tot timpu' se uită-n jur să vadă pe cin' mai po' da cu 
craci-n sus. Fi atent, dacă te-ncalec-o dată, te-au făcut fetița lor. 
Deţinuţii ăștia s-omoară ca să fumeze droguri și nu știu ce să 
mai facă să le intre pe su' pele gardienilor. 

Dale îl întrerupse: 

— Mai vrei o bere? 

— Stai domol cân’ îţ vorbesc, zise Elvin. 

Dale se așeză ceva mai comod pe canapea, în timp ce Elvin îl 
privea fix. 

— Trebe să ști cum să-i pui pe loc cu botul pe labe, s-te faci 
respectat cât mai repede. Cu gagii ăia de-acolo nu tre’ să fii 
prea făţos la mutră, că-ndată or să vrea să pună laba pe tine, 
care mai de care. Dac-s-apropie frunu' de tine ș-ai întors 

spatele, ești terminat, te-a răsturnat și te-a făcut fetiță. Tre’ să-i 
dai 'mediat peste bot. Dacă-i negru, tre’ să-l înțepi. Vezi tu, 
negru', dacă are un băiat alb, chiar ș-un băiat urât, se crede 
mare. De fapt, cel mai bine-ar fi să-ți faci tu rost de-o armă, că 
acolo, lăuntru poţi căpăta orice, numai femei nu. Și pileală poţi 
să-ţi faci, noi făceam den suc de portocale, orez, zahăr ș-un pic 
de drojde de bere. Îl puneam pe câte unu mai amărât s-ascundă 
materialu’ în celulă la el pân’ se făcea. 

Elvin făcu o pauză, apoi continuă. 

— Mai bine s-te-nvăț cum să-ţi faci on şiş. Poţ să iei o 
lingură... cea mai simplă armă: topești capătu' periuţei de dinţi 
și lipești de ea o lamă de ras. Odată l-am tăiat cu una de-astea 
p-un idiot care se uita strâmb la mine, are acu' o dungă 
frumoasă pe toată mutra. N-o s-omori pe nime cu periuţa de 
dinţi, da' oricum, o să-i ţii la distanţă. Hai să vedem... da, până 
se mai dreg trebile, n-ar fi rău să-ţ bagi o carte pe sub cămașă-n 
pantaloni, una-n faţă ș-una-n spate și le strângi bine cu cureaua. 
Te apără puţin la on caz că fu-mbecil vrea s-te-nţepe. Dacă te- 
atacă în partea de sus, la piept sau la gât, sigur, cărțile nu-s de 
f-un folos. Da' de cele mai multe ori, te atacă undeva jos, ca-n 
grămada de oameni să nu vadă nime nimic. A fost odat-un 
băiat, fugeau cu el la infirmerie și ăl de ţinea targa dă dodată 
drumu’ la mânere și-l mai înţeapă pe băiat înc-o dată. Așa că să 
n-ai încredere în nime pân’ nu vezi cum s-aranjează trebile, cine 
cu cine s-adună, ce bisericuțe-s în curte. Ințeles? Dacă te trimit 
la Starke să-mi scrii și-ţi zic io care-s oamenii de pot să-ţi facă 
fun bine. O să te coste, nimic nu-i gratis, da-i plăcut s-ai preteni, 
nu? Auzi, unde-s cheile de la mașină? Tre' să mă-c undeva. 

— Și eu, zise Dale. 

Nu știa exact încotro, dar simţea că trebuie să plece de aici. 
să plece din casa asta, să plece din Delray și să nu se oprească 
nicăieri. Fusese la Orlando, la Disney World și la Daytona Beach 
de nenumărate ori, dar nu trecuse niciodată graniţa Georgiei și 
nu fusese nici în alte locuri pe care ar fi dorit să le vadă, ca, de 
exemplu, California. 

— Dale, unde-s cheile-alea? 

e 

Din Delray se ajungea mai repede la casa doctorului Tommy 
decât de pe esplanada de la Palm Beach, cum venise data 
trecută. Elvin luă furgoneta lui Dale și porni pe șoseaua 95 spre 

Daytona Beach, tăie apoi prin Ocean Ridge și ajunse în mai 
puţin de cincisprezece minute. 

Dintr-o cocioabă dărăpănată plină de gângănii, cărora prin 
alte locuri li se carcalaci, în cea mai elegantă casă pe care o 
văzuse Elvin vreodată. Și un netrebnic perfid ca acest doctor 
Tommy era proprietarul unei astfel de minunăţii. Casa era din 
cărămidă, gri deschis, cu ancadramente și obloane albe și 
acoperișul din ţiglă roșie. Nu-ţi dădeai seama de dimensiunile ei 
până nu intrai pe alee, între palmieri și glicine; constatai atunci 
că este clădită pe o mică înălțime și că se întinde mult în partea 
cealaltă, spre ocean, unde avea o curte interioară imensă 
pardosită cu dale de piatră, un bazin de înot, dar fără trambulină 
- rahat! - și fel de fel de arbuști și palmieri peste tot. Elvin 
descoperi toate acestea în timp ce ocolea clădirea ca să ajungă 
în curtea interioară unde se afla doctorul Tommy citind un ziar, 
cu o băutură pe măsuţa de lângă el. Toată curtea interioară era 
în umbră, căci soarele apunea de partea cealaltă a Floridei. Elvin 
spuse: 

— Ei, și cum ne mai simțim astăzi? 

Nu-l văzuse pe tipu' ăla cubanez, cum naiba-i zicea? A, 
Hector. Doctorul Tommy era tot cubanez, dar era mai greu de 
deosebit. Niciunul dintre ei nu avea trăsăturile acelea tipice. lar 
doctorul acesta era un netrebnic perfid și lunecos. la te uită la 
el! In șort, fără cămașă, bronzat și zvelt, cu spatele drept și 
chipul zâmbitor. Câteva ziare îi alunecară de pe genunchi și 
căzură pe pardoseală, dar doctorul Tommy nu păru să bage de 
seamă. 

— Ei bine, zise el, nu te așteptam atât de curând. Nu, nu 
vreau să spun că nu mă așteptam să te văd, dar nu așa de 
curând. 

Incerca să fie cât mai sincer. Elvin nu socoti că sinceritatea lui 
schimba ceva. Trase un scaun de lângă măsuţa cu tăblie de 
cristal - o garnitură de grădină din fier forjat de cea mai bună 
calitate - se așeză comod pe perna cafenie a scaunului, apoi 
trebui să ridice capul ca să poată privi casa, căci acum era 
foarte aproape de ea. Două etaje și o terasă înaltă, cu scări care 
coborau spre curtea interioară. 

— Nu prea te-a doborât scârba că te-a trecut ăia pe line’ 
moartă, zise Elvin. Ce chip de doctor erai? 

— Încă mai sunt, spuse doctorul Tommy. Dermatolog - ridică 
un deget spre faţa lui Elvin. Ai aici niște pete cafenii la care ar 
trebui să se uite un specialist. 

— Păi nu te uiţi 'mneata acu la ele? 

— Vreau să spun că ar trebui să fie examinate. Trebuie să ai 
mare grijă, să nu fie un melanom. 

— Incerci să mă sperii. 

— Dacă nu-ţi pasă de cancerul pielii... 

— Mi-am petrecut toată viața-n aer liber. 

— De aici provin și petele. Dar porţi pălărie, ăsta e un lucru 
înțelept. Ce mai dorești să știi? 

Când vorbea despre piele, doctorul Tommy nu părea la fel de 
nervos ca atunci când vorbise despre filme, mai deunăzi. Elvin 
își trase puţin mai mult pălăria pe ochi. 

— Mă gândesc la ce mi-o spus Sonny. 

— O, filmele alea? zise doctorul Tommy. Parcă-l aud pe 
Sonny. Ţi-a spus că dacă pui mâna pe ele, chiar și numai pe 
unul, poţi face rost de o grămadă de bani. Așa e? 

Și zâmbea! Ca să vezi! Și nu e câtuși de puţin nervos. 

— Asta a fost ideea lui Sonny, nu?, să mă ameninți că le arăţi 
lui taică-meu dacă nu plătesc. Dar el n-a avut curajul s-o facă 
singur, așa că a găsit o tânără doamnă să-l ajute. Dar în loc să-l 
ajute, tipa a venit la mine și mi-a spus totul. Și-atunci l-am 
acuzat pe Sonny de față cu tânăra doamnă. El a făcut-o 
mincinoasă și fata i-a tras un pumn, că era voinică. Sonny a 
trebuit să se apere, așa că a izbit-o cu vătraiul ăla de fier. 

Doctorul Tommy se opri să mai guste băutura din pahar, fără 
a se obosi să-l întrebe pe Elvin dacă nu vrea și el ceva de băut. 

Elvin se întreba: „Ce se-ntâmpl-aici?” 

Doctorul Tommy puse paharul jos și spuse: 

— Bine, ţi-a povestit o altă variantă. Și dumneata l-ai crezut 
pentru că Sonny știe să mintă frumos, nu? Am dreptate? 

Acum Elvin trebui să-și aranjeze din nou pălăria, să și-o așeze 
mai lejer pe cap. 

— Cân’ l-prinzi cu mâţa-n sac se dă pe spate cu labele-n aer și 
face o mutră de-amărât că-ţ se face milă d-el, zise Elvin, și nu-ţ 
mai vine să-l pocnești. 

— İl cunoşti și nu știi pe cine să crezi. Eu îţi spun de ce a fost 
omorâtă femeia aia. Dar, în fond, ce importanţă are? Pe 
dumneata te interesează mai mult filmele decât adevărul. Îți 

spun că nu le mai am, dar nu mă crezi. De aia ai venit înapoi. 
Pentru ce ai făcut închisoare? întrebă el schimbând brusc 
macazul. 

— Am-pușcat un tip, zise Elvin. 

— L-ai omorât? 

— Se-nţelege că l-am-morât. 

— Cam așa mă gândeam și eu. Bine, și acuma ai venit să cazi 
la o învoială cu mine. Dar filmele nu mai sunt, așa că ce-ai de 
gând să faci? Vrei să-mi faci percheziţie în casă ca să te convingi 
că nu mint? A 

Idiotul ăsta îi vorbea cam de sus, își zise Elvin. Işi așeză din 
nou pălăria, în așa fel încât să stea bine pe frunte. Apoi zise: 

— Păi, oricum, multe lucruri s-au limpezit acu, nu-i așa? și 
ridică privirea în sus, spre casă. 

Băiatul doctorului, Hector, era acum pe terasa de sus în 
cămașa aia a lui cubaneză și se apleca peste balustradă în jos, 
spre ei. Avea umerii înguști și picioarele scurte, dar cine știe, 
poate că se antrena, știa trucuri. Se purta ca o fată și era un 
urât împuţit, care îi amintea de tipii cei mai nesuferiţi pe care-i 
cunoscuse la Starke. 

— Dacă po’ să iau de bune toate-stea, zise Elvin, să dau o 
raită prin casă... 

— Da, da, dacă îţi face plăcere... 

— Dar ăla n-o să-ncerce să m-oprească? 

— Cine? Hector? Ce-i pasă lui? Că doar nu e casa lui. 

— Da' ce face el pen' 'mneata? 

— Spală rufele, face curat în baie, îmi pregătește băuturile, 
doctorul Tommy ridică privirea spre terasa de sus. Vrea să știe 
ce faci tu pentru mine. 

Elvin văzu că tipul ridică din umeri, continuând să stea 
aplecat spre balustradă. Spuse apoi ceva în spaniolă. Doctorul îi 
răspunse tot în spaniolă și Elvin văzu că zâmbește. 

— Despre ce vorbiţi? 

— A zis că dacă ar trebui să stăm la popreală, ăsta ar fi locul 
cel mai nimerit. O glumă de-a noastră. 

— Tipii ca el, dacă n-ar fi așa de-al naibii de urât, o duc bine la 
mititica. 

— Hector mă iubește, spuse doctorul Tommy. Aș putea să-i 
spun să te împuște și cred că ar face-o, să știi. Hector este 
foarte emotiv. 

Elvin zise: 

— Eşti condamnat ș-ai armă-n casă? Ast-ar putea să te bage-n 
bocluc. 

Dar nu reuși decât să-l facă pe doctor să zâmbească din nou. 

— Tot mai încerci să faci un târg cu mine, zise doctorul 
Tommy. Bine, dacă vrei, cheamă poliţia și spune-le că amo 
carabină pe care mi-a dăruit-o tata. Aveam paisprezece ani și 
tata m-a dus la vânătoare de porci mistreți. Ştii ce s-a 
întâmplat? M-a prins împușcând un flamingo. De când eram 
copil a început să mă supravegheze să vadă cam încotro bat. 

Poate că tipul era un înapoiat mintal, își zise Elvin. 

— Și de ce-mpușcai păsări flamingo? Nu-s bune de mâncat, 
din câte știu. 

— De ce? Ce contează? Naiba să le ia de flamingo. Naiba să te 
ia și pe tine. Vrei să chemi poliţia, să le spui că am armă? Ești un 
dur, nu-i așa? 

— Da’ ce ţ-a cășunat? întrebă Elvin. 

Tipul se purta ciudat, ochii aveau o privire stranie, în timp ce 
vocea îi rămăsese cât se poate de calmă. 

— Sau poate că vrei s-o foloseşti chiar tu? întrebă doctorul 
Tommy. Ai experienţă, îţi trebuie o ţintă... Acum vorbesc serios, 
mă asculți? 

— Da, mi-s numa urechi. 

— Te plătesc ca să omori pe cineva? Ce zici? 

Elvin zise: 

— Cât? 

Asta îl făcu pe doctorul Tommy să zâmbească din nou, 
imbecilul era ușor de manevrat. 

— Eşti omul meu, dragă Elvin, zise el și deveniră dintr-o dată 
prieteni. Am știut lucrul ăsta de când ai intrat prima oară aici, 
noaptea trecută. Nu-ţi pasă pe cine, te interesează cât. 

— Dacă preţu' nu-i bun, ce mai discutăm? zise Elvin. 

Doctorul încuviinţă din cap. Zâmbetul îi dispăru, dar ochii 
scânteiară când pronunţă cifra: 

— Zece mii. 

Nu suna prea rău. Să ia jumătate înainte. 

— Ca să-l omori pe omul care mi-a distrus viaţa, zise doctorul 
Tommy. 

Lui Elvin doctorul nu i se părea chiar distrus. 

— Nu pot să lucrez, trebuie să-mi vând lucrurile din casă ca să 
am din ce trăi. Picturile, operele de artă... 

Trebuia să se păzească bine dacă avea zece miare în casă. 

— Discutâm n-bani gheaţă? 

— Da, bineînțeles. 

— Te gândești de mult la chestia asta? 

— Mai mult decât atât. M-am interesat să aflu cât mai multe 
despre el. Unde locuiește, unde merge la un pahar de băutură, 
cu ce femei se întâlnește. Hector este ochii mei în timp ce eu 
sunt prizonier. 

Fără să-și bată capul să înţeleagă ce însemna asta, Elvin zise: 

— Ei bine, la dracu’, sigur că tre’ să știi un’ locuiește. 

— Numai că s-ar putea să fie prea târziu, zise doctorul 
Tommy. 

Se aplecă peste braţul scaunului și începu să adune de pe jos 
ziarele căzute. Elvin observă că avea The Miami Herald și Sun- 
Sentinel... 

— Uite, aici, pe prima pagină din Post. Trebuie să-l fi văzut. 

Elvin luă ziarul în mână. În clipa în care zări fotografia, faţa 
aceea osoasă care rânjea pe prima pagină, Elvin zise: 

— Isuse Cristoase, de tipu’ ăsta-i vorba? De judele Gibbs? 
Credeam că-l-ai în cătare pe tat-tu. 

— Tata e deja mort. 

lar Elvin zise: 

— Și nu ţi-a lăsat nimic, nu? Pen' c-ai-mpușcat păsările alea 
flamingo și, în general, așa, că ţi-ai irosit toată viaţa. Pen' o clipă 
am uitat că tot Gibbs l-a condamnat și pe Sonny și te-a priponit 
și pe tine pe chestia aia cu drogurile. Tot el m-a băgat și pe 
mine la răcoare. 

Era foarte bună afacerea asta, căci își dădea seama că, pe 
lângă bani, avea și ocazia să se răzbune. De ce nu se gândise 
oare la asta și singur? 

— Alal'ieri, tot judele ăsta l-a ploconit și pe nepot-miu la cinci 
ani pen' nimica toată. L-ai cunoscut pe Dale Crowe Junior? 

Doctorul Tommy aștepta privindu-l ţintă. 

— Ai citit ziarul? Te întreb asta presupunând că știi să citești. 

Elvin se uită la el, strângând din pleoape. 

— Crezi că nu știu? 

— Atunci, pentru Dumnezeu, citește o dată. 

Elvin găsi coloana, citi până la pasajul unde se punea 
întrebarea dacă judecătorul a devenit momeală pentru aligatori 
și se opri. 

— Adică a-ncercat deja funu'? 

— Asta-i întrebarea, de aceea îmi zic că poate e prea târziu, 
zise doctorul Tommy. Dacă m-am gândit eu la asta, câţi alţii s-or 
mai fi gândit? Sau se gândesc chiar acum? 

— La naiba, zise Elvin. Acu de vrai să-l razi pe Bob Gibbs 
trebuie să stai la coadă, ai? 

e Capitolul 12 


La un moment dat, Kathy le spusese fraţilor ei: 

— Voi, bărbaţii, sunteţi avantajați. Urmăriţi niște infractori 
despre care știți că sunt vinovați, apoi obţineţi o condamnare și 
aveţi sentimentul că ați realizat ceva, așa e? Aţi făcut ceva. E ca 
un fel de joc pentru voi. Riscuri mari, dar merită și este foarte 
captivant. Dar știți ce fac eu? Hârțogărie. Bat la cap oameni care 
ar fi fericiţi să fie lăsaţi în pace și după aceea completez 
formulare. Și nu ajung nicăieri pentru că nu termin niciodată. 
Mereu aceiași și aceiași faliţi, unul după altul. 

Cel mai recent dintre ei, Dale Crowe Junior. Se opri în faţa 
casei lui, nu-i văzu mașina, totuși bătu la ușă. Nu se auzi niciun 
răspuns, așa că ocoli casa și se uită pe geam înăuntru, sperând 
că Dale n-a întins-o. 

Fratele ei Tony îi spusese: 

— Dacă nu-ţi place, n-ai decât să-ți cauţi altă meserie. Eşti 
foarte isteață, pentru o fată. Dacă ţi se pare că la noi e mai 
amuzant, fă o cerere pentru Poliţia din Palm Beach. Au o 
mulţime de posturi ușoare acolo, nu e nimic prea greu ca să nu 
te poţi descurca. 

Fratele și prietenul ei Ray, zisese: 

— Tu știi cum să găsești oamenii, cum să vorbești cu 
infractorii. Cred că ai fi un anchetator foarte bun. Sigur, de ce 
nu? 

Da, dar ar fi trebuit mai întâi să lucreze pe o mașină de 
patrulare, cu radio, în stradă. Adică să întâlnească aceiași 
oameni în alte situaţii. Să-i înfrunte cu arma în mână. Poate 
câteodată să fie nevoită chiar să facă uz de armă. 

La asta se gândea în timp ce se uita pe fereastră în locuinţa 
lui Dale și regreta că nu avea la ea pistolul acela cu ţeava scurtă 
de 38 pe care i-l dăduse fratele ei Tony. În cazul în care Elvin ar 
fi acasă și ar avea chef de năzbâtii. Poate că dormea și nu 
auzise că bătuse la ușă. Dar prin fereastră nu văzu decât gunoi, 
mizerie, lucruri răvășite, cutii de bere, sticle goale, cartoane de 
pizza... Acum îi părea rău că Gary Hammond nu o însoţise. Să 
stea de vorbă ceva mai mult, să mai afle câte ceva despre el. 

În timp ce se îndrepta cu mașina spre casă se întrebă unde 
locuiește. Ea rămăsese tot în apartamentul din Delray Beach. 
Fără Keith cu aerele lui și echipamentele lui sportive pe care 
trebuia să le strângă ea de peste tot, de cum intra pe ușă. 
Faptul că aflase de aventura cu infirmiera cea blondă o supărase 
mai puţin decât că trebuia mereu să strângă după el. Infirmiera 
o ajutase să găsească mai repede o soluţie. Nu și-l putea 
imagina pe Gary Hammond lăsându-și lucrurile înșirate prin casă 
și nici căpăcelul de la tubul de pastă de dinţi neînșurubat la loc. 
Dar poate că nici nu i-ar păsa dacă ar face așa ceva. Lucrurile 
mărunte devin supărătoare atunci când cei doi nu se înţeleg. 
Ultimul lucru pe care îl auzise în legătură cu necazul ei cel mare 
pe nume Keith - pardon, doctorul Baker - era că-și schimbase 
specialitatea și se mutase de la psihiatrie la anestezie. Ray îi 
spusese. Ray nu avusese niciodată încredere în Keith. lar ea îi 
replicase: 

— Eu aproape că l-am uitat. 

Acum însă îi veni din nou în minte în timp ce se gândea la 
Gary Hammond, făcând o comparaţie între ei. Nu-l surprinsese 
niciodată pe Keith privind la ea decât atunci când dorea ceva. S- 
o fi privit numai așa, de dragul de-a o privi. În timp ce făcea duș 
se întreba oare ce văzuse Gary Hammond când se uitase la ea 
cu ochii aceia frumoși, albaștri. Telefonul sună în clipa în care 
ieșea de la duș. 

— Aici Bob Gibbs. 

Kathy era în picioare lângă biroul ei din living. Simţi că 
prosopul îi alunecă și-l ţinu mai strâns cu un braţ peste sâni. 
Spuse: 

— Da, domnule judecător, de parcă ar fi vorbit cu el la telefon 
în fiecare zi. 

— Ai primit mesajul meu la birou? 

— În după-amiaza aceasta n-am fost acolo. 

— Trebuia să mă cauţi. 

— N-am știut, îmi pare rău. 

— Ce mai face băiatul tău, Dale Crowe? 

— O să trec pe la el pe acasă în seara asta. 

— Bine. După aceea aș vrea să vii pe aici. Sunt acasă. O să 
putem să stăm de vorbă. 

— Dar, domnule judecător... 

— Mai ales despre situaţia soției mele. 

— Ce mai face? întrebă Kathy și se blocă. 

Nu asta voise să întrebe. 

— Vrei să spui, dacă e normală? O, Doamne, nu, ţi-am spus. 

— Este acasă? 

Asta era întrebarea. Urmă un moment de tăcere. 

— Bănuiesc că ai aflat de întâmplarea cu aligatorul. 

— Din ziar. 

— Știu. N-am vrut ca Leanne să fie amestecată în treaba asta, 
ținând seama de starea ei psihică. Am trimis-o la Orlando, la 
niște prieteni, pentru câteva zile. Ai un creion? Să-ţi explic cum 
să ajungi aici. 

— Domnule judecător, dar eu nu sunt câtuși de puțin 
calificată... 

— lubito, lasă-mă pe mine să decid chestia asta, da? Vrei să 
mă ajuţi? 

Kathy ar fi vrut să spună: „Uite ce e, n-am de gând să mă culc 
cu tine. Te superi? Atunci lasă-mă în pace”. Dacă ar fi putut 
spune asta... Dar apoi se gândi că ar putea afla ceva, dacă ar 
vorbi despre nevastă-sa... Ceva ce Gary nu știa. Poate l-ar ajuta 
în felul acesta. Ar avea ocazia să-l vadă din nou... 

— Domnule judecător, s-ar putea să se facă târziu. 

— Nu-i nimic, iubito, din moment ce știu că vii. 

Kathy își puse o pereche de blugi, un scampolo și deschise o 
cutie de bere. Apoi își făcu un sandwich cu ton. Acuma era 
iubito! Și atunci, ea cum să-i spună? Big? 

e 

Rabla lui Dale era în fața casei când se întoarse Kathy, pe la 
șase și jumătate. Începuse să se lase întunericul. Dar cel care 
deschise ușa fu Elvin, cu pălăria lui de cowboy și cizmele în 
picioare. 

— Ei, ia te uită cin-a venit. Ai venit să-l controlezi p-ăla micu'? 

— Vreau să vorbesc cu Dale. 

— Vino-nuntru. 

Ea trecu înainte pătrunzând în livingul întunecat, iar Elvin 
începu să strige: 

— Dale? Un’ ești, băiete? făcu o pauză ascultând. Cre’ că nu-i 
acas. Taman c-am picat și io de la o-ntâlnire de afaceri. 

Parcă era judecătorul. Amândoi cu accentul acela de băiat de 
la ţară. 

— Ai o slujbă? 

— Mi-a ieșit una. Destul de babană. 

— Ce fel de slujbă? 

Asta îl făcu să zâmbească. 

— Una care-ţ dă pace la suflet. Te face să te simț om d- 
ispravă. 

— Adică? 

— O, nimic. 

Se juca cu ea. Dacă ar fi avut o slujbă, i-ar fi spus. 

— Nu știi unde ar putea fi Dale? 

— Mi-nchipui că tre’ să fie-n-oraș. La vânătoare de pipiţe. Tre’ 
să ia o porţie zdravănă că p-ormă pleacă, știi. 

Kathy se întoarse vrând să plece. O apucă de braț, dar ea și-l 
trase spunând: 

— Nu pune mâna pe mine dacă nu vrei să ai necazuri, Elvin. 

Asta îl făcu din nou să zâmbească. Elvin ridică mâinile în sus, 
făcând pe nevinovatul. 

— Mai deunăzi ţi-am salvat fundu’ și acu te porți cu mine ca c- 
un străin. 

Se apropie de ea cu mâinile tot ridicate în sus. 

— Haide, stai jos o clipă. Ț-amintești că ţi-am zis c-o să-ţi 
povestesc de nătărăul ăla pe care-am vrut să-l împușc? Elvin se 
lăsă comod pe canapea. Atunci când am nimerit pe altul? 

— Durează mult? întrebă Kathy. 

Chestiunea o interesa, dar nu voia să lase să se vadă. 

— la să te-ntreb io ceva. Cât dintre ăia pe care-i ai în grijă au 
omorât fodat pe cineva? 

Kathy se duse și se așeză la celălalt capăt al canapelei care 
mirosea a mucegai, văzând pereţii pătaţi și becul fără abajur din 
tavan, aflată undeva dincolo de pălăria de cowboy a lui Elvin. 

— lo-s singuru’, așa-i? lo-s omu’ tău pen’ cinci ani de-aci- 
nainte, dac-o să ţii la tăfăleală. De cân’ lucrez’ la Liberări? 

— Parcă voiai să-mi povestești despre unul pe care nu l-ai 
împușcat, sau despre unul pe care l-ai împușcat, sau ce anume? 

— Și una ș-alta, zise Elvin, zâmbind ușor. Ai auzit de frat-miu 
Roland? 

— E la închisoare? 

Elvin își ridică pălăria de pe cap când spuse: 

— A mierlit-o, apoi și-o puse la loc. Roland lucra la Miami pen’ 
niște 'talieni când l-a-mpușcat o fimei, cică a dat o spargere-n 
casa ei. Era măritată c-un 'talian care-a mirlit-o ș-el. O fimei 

mișto, purta mereu sticle de soare ș-o pălărie d-aia, cu coperiș 
larg de jur prejur. Roland avea grijă de ea și șmecheru' celalt s-a 
vârât su' pelea ei. Pen' asta, vezi tu, primea ea o groază de 
bani. E drept că fimeia a apăsat pe trăgaci, da nătărăâul o 
îndemnase. Ala știa că Roland e-n casă ș-a zis: „Vezi c-a intrat 
un hoț”. Asta fin'că el n-avea curaj s-o facă. 'Nţelegi? 

Kathy vru să se ridice, zicând: 

— Trebuie să plec. 

— Stai c-o scurtez, ajung la momentu' ăla mișto unde-l găsesc 
pe omu’ mieu ținând un bar și locuin-ntr-un motel pă Dixie, 
dincolo de Lake Park. Acu’ i-on oraș numai de negri ș' nici p- 
atunci nu era mult mai frumos. Știi unde e? 

— Elvin, ascultă..., zise ea. 

Elvin ridică o mână. 

— 'Mediat, stai puţin. Mă ui' la el, știu că ăsta-i omu’. Mă 
hotărăsc să-l rad cân' pleacă d-acolo. Mă iau după el și pân' să- 
mi dau seama am și ajuns la Turnpike și o luăm spre nord și eu 
îmi zic, măi, să fie, păi după băiatu' ăsta io pot să fac turu’ ţării. 
Ei, uite c-oprește la primu' bar, știi tu. Nu era mai nimeni p-acolo 
că era noapte, târziu. Îl văd că se duce la closet așa că-ntr-o 
clipită încarc revolveru' 38 pe care-l am la mine. Da' closetu' are 
două uși, așa că am intrat și io p-aia pe unde intrase omu.... 
stai, am uitat să-ţi zic că era acolo ș-un autobuz d-ăla de la 
Ogaru Cenușiu, așa că știam că n-am mai mult de-o juma’ de 
minut. 

Elvin privea acum pieziș, făcea pe miratul și își tot potrivea 
pălăria pe cap. 

— Mă ui-împrejur, nu-i nimeni la budă. Atunci îmi zic - oare ce 
se-ntâmplă aici? Pân' ocserv niște picioare su' ușa de la una din 
cabine. Așa că mă duc spre el, bușesc în ușă și-ncep să strig: 
Hai repede, c-a luat foc! leşi afară! ȘIi-l aud: Ce, ce? Ș' dup-aia 
se aude apa la closet. 

Elvin se strâmbă. 

— Aude că șandramaua a lua' foc și el să gândește să tragă 
apa! Mă dau înapoi. Cum a-nceput să se deșchiză ușa, am și 
apăsat pe trăgaci, pac, pac, pac. Vezi că voiam să stea-n 
picioare, da voiam să cadă acolo, înăuntru, nu afară. L-am 
împușcat de patr-ori în inimă. 

— Pe un om pe care nu-l mai văzuseși niciodată, spuse Kathy. 

— Stai puţin. Necazu' e că nu l-am văzut bine atunci. les fuga 
afară și dau peste toți oamenii ăia care coborau din autobuz. 
Cinci den ei m-a văzut bine ca să mă recunoască. 

— Te-au prins imediat. 

— Chiar la barieră. M-a prins cei den Patrula den Florida. M-a 
luat pe sus și m-a-ntrebat ce am avut cu Ignacio Nieves. Da' io 
zic: Cine e Ignacio Nieves? Oricum așa-l chema pe tip. Tot ce- 
nțeleg e că tipu’ știa că m-am luat după el. Am intrat după el la 
toaletă și el mi-a dat plasă, a ieșit pe ușa ailaltă. N-a contat că 
pe ăla l-am omorat din greșeală. M-a potcovit cu omor de gradu’ 
doi, mai mult nu se putea, cu revolveru' care încă mai fumega-n 
mâna mea, da’ ticălosu' ăla-mpuţit de judecător mi-a dat 
doujcinci de ani cu liberare provizorie. Iți place povestea mea? 

— Nu înţeleg prea bine de ce mi-ai spus-o mie, zise Kathy. 

Elvin păru uimit: 

— Ca să vez că io nu-s oricine, așa, unu d-ăia de pe lista ta. 

— Și ce înseamnă pentru tine să omori pe cineva din 
greșeală? 

— Păi, oricine se poate înșela. Dar io vorbesc de ce-i acum. 
Dac-o să ne mai vedem în ăști cinci ani... 

— O dată pe lună, zise Kathy, ridicându-se de pe canapea. Nu 
chiar tot timpul. 

Elvin era lângă ea în clipa când ajunse la ușă. 

— Da, da’ nu-i f-un motiv să nu ne-nțelegem. 

Elvin puse mâna pe ușă când ea încerca s-o deschidă. 

— Atinge-mă, numai, Elvin, și mergi înapoi să-ţi faci toți cei 
douăzeci și cinci de ani. 

— Ascultă, știi ceva? Chiar că foiam să-ţ spun. Am avut o fată 
care mi-a scris tot timpu' cât-am fost acolo. Una pe care n-am 
văzut-o-n viața mea, da ea mi-a văzut poza-n ziar și mi-a scris o 
mulțime de scrisori că, cică, ea știe că-n inima mea io-s altfel de 
om și că tot ce-mi lipsește ca să mă-ndrept e să mă îngrijească 
cineva cu dragoste - Elvin rânji. Colegu' meu de celulă tare-ar fi 
vrut să vadă cum miros scrisorile astea. Da' io foiam să știu cum 
ne văd pe noi, băieţii ăștia răi, tinerele doamne ofițeri 
supraveghetori. 

— O, zise Kathy, eu îmi dedic existenţa nobilului scop de a-i 
face fericiţi pe ticăloși și faliţi. La revedere. 

Deschise ușa și ieși. 

— Zici că-s on falit? părea surprins să audă așa ceva de la ea. 
Ei, aș putea să-ți spun anumite lucruri... 

— Luna viitoare, la birou. 

În timp ce cobora treptele spre trotuar îl auzi spunând din 
ușă: 

— De ce nu mâine, că tot tre’ să-l vezi pe Dale, nu-i așa? 

e 

O urmări cu privirea cum se îndepărtează în micul ei 
Volkswagen. Madam Sensibiloasa, aşa ar trebui s-o cheme; auzi, 
să-l întrebe dacă are slujbă! Tare-ar fi vrut să-i spună că tocmai 
se pregătea să plece la slujbă și c-avea să citească mâine în ziar 
despre asta. Ce bine i-ar fi prins! Să-i vadă mutra aia cu care ÎI 
făcea falit. Faliţii nu câștigă zece mii de dolari pe noapte. 

Arma pe care i-o dăduse doctorul Tommy era în frigider, într-o 
cutie de pizza care, din câte își amintea Elvin, fusese o porcărie. 
Ideea lui era să se ducă acasă la judecător cu cutia de pizza, să 
bată la ușă... Dacă erau copoi prin apropiere, o să spună că a 
greșit adresa și-o să încerce altă dată. 

Băiatul acela al doctorului Tommy, Hector, fusese de-a 
dreptul caraghios când venise prima oară cu jucărioara aia 
calibru 22. Elvin se uitase la ea și spusese: 

— Doctore, nu mă-c la vânătoare de flamingi. Am de gând s- 
împușc un jude întreg. 

Doctorul Tommy înțelese că voia o armă mai grea. Bine, să 
vedem, avea un Savage, un Remington... 

— Doc, n-am de gând nici să mă bag într-o ascunzătoare și s- 
aștept să-mi treacă vânatu' pin faţă. Eu vreau o armă pe care să 
mi-o pot ascunde-n nădragi și să mă duc la omu' nostru. 

În timp ce doctorul Tommy părea că se gândește, Elvin zise: 

— Eu știu că on tip ca tine care a făcut cândva afaceri cu 
droguri, nu se duce la culcare făr-un pistol la căpătâi. Pariez că e 
cromat și cu măner dă-n fildeș. 

Cel pe care-l aduse Hector la semnul doctorului era din oțel 
inox și avea mâner de lemn, un Ruger 357. Nu chiar cel pe care 
l-ar fi ales Elvin dacă ar fi avut de unde, dar putea să-și facă 
treaba cu el. 

— Bine, și unde-i jumatea mea, bani gheaţă? 

Aici se lovi de o stâncă. 

— Și de unde știu eu, zise Tommy, că n-ai să iei cei cinci mii 
de dolari și n-am să te mai văd niciodată? 

— Pen’ c-așa lucrez io, zise Elvin. De ce să rămân numai cu 
juma? 

Dar oferta doctorul Tommy era alta: 

— Două miare când îmi spui cum ai de gând s-o faci. Restul 
dacă o faci. 

Lui Elvin nu-i plăcu acest dacă. Zise: 

— Am de gân’ să bat la ușă și să-l împușc cân’ deșchide. 

— Ăsta-i planul tău? 

— Așa fac eu. 

— Vreau să știu când și unde. 

— Diseară. Cum adică unde? La el acasă. 

— Da, dar de unde o să știi că e acasă? 

Doctorul Tommy încerca să-i pună bețe-n roate. Elvin își ieși 
din fire. 

— Ascultă, vrei sau nu să-ţi fac treaba? 

— Vreau să fiu sigur. 

— Și eu, zise Elvin. Așa că am să-l împușc și-mi plătești după 
aia toţi banii sau te împușc și pe tine. Cum ţi se pare? 

Doctorul ridică din umeri. 

— ÎI omori și citesc în ziare despre asta și nu-i nicio problemă. 

Nicio problemă, numai că el nu făcea nimic. Elvin nu putea 
suferi să i se vorbească în felul acesta. Ticălosul ăsta îngâmfat 
cu curtea lui interioară... Dacă avea zece miare de dolari bani 
gheață ca să plătească pentru o treabă ca asta, în mod sigur 
avea mai mulţi acolo de unde îi lua pe ăștia... Merita să mai 
reflecteze la chestia asta. 

e 

La două minute după ce plecase Madam Sensibiloasa, Elvin 
era și el în furgoneta lui Dale și pornea la drum, cu cutia cu 
pizza pe scaunul de lângă el. O luă pe șoseaua 95 spre West 
Palm și coti la stânga pe Bulevardul Sudului, cum îi indicase 
doctorul Tommy. Spunea că drumul va dura cam o jumătate de 
oră. „Pen'-un șofer ageamiu”, spusese Elvin. Cunoștea 
bulevardul, fusese reasfaltat de când nu mai mersese el pe aici 
și pe margine fuseseră instalați stâlpi de iluminat. Mai departe, 
înainte, șoseaua ducea spre Zarcă și spre închisoarea 
Loxahatchee și, dincolo de ea, spre Glades. Dar de data aceasta 
Elvin nu mergea decât până la primul stop de după Bariera 
Florida. 

Stopul se făcu roșu în timp ce Elvin se apropia de el, așa că se 
instală pe banda din mijloc, în spatele celorlalte mașini, deja 
oprite. Indicaţiile doctorului spuneau că aici o iei la stânga, 
mergi apoi pe strada aceasta până la capăt, unde o iei tot la 
stânga și încă o dată la stânga, pe un drum prost care mergea 
de-a lungul unui canal, apoi cotea printr-un crâng și ducea chiar 
până la casa judecătorului. O clădire solitară cu un singur etaj, 
din cărămidă roșie. Foarte bine. O să meargă cu mașina până 
foarte aproape și o să predea marfa. 

Se făcu verde. Elvin era gata să pornească. 

Urmărea manevrele mașinilor de pe banda lui. Prima mașină 
porni, făcu ușor stânga și se opri apoi, lăsând să treacă celelalte 
mașini din direcţie opusă. Următoarele două mașini de pe banda 
lui o luară drept înainte. Elvin nu se mișcase încă, urmărind 
prima mașină, care virase la stânga. Un Volkswagen de culoare 
deschisă. 

— Isuse Cristoase, spuse el cu voce tare. Dacă asta nu-i 
mașina lu’ Madam Sensi, seamănă a dracu’ de bine cu ea! 

e Capitolul 13 


Bob Gibbs o aștepta afară, la lumina unui reflector montat pe 
acoperișul casei. li făcu semn să manevreze spre garajul deschis 
și să se oprească chiar pe alee, în spatele Fordului albastru. 

— Ai căutat mult până ai nimerit? 

— Nu, deloc, spuse Kathy. 

Mai că-i veni să-i spună lui Gibbs să-și ia mâinile de pe ea 
când o ajută să coboare din mașină. Poate era un reflex, sau 
poate că nu vedea prea mare diferenţă între acest judecător și 
infractorii de care se ocupa. 

O conduse prin garaj în bucătărie, îi spuse să se facă comodă 
în timp ce-i pregătea un Jim Beam cu apă, fără s-o întrebe dacă 
vrea să bea ceva; își pregăti și pentru el unul proaspăt. 
Amândouă paharele erau așezate în niște suporturi roșii pentru 
ca băutura să rămână rece și să nu se ude mâna cu care ţineai 
paharul. Pe aceste suporturi era tipărit cuvântul Aligatorii. 

— În cinstea echipei de fotbal Aligatorii din Florida, nu în 
amintirea vizitei pe care am avut-o noaptea trecută, zise Gibbs. 

O conduse pe Kathy, afară, pe terasă, ca să-i arate pe unde 
intrase aligatorul. Paravanul era pus la loc, dar pânza era 
sfâșiată și rama îndoită. 

— Uite acolo, înăuntru, la canapea - e toată mușcată. A spart 
geamul de la glasvand. L-am înlocuit, dar mai trebuie să vină 
omul pentru paravan. 

— Soţia dumneavoastră a văzut aligatorul? 

— Era să calce pe el. 

— Nu e de mirare că s-a speriat. A plecat la Orlando, nu-i așa? 

— Pentru un timp. Hai să mergem afară. 

Bob luă o lanternă de pe masa de tablă. Pătrunseră într-o 
curte plină de umbre întunecate. Judecătorul se opri și trase aer 
pe nas. 

— Simţi ce frumos miroase? lasomia care înflorește noaptea. 

Kathy mirosi și ea și se uită la pinii australieni, la mahonul 
înalt care se desena pe cer. 

— Îţi plac plantele și florile tropicale? 

— Când le pot vedea. 

— Uite aici, spuse judecătorul și plimbă lumina lanternei peste 
frunzișuri, arbuști, ferigi „cuib de pasăre”, orhidee Vanda. 

— Vezi săgețile florilor? 

Era o orhidee Cattley, cu tulpina galbenă, dincolo orhideea- 
lavandă Dendrobium. Avea orhidee care înfloreau în copaci și 
altele care atârnau din ciubere îmbrăcate în mușchi. 

— Îmi petrec toată ziua în urâţenie și mă întorc acasă la 
frumuseţe. 

De ce-i spunea ei toate astea? Și oare Elvin de ce-i povestise 
cum omorâse un om? Și judecătorul și fostul pușcăriaș încercau 
s-o impresioneze. Judecătorul se străduia să-i arate ce om 
sensibil este el, în fond. 

— Soţia dumneavoastră lucrează la grădină? 

— Se joacă cu pietrele. 

— Se joacă? Ce fel de pietre? 

— Cristale de cuarț. Le îngroapă în pământ ca să le purifice, 
să le revigoreze așa-zisa lor putere magică. Asta se numește 
Scutul African. Soţia mea crede că palmierii aceștia pitici au fost 
cândva femei care s-au transformat apoi în copaci, înţelegi ce 
vreau să zic? Uită-te aici. O orhidee Bougainville care crește pe 
un palmier comestibil. 

— De unde credeți că a venit? Aligatorul vreau să zic. 

— Prin canalul de acolo, de pe partea cealaltă a casei. Uite, 
aici, rupe frunza asta, fărâmiţeaz-o bine în mână și vezi cum 
miroase - dafin sălbatic. 

— Dar dacă l-a adus cineva aici? 

— O farsă? E cam prea complicat. 

— Mă gândeam la un atentat împotriva dumneavoastră, zise 
Kathy. 

— De ce? întrebă Bob Gibbs părând foarte surprins. Pentru că 
dau sentinţe aspre? Niciodată nu depășesc prevederile legale. 
Nu pot. Verdictele mele sunt corecte, uneori se cere judecarea 
lor în instanța de apel și sunt infirmate, dar nu foarte des. 
Înţelege! 

— Dar dacă altul nu le consideră chiar așa de drepte... mai 
sunt și ţicniţi pe lumea asta - și cu gândul la Elvin, adăugă: Sau 
declasați, oameni fără niciun respect faţă de viața omului... 

— Știu, iubito, e lumea plină de d-alde ăștia. Uite, aceasta 
este orhideea de vanilie, singura despre care știu că este 
folosită în alimentaţie. 

Elvin ieși din întuneric cu cutia de pizza sub braț și pătrunse în 
pata de lumină cu ochii la Volkswagen-ul parcat în fața garajului 
deschis. Era aici deci, nu mai încăpea nicio îndoială și asta era 
cât se poate de rău. Madam Sensi era cam prea îndrăzneață 
pentru cât era de nostimă. Și spunea lucrurilor pe nume. Se 
apropie de ușa din față, gândindu-se că, dacă cumva fata este la 
toaletă sau mai departe de judecător, poate să-și facă treaba și 
să plece. Frate dragă, dar ar fi trebuit să fie ziua ei de naștere 
ca să aibă asemenea noroc. Sună la sonerie. Dacă îl vedea, nu 
mai avea de ales. Sună din nou. Dacă se gândea bine, nu era 
nicio șansă ca ea să nu-l vadă dacă îl împușca pe judecător. Nu, 
oricum, trebuia s-o caute și să-i spună, ei bine, îmi pare rău, dar 
n-ar fi trebuit să fii aici. Apăsă din nou butonul soneriei, îl ţinu 
apăsat și auzi bâzâitul din interior. Dădu drumul soneriei, și 
apăsă clanţa ușii. Era încuiată. Merse de-a lungul casei, uitându- 
se pe fereastră în dormitoarele scufundate în întuneric până 
ajunse la garaj. Văzu o ușă, se apropie și o încercă. Ușa se 
deschise. Acum trebuia să acţioneze repede. Puse cutia de pizza 
sub braţ, scoase pistolul din centură înainte de a intra în 
încăpere. Plafoniera din bucătărie era aprinsă. Elvin se opri 
încercând să prindă sunet de voci sau pași până observă sticla 
de Jim Beam de lângă chiuvetă. Se apropie de ea, lăsă cutia 
goală de pizza pe masă și gustă o picătură de whisky. Mmmm, 
numai de poftă, căci nu era câtuși de puţin nervos. În regulă, nu 
erau în dormitoare, căci se uitase pe fereastră. Nu erau nici în 
sufragerie, unde era întuneric. În living era o lampă aprinsă, dar 
mai mult nu se vedea din bucătărie. Ținea pistolul în faţa lui, în 
timp ce se mișca cu grijă din spaţiul luminat puternic, spre 
întuneric, spre un loc mai puţin luminat, dar nici aici nu găsi pe 
nimeni. Dar, iată, glasvandul de la terasă era deschis și acolo 
era lumină. Văzu o masă de tablă și câteva scaune. Văzu 
paravanul zdrenţuit, apoi tresări văzând raza unei lanterne care 
se plimba prin grădină, printre copaci. Deci acolo erau, afară, în 
curte. Urmări lumina cum se mișca și se oprea pe chipul alb al 
fetei în contrast cu întunericul nopţii... Avea de gând să se 
distreze cu ea judele, pesemne, dar n-o să-i prea meargă. Cel 
care ţinea lanterna era judecătorul. Ce naiba îi arăta? Elvin 
rămase nemișcat un minut. Era mai bine să-i aștepte să intre în 

casă, să-i vadă mai bine. Între timp, ar mai putea gusta puţin 
din Jim Beam-ul acela. 
e 

Judecătorul îi arăta o plantă numită monstera deliciosa și îi 
spunea: 

— Vezi ce fructe interesante are? Când se coc, se pot mânca. 

Omul ăsta era prea de tot. Kathy era sigură că-i făcuse cu 
ochiul pe întuneric. 

Porniră înapoi spre casă. Judecătorul o ținea de braț, deasupra 
cotului, își juca degetele pe pielea ei netedă și îi povestea cât de 
mult îi plăcea să se ducă din când în când pe lângă Immokalee 
din Everglades cu un sac și un cuţit de vânătoare la cules de 
orhidee sălbatice. Erau o mulţime de orhidee sălbatice acolo. O 
întrebă dacă îi plăcea să facă camping, dar nu așteptă 
răspunsul. Spuse că ar trebui să-l însoțească uneori, era o 
experiență interesantă. Nicăieri altundeva nu te simţi atât de 
aproape de natură ca la Everglades. 

Kathy spuse că nu prea-i plăceau șerpii. 

Și nici aligatorii. Voia să se întoarcă la povestea cu aligatorul 
de pe terasă, să întrebe dacă nu cumva fusese adus pentru 
nevastă-sa. Să afle dacă ea mai avea sau nu de gând să se 
întoarcă. 

Erau aproape de casă, treceau pe lângă bucătărie, 
îndreptându-se spre terasă. Judecătorul spuse că are două 
orhidee premiate acolo și vrea să i le arate. O să pregătească 
alte pahare cu băutură proaspătă și or să stea jos, să se simtă 
bine... Judecătorul încă mai vorbea când geamul ferestrei de la 
bucătărie se făcu țăndări și se auzi un zgomot puternic de 
împușcătură. Kathy se întoarse spre fereastra de la bucătărie, 
văzu lumina, bufetele albe, mai văzu... încă ceva, când a doua 
fereastră se făcu ţăândări și se auzi din nou trosnitura aceea 
puternică și Kathy își dădu seama că era o carabină. Se trânti la 
pământ și-l trase și pe judecător după ea când încă un geam 
zbură în ţăndări, apoi încă unul și se mai auzi o ultimă 
împușcătură care nu fu însoţită de zgomot de geam spart. Se 
auzi apoi numai ecoul împușcăturilor venind de undeva, din 
spatele curții. 

Niciunul din ei nu mișca, cu fața îngropată în iarba aspră; unul 
din picioarele lui era aruncat peste al ei și Kathy asculta cu 
atenție. Acum nu se mai auzea nimic, nici măcar zgomotul făcut 

de insecte. Încercă să se concentreze și să-și amintească exact 
ceea ce văzuse pe fereastră în momentul în care explodase cel 
de-al doilea geam: o mișcare rapidă, ar fi putut fi, eventual un 
bărbat, dar în clipa următoare dispăruse. Îl auzi pe judecător 
spunând în șoaptă: 

— Isuse Cristoase, cineva încearcă să mă ucidă! 

Parcă vedea uluiala din ochii lui. 

e 

Elvin își permise să se destindă o clipă. Sorbind din Jim Beam 
și comparându-l cu ceea ce beau ei la Starke, poșirca aia căreia 
îi spuneau bătrâna și nu era mai tare decât vinul, tot vreo 
paisprezece grade, avea un gust oribil, dar îţi făceai treaba cu 
ea. Işi aminti de mirosurile și zgomotele din celulă, de peretii 
jegoși pe care îi avea tot timpul în faţa ochilor și se apropie de 
fereastră fără să se gândească la nimic până în clipa când îi 
văzu afară, chiar acolo, și fereastra se făcu țăndări. Atunci își 
reveni imediat, sări într-o parte și a doua fereastră explodă la 
rândul ei, apoi alta, și alta și Elvin își spuse: „Dumnezeule! 
Trage cineva-n mine!” 

Elvin o șterse pe același drum pe care venise, alergă pe aleea 
cu pietriș care scrâșnea sub tălpile cizmelor lui până la 
furgoneta lui Dale și o întinse de acolo, fără să-și dea prea bine 
seama de ceea ce face până se trezi din nou pe un teren 
cunoscut, pe Bulevardul Sudului, mergând spre est și având 
suficient timp ca să se gândească. 

Să se gândească și să înţeleagă că, nu, nu putea fi judecătorul 
cel care trăsese asupra lui, altcineva, acolo din fundul curții 
trăsese în judecător, el nu apucase să tragă. Și îi veni în minte 
ceea ce-i spuse lui doctorul Tommy că trebuia să stea la coadă 
ca să-l mierlească pe jude. Ca la o vânătoare la Canal Point, îţi 
încarci arma și aștepți să-ţi vină rândul. 

lar dacă împușcăturile nu făcuseră altceva decât să spargă 
geamurile, înseamnă că judecătorul era încă în viaţă, vânatul 
lui. Asta era o mare ușurare. 

Trecând pe lângă Școala Militară, Elvin văzu că la Bazinul de 
Polo, pe partea stângă, luminile nu mai erau aprinse. Ultima 
dată când fusese el aici, localul se numea Băltoaca. Ar fi putut 
pune pariu că, dacă îi rugai, mai puteai căpăta un Jim Beam. 


101 


e Capitolul 14 


Kathy nu trebui să-i spună operatorului de la 911 nimic 
altceva decât că vorbește de la locuinţa judecătorului Gibbs și, 
în cinci minute, își făcu apariția prima mașină a poliţiei. După 
aceasta urmară altele, la început numai mașini alb-verzi ale 
poliţiei, apoi o mașină a poliţiei rutiere cu un sergent care stătu 
de vorbă cu Kathy și-i spuse să rămână pe-aproape. Judecătorul 
nu era prea vorbăreţ, își luase alt pahar. Curând începură să 
sosească și mașini fără însemnele poliţiei, printre ele mașini ale 
Secţiei de detectivi și ale Serviciului special de pază și 
securitate, diverse marci și modele de mașini, oameni de la 
serviciile tehnice și de la Biroul Șerifului și, în cele din urmă, 
șeriful în persoană, Gene B. Givens, un bărbat în jur de cincizeci 
de ani, cu o constituţie nu prea robustă. Purta o pălărie de 
cowboy și părea liniștit, dând din cap în timp ce detectivii îi 
relatau ce se întâmplase. Acum toate luminile din casă erau 
aprinse, curtea din spate era inundată de lumina farurilor de la 
mașinile poliţiei și peste tot se plimbau fascicule de lumină. In 
bucătărie, tehnicienii căutau gloanţele. Kathy observă cutia de 
carton de pizza și i se păru ciudat că își aduseseră de mâncare. 

Se așezase pe un șezlong de pe terasă, dar se gândea că ar 
trebui să plece. Tocmai atunci însă judecătorul ieși pe terasă cu 
paharul în mână și, o dată cu el, șeriful Gene Givens, care chiar 
arăta a șerif și un bărbat mai greoi care purta ochelari și căruia 
îi spuneau Bill, sau colonelul McKenna. Judecătorul îi telefonase 
direct. Erau urmaţi de patru detectivi, unul dintre ei era chiar 
Gary Hammond, în costumul lui bleumarin și cu cravată la gât, 
dar tot netuns. Kathy așteptă ca el să-i observe prezența. Gary 
zâmbi, se uită într-o parte și în alta, rămânând în picioare, în 
timp ce Gibbs, McKenna și șeriful Gene Givens se așezară în 
jurul mesei de tablă. Il zări acum și pe Lou Falco. Mai era cu el și 
un alt tip de la serviciul special de pază și securitate pe care îl 
cunoscuse la Bazinul de Polo. Falco aruncă o privire în jur și 
dădu din cap. li spuse ceva tipului cu care era și întoarse o clipă 
capul înainte să iasă. 

O privire spre fata cu care era judecătorul. Toţi fac așa. Alt 
punct interesant - gaura pe care o făcuse aligatorul. 

Un poliţist veni cu paharele pe care le scăpaseră din mâini în 
curte. Le ţinea cu fundul în sus, cu degetele băgate în ele. 

Gibbs spuse: 

— N-ai să găsești pe ele decât amprentele mele. Și ale ei, ale 
doamnei Baker. 

Era prima oară când anunţa prezenţa ei acolo. 

McKenna întrebă: 

— Eraţi afară? 

— Tocmai asta încercam să-ți spun, tipul a tras în casă, nu în 
mine. 

Își schimbase opinia. Pe când zăcea cu faţa la pământ alături 
de ea credea că cineva vrea să-l omoare pe el. Dar de atunci 
mai băuse câteva pahare. 

Șeriful Gene Givens spuse: 

— Bob s-ar putea să aibă dreptate. 

— Vreun ţicnit care vrea să mă sperie, zise Gibbs. Tocmai 
vorbeam despre asemenea indivizi ceva mai devreme cu 
doamna Baker. Venise aici ca să discutăm despre unul aflat în 
libertate provizorie care îi face greutăţi. Un băiat pe care l-am 
condamnat mai zilele trecute. Dale Crowe, vă spune ceva 
numele acesta? 

Gary Hammond interveni, zicând: 

— Domnule judecător, cel v-a ameninţat în tribunal, nu-i așa? 

Toţi deveniră atenţi. McKenna întrebă care fuseseră exact 
cuvintele lui Crowe. Kathy îl urmărea pe Gary care, cu privirea 
aţintită în perete, încerca să-și aducă aminte cuvintele acelea. 
Gary îi aruncă o privire și Kathy i-o întoarse. 

— Cred că Dale a spus: „Mai vedem noi cum stă treaba asta”, 
zise el. Și: „Să nu crezi c-ai terminat-o cu mine”. Ceva de felul 
acesta. 

Kathy interveni, spunând: 

— A zis: „Dacă-ţi închipui c-ai termenat-o cu mine să știi că 
ești în rahat până-n gât”. Toţi își întoarseră privirile spre ea și 
continuară s-o privească până când McKenna se adresă lui 
Gibbs. 

— Și e liber? Nu l-ai reţinut pentru ultraj? 

— Nu mi-a sunat ca o ameninţare. 

Sau, poate, își spuse Kathy, n-a auzit nimic. 

— Ce altceva poate să fie, zise McKenna, „N-am terminat cu 
tine” decât o amenințare? Și i-ai dat drumul pe încredere? 

— l-am dat șapte zile să-și aranjeze treburile. 

— Cred că una din treburile lui era exact cum să te lichideze 
pe tine, zise McKenna. Tipu' ăsta e din familia Crowe? Locuiește 
la Belle Glade? 

Kathy îi asculta cum încercau să coroboreze faptele, să 
stabilească o legătură între împușcături și aligatorul care fusese 
adus noaptea de dinainte de oameni care știau cum s-o facă. 
Acum nu mai era nicio îndoială, aligatorul fusese adus aici, un 
exemplar uriaș de peste trei metri, și pentru că treaba nu fusese 
rezolvată, Dale sau altul din familia Crowe venise cu o armă. Nu 
ca să te sperie, ca să te omoare, domnule judecător. Aceasta 
putea fi ușor calificată drept tentativă de omor. Primul lucru pe 
care îl aveau de făcut acuma era să-l găsească pe Dale Crowe 
Junior. Cu toţii își îndreptară din nou privirile spre Kathy, când 
McKenna o întrebă când l-a văzut ultima oară. 

— Acum două zile. 

— După câte îmi amintesc, zise Gibbs, trebuia să se prezinte 
la tine în fiecare zi. 

— Nu s-a prezentat, răspunse Kathy, și nu știu unde este. 

Nu suna prea bine, dar ce-ar fi putut spune? 

— Ai fost la el acasă? 

— Da, l-am căutat. 

— Așa că ai venit aici ca să obţii un mandat de arestare, 
spuse McKenna. Asta-i tot ce putem face, să-l ridicăm. 

Kathy se uită la McKenna care se întorsese acum spre 
detectivi lui, căci cu ea terminase. li spuse unuia dintre ei să 
telefoneze la Belle Glade să-l ridice pe Dale, pe tatăl lui și pe 
oricare alt membru al familie lui Dale, care ar mai fi pe acolo. 
Apoi se adresă celor de la masă. 

— Cred că avem șansa să încheiem dosarul înainte chiar de a- 
| deschide. Nu mai e nevoie să mergem la computer să căutăm 
suspecți. 

Gary Hammond spuse: 

— Domnule colonel... 

Și Kathy se gândi că o să-i spună povestea cu tapetatul 
pereţilor cu numele suspecţilor, dar n-o făcu, ci zise: 

— Dale Crowe locuiește la Delray Beach, împreună cu unchiul 
lui, Elvin Crowe. Doamna Baker a fost acolo în seara aceasta 
după câte știu, și se uită din nou la ea. 

— Elvin era acasă, spuse Kathy. L-am întrebat unde este Dale 
și mi-a spus că pe-acolo, prin împrejurimi. 

— Elvin Crowe, zise șeriful Gene Givens. N-am mai auzit de 
mult numele acesta. Dac-aș face o listă cu suspecți, pe el l-aș 
așeza în capul ei. 

— Păi, atunci să începem. Secţia Judiciară a preluat 
cercetarea cazului. Serviciul special de pază și securitate va 
supraveghea locuința suspectului, începem cu Dale Junior. Și, 
Big - zise McKenna întorcându-se spre Gibbs - vei rămâne și tu 
sub supravegherea Serviciului special până închidem cazul. 

Șeriful Gene Givens zise: 

— Va trebui să vă schimbaţi tabieturile, domnule judecător. 

— Nu vei mai putea merge în fiecare zi la Helen Wilkes după 
ce termini treaba la serviciu, zise McKenna. O să cam renunti la 
viața socială, Big, dar va trebui să te împaci cu gândul, măcar 
pentru un timp. : 

Kathy se uita la Gibbs. Nu părea prea încântat. Iși trimisese 
nevasta de acasă, era liber să se zbenguiască cum voia și acum 
o să-i aibă tot timpul pe cap pe polițiștii de la Serviciul special, 
acasă, în mașină spre tribunal. Kathy începu să se gândească..., 
dar dacă cumva o trimisese intenţionat de acasă?... 

McKenna spunea că evenimentul va fi consemnat în registrul 
de evenimente și toată lumea va afla ce se întâmplase. 

— Cu alte cuvinte, ziariștii și reporterii de la TV o să se 
repeadă cu toţii asupra ta, așa că o să fii fericit să-i ai pe polițiști 
în preajmă ca să te scape de ei. 

Șeriful Gene Givens spuse: 

— Necazul în cazurile astea e că, o dată cunoscute, fac pui. Le 
dau oamenilor idei. Tocmai de aceea vrem să-l încheiem cât mai 
repede. 

— Înainte ca vreun nebun să-ţi trimită o scrisoare-bombă, zise 
McKenna. Vom încerca să fim cât mai discreţi, dar nu se poate 
ascunde faptul că un demnitar este păzit. Ziariștii afla imediat. 
Există însă și un avantaj, anume ca unul dintre informatorii 
noștri să afle ceva și să ne ciripească. 

— Eu nu deschid scrisorile, zise Bob Gibbs. 

Voia să-i facă să râdă sau poate că începuse să-i surâdă ideea 
de a se simţi în centrul atenţiei. Kathy nu era foarte sigură. Sau 
poate că nu mai simţea nimic, după cât băuse. 

— O să-ţi verificăm scrisorile și mai mult ca sigur că o să-ți 
supraveghem și telefonul, și aici și la tribunal. 

Unul dintre tehnicienii care adunau probe ieși din living cu un 
pahar care zăngăni când îl ridică în sus. 

— Patru gloanțe 22, domnule, spuse el, punând paharul pe 
masă. Au trecut prin două uși de dulapuri și s-au înfipt în perete. 

McKenna se întoarse spre Gibbs: 

— Atâtea ai auzit, patru împușcături? 

— Așa cred. 

Gibbs se întoarse cu privirea spre ea, Kathy avu o ușoară 
ezitare, apoi spuse: 

— Au fost cinci, dar numai patru au atins geamurile. 

Asta îi făcu din nou pe toţi să-și întoarcă privirile spre ea, iar 
McKenna o întrebă: 

— Eşti sigură? 

— Am auzit cinci Împuşcături. 

— Cam de la ce distanță? Ai putea aprecia? 

— Veneau de undeva din fundul curții. 

— Cum s-au auzit împușcăturile: s-au succedat rapid una 
după alta sau la distanță egală? 

Kathy făcu o pauză. Auzise împușcăturile și revăzu în minte 
fereastra și umbra cuiva acolo pentru o frântură de secundă. Se 
gândea că poate ar trebui să le spună. Dar, de fapt, ce văzuse? 
Era sigură că auzise cinci Împuşcături, distanţate în timp. Să le 
spună asta. Dar acum vorbea Gibbs: 

— Doamna Baker era destul de speriată, vă imaginați. Cred că 
am trântit-o la pământ poate chiar cam prea brutal, spuse el și 
rânji spre ea, marele erou. 

l-auzi! Și adăugă: 

— Sper că nu v-am lovit. 

Nu putea să-i spună nimic, absolut nimic de faţă cu toţi acești 
oameni. Oricum, cu ea terminase și acum se uita la McKenna. 

— Vrei să pui paza pe mine? 

— Ba chiar insist, Big. 

— Presupun că trebuie. 

Lou Falco veni și raportă: 


106 


— Cinci tuburi goale în apropiere de pompa de apă. Individul 
a tras de la mai puţin de cincizeci de metri și a spart și acolo un 
geam, dacă asta vă spune ceva. Putem verifica și tuburile, dar 
nu cred că vom găsi niciun fel de urme pe ele. Le-am găsit în 
noroi, căci acolo e foarte umed și individul le călcase în picioare. 

— Avem, oricum, un punct de pornire, zise McKenna, 
ridicându-se în picioare o dată cu șeriful. 

— Cum te-ai gândit să procedezi aici? 

— Patru afară și doi în casă, zise Falco. 

— Este exact ce-mi trebuia, zise Gibbs, niște chiriași în 
pensiune completă. Lou, cât crezi că pot să-ţi iau? 

Kathy observă că toţi râseră sau zâmbiră din respect pentru 
acest nemernic, numai pentru că era judecător. Chiar și Gary, 
deși nu foarte tare. Il văzu pe detectivul care se dusese să 
telefoneze la Belle Glade venind din nou pe terasă. 

— Șefule, Dale Crowe senior este la spital, spuse el. A fost la 
dans alaltăieri la Clewiston, s-a luat la bătaie și un tip i-a rupt 
maxilarul. Pe Dale Junior nu l-a văzut nimeni până acum, adăugă 
el cu o strâmbătură. 

Șeriful Gene Givens porni spre ieșire. Apoi se opri și zise: 

— Parcă știam că Dale are un picior de lemn. 

— A fost mușcat de un aligator, spuse McKenna. A făcut 
gangrenă și a trebuit să i-l taie de la genunchi. 

— Atunci, spuse șeriful Gene Givens, ce căuta un om cu un 
picior de lemn la sala de dans Two-Step? 

Apoi se îndreptă din nou spre ieșire. 

Kathy se uită la el în timp ce toţi ceilalţi băieţi de pe terasă 
izbucniră din nou în râs. Gene Givens se întoarse și mai privi o 
dată gaura din paravan, o examină mai mult timp, apoi spuse: 

— Legătura dintre aligator și împușcături, asta o să rezolve 
cazul. 

Șeriful îi făcu o impresie bună lui Kathy - omul nu vorbise 
mult, dar când spunea ceva era cu cap. Plecară cu toţii de pe 
terasă, unii afară, spre curte, ceilalți în casă. Cu toţii, în afară de 
Gary Hammond. Imediat ce rămase singur, acesta se apropie de 
ea: 

— E ceva ce nu înţeleg. Ce făceați afară, în curte? 

— Ne uitam la flori. 

— Pe întuneric? 

— Crezi că a fost ideea mea? 

— Ei bine, zise el, cred că ai tras o spaimă, să vezi că trage 
cineva în tine! zise el. 

Kathy dădu din cap, privind în sus spre el de pe șezlong. 

— Da, dar nu cred că trăgea cineva în noi. 

— Așa a spus judecătorul. De ce nu l-ai contrazis? 

— Nu m-a întrebat nimeni. 

— Eraţi în faţa ferestrei, lumina era aprinsă... 

— Nu, nu eram chiar așa de aproape. Cum ar fi putut să ne 
vadă? Era undeva, în spate, între copaci. 

— Dar de ce să fi tras în casă? 

— De ce să pună un aligator pe terasă? L-ai auzit pe Givens, 
el crede că între cele două întâmplări există o legătură. Dar eu 
am să-ţi spun un lucru, adică nu, două, spuse Kathy. Gibbs nu 
m-a trântit la pământ, a încremenit. Și n-am venit aici ca să 
vorbesc cu el despre Dale. Mi-a telefonat și mi-a spus că vrea să 
stăm de vorbă despre soția lui. Se pare că este în Orlando, dar 
eu nu cred. 

— Dar de ce să vrea să vorbească cu tine despre nevastă-sa? 

— A spus asta așa, ca un pretext... De fapt vrea să se culce cu 
mine. Ăsta e singurul motiv. 

— O, făcu Gary și începu să se gândească la ceva. Vrei să spui 
că el zice că soţia nu-l înţelege și chestii de-astea? Că nu se 
împacă prea bine? 

— A, mai mult chiar. Că ea își închipuie că este o mică 
negresă care a murit cu mulţi ani în urmă - Gary îi aruncă o 
privire amuzată. lar când mica negresă începe să vorbească prin 
Leanne, judecătorul simte că înnebunește. 

— Și eu am auzit-o, spuse Gary. l-am auzit vocea. Eram cu 
toţii în grădină... 

— Nu mai spune, chiar ai auzit-o? Și ce-a zis? 

Gary ezită o clipă, apoi spuse: 

— Am putea discuta mai pe îndelete despre chestia asta. 

— Așa cred, zise Kathy, având acum impresia că Gary 
folosește discuţia despre nevasta judecătorului ca un pretext 
pentru altceva. Cel puţin, așa spera ea. 

— Nu vrei să bem ceva? întrebă el. 

— Te superi dacă te întreb? Ești căsătorit? 

Gary păru surprins: 

— Nu, nu sunt. 

— Ai copii? 

— N-am fost niciodată căsătorit. 


Kathy se gândi să întrebe de ce, dar spuse: 


— În regulă, unde? 


e Capitolul 15 


În timp ce ședea la Bazinul de Polo și îşi sorbea whisky-ul, 
ceva continua să-l sâcâie când se gândea la cele petrecute în 
casa judecătorului și revedea în minte fiecare pas făcut, dar nu 
știa ce anume. Ce dracu era? Luă o sorbitură mai mare și își 
aminti, Isuse, cutia de pizza! Şi se înecă, începând să tușească. 

Dar acum îl mai sâcâia și altceva. O tânără blondă cu păr 
cârlionţat și cercei în formă de scoici, care ședea lângă el la bar 
începu să-l bată ușor pe spate: 

— Ce s-a întâmplat, drăgălașule? 

Elvin își reveni, mai trase o dușcă și lichidul se scurse liniștit 
în jos. Dar blonda cea creaţă nu-i dădea pace: 

— Nu te-am mai văzut pe aici. Ești de la Serviciile speciale, 
agent secret, nu-i așa? Îmi place cum arăţi. 

Elvin se uită la ea, cutia de pizza nu-i ieșea din minte și-i 
spuse să se care. 

— O, vă rog să mă scuzațţi, spuse ea ofensată și cobori de pe 
scaunul înalt. 

După alte două pahare de Jim Beam cutia de pizza încetă să-l 
mai preocupe. Problema era, cum vor proceda polițiștii? Or să se 
ducă în bucătărie și ce-or să vadă? O cutie goală de pizza pe 
masă. Dacă cel care trăsese fusese afară - n-avea cum s-o 
aducă înăuntru. Probabil că acuma unul din polițiștii o și 
aruncase deja la gunoi. Problema asta fiind rezolvată, Elvin le 
ură în gând polițiștilor noroc să-l găsească cât mai repede pe 
ticălosul care trăsese. 

Pe vremea când localul purtase celălalt nume, cel de care își 
amintea Elvin, era foarte des frecventat de polițiști. Aruncând o 
privire de jur împrejur, Elvin înțelese că lucrurile nu se 
schimbaseră prea mult. Poliţiştii se distrau aruncând săgeți în 
trei scânduri aflate în fundul camerei. Erau îmbrăcaţi în costume 
și aveau cravate la gât, nătărăi de la Biroul Șerifului care nu era 
foarte departe de aici. Asta îl făcu pe Elvin să se gândească la 
costumele fratelui său Roland, pe care le pusese într-o ladă, cu 
naftalină. Poate ar trebui să le scoată. Unele pipiţe te plăceau 
spilcuit, altele îi preferau pe tipii mai jegoși și mai prăpădiţi. Ca 

micuța asta blondă - că altfel n-ar fi venit imediat la el când îl 
văzuse tușind. 

De unde ședea, Elvin vedea foarte bine tot localul, căci era la 
capătul din fund al barului oval, cu scaune pe toate părţile. În 
mijloc se mișca cu agilitate o femeie prietenoasă care turna 
băuturi în pahare. Era cam întuneric acolo. Cu toate acestea, 
vedea foarte bine pe blonda cârlionţată la celălalt capăt al 
barului, împreună cu prietena ei. Elvin așteptă ca ea să-și 
întoarcă privirea spre el. Când fata întoarse capul, Elvin ridică un 
deget și-și atins borul pălăriei. Atât i-a trebuit. Fata veni imediat 
lângă el. 

— Adineauri mă gândeam la ceva ce nu-mi dădea pace, zise 
Elvin. 

— Asta-i meseria, zise fata, ridicându-și fundul pe scaunul 
înalt. Înţeleg, iubitule, știu ce înseamnă asta. Eşti căsătorit? 

— Am fost, s-ar putea spune, ca și căsătorit, vreo zece ani. De 
fapt, cu mai multe, dar acum sunt liber ca pasărea cerului. 

— Lucrezi sub acoperire, așa-i? 

Elvin rânji la ea: 

— Sunt gata oricând să lucrez sub acoperirile tale. 

— Hei, băiatu'. la-o mai încet, dacă nu te superi. Nici măcar 
nu știu cum te cheamă. 

— Da, da' io mă grăbesc. N-am mai regulat de-atâta timp că 
sunt ca și virgin. 

— Eşti cam ciudat. Parcă spuneai că ai fost ca și căsătorit. 
Care-i treaba? 

— Am fost dus... 

— Ahaaa, adică, vrei să spui c-ai fost la închisoare, zise ea. 

— Da, în pârnaie, ș-încă cum! lubito, am fost la Starke. 

O apucă de braţ înainte ca ea să se poată răsuci jos de pe 
scaun și o trase spre el până când borul pălăriei îi atinse părul 
cârlionţat, iar ochii îi priveau drept în ochii ei mari. 

— Ce părere-ţi bagi de-on pușcăriaș care n-a mai regulat o 
muiere de zece ani? Ce zici, 'ți surâde? 

li lăsă brațul înainte ca fata să apuce să ţipe sau să facă o 
scenă și ea dispăru imediat, ducându-se la cealaltă, probabil ca 
să-i povestească ce păţise. Târfă de copoi, asta era. Individă din 
aia care merge cu un jerpelit sau jegos numai dacă știu că e 
copoi nespălat. 

Dar poate că prietena ei era mai altfel. Elvin își trase pălăria 
mai jos, pe ochi și continuă să privească spre fete, la gândul că 
poate cealaltă, cea cu o claie roșcată de păr în cap, o să se 
întoarcă spre el. Chiar în momentul acela se auziră niște ţipete 
dinspre locul unde polițiștii aruncau săgeți, de parcă l-ar fi lovit 
pe unul în coaie. Elvin se ridică să vadă mai bine, căci acolo era 
mai multă lumină decât aici, la bar. li văzu pe cei care aruncau 
săgeți peste capetele oamenilor aflaţi la mese. Văzu o fată 
brunetă care semăna cu... Isuse, nu semăna, era chiar ea. Era 
chiar doamna ofițer supraveghetor șezând la o masă cu un tip 
îmbrăcat în costum, numai că ăsta nu arăta a copoi, arăta ca un 
nătărău de procuror. Ședeau amândoi la o masă rotundă și 
discutau, uitându-se unul la altul, fără să dea prea multă atenţie 
aruncătorilor de săgeți care încă mai urlau. Doamna Sensi era 
cu spatele spre el și acum părea că râde de ceva ce-i spusese 
nătărăul. leșise în oraș și se distra după ce cineva încercase s-o 
împuște! Era pentru prima oară că Elvin o vedea râzând. Simţea 
că-i vine să se ducă la masa lor și să le spună: „Ei, ce mai faci? 
Era cât p-aci s-o mierlești, așa-i?” Să-i vadă mutra. Să nu mai 
spună nicio altă vorbă și să plece... Și să-și petreacă apoi 
noaptea la pușcărie unde or să-l întrebe ce făcea acolo? Livra 
pizza? Cum se face că nu poţi să mărturisești nimănui ce-ai vrea 
cel mai mult să spui? 

Rahat, mai bine să nu fie văzut aici. Să iasă pe ușa aia din 
spate înainte să-l zărească și ei. 

e 

Kathy îi spuse lui Gary: 

— lată ce cred eu. Nu trebuie să fii de acord cu mine, dar 
dacă mă privești de sus, plec. 

— Cum adică „de sus"? 

— E o atitudine tipică de mascul poliţist, adică „nu ești decât 
ofițer supraveghetor”, înţelegi? Ce mă pricep eu! 

— Adică este și un fel de test? 

— Într-un fel, da. 

— Am spus oare ceva care să te facă să crezi... 

— Vrei te rog să mă asculţi? 

Apoi vorbiră despre soţia judecătorului și Kathy aflase unele 
lucruri care păreau să confirme ceea ce credea ea și era 
nerăbdătoare să-i comunice și lui. Băieţii care aruncau săgeți îi 
distrăseseră la început atenţia, dar numai pentru puţin timp. 

— Eu nu cred că cineva vrea să-l omoare pe judecător. 

— Chiar dacă merită? 

— Uite ce e, a vrut ca nevastă-sa să plece și a plecat. Ti-a 
spus: „A venit un aligator și a plecat nevastă-mea”. Așa e? N-a 
trimis-o el la Orlando la niște prieteni, ea a plecat. 

— Poate că s-a dus totuși la Orlando. 

— Unde s-a dus nu contează. A văzut un aligator și și-a luat 
zborul. Pentru că pe vremea când făcea pe sirena, ceea ce 
judecătorul nu mi-a spus niciodată, a fost speriată de un aligator 
și a fost cât pe-aci să se înece. Acuma fosta sirenă comunică cu 
o fostă sclavă, o fetiță negresă, pe nume Wanda Grace. 
Judecătorul a vrut ca nevastă-sa să plece, pentru că îl scotea din 
minţi când începea să vorbească cu vocea aia de negresă mică. 
Și așa, poate să mai și zburde în voie. Ințelegi ce vreau să spun? 

— Tot ce știu eu este că a plecat de la el. 

— Din cauza aligatorului. 

— Bun. 

— Și crezi că l-a adus cineva. Ești convins. 

— Pentru judecător. 

— De unde știi că n-a fost pentru nevastă-sa? 

— N-am niciun motiv să cred așa ceva. _ 

— Pentru că nu cunoști niciun altfel de motiv. Intreab-o pe 
Leanne. 

— Nimeni n-a tras în Leanne. 

— Nimeni n-a tras în nimeni. Un individ a spart niște geamuri 
cu o armă calibrul 22. Asta folosești când vrei să omori un om? 
Același lucru l-a spus și Lou despre aligator. Există metode mai 
bune. 

Kathy sorbi din bere lăsându-i timp de gândire. 

— Totuși nu există nicio legătură evidentă între aligator și cel 
care a tras. 

— Șeful tău crede că este. 

— Da, și dacă n-are dreptate, cine o să i-o spună? Dacă 
înţeleg bine, vrei să spui că... 

— Da, că judecătorul a pus pe cineva să aducă aligatorul ca s- 
o sperie de moarte pe Leanne. Ceea ce s-a și întâmplat. 
Procedeul a dat rezultate. 

— Și ce-i cu individul care a tras? El ce amestec are în toate 
astea? A 

— Nu știu. Intreabă-l pe Gibbs. 

Kathy se uită la Gary în timp ce acesta ridica berea la gură. 
Sorbi, apoi spuse: 

— N-am cum să-l întreb așa ceva pe Gibbs. Un judecător de 
talia lui să organizeze o asemenea înscenare! Nu văd de ce ar 
face-o! 

Kathy bănuia, dar nu spuse nimic. _ 

— Îmi amintește de un actor de cinema, zise Gary. Îl ştii pe 
Harry Dean Stanton? 

O luase prin surprindere - dar chiar atunci băieţii care 
aruncau săgeți începură să strige și să se bucure pentru o 
lovitură norocoasă a vreunuia dintre ei. Gary întoarse capul, dar 
Kathy se rezemă de spătarul scaunului și nu se putu abţine să 
nu izbucnească în râs, pentru că era adevărat și se mira cum de 
nu-și dăduse și ea seama mai devreme. 

— Ai dreptate, arată exact ca el. 

— Ştii la ce mă refer? întrebă Gary. 

— Harry Dean Stanton? Că doar e unul singur! 

— Îţi place? 

— Cred că este un mare actor. 

— Gibbs e același gen, cu aerul lui de fermier. 

— Exact, și tunsoarea, totul. 

— Totuși, nu mi se pare că tu semeni cu Kathy Baker. 

lar o tachina. Kathy schiță un zâmbet, dar nu era foarte sigură 
pe ea. 

— Vrei să spui cu cea din filme? 

— Kathy Baker. Că doar una-i Kathy Backer! - i-o plătea cu 
aceeași monedă. Ai văzut Curat și Treaz cu ea și cu Michael 
Keaton? 

Kathy  încuviință din cap. Polițistul acesta cu costum 
bleumarin îi întrecea așteptările. 

— Da, și mi-a plăcut tare mult. Îi știu pe oamenii ăștia. Îi am în 
portofelul meu. 

Dădu paharul puţin mai la o parte și se uită atent la Gary, 
simțind că poate avea încredere în el. Un poliţist cu care putea 
să stea de vorbă, atunci se hotări: 

— Vreau să-ţi mai spun ceva... 

Și îi descrise apoi chipul sau umbra aceea pe care o văzuse 
prin fereastra de la bucătărie. Da, spusese el, de astă dată pe 
un ton de poliţist, s-ar putea să fi văzut pe cineva. Poate că au 
fost doi. 

Dar apoi excluse ipoteza. Dacă ar fi fost doi, ar fi așteptat să 
termine treaba. 

— Care treabă? întrebase Kathy. Să spargă geamul? 

El bătu în retragere spunând că, dacă nu era chiar foarte 
sigură și cum nu exista nicio posibilitate de a confirma dacă 
văzuse cu adevărat pe cineva sau nu... 

— Nu pot să spun că am văzut un chip, spuse Kathy, dar așa 
cred. Știu că l-am văzut, pentru că în clipa următoare nu mai 
era. 

Gary păru să înţeleagă. Dădu din cap gânditor înainte de a 
mai comanda încă două beri. 

— Era un tip acolo, la capătul celălalt al barului... zise Kathy. 

Gary întoarse capul. 

— Nu l-am văzut foarte bine. Acum a plecat. 

— Și ce-i cu asta? 

Kathy avu o mică ezitare: 

— Mai bine să nu-ți spun nimic dacă nu sunt sigură. 

e 

Elvin găsi Volkswagen-ul lui Kathy, apoi își mută furgoneta 
într-un loc de unde putea vedea și urmări totul fără să fie văzut. 
Bazinul de Polo era pe o alee cu o mulţime de magazine, toate 
închise la ora aceea, cu excepţia barului. 

Elvin se gândea că n-ar fi fost rău să afle unde locuiește 
doamna Sensi. Dacă ea îi făcea vizite judecătorului, s-ar fi putut 
ca și acesta s-o viziteze. Nu se îndoia că acesta avea să fie 
acum însoţit peste tot de polițiști, de indivizi în haine civile, și o 
să fie mai greu să-i vină de hac. Dar dacă avea de gând să-i facă 
o vizită tinerei doamne, poate că acolo ar trebui să-l aștepte. Să 
inventeze ceva folosind-o pe Kathy drept momeală. Să zicem, s- 
o pună să-l cheme pe judecător, să-l invite la ea... 

Blonda cârlionţată și prietena ei tocmai ieșeau acum din bar 
discutând foarte înfierbântat, fără îndoială despre experienţa 
avută cu Elvin - și se îndreptau spre mașinile lor. Tare-ar fi avut 
chef să apese o dată pe claxon! lată că din nou îi venea să facă 
ceva și nu putea, trebuia să se abţină! Totdeauna fusese 
convins că, o dată ieșit din pârnaie, nu va mai avea niciun fel de 
opreliști. 

Tot uitându-se după blonda cârlionţată pierdu momentul când 
ieși Kathy din bar. Era aproape de mașina ei, mergând împreună 
cu tipul în costum bleumarin, când Elvin o zări din nou. Acum 

stăteau amândoi lângă Volkswagenul ei și discutau. Nu 
terminaseră ce aveau de discutat înăuntru și mai aveau ceva de 
vorbit și afară. „Haideţi o dată, ce naiba, daţi-i drumu’, tăiaţi-o”, 
își zicea Elvin. Cineva trage în ea și ea se duce la bar cu 
prietenul, iar tipul o atinge acum pe braț. Elvin își zicea: „Da' 
pup-o o dată și noapte bună, naiba să vă ia sau o fac eu”. Acum 
îl atingea ea pe braţ și tot mai vorbea. Elvin se aștepta ca el s-o 
îmbrățișeze și s-o sărute, dar lucrul acesta nu se întâmplă. 
Doamna Sensi se urcă în mașină, iar nătărăul rămase pe loc 
urmărind-o cu privirea, astfel că Elvin trebui să aștepte, căci nu 
voia să pornească mașina cât timp tipul se mai afla acolo. Acum 
se aprinseră luminile roșii din spate, iar tipul se dădu într-o 
parte, flutură cu mâna și, la naiba, rămase acolo urmărind-o 
cum iese din parcare. Ea pornise deja spre Școala Militară când, 
în cele din urmă, individul se întoarse și plecă, iar Elvin putut să 
se ia după Kathy. 

O prinse din urmă și avea de gând să-i ţină trena tot timpul 
până acasă. 

e Capitolul 16 


Odată, mai demult, Buddy, câinele lui Inez Campau alerga 
peste tot și vecinii se plânseră că le mușcă copiii. Inez fusese 
somată să-l ducă la hingheri, dar, în loc să-și ducă câinele ei, îl 
dusese pe cel al surorii ei, o javră albă cu pete, și care era 
aproape identic cu Buddy. Sora ei, Mavis, era căsătorită cu Dale 
Crowe Senior. Când Mavis aflase că javra ei fusese băgată la 
cușcă în locul lui Buddy, dăduse telefon la biroul șerifului din 
Belle Glade. Acesta nu numai că îl înhăță pe Buddy, dar o și 
învinui pe Inez de furtul câinelui surorii ei și o amendă cu 
cincizeci de dolari. 

Astfel încât lui Inez nu-i veni să-și creadă urechilor când Mavis 
veni s-o roage ceva. Anume, dacă n-ar putea sta Dale Junior un 
timp la ei, la ea și la Dicky. Îl căutau polițiștii, încercând să-i 
arunce în spate tentativa de asasinare a judecătorului Gibbs. 

Inez nu spuse un cuvânt, continuând să asculte. 

Mavis spunea că lui Dale i se frânge inima la gândul că 
polițiștii ar putea crede așa ceva. Trebuia deja să se ducă la 
închisoare, dar acum se gândea s-o șteargă în California și poate 
că, după un timp, vor uita de el. 

Inez oftă și un val de compătimire porni dinspre trupul ei de o 
sută de kilograme, îmbrăcat într-o rochie de casă și un șorț 
murdar. 

Mavis spuse că n-o ajuta cu nimic faptul că Dale senior era 
acasă. O, era în stare să spargă totul în casă când se înfuria, mai 
ales dacă începea să-l chinuie ciotu', așa cum se-întâmpla 
acuma. Mavis spuse că singurul mod de a se apăra, pe ea și 
farfuriile, era să-i ascundă piciorul artificial. Se făcea roșu ca 
racul la faţă când încerca să urle și să meargă, dar nu putea, 
niciuna nici alta, căci îi rupseseră falca la Clewiston. 

Inez continua să tacă, fiindcă nu simţea niciun fel de simpatie 
pentru Dale Senior și știa că nu fusese Dale Junior acela care 
trăsese în judecător. In cele din urmă întrebă: 

— Și unde ţi-e băiatul acuma? 

— La Pahokee, la soră-sa Clarissa. L-au căutat la ea acum 
două zile. Clarissa crede că s-ar putea întoarce oricând din nou 

cu un mandat de percheziţie. Așa că m-am gândit că nu vor veni 
niciodată să-l caute la tine, fiindcă știu că eu și cu tine nu ne 
înțelegem. 

Niciodată nu se înțeleseseră. De mai multă vreme, de când 
Dicky se înhăitase cu Dale Senior și stăteau pe mal toată ziua la 
băutură, iar noaptea se duceau pe lac cu barca să pescuiască 
pachetele cu marijuana lansate pentru ei din avion. Dicky 
intrase atunci la pușcărie și Inez dăduse vina pe Mavis, „pen' că 
nu putea să i-o spună verde-n faţă lui Dale Senior, că ăsta se- 
mbăta și-i strica dantura”. 

Mai puse o întrebare: 

— Când trebuie să se prezinte fi-tu la-nchisoare? 

— Abia luni. 

— Îl ţin numa’ pân-la sfârșitu' săptămânii. Nu-mi convine să 
adăpostesc un evadat. 

— Pân-atunci o să plece, zise Mavis, fie la închisoare, fie-n 
California. Ticălosu' de Elvin i-a luat mașina. 

Inez o urmări cu privirea pe deșirata de soră-sa cum trece 
prin gardul viu și se urcă în mașina lui Dale Senior aflată în 
stradă. Nu putea să meargă pe jos câteva sute de metri de la ea 
până aici! Mereu obosită din cauza ticălosului șchiop de acasă. 
Inez închise ușa, traversă camera din față cu miros de igrasie și 
cufundată în întuneric din cauza obloanelor trase și se duse la 
bucătărie. Un pește sfârâia în tigaie, aproape ars. Îi spusese lui 
Dicky să se uite la el când se dusese să deschidă ușa. Dicky 
stătea la masa din bucătărie ascuns în spatele ziarului pe care îl 
citise toată dimineața: - 

FOCURI DE ARMA LA LOCUINŢA JUDECATORULUI 

Prima dată când citise articolul Dicky zisese, ei, foarte bine, 
nu știu cine a tras. Ea îi spusese că, dacă ar fi știut, ar fi fost 
deja la pușcăria departamentală și ar fi mâncat un rahat pe băț, 
nu scrumbie prăjită cu sos de piper și Tabasco așa cum se părea 
că vor avea la masă. 

Dicky nu scosese niciun cuvânt până nu apăruse toată 
povestea în ziar, pe prima pagină din Post și cu o fotografie a 
judecătorului Gibbs, aceeași fotografie pe care o publicaseră 
când cu aligatorul și pe care Inez o decupase și o băgase în 
Biblie. Când venise acasă noaptea trecută, beat și articulând cu 
greu cuvintele, Dicky îi spusese că era cineva la judecător acasă 
când ajunsese acolo, așa că nu putuse să stea de vorbă de el. A 

doua zi, Dicky fusese toată ziua mahmur, căci îi era foarte rău 
după cât băuse în ajun. În dimineața aceasta, când primise 
ziarul, primul lucru pe care îl făcuse fusese să ofteze ușurat: 

— Ooof! 

Atunci Inez îi luase ziarul din mână, citi articolul și spuse: 

— Ai crezut că dacă o să-l împuști n-o să mai trebuiască să 
plătești amenda? 

Dicky îi povestise ce se întâmplase. Judecătorul era cu o fată 
acolo. Așa că se retrăsese mai în fund, așteptând ca judecătorul 
să rămână singur. 

— Și ai băut, spusese Inez. 

Da, băuse câte ceva pe drum. Se gândea la ceea ce trebuia 
să-i spună judecătorului. Să-și bage bine în cap cuvintele. 

Inez îi spusese exact ce trebuia să-i zică. Aș dori să-mi 
împrumuţi cinci sute de dolari, domnule judecător și să-l 
privească drept în ochi și dacă judecătorul ar fi pretins că nu-i 
are, atunci să-i spună: 'Tunci să afle și lumea că m-ai angajat 
să-ți aduc un gator acasă. La pasajul acesta Dicky se încurca 
mereu. 

— Te-ai oprit să tragi o dușcă și-ai băut un butoi. 

El spuse că n-a luat decât o halbă. 

— Te-ai îmbătat în timp ce stăteai între copaci și îţi era milă 
de tine însuţi, zise, Inez, te-ai dus și-ai luat arma și ai tras 
câteva focuri asupra judecătorului, și credeai că-n felu' ăsta 
gata, ai rezolvat problema. 

Dicky spuse că judecătorul era afară, în grădină, cu o lanternă 
în mână și la început crezuse că îl caută pe el, dar după aceea 
înțelesese că, de fapt, îi arăta fetei florile. 

— Pe-ntuneric? 

Dicky spuse că el nu trăsese deloc în judecător, trăsese într-o 
fereastră unde era lumină. Probabil că era bucătăria. 

Inez îl întrebă de ce. 

Ca să-i arate el! 

— Să-i arăţi ce, Dicky? 

Că nu fusese corect, că nu-și ţinuse cuvântul. 

— Și cum ar fi trebuit el să înțeleagă că asta însemnau 
împușcăturile în geamurile de la bucătărie? întrebă Inez. 

Trebuia să înțeleagă ce s-ar fi putut întâmpla dacă nu 
respectă o înţelegere. 

— 0! 

— Nu înţelegi? Trebuia să fac ceva! 

— Amărăâtule, tot trebuie să plătești cei cinci sute de dolari și 
acuma o să fie și mai greu decât înainte, zise Inez. 

Dicky spuse că nu înţelege de ce ar fi acum mai rău ca 
înainte. Inez îi înfundă pe cap cascheta de mecanic de 
locomotivă și-i spuse să se ducă la Pahokee și să-l aducă pe 
Dale Junior, care este musafirul lor în week-end. Avea în felul 
acesta timp să se gândească, să vadă cum ar putea ieși din 
încurcătura asta. 

Ceea ce o neliniștea cel mai mult era faptul că ziarele 
aduseseră din nou pe tapet problema cu aligatorul, menționând- 
o în același context cu focurile de armă trase împotriva 
judecătorului, iar anchetatorii se străduiau să găsească o 
legătură între cele două evenimente. Și mai erau și măsurile de 
securitate care fuseseră luate ca să-l protejeze pe judecător. 
Acuma o să fie foarte greu să cadă la o înţelegere cu el. 

Insă era și ceva ce-i plăcuse: menţiunea că există deja 
suspecți. Ziarele nu dădeau niciun nume, dar dacă polițiștii îl 
căutau deja pe Dale Junior, se vede că el era unul din ei. Și dacă 
o să stea aici zilele astea... Ce-ar fi să-l ofere pe Dale Junior în 
schimbul ștergerii amenzii lui Dicky din registru? Oare o fi 
posibil? 

N-ar fi rău să-i telefoneze judecătorului și să-l întrebe. 

Când Dicky se întoarse împreună cu Dale Junior, care afișa 
mutra urâcioasă și posomorâtă specifică familiei, Inez tocmai 
punea masa. 

— Ai picat taman la ţanc, iubitule, îi zise ea. 

Și oare nu era adevărat? 

— Masa e gata. 

e 

Gary o găsi pe Kathy împreună cu alte patru tinere în jurul 
unei mese la biroul din Omar Road, distribuind un maldăr de 
dosare. Gary spuse: 

— Aici depuneţi cererile de angajare? 

Toate ridicară privirile spre el. 

— Poate să ia locul lui Roger, spuse Kathy. 

Tipul despre care Kathy îi spusese la telefon că plecase pe 
neașteptate și din cauza aceasta trebuiseră să vină toate aici ca 
să-și împartă dosarele lui. 

Gary întrebă dacă poate să aștepte pe hol. 

— Poţi să stai aici și să te uiţi la noi, zise ea și apoi făcu 
prezentările: 

— Michelle, Karen, Paige, Terri, vi-l prezint pe Gary. Arată ca 
un agent de asigurări dar, în realitate, e poliţist. 

Făcu o mică strâmbătură în fața colaboratoarelor ei. Acestea 
spuseră: 

— Bună, Gary, și îi aruncară diverse variante de priviri 
cochete. 

Fetele acestea tinere și drăguțe, în șort sau blugi și care se 
ocupau de infractori! Gary știa că opt din zece ofițeri 
supraveghetori în Palm Beach erau femei; dar ceea ce ÎI 
surprindea acum era tinereţea lor - niciuna nu avea peste 
treizeci de ani. 

Michelle părea să fie şefa, căci ea împărțea dosarele. Avea 
părul blond legat la spate, o ţinută perfectă, spatele arcuit 
frumos, într-un mod care îi scotea în evidenţă bustul mic și ferm. 
Și Kathy avea bust frumos. Dacă Michelle era de nota zece, 
Kathy, cu ochii ei inteligenţi, era de nota zece plus. 

Gary se așeză pe un scaun ceva mai într-o parte. Era ciudat 
să le auzi pe fetele astea tinere cum vorbesc despre infractori. 

— O, Dumnezeule, pe ăsta l-am avut și eu. Îmi dădea telefon 
în fiecare zi, mă întreba dacă n-am nevoie de un radio pentru 
mașină, un televizor... 

— Era singur... 

— Era un ticălos, dar îmi plăcea de el. 

— Avem de la Controlul Comunitar o grămadă de cazuri, zise 
Michelle. Douăzeci cu arest la domiciliu și șase cu gleznieră. 
Unul e un doctor bogat, are trei mașini, dar n-are voie să 
meargă cu niciuna. 

— Ce-a făcut? 

— Afaceri cu droguri. Doi ani eliberare provizorie. 

— Aștia sunt în stare să se ducă la Dezalcoolizare, numai să 
mai scape de stat în casă. 

— Auziţi, chiar și la biserică se duc. Am avut eu unul. 

— Eh, nu știu decât să trândăvească. Intru să verific un tip și 
toți cred că am venit să iau droguri. „Da, fetițo, imediat, stai jos 
aici, lângă mine”. 

— Știu. Imediat sar pe tine să te îmbrăţișeze. Sunt 
nemaipomeniți de gingași și de sensibili. 

— Uite, și pe ăsta l-am avut. Un tip de-a dreptul fioros. Cine-l 
vrea? l-au ieșit prost analizele de urină de două ori, așa c-a 
trebuit să-i fac raport. 

— Ultimul tip căruia i-am făcut raport s-a prezentat aici la 
verificare într-o mașină furată. O luase de la magazinul de 
anvelope unde lucra. Mi-a telefonat șeful lui să-mi spună. Tipul 
stă aici și dă din cap, că așa e, complet zdrobit, în timp ce eu 
mă duc să iau un mandat de arestare. Apoi a trebuit să mă duc 
până la biroul șerifului ca să-l trec în computer. Mă întorc, 
telefonez la Poliţia West Palm și ăia mă întreabă: „Este în 
computer?”, da, zic eu, și tipul e aici, doarme cu capul pe biroul 
meu. 

— Am cunoscut tipi care ar fi preferat să rămână la închisoare 
decât să fie sub Controlul Comunităţii și să stea acasă toată 
noaptea. 

— Păi, nici nu e greu de înţeles. Dacă primești un an și o zi de 
închisoare, cam cât faci? Să zicem, nouăzeci de zile? Dar un an 
sub Controlul Comunităţii este un an întreg, nicio reducere. 

— Pe ăsta l-am prins când pleca de acasă după ora stingerii. 
Ce credeţi că zice: „O, să vedeţi, telefonul meu e deranjat și 
tocmai mă duceam undeva ca să vă sun. De exemplu, de la un 
bar”. 

— O, dacă vreţi probleme - uite una: au arest la domiciliu și 
sunt evacuați pentru că nu-și plătesc chiria. 

Michelle spuse: 

— Avem un doctor, un avocat... avem și o femeie, dar nu cu 
droguri. 

— Nu, mulțumesc, astea sunt al naibii de sucite. 

— Fraudă, cărţi de credit, bănci. Locuiește la Palm Beach. 

— Tipul cu cele două analize proaste de urină, știți ce i-a spus 
judecătorului? Cică eu îl hărțuiesc sexual. Voiam să-i spun, „nu 
te mai crede atât”. 

Privind spre Gary, Kathy spuse: 

— Gary a vrut odată să mă înhaţe în Riviera Beach. Credea că 
sunt una d-alea. 

[] 

Mai târziu, în mașina fără însemne a lui Gary, Kathy spuse: 

— Una din primele mele vizite într-un ghetou de negri pe 
timpul nopţii. Ajung la ușă - era deschisă - și aud o voce 

înăuntru: „A venit Omu”. Aveam ceva peste cincizeci de 
kilograme, dar el crede că sunt omu'. 

— Nu-mi pot imagina cum de lucraţi voi, niște fete atât de 
tinere și de drăguțe, cu infractorii ăștia, zise Gary. Ce-au spus 
noaptea trecută, că ai fost acasă la judecător? 

— Nu le-am spus că eram acolo. 

Gary păru surprins. 

— De ce nu? 

— Numele meu nu apăruse în ziar, așa că la ce bun să le 
spun? Ai împușcat vreodată pe cineva? întrebă ea. 

El întoarse capul și se uită la ea. 

— Nu. 

Era din nou îmbrăcat în costumul acela bleumarin, poate altul, 
cu cămașă albă și cravată cu dungi roșii. Ca din cutie - iar ea 
era în blugi. 

— Ai avut vreodată greutăţi cu infractorii când ai vrut să le pui 
cătușele? 

El privi din nou la ea. 

— De ce? 

— Mă întreb și eu. 

— De regulă cooperează dacă-s prinși. 

— Întind mâinile și spun, vă rog, poftiţi? 

— La spate. 

— Gibbs spunea că arestul la domiciliu, cu gleznieră, e ca și 
când ai fi căsătorit. 

Kathy așteptă să audă ce spune Gary, dar acesta tăcea, atent 
la drum. 

Cu o seară înainte îi povestise despre cele paisprezece luni 
petrecute cu Keith - pardon, doctorul Baker. Câte ceva. Gary îi 
povestise că avusese o prietenă timp de trei ani și fixaseră și 
data căsătoriei, dar cu o lună înainte, fata se răzgândise și 
plecase înapoi la Chicago. Gary spusese că cel mai ciudat fusese 
faptul că se simţise foarte ușurat. Și atunci își pusese 
întrebarea: ce s-ar fi întâmplat dacă s-ar fi căsătorit. 

— Înţelegi ce vreau să spun? Cum poţi să fii sigur? 

Asta se întâmpla afară, în parcare. Kathy răspunsese: 

— Nu mă întreba pe mine. 

Dar se vede că pe el îl preocupa problema. 

— Ai de gând să te mai căsătorești? întrebase el. 

— Bineînţeles, răspunsese ea. Asta faci când crești mare. Dar 
tocmai asta e problema. 

— Care? 

— Să știi când te-ai făcut mare. N-o faci ca să te joci de-a tata 
și de-a mama și să faci dragoste când ţi se năzare. 

Acum putea să stea de vorbă cu el și să se simtă în largul ei, 
putea să spună tot ce-i venea în minte. Gheaţa se spărsese 
când îi spusese că îi plac Harry Dean Stanton și cealaltă Kathy 
Baker, cei doi actori de cinema. Era convinsă că scăpaseră în 
felul acesta de câteva luni bune de tatonări reciproce. Dar îi mai 
veni ceva în minte: 

— Ce zici, cu ce actor de cinema seamănă Elvin? 

Căci într-acolo mergeau acum, să-l vadă pe Elvin. Gary îi 
telefonase la birou și o rugase să vină cu el și să ia masa 
împreună după aceea. 

— Nu l-am mai văzut pe Elvin de zece ani, zise el zâmbind un 
pic și uitându-se spre ea. Am să-ţi spun. 

Din felul în care privea, Kathy își dădea seama că și el simte 
ceva pentru ea. Necazul era că nu găsea niciun actor de cinema 
cu care să fi semănat Elvin, fie chiar și numai un pic. Deși dacă 
Gary rostea un nume, ar putea să spună și ea, da, tot la el mă 
gândisem și eu. O să fie foarte bine să mai stea puţin la taifas. 
Sau poate că, într-adevăr, o să i se pară și ei că seamănă cu 
Elvin. 

— Sper că Dale e acasă, zise ea. 

— Azi dimineață nu era, spuse Gary. Doi din băieţii mei au 
trecut pe aici să verifice. Elvin le-a trânti ușa în nas. 

— Dar poate că era înăuntru. 

— Corect. Și tot acolo ar fi putut fi o armă de calibrul 22. 

— Atunci adu un mandat de percheziţie. 

— Aș prefera să nu fac prea mare agitaţie. N-aș vrea să-l irit 
pe Elvin. Înţelegi, e o problemă mai delicată. 

Gary făcu o pauză câteva clipe, în timp ce depășea mai multe 
mașini, apoi continuă: 

— Dar m-am gândit c-ai putea s-o faci tu. 

— Ce să fac, să intru în casă? 

— Ai voie, nu-i așa? Să cauţi droguri, arme, mă rog, diverse 
lucruri pe care un infractor în libertate provizorie nu ar trebui să 
le deţină. 

— Adică vrei să te folosești de mine? spuse Kathy. Eu mă duc 
și arunc o privire, iar tu mă scoţi în oraș, ăsta-i târgul, nu-i așa? 

— Abia acum mi-a venit ideea asta, pe cuvânt. 

— Ai încercat să obţii un mandat și judecătorul te-a refuzat. 

— Asta este parţial adevărat. Am nimerit la un judecător care 
fie că habar n-are de drepturile civile, fie nu se sinchisește dacă 
Gibbs este împușcat sau nu. Nu-mi dau prea bine seama care 
din două. 

— Îmi place la nebunie treaba asta - nu-ţi poţi imagina cum 
de lucrăm noi cu infractorii, dar este perfect dacă putem da o 
mână de ajutor poliţiei, așa e? zise Kathy. 

— N-am ales momentul cel mai potrivit, zise Gary și făcu o 
pauză cu ochii aţintiţi înainte, pe șosea. Totuși nu e o idee foarte 
rea, ce zici? Dacă Dale e acasă ai ocazia să vorbești cu el. 

— Și dacă nu este, pot să caut arma. 

— Asta depinde de tine. Dacă nu vrei s-o faci, te înţeleg. 

— Și mă duci la restaurant? 

— Oriunde dorești. 

Problema era însă că și ei îi surâdea ideea de a face o mică 
percheziție. E drept că intra în atribuţiile ei, dar aducea și a 
treabă de poliţist, ceea ce o incita și mai mult. 

— În regulă, zise ea, dar dacă Elvin nu mă lasă să intru? 

— Trebuie. 

— Vrei să spui că ar trebui. 

e 

Ședea pe treptele din faţa ușii cu o sticlă lângă el și cu pălăria 
trasă pe ochi, ca să se apere de razele soarelui ce cobora spre 
asfinţit, cu braţele goale pe genunchi, îmbrăcat cu un maiou 
care avusese cândva mâneci lungi, acum tăiate. Pălăria, aflată 
la nivelul privirii, avea pete de sudoare și încrețituri pe care 
Kathy nu le observase mai înainte. Așa cum arăta, era prototipul 
pușcăriașului recidivist. Și iată-l pe Gary Hammond în costumul 
lui bleumarin elegant salutându-l prietenește pe Elvin. 

— Ce mai faci? 

Apoi se prezentă, îi arătă insigna prinsă pe centură. 

— Aș vrea să mergem înăuntru, să stăm puţin de vorbă. 

— Mie-mi place și-aici, zise Elvin. Vreau să-i văd pe-ai voştri 
jos, în Thunderbird-ul lor. l-au făcut pe toţi cei de-aici să-și 
arunce produsele la closet. 

Kathy se apropie. 

— Elvin, unde este Dale? 

— Nu l-am văzut. 

— Mașina lui e aici. 

— Mi-a dat voie s-o iau eu. 

— Lucrezi undeva? 

— Nu ţi-am spus că lucrez? 

— Și ce faci? 

— Tipu’ ăla de pe Ocean Ridge m-a-ngajat să fiu cu ochii-n 
patru ca să nu-l supere cineva. l-on doctor foarte bogat. 

— Cum îl cheamă? 

— Eu îi spun doctoru' Tommy și altceva n-am de gând să vă 
mai zic. 

Gary interveni în discuţie, întrebând: 

— Acolo ai fost alaltăieri noaptea, Elvin, la doctor? 

— Păi, să vedem, ce era? Joi. Da, s-poa' să fi fost. 

— Putem verifica dacă nu-ţi aduci aminte. 

— Nu, nu puteţi. I-mpotriva reglementelor să-i spui patron'lui 
mieu ceva care să-l facă să mă dea-fară. 

— Unde ai auzit asta? întrebă Kathy. 

— De la on tip pe care îl cunosc io și care-a fo' on timp în 
libertate provizore. A, da' orșcum, n-am fost acolo. Nu, acu mi- 
amintesc, am fo’ la Lake Worth, la regulat. Ui’, chiar colo, pe 
bancheta den faț-a mașinii. Dacă vrei să verifici, o chema... 
rahat, am uitat cum o chema. Un fel de hispanică drăgălașă cu 
un cur nemaipomenit. Așa, ca ea, zise, privind-o pe Kathy. 

Aceasta zise: 

— Luni te prezinţi la analiza urinei. 

— Pen’ fo boală sau pen’ droguri? lo nu iau droguri. Niciodată 
n-am luat. 

— Dacă îţi spun să vii la analiză, vii la analiză, nu e treaba ta 
pentru ce. 

— Po' să mă piș chiar aici pen' mneata, uite-n sticla asta de 
bere, zise Elvin. N-ai decât s-o iei când pleci. 

Își desfăcu picioarele și lăsă o mână să-i alunece între coapse. 

— Eşti vulgar, zise Gary. 

Elvin se uită la el. 

— Asta-i părerea ta? 

— De ce nu te porți frumos? 

— De ce nu te duci să te spânzuri? 

Kathy înaintă și puse un picior pe prima treaptă. 

— Vreau să te dai la o parte din drum, Elvin. Vreau să intru în 
casă. 

— Nu-i acolo Dale, ţi-am zis. 

— Ai de gând să te miști? 

— Nu văd de ce-aș face-o, răspunse Elvin, holbându-se la ca 
cu privirea aceea tâmpă, pe sub marginea pălăriei, crezând că-i 
stă bine. 

— Ce nu-nțeleg io, e de ce l-ai adus cu tine și pe nătărăul asta 
de zice că-i sticlete. Ca să vezi, și io care credeam că-i sor-ta! 

— Am să intru în casă, spuse Kathy. Urcă pe trepte pe lângă 
el. Elvin întinse o mână și o atinse pe stomac, Kathy îi apucă un 
deget, mijlociul, nu cel pe care l-ar fi vrut, încercă să-l dea peste 
cap și Elvin rânji la ea ţinându-l încordat. 

— Mișcă-te, spuse Kathy, sau îţi fac raport. 

— AȘ vrea s-o văd și p-asta, zise Elvin. 

Și Kathy văzu dintr-o dată cum expresia de pe chipul lui se 
modifică, privirea tâmpă îi dispare și pălăria îi este smulsă din 
cap. Îl văzu pe Gary acum aproape de ea cum îi aruncă lui Elvin 
pălăria din cap și îl înșfacă de păr. Elvin se zbătu, se suci, 
împingând-o din drum pe Kathy, și încercând să apuce braţul lui 
Gary. Dar pumnul acestuia ţinea strâns smocul de păr pe care îl 
apucase și Elvin începu să ţipe în timp ce Gary îl târa în jos pe 
trepte; apoi îi puse piedică și-l aruncă în buruienile de pe 
marginea aleii. Gary era acum lângă el, cu un genunchi pe 
pieptul lui Elvin, în timp ce-și deschidea sacoul să pună mâna pe 
Beretta. Îl auzi pe Gary spunând: 

— Dacă-l scot, trag. Înţelegi? De tine depinde. 

Nici supărat, nici nervos, ci parcă ar fi recitat ceva dintr-un 
manual. Kathy nu se mișcă din loc până când el nu privi în sus 
și-i spuse: 

— Dă-i drumu'. Noi te așteptăm aici. 

Nu-i trebui mult timp ca să se lămurească ce era înăuntru - 
sticle goale de bere și cartoane de pizza, Pizza de la Pisa, cu o 
fotografie a Turnului înclinat, gândaci, vase murdare, haine 
împrăștiate peste tot, unele ar fi putut fi și ale lui Dale, dar 
niciun fel de armă. În bucătărie găsi o lingură cu mânerul ascuţit 
ca un tăiș de cuţit și o bucată de lemn la capătul celălalt. 

Acum stăteau în picioare în curte și discutau. Elvin era din nou 
cu pălăria pe cap, cu o expresie blândă dar din care nu se putea 

citi mare lucru. Gary susţinea aproape întreaga conversaţie. 
Elvin dădea din umeri. 

Kathy se uită la ei de pe trepte. 

Elvin se îndepărta acum, trecu prin buruieni îndreptându-se 
spre mașina lui Dale și se urcă la volan. Gary ridică mâna - 
Kathy era convinsă că spre automobilul Thunderbird parcat ceva 
mai jos - în timp ce Elvin pornea mașina. Gary se întoarse spre 
casă și Kathy ridică mâna în care ţinea lingura ascuțită. 

— Nicio pușcă. Dar ce zici de un jungher ca ăsta? 

— Era pe masa din bucătărie, zise Kathy, în timp ce se uita la 
Gary care mânca cu grijă o costiță la grătar, ţinând-o atent cu 
amândouă mâinile, cu degetele mici depărtate, să nu se 
murdărească. Dar nu știu dacă un astfel de şiş poate fi 
considerat urmă, în afara pușcăriei. 

Gary clătină acum din cap, vrând să spună că nici el nu știa. 

— Elvin n-ar fi putut să aducă arma cu el din închisoare, așa 
că îmi închipui că a făcut-o acuma, ca să-i arate lui Dale cum s-o 
confecționeze când o să ajungă acolo. Ce părere ai? 

De astă dată Gary dădu din cap a încuviinţare. Ședea vizavi 
de ea, își scosese sacoul, și cămașa albă ca zăpada ar fi fost o 
reclamă perfectă pentru detergentul Tide. Numai că nu avea 
câtuși de puţin de gând să-și toarne sosul de la friptură pe ea ca 
să demonstreze cum poate îndepărta detergentul orice pată de 
pe cămașă. O întrebase unde vrea să meargă. Ea spusese că nu 
contează, numai să nu fie obligatorie ţinuta de seară. Atunci o 
întrebase ce ar zice de Chuck's Bar-B-Que, localul lui favorit. Era 
perfect. Se servea bere la halbă. 

— Dale face pe durul, zise Kathy, dar când o să ajungă la 
Penitenciarul Statal Florida o să-și dea seama că nu e decât un 
ageamiu. Poate că Elvin a încercat să-l înveţe câte ceva. Adică 
știi, să-i dea câte un sfat, să-i arate cum se face un șiș... Dale 
însă zice: La dracu, omule, mai curând o iau la sănătoasa, decât 
să-mi ispășesc pedeapsa. lar Elvin îl încurajează și zice: Așa-i 
băiatule, dacă ești afară, rămâi afară. Așa că și-a luat zborul. 

Gary încuviinţă din cap, astăzi era hotărât să joace rolul 
domnului galant, și puse mâna pe șervet. 

— Cu ce actor de cinema crezi că seamănă? 

— Elvin sau Dale? 

— Elvin. 

Kathy ezită o clipă, apoi se hotărî să riște și spuse: 

— Cred că nu seamănă cu nimeni. 

— Nici eu nu cred, spuse Gary. E un fel de farsor, face pe 
grozavul. Elvin se dă mare, vrea să fie „ăla rău”. 

— Dar el este „ăla rău”. Despre ce aţi vorbit cât am fost eu 
înăuntru? 

— L-am întrebat dacă Dale și-a luat tălpășiţa și dacă știe unde 
ar putea fi. Elvin a spus că nu știe. 

— ȘI-I crezi? 

— Nu are importanţă. Nu-l pot face să-mi spună dacă nu vrea. 

— Ţi-a zis să te duci să te spânzuri. Am crezut c-o să-l 
pocnești. 

— Asta era pentru tine. N-ar fi spus chestia asta dacă eram 
numai eu cu el. 

— Nu te-ai enervat? 

— Poate că eram chiar la limita răbdării. 

— De ce n-ai scos pistolul? 

— N-a fost nevoie. 

— Vreau să spun, în loc să-l tragi de păr. 

— De ce? N-aveam intenţia să-l împușc. 

— Dar ai riscat, e un tip solid. 

— Da, dar tu îl înfuriaseși - Gary zâmbea în timp ce vorbea. 
Vă învaţă la Academie și chestia asta cu prinderea degetului? O 
persoană de dimensiunile tale ar trebui să poarte și armă, dacă 
e să ajungă la o confruntare corp la corp. 

— Parcă îi aud pe fraţii mei. 

— Cel puţin s-o arăţi. De asta ne-am înţeles așa de bine după 
aceea eu și Elvin. Eu aveam armă și el nu. Ce poate face? Un tip 
ca el, abia ieșit din închisoare riscă în orice moment să ajungă 
din nou acolo. Nu e chiar atât de prost. 

— Ba da, este, spuse Kathy. Omul ăsta nu gândește. L-ai auzit 
spunând că lucrează pentru un doctor de pe Ocean Ridge? 
Trebuie să fie unul și același cu cel despre care vorbea Michelle 
la birou. 

— Michelle? spuse Gary. Cea care stă foarte dreaptă? Cu o 
ținută frumoasă? 

— Vrei să spui cu fundul ăla sexy. Este responsabilă cu cei 
aflați sub Controlul Comunităţii, zise Kathy. Revenind la doctor, 
vreau să spun că trebuie să fie vorba de Tomas Vasco de pe 
Ocean Ridge. El este cu siguranţă acel doctor Tommy al lui 
Elvin. 

Gary deveni atent. 

— Numele îmi este cunoscut. Vasco? Ce a făcut? 


— Ceva în legătură cu drogurile. A stat un timp la închisoarea 
departamentală și după aceea i s-a acordat eliberarea provizorie 
sub Controlul Comunităţii. Poartă gleznieră și i s-a revocat sau 
suspendat permisul de conducere. 

Se uită la Gary care curăța cu dinţii carnea de pe un os. Se 
șterse apoi cu șervetul, dar o picătură de sos de friptură îi 
rămăsese pe bărbie. 

— Am auzit de un tip care a fost trimis în judecată pentru 
omucidere, sau a fost implicat într-un proces de felul acesta ca 
martor principal, acum un an sau un an și jumătate și îl chema 
tot Vasco. Am să mă uit în dosar. Și zici să poartă gleznieră? 

— Doi ani, zise Kathy cu privirea la picătura de sos de pe 
bărbia lui. Cred că mai are încă unul. 

— Dacă Elvin lucrează pentru el... Dar le permiteţi infractorilor 
să se asocieze? 

— Nu, dacă ni se pare că pun ceva la cale. L-ai auzit că n- 
avem voie să-l verificăm ca să nu-l dea afară? Nu știe despre ce 
vorbește. Este o condiţie specială pentru care ar fi avut nevoie 
de acordul unui judecător. Elvin este tipul de om care crede că 
știe totul și poate învinge sistemul. Indivizii ăștia sunt destul de 
proști, de regulă. 

Gary răspunse: 

— Se pare că nici doctorul Tommy nu prea strălucește de 
inteligenţă. Angajează un fost pușcăriaș? Dacă știe asta despre 
Elvin. 

— Nu te teme, Elvin i-a spus în mod sigur, zise Kathy. 

— În acest caz, doctorul riscă să i se facă raport. 

— Așa este. Asta înseamnă fie că nu-i pasă, fie că - dintr-un 
anume motiv - consideră că merită riscul. 

Il privi atentă pe Gary care părea că se gândește la ceva, cu 
picătura de sos tot pe bărbie. 

— Poate că n-ar strica să avem o discuţie cu doctorul Tommy, 
zise el. Ce părere ai? 

Fetei îi plăcu modul în care o inclusese și pe ea în anchetă și 
întrebă: 

— Cu sau fară mandat de percheziţie? 

Asta îl făcu să zâmbească. Kathy își atinse bărbia cu un deget. 
Gary luă șervetul și se șterse. Apoi Kathy spuse: 

— Așadar, adaug și dosarul doctorului la portofoliul meu? 

Elvin avea senzaţia că de fiecare dată când venea la doctorul 
Tommy, acesta se purta altfel, dezvăluindu-și o altă fațetă a 
personalităţii. Astăzi i se dezvălui în întregime, căci ieși în pielea 
goală din piscină și privi în sus, spre soare, întrebându-se 
probabil, dacă nu era ora cocktailului. Işi dădu apoi părul ud pe 
spate cu ambele mâini. 

La gleznă avea legată un fel de cutiuţă mică, neagră. 

Chiar atunci începu să se audă o muzică sud-americană și 
Elvin fu convins pentru o clipă că obiectul acela mic legat de 
glezna doctorului era un tranzistor. Dar, nu, muzica venea din 
casă. 

Elvin se oprise ceva mai departe, pe alee, și-l privea pe doctor 
care își întinsese brațele lateral și se mișca în ritmul muzicii, 
dansând ceva ce, din câte știa Elvin, era un mambo. Acum 
venise și Hector din curtea interioară purtând un fel de costum 
de baie din bretele ce lăsa să i se vadă bucile pe care nătărăul și 
le mișca într-o parte și în alta în ritmul muzicii. Ținea în mână un 
halat de mătase albă pe care i-l întinse desfăcut lui Tommy, în 
timp ce acesta îi arunca o privire pofticioasă peste umăr - Isuse 
Cristoase! înainte să se strecoare în halat. 

Și urmă o scenă ca-n filme. 

Cei doi porniră în ritm de mambo înapoi spre casă, mârâind și 
pipăindu-se; doctorul îl plesnea ușor pe Hector peste bucile 
goale cu capetele cordonului de la halat, în timp ce Hector 
spunea „termină” sau cam așa ceva în spaniolă, purtându-se 
mai mult ca oricând ca o fetiță. 

Elvin își dădea seama dacă cineva este sub influența 
drogurilor sau nu, chiar dacă el personal nu recurgea niciodată 
la ele. De ce să intri în fel de fel de buclucuri ca să cumperi 
rahatul ăsta, să te bagi între negri, când poţi să cumperi bere 
sau whisky berechet, la numai câteva sute de metri în orice 
direcție? Venind încoace, Elvin se oprise la un bar pe Boynton 
Beach. Și lăsase pe polițiștii de pe Thunderbird să păzească 
furgoneta lui Dale - erau aceiași indivizi care îl urmăriseră de 
acasă - și ieșise pe ușa din spate luând un taxi până aici, și 
făcându-și planuri de viitor. 

Îi găsi pe cei doi dansatori în bucătărie. 

Doctorul Tommy stătea pe un taburet în faţa unei mese înalte 
din mijlocul încăperii, continuând să-și miște umerii în ritmul 

muzicii, în timp ce își răsucea o ţigară. Hector se învârtea în 
jurul unui mixer, turnând în el din diverse sticle aflate pe masă. 

— Văd c-am picat la ţanc, zise Elvin. Vă pregătiţi să luaţi o 
gustărică, fetelor? 

Doctorul Tommy ridică privirile, dar nu se opri din dans, mult 
prea preocupat de ceea ce făcea sau, poate, prea drogat ca să 
se arate surprins. Își răsuci ţigara și acum o umezea cu limba. 
Hector dădu drumul la mixer, ţinându-l cu mâna. Doctorul 
Tommy spuse ceva în spaniolă și Hector râse dând din cap. 
Părul îi era pieptănat acum într-o coadă de cal unsuroasă. 
Hector începu să vorbească în spaniolă. 

— Sunteţi niște drăgălași, n-am ce zice, interveni Elvin, dar 
cam nepoliticoși. 

Doctorul Tommy începu să fumeze ţigara, trăgând din ea cu 
poftă. 

— Ce i-ai spus? întrebă Elvin. 

— Vino încoace. l-am spus: „A, iată-l pe marele spărgător de 
geamuri”. 

Doctorul Tommy vorbea cu vocea gâtuită a fumătorilor de 
droguri care își ţin respiraţia. 

— Foarte mişto, zise Elvin, crez’ că io-am fost ăla de-a tras în 
judecător deunăzi? 

Niciun răspuns. Hector se apropie cu o băutură gălbuie, 
vâscoasă în niște pahare mari, de vin. Îl servi întâi pe doctorul 
Tommy, apoi trase adânc din ţigara de marijuana înainte de a-i 
împinge și lui Elvin un pahar la celălalt capăt al mesei, spunând 
ceva în spaniolă cu aceeași voce gâtuită. Doctorul Tommy 
izbucni în râs. Elvin își auzi numele pronunţat de mai multe ori. 
Stătea în picioare, pe o latură a mesei, între cei doi dansatori 
care se aflau la capetele ei. 

— A ciripit ceva de mine, așa-i? 

— Hector spune că, dacă vrem să spargem ferestrele de la 
bucătăria cuiva, pe tine trebuie să te angajăm. 

— Rahat, n-am ce zice, are haz. N-am fo' io, doctore. Vreau să 
lămurim chestia asta de la bun-nceput. 

Hector începu din nou să vorbească pe tonul acela de fetiță, 
iar doctorul Tommy rânjea la el. O pereche de nătărăi. Elvin luă 
paharul, sorbi o înghiţitură, apoi spuse: 

— Isuse Cristoase, ce-i asta? și își șterse buzele cu mâna. 

— Daiquiri de banane, spuse doctorul Tommy. Nu-ţi place? 


Țicnitul ăsta care punea banane în băutură și îi pronunţa 
mereu numele vorbea acum din nou în spaniolă și râdea tot 
timpul. 

Elvin se gândi să-i ardă una peste mutră, dar apoi avu o idee 
care îi plăcu mai mult și îi aruncă băutura cu banane în față. 

— Cân’ îs io de faţă să vorbești englezește, 'nţeles? 

Hector încetă să mai bâţâie din umeri, în timp ce băutura 
vâscoasă îi picura de pe faţă pe trupul fără păr. Elvin se întoarse 
spre doctorul Tommy. 

— Și tu la fel. Să vorbeşti englezește. 

Auzi taburetul lui Hector scrâșnind pe dalele bucătăriei. 
Băiatul ieși în fugă din bucătărie scâncind ca o fetiță. Doctorul 
Tommy nu părea prea afectat de cele întâmplate. Trase adânc 
din ţigară și își ţinu mult timp respiraţia înainte să dea drumul 
fumului. 

— Bine, spuse el, n-ai fost tu. 

— Ascultă aici la băiatu', zise Elvin, nu numai că n-am fo' io, 
dar era cât pe-aci s-o mierlesc, căci eram-n casă. Auz’ ce spun? 
- privirea doctorului nu era tocmai limpede. Eram acolo, n-casă, 
și-l așteptam pe Gibbs să s-arate den grădină. 

— Erai la el în casă? 

— Doar ţi-am spus că mă duc direct la el, nu? Ei, acu e plin de 
sticleț-n jurul lui, așa că tre’ să-nventez altceva. 

Dumnezeule, era un adevărat chin să-l faci pe omul ăsta să 
fie atent. Acuma se slobozea jos de pe scaun și o pulpană a 
halatului se dăduse la o parte, lăsând să vadă coapsa goală. 
Elvin întrebă: 

— Ce-i chestia aia de la glezna ta? Parc-ar fi f-un tranzistor. 

— Așa mă păzesc ăștia pe mine - doctorul Tommy era acum 
lângă bufet și își turna puţin rom în pahar. N-ai văzut niciodată o 
gleznieră? O porţi pe picior și nu poţi să te depărtezi mai mult 
de cincizeci de metri de telefon. Aici este un receptor și la 
telefon este montată o cutiuță, așa cum este și la televiziunea 
prin cablu. 

Elvin nu știa ce-i aia televiziunea prin cablu și nu înțelegea 
despre ce vorbește doctorul Tommy, dar făcu: 

— In! 

— Din când în când, un computer formează numărul meu și 
dacă nu sunt în casă sau în apropierea casei, nu recepționează 
semnalul de răspuns și în felul ăsta află că m-am îndepărtat. 

Despre asta Elvin mai auzise. 

— Adică ești-n libertate provizorie. La dracu’, și eu la fel. 

— Serios? Doctorul Tommy se întoarse la scaunul său. Nu-mi 
amintesc să-mi fi spus chestia asta. 

— Și ce dacă? N-au cum să știe c-am venit aici - se uită la 
doctorul Tommy care își sorbea băutura fără să spună nimic. Da' 
de ce nu scoţi drăcia aia s-o pui lângă telefon? 

Doctorul Tommy întinse piciorul. 

— Se poate, n-o ţine decât curelușa asta. Dar are înăuntru un 
senzor care spune dacă e sau nu pe picior. 

— Ca-va-zică nu poł să eș' den casă. 

— Numai de două ori pe săptămână, când mă duc la 
Dezintoxicare. 

La naiba, păi asta era foarte bine. 

— Atunci mă bate gându' că n-ai nevoie de mașină, nu-i ușa? 

Elvin îi explică de ce nu putea folosi mașina lui Dale, cu toți 
sticleţii ăia care erau pe urmele lui. lar doctorul Tommy trebui 
să se gândească și mintea lui, ameţită de ţigară, funcţiona ceva 
mai greu. În cele din urmă zise: 

— Mi-ai luat pistolul, acum vrei și mașina? E o diferenţă: 
pistolul nu are număr de înmatriculare. 

Elvin observă că Hector se întorsese și stătea lângă masă, 
îmbrăcat într-o cămașă cubaneză din acelea care se poartă 
peste pantaloni, ţinându-și mâinile încrucișate în poală. Muzica 
sud-americană se oprise. Era o adevărată plăcere să n-o mai 
auzi. 

— Am nevoie de o rablă să mă mișc de colo până colo, zise 
Elvin, să-l urmăresc pe jude, să văd unde am să-l încolțesc. 
După ce mă hotărăsc și fac planu', șterpelesc o mașină sau o 
iau pe a lu’ frate-miu. El nu mai poa’ să conducă, că n-are decât- 
un picior. Adică mai conduce, da' n-ar trebui. l-au umflat 
permisu' că intra mereu în câte ceva. 

Doctorul Tommy îl privi lung pe Elvin înainte să-i răspundă. 

— Arăţi altfel astăzi, zise el. 

— Îmi las barbă, răspunse Elvin. 

— Vrea să arate ca un vagabond, îi spuse doctorul Tommy lui 
Hector. 

În engleză, așa că era în regulă. 


— Mă gândesc că aș putea să pun dinamită. Știu cum se face. 
Am mai pușcat cu dinamită când pescuiam cu frate-miu și n- 
aveam prea mult timp. Frate-miu mai are și acum, așa cred. 

Trebui să aștepte până când doctorul Tommy își aprinse din 
nou ţigara, mai sorbi o dată din pahar apoi îi aruncă o privire 
lungă, vrând să pară indiferent. 

— Bine, poţi să iei Cadillac-ul sau Lincoln-ul. Lui Hector îi place 
să meargă la cumpărături cu Jaguar-ul. 

Și fratele lui mort, Roland, avusese un Cadillac. Elvin îl alese 
fără să stea prea mult pe gânduri. 

— S-ar putea să stau și eu p-aci o vreme, că văd c-avetți loc 
berechet, mai zise el. 

— Acuma vrei să te și muţi aici? 

— O s' mai văd, da' cre' că e mai bine cât timp m-ocup de 
chestia asta. Cân' vine ofițerul supraveghetor să te vadă, mă 
ascund în dulap. 

Elvin văzu cum doctorul Tommy ridică din umeri pe sub 
halatul de mătase și dă din cap a încuviinţare către Hector. Era 
ușor de convins după ce fumase. Așa că Elvin continuă: 

— Am nevoie și de câteva sutare de cheltuială. Ca să nu 
trebuiască să sparg un magazin de pileală cu mașina ta parcat- 
afară. 

Doctorul mai dădu o dată din cap către Hector, apoi spuse: 

— Dă-i, căci Hector nu se clintise din loc, stând cu mâinile tot 
încrucișate în față. 

Se petrecea ceva ciudat aici. Elvin îi aruncă o privire pe furiș. 
Doctorul Tommy îi spuse ceva în spaniolă lui Hector, de astă 
dată pe un ton calm, blând, diferit de cel dinainte. Hector își 
strecură mâna pe sub cămașa cubaneză și scoase un pistol 
automat din suspensorul pe care îl purta pe post de costum de 
baie. 

— Doar nu vrei să mă-mpuști cu drăcia aia? zise Elvin. 

— Hector este îngrijorat pentru mine, zise doctorul Tommy. E- 
n regulă. N-o să te-mpuște decât dacă-i spun eu. E un băiat 
foarte cuminte, nu-i așa, Hector? 

Hector întoarse capul sfios privind în altă parte. Exact ca o 
fată. Ca și când i-ar fi spus doctorului că n-o să mai vorbească 
niciodată cu el. 


Indivizii ăștia erau dezgustători. Elvin își luă banii de 
cheltuială și Cadillac-ul și plecă înapoi la West Palm, să 
găsească ceva de regulat. 

e 

— Voiam să-l omor, zise Hector în spaniolă. Să trag de mai 
multe ori și să inventez după aceea o poveste pentru poliţie. 

Doctorul Tommy îl asculta și își zicea în sinea lui: „A, nu, asta 
nu mai vreau din nou”. Îi spuse lui Hector. 

— Nu-ţi mai face griji. 

— Ţi-a luat mașina, ţi-a luat pistolul - cum să nu fiu îngrijorat? 

— Ce pistol? spuse doctorul Tommy. Eu nu am niciun fel de 
arme. Ascultă, s-ar putea să aibă noroc și să-i iasă treaba. Și știi 
de ce? Pentru că e un prost. Nu vede că ar putea să-l împiedice 
ceva. 

— Dar la asta te gândeai acum un an, nu-i așa? Acum iar ai 
început? 

— Nu mă mai gândeam, dar am văzut în ziare povestea aia cu 
judecătorul și aligatorul. Și tocmai când mă gândeam din nou la 
posibilitatea asta, apare pușcăriașul și îmi spune, da, 
bineînţeles, o să fie fericit s-o facă. 

— Ca și când ţi-ar fi îndeplinit sfântul Anton o rugăminte, zise 
Hector, ceva mai liniștit acum. Dar dacă îl arestează? 

— Dacă este arestat sau dacă nu mai vreau să-i văd mutra, 
spun că mi s-a furat mașina. 

Hector veni mai aproape cu mixerul și umplu paharele. 

— Tare-aș fi vrut să-l împușc. 

— Știu că ai fi vrut. Și încă nu e prea târziu. 

— Dar dacă-l lichidează pe judecător, ai de gând să-l plătești? 

Doctorul Tommy puse mâna pe pahar și spuse: 

— Fii serios! 

e 

Ajunseseră la cafea și se întrebau ce ar mai putea face în 
seara aceea. Nu mai voiau să vorbească despre problemele de 
serviciu. Să meargă la un film, la un bar, să asculte muzică. 
Gary o întrebă dacă-i place să danseze. Ar fi putut merge la 
Banana Boat. Kathy spuse că ar trebui să se ducă acasă să se 
schimbe. La Banana Boat dădea peste foști infractori aflaţi acum 
în supravegherea ei ce se înghesuiau care mai de care să-i ofere 
ceva de băut. Sau o sâcâiau în așa hal, încât în cele din urmă 

era nevoită să plece. Gary făcu „Ei?” și continuă să mestece cu 
lingurita în ceașca de cafea. Apoi întrebă: 

— Te duci deseori singură acolo? 

— Dacă vrei să afli dacă mă duc acolo ca să mă las agăţată, 
întreabă-mă direct, nu te sfii, zise ea. 

Gary puse lapte și zahăr în cafea și continuă să amestece. 

— Te duci? 

— Nu, nu mă duc. Mă duc cu prieteni. Nu vrei să dăm o raită 
pe la casa lui Tommy, să vedem cum arată? 

— Mâine. Mai întâi vreau să-i studiez dosarul. 

Kathy încerca să și-l imagineze pe Elvin lăfăindu-se într-o casă 
de un milion de dolari pe malul oceanului. Nu putea. ȘI-I imagina 
ușor în casa lui Dale, printre sticlele goale de bere și cartoanele 
de pizza; pizza din Pisa cu poza Turnului înclinat. Același tip de 
ambalaj pe care îl văzuse și în bucătăria judecătorului după... 

— Am putea să mergem la mine, spuse Gary. Mai stăm de 
vorbă, ascultăm muzică. Locuiesc la Boynton, chiar lângă 
Hypolux. 

Kathy ridică din sprâncene ca și când ar fi vrut să spună: da, 
asta e o idee. Să stăm de vorbă și să ascultăm muzică, îhî! 

— Bine, în regulă, spuse ea, dorind să nu lase impresia că e 
nerăbdătoare. Du-mă până la birou să-mi iau mașina și apoi vin 
după tine. 

— Sau te aduc eu înapoi mai târziu. 

Lui Kathy nu-i plăcu ideea. 

— Vrei să mergem tot drumul până acolo și pe urmă să 
trebuiască să-l mai facem încă o dată? 

Gary amesteca din nou cafeaua. 

— Nu-i nicio problemă. Nu mi se pare chiar așa de departe, 
zise el. 

— O să trebuiască să-mi las mașina în stradă toată noaptea. 

Se uitau unul la altul peste masă când ea-și dădu seama ce 
spusese. 

— Vreau să spun, știi, s-ar putea să se facă târziu. 

El mesteca mai departe în cafea. 

— Putem să-ţi luăm mașina oricând dorești, zise el. 


e Capitolul 18 


Elvin îl întrebă pe fratele lui cel mare, Dale Senior: 

— Ei, cum arăt? 

Nu conta că Dale Senior nu putea să-i răspundă, căci obrajii 
supţi îi erau prinși cu copci din loc în loc și maxilarele legate și 
strânse cu o mulţime de fire, astfel încât nu putea decât să 
scrâșnească din dinţi, ceea ce, de altfel, făcuse mai toată viaţa. 

Elvin își privi imaginea reflectată în oglinda mare din dormitor 
și mormăi admirativ uitându-se la costumul albastru lucios din 
Taiwan și cămașa galbenă cu gulerul răsfrânt peste sacou - 
boarfele care aparținuseră cândva lui Roland și pe care Elvin le 
depozitase în podul casei lui Dale Senior înainte de a pleca la 
închisoare. 

Mai mult ca sigur că Dale Senior se străduia să-i spună cu 
ochii ăia tâmpi ai lui că arată ca un rahat în ploaie. Fratele ăsta 
al lui mai mare, care stătea acum la masa din bucătărie, 
șontorog de un picior. Elvin se aplecă să se asigure că așa era - 
nu, nu era nimic sub masă numai un picior și un ciot. 

— Frăţioare, da un’ ţi-e picioru' ăla de plastic? - niciun 
răspuns. Am auzit că ai avut necazuri la Clewiston. 

Omul ăsta nu purtase nimic altceva toată viaţa lui decât 
salopete sau haine de pușcăriaș. Ajunsese doar până la Starke 
cu un autobuz al închisorii Corecţionale, dar nu fusese niciodată 
până la Palm Beach, la șaizeci de kilometri de acolo. Fusese 
convins că fratele lor, Roland, plecase în altă lume, atunci când 
de fapt acesta se mutase în Monroe County. Dale Senior avea în 
faţă un borcan din care sugea cu un pai whisky Rebel Yell și se 
holba la el. Băutura îi aducea în minte o mulţime de cuvinte pe 
care murea de dorința de a le rosti, dar nu putea; nu putea 
decât să-și umfle venele de la tâmplă și de pe frunte, acolo unde 
începuse să chelească. i 

Asta îi aminti lui Elvin că trebuia să se tundă. Işi dăduse jos 
barba crescută de o săptămână înainte de a se îmbrăca cu 
costumul cel nou. In timp ce conducea noaptea dinainte 
Cadillac-ul, își schimbase părerea despre felul cum trebuia să 
arate. Cadillac-ul și târfa pe care o agăţase la bar după ce 

aceasta își făcuse numărul și o dusese acasă la Dale îi 
schimbaseră părerea. li spuse lui Dale Senior: 

— Frăţioare, am fost aseară cu o gagică care se bărbiereşte la 
puță și zice că nu vrea s-arate ca o gorilă atunci când își face 
numărul numai în niște bikini de-un deșt. Și m-am gândit la alea 
pe care le luam noi pe lac mai demult, pe vremuri. Mamă, ce 
tufișuri aveau-ntre craci! Mai că-mi venea să le spun că mi-e 
frică să intru acolo fără pușcă și lanternă! Ţi-a'ci-aminte? Aia d- 
aseară n-avea urmă de floci, ca o fetiţă, numa că o sculă coaptă 
bine. 

Una din mâinile mari și urâte ale lui Dale Senior, plină de pete 
și noduroasă din cauza artritei, zgâria acum mușamaua de pe 
masă, lăsând dâre pe ea, ca un câine care se zbate la capătul 
lanţului. 

— Asta care-ţi spun io, i-o târfă de la bar. Cică o face ca să-și 
cumpere ţigări d-alea și să se simtă în al noulea cer. Asta-i 
noutatea. Ar fi în stare de orice pentru asta. 

Ba îl mai și insultase, obrăznicătura, spunând că locuința lui 
Dale Junior arată ca o gaură de șobolan. Târfa cu nasu' pe sus, 
ce se recomandase Earlene, își pusese o mână în șolduri și 
spunea: 

— Să conduci un Cadillac și să locuiești ca ultimul negru! 

Îi arătase atunci jungherul pe care-l făcuse pentru Dale și i-l 
băgase sub nas. O, așa deci? Îmi spui mie negru? Târfa își 
schimbase rapid tonul și holbase ochii de mai-mai să-i iasă din 
orbite. El îi spuse atunci că omorâse deja un om și se pregătea 
să-i ia gâtul altuia, să se uite în ziare dacă nu crede și-o să vadă 
ea că nu-i aruncă cu praf în ochi. 

Dar într-un fel avusese dreptate. Ce căuta el în cocina aia 
când mergea cu un Cadillac de numai trei ani care arăta nou- 
nout? Sau de ce să se îmbrace așa de ponosit ca să pară că 
mașina-i de furat? 

lată deci motivul pentru care venise în dimineața aceasta 
minunată de duminică și scosese cufărul lui Roland din podul 
unde stătuse zece ani neatins - dacă nu punem la socoteală 
faptul că-și luase atunci de acolo doar pălăria și ghetele. 
Șoarecii și șobolanii zgâriaseră lemnul lăzii, dar nu ajunseseră la 
haine. Trei costume, o grămadă de cămăși, cravate și lenjerie. 
Ca să-și schimbe felul de viaţă, acum nu mai trebuia decât să se 

tundă și să se mute la doctorul Tommy, și la fetița aia drăgălașă 
cu numele de Hector. li spuse lui Dale Senior: 

— Știi unde este Ocean Ridge? Mergi spre Palm Beach și o iei 
spre sud. 

Elvin își dădu seama că vorbea foarte tare, ca și când omul 
din faţa lui n-ar fi auzit foarte bine pentru că era cu maxilarele 
legate; se strădui să vorbească ceva mai domol. 

— Mă mut într-o casă de acolo, una mare, chiar la ocean. Cum 
ţi se pare? 

Dale Senior ar fi putut măcar să dea din cap. La dracu', parcă 
vorbeai cu peretele. 

Elvin se întoarse în clipa în care Mavis intră pe ușa din spate 
și trecu pe lângă el cu o figură îngrijorată, îndreptându-se direct 
spre Dale Senior. 

— Am venit, le spune Mavis, pentru cazul că ei n-ar fi 
observat. M-am întors imediat așa cum am spus. Pot să-ţi ofer o 
farfurie de supă? Supă de mazăre cu slănină, așa cum îţi place 
ţie. 

Elvin se uită la Dale Senior care sorbea din borcanul lui, acum 
gol și-l mătură de pe masă cu mâna aia mare și urâtă. 

— Cre' că mai vrea înc-unu', îi spuse Elvin lui Mavis și aruncă 
o privire la oala de fontă cu supă de pe mașina de gătit. Aș 
putea să pariez că-n cei treij d-ani de cân’ stai cu îngerașu' ăsta, 
te-ai gândit nu o dată să-i pui și ceva praf de gândaci în supă pe 
lângă slănină. la te uită la el! Se teme să nu-ți dau vreo idee - 
apoi se întoarse spre Dale Senior. Ai grijă ce sugi aici, frăţioare. 

Mavis se aplecă și culese borcanul de pe jos, apoi începu să 
miroasă prin aer, cu nasul în sus. 

— A ce miroase aici? 

— Dacă te referi la mine, zise Elvin, e costumu' meu, că a stat 
la naftalină. Da' cre' că cu timpu'-o să se ducă. 

Mavis scoase sticla cu whisky din bufet. 

— Unde-i picioru'? 

— Ssst, spuse Mavis, acoperindu-și gura cu mâna. Nu mai 
pomeni de el. 

Îi turnă lui Dale Senior câteva degete de whisky și îi puse alte 
paie în borcan, apoi îi zise: 

— Dragule, să știi că i-am dus puţină supă și lui Dale Junior 
acolo, la Inez. E tot acolo, se simte foarte bine. 

— Aha, deci acolo e Dale, zise Elvin. 

Mavis îi aruncă o privire speriată, ca atunci când te prinde 
cineva că ai spus ceva ce n-ar fi trebuit să spui. Apoi păru să-și 
spună în sinea ei că nu-i nimic și-i zise: 

— De ieri. L-au căutat pe aici, l-au căutat niște polițiști. 

— Nu contează, zise Elvin. Problema-i că mâne tre’ să se ducă 
la pârnaie. Frăţioare, io să fiu în locu’ lui acu’ n-aș sta la Inez și 
la Dicky, pe Dumnezeu' meu. M-aș duce la toate barurile din 
West Palm. Adică nu, nu m-aș duce, mi-aș găsi o fată ca aia cu 
care am fo' io az-noapte. 

— Nu știu dacă s-a hotărât să se ducă sau nu, zise Mavis. 

Elvin simţi nevoia să rânjească la femeia asta care-și închipuia 
că ăla avea de ales. Dar chiar atunci Dale Senior începu să 
scoată niște sunete gâjâite din gâtlej și să-și dea peste cap ochii 
holbaţi de beţiv, încercând în felul acesta să spună ceva. 

— Păcat că n-a-nvăţat să scrie, zise Elvin uitându-se la fratele 
lui mai mare, la bătrânul ăsta care se lupta cu el însuși până 
când saliva începu să-i curgă printre buzele strâns lipite. 

Elvin ridică o mână. 

— Frăţioare, hai, fă-mi la revedere cu mâna! Uite-așa, mișcă 
puţin din degete. 

Dar nu obținu decât o nouă privire tâmpă pe care i-o aruncă 
Dale Senior, în timp ce venele umflate de pe frunte începeau să 
bată în vineţiu. Elvin se întoarse spre Mavis. 

— Cred că trec pe la Dale. Să-i arăt mașina mea cea nouă. 

e 

Duminică dimineața la ora unsprezece erau în birou la 
Michelle, în fața mesei plină cu dosarele rămase din ziua 
precedentă. Michelle îi spuse lui Kathy: 

— Cum te-ai simţi să deschizi unul din dosarele astea și să 
constaţi că e un tip cu care ai fost în vorbă? - Michelle luă un 
dosar. Uite, ăsta - apoi dădu drumul dosarului înapoi pe birou. 
Pe atunci credeam că e un băiat drăguţ. A aruncat televizorul 
prietenei lui pe fereastră. Prietena lui locuia într-un apartament 
la etajul cinci. 

— Băiatul cel drăguţ a descoperit drogurile, zise Kathy. 

— A trebuit să plătească aproape cinci mii de dolari 
despăgubiri. 

— Trebuie să fi fost un televizor grozav. 

— Nu, dar a căzut pe o mașină. 

— Cred că nu vrei să-l iei, așa e? 

— Nu prea. Dacă-l vrei, al tău e. 

— L-aș vrea pe doctorul acela de pe Ocean Ridge. 

— Doctorul Vasco, alt drăgălaș, zise Michelle, căutându-i 
dosarul. Dar de ce îl vrei? 

— Ei, am eu o socoteală. 

— Dar tu nu te ocupi de cei aflaţi sub Controlul Comunității. 

— Dar pot s-o fac. Am destulă vechime aici. 

— Și cred că-ţi place la nebunie, zise Michelle, ridicând 
privirea. Astăzi am venit la ora opt și, ce să vezi, mașina ta era 
aici, în faţă. Am crezut că ești la tine în birou - Michelle făcea pe 
neștiutoarea și mirata. Adică nu, stai puţin. leri ai plecat de aici 
cu Gary... 

— Vrei să știi dacă mi-am lăsat mașina aici și dacă am 
petrecut noaptea cu el? 

— Ascultă, n-aș vedea nimic rău în asta, e un băiat foarte 
îngrijit, foarte curat, politicos... Îmi place la nebunie părul lui... 
Nu seamănă cu ceilalți polițiști, am dreptate? Pare... cum să-ţi 
spun... un gentleman. 

Michelle aștepta să audă ce spune Kathy. 

— E drăguţ, zise Kathy, inteligent, îi place să citească. A 
studiat sociologia la Universitatea din Miami. Lucrează de opt 
ani la Poliţia din Palm Beach, îi place să lucreze la Omucideri... 
Ce vrei să mai știi despre el? Ai lui locuiesc la Boca și îi vizitează 
din două în două săptămâni, duminica la prânz. Are o soră mai 
mică care vine din când în când aici. Tatăl lui e la pensie. 

— Serios? zise Michelle. 

— Eu știu ce înseamnă Controlul Comunităţii și, oricum, ai 
nevoie de ajutor, nu? Ai putea să mi-l dai pe doctorul Vasco 
temporar, să zicem, treizeci de zile. 

— Eh, cred că da, dacă chiar îl vrei cu tot dinadinsul - Michelle 
deschise dosarul și îi examina conţinutul. Arest la domiciliu 
douăzeci și patru de ore din douăzeci și patru. Are voie să 
meargă de două ori pe săptămână la Dezalcoolizare. Are un 
băiat în casă, Hector, care îi face cumpărăturile. Doctorul face 
baie în piscină cu glezniera la picior. Ar trebui să fie 
impermeabilă, dar, în primul an, a trebuit schimbată de trei ori. 
Protestează mereu în legătură cu nota de plată de la telefoane, 
fiindcă, trebuie să știi, o gleznieră înseamnă cam o sută 
douăzeci de dolari pe lună. 

Michelle închise dosarul. Apoi i-l întinse peste masă. 

— Îmi place rochia asta. E nouă? 

— Asta? Kathy își apucă rochia bej de bumbac tricotat care 
arăta ca un sacou mai lung și cu cordon. Nu e nouă și nu eram 
îmbrăcată cu ea aseară. Da, am fost la el acasă. 

Asta păru s-o facă fericită pe Michelle. 

— A fost drăguţ? 

— Apartamentul? Era ordine, nimic împrăștiat. la cu împrumut 
casete, ascultă muzică. li place Neil Young, The Band, Bob 
Dylan... 

— Ceva mai nou? 

— Dire Straits. 

— Ăștia nu-s chiar noi. 

— Are toate numerele revistei National Geographic pe ultimii 
zece ani, spuse Kathy privind-o pe Michelle drept în ochi. Le ţine 
în bibliotecă în ordine cronologică. Vreo patru sute de cărți, de 
toate felurile, aranjate în ordinea alfabetică a autorilor. 

Michelle profită de întrerupere și zise: 

— Nu mai spune! 

— Tocmai citește una despre Siberia și spune că e excelentă. 

— Siberia..., făcu Michelle. 

— Gulagurile, lagărele de muncă. Douăzeci și cinci de 
milioane de oameni au fost trimiși acolo pe vremea lui Stalin, 
toți cei care nu-i plăceau lui. Soldaţii ruși făcuţi prizonieri în 
timpul războiului s-au întors acasă și au fost trimiși în lagăre, în 
Siberia. N-ar fi trebuit să se lase prinși. Un om a fost auzit 
spunând unui american că cizmele lui erau mai bune decât 
cizmele sovietice. A primit zece ani. Într-unul din lagăre, 
împușcau câte treizeci de oameni pe zi ca să-i poată ţine pe 
ceilalți în frâu. 

— Și numai despre asta aţi vorbit tot timpul, despre Siberia? 

— Pe pușcăriașii de acolo îi numesc zeki. Nu, am vorbit despre 
o mulțime de lucruri. Gary a deschis o sticlă de vin. 

— Ei, ei? Şi? 

— N-am stat toată noaptea acolo. 

— A, nu? 

— S-a făcut târziu și m-a dus acasă. 

— Aaa! 

— Azi dimineaţă a trecut și m-a luat și am venit aici. Asta-i tot. 
O să ne întâlnim mai târziu. 

— Și astă noapte nu s-a întâmplat nimic? 

— Adică vrei să știi dacă am făcut dragoste? Nu. Ce vrei, abia 
ne-am cunoscut. Te culci cu fiecare tip pe care îl cunoști și se- 
ntâmplă să-ţi placă? 

Michelle făcu o pauză înainte de a răspunde: 

— Nu, nu chiar cu fiecare. 

— Numai cu cei care aruncă cu televizoare pe fereastră. 

— De ce ești supărată? 

— Nu sunt. Ai vrut să știi ce s-a întâmplat și ţi-am spus. Nimic. 

Acum Michelle părea că vrea s-o evalueze, privind-o cu ochii 
mijiţi. 

— Vrei să spui că el n-a încercat nimic sau că tu nu l-ai lăsat? 

— Nici așa, nici așa. 

— Adică cum, așa? Eraţi singuri la el acasă... 

— Asta nu înseamnă neapărat că trebuia să sară pe mine. 

— Nu mă mir că ești supărată. Dar ce-i cu el, nu-i normal? 

— Ba da. E un tip drăguţ. Vrea să mă duc cu el duminica 
viitoare să-i cunosc familia. 

— Păi, poate că dacă o să fiți mai mult timp împreună... Zău 
că-mi place părul lui. N-o să chelească niciodată. 

— Și e dichisit, politicos, spuse Kathy, dar ți se pare cam 
ciudat, nu? 

— N-aș spune ciudat. 

— Dar atunci ce are nevoie de toate revistele alea National 
Geographic, nu-i așa? 

— Ei, asta... Nu, dar cred că este deosebit. Știi, poate e cam 
timid. Vreau să spun, cu femeile. 

— S-ar putea să fie. A 

— E mândru, îi e teamă să nu fie refuzat. Astora trebuie să le 
arăţi că n-ai nimic împotrivă. Să-i încurajezi, ca să zic așa. 

— Adică, de exemplu, să le deschizi fermoarul la nădragi? 

— Ar putea fi o metodă. Ştii zicala: dacă le-ai prins ouăle în 
mână, mintea nu le mai aleargă în Siberia. 

e 

Inez ieși din spatele casei unde atârna rufe la uscat și strigă la 
Dale să intre înapoi înăuntru, ce l-a apucat? Elvin îi făcu semn cu 
mâna și trecu prin deschizătura din gardul viu care ascundea 
vederii strada și Cadillac-ul lui negru. Voia numai să-i arate lui 
Dale cum îţi indică o groază de lucruri când apeşi pe butoanele 
alea de la bord. Dar când Inez începu să urle, zise: 

— La dracu', intră în mașină! 

Dale era deja înăuntru înainte ca Elvin să apuce să ocolească 
mașina ca să se urce pe partea cealaltă. li strigă lui Inez: 

— Mergem numai puţin la plimbare. Ne întoarcem repede. 

În timp ce demarau, Elvin o văzu pe lnez în oglinda 
retrovizoare, stând în mijlocul străzii, cu trupul ei uriaș, ca de 
bărbat în halat de casă. Despre Inez Campau nu putea spune 
decât că este o femeie mare și urâtă. Se întoarse spre Dale: 

— Cred că nu mai vrei să stai aici, nu? 

— Mâine oricum mă dă afară, răspunse Dale, fiindcă de mâine 
o să fiu evadat. 

— Dacă fugi, știi ce se-ntâmplă. 

— Putin îmi pasă, nu mă duc la închisoare. 

— Îți mai adaugi încă cinci la cei cinci ai de pârnaie pe care-i 
ai. 

— Dacă mă prind. 

Se pare că băiatul își făcuse deja socotelile. 

— Nici la-nchisoare nu e chiar așa de rău... pân’ la urmă te 
obișnuiești, zise Elvin. Îţi găsești câţiva prieteni, o fetiță care să 
aibă grijă de sufleţelul tău... 

Dale nu scotea o vorbă. 

leșiră din această parte a cartierului Belle Glade, alcătuită din 
case tip în care locuiau oameni de teapa unui Crowe sau 
Campau care își lăsau în curte mașinile sau remorcile bărcilor, 
printre mașini de spălat ruginite, piese de schimb pentru 
automobile, sau bărci ieșite din uz. Bătrânii care ședeau pe 
trepte în faţa caselor și beau bere le făceau semne cu mâna. 

Acum rulau încet de-a lungul șirurilor de magazine și Elvin nu- 
și putea ascunde nedumerirea: sute și sute de fețe negre se 
înghesuiau să cumpere aparate de radio Walkman cu tranzistori 
și televizoare portabile ca să le ia acasă în Jamaica, căci sezonul 
lor de muncă era pe sfârșite. 

— Nu că zic, făcu Elvin, da’ de ce naiba e nevoie de toți ăştia 
când avem și noi destui negri ca să facă treaba asta? Știu că-i o 
treabă scârboasă și grea și că poţi să te tai cu cuţitele alea 
ascuțite, dar, la naiba, ar putea măcar să-ncerce. Nu pot să 
sufăr invazia asta de sud-americani. Crezi c-or să se 
mulțumească să stea numa’ șase luni la noi? Foarte curând or 
să se mute cu totul acilea, așa cum au făcut cubanezii și câți 
alții, ca să ne ia locurile noastre de muncă. 

— lartă-mă, interveni Dale, dar când ai avut tu un loc de 
muncă? 

Lui Elvin nu-i plăcu tonul ţâfnos al lui Dale, dar se făcu că nu 
bagă de seamă, fiindcă băiatul era și speriat și nervos. 

— Am plimbat oamenii cu barca cu motor, zise Elvin. Am luat 
chiar și sud-americani bogați la plimbare în barcă și îmi venea 
să-i omor. Voiam să-i înec în mlaștină. Acuma am o înțelegere 
cu un tip bogat, tot un hispanic, o să-mi dea o groază de bani 
pentru un serviciu mai special. Dacă ar fi fost numai pentru 
bani, rahat, n-aș fi făcut-o. Dar așa cum stau treburile, o fac mai 
mult pentru mine, ba chiar și pentru tine. Îl cunoşti pe tip, 
doctorul Tommy, ăla de pe Ocean Ridge. Nu vrei să știi despre 
ce fel de serviciu e vorba? 

Băiatul nu răspunse. Ori nu-l interesa, ori era prea preocupat 
cu propria persoană de care îi era teribil de milă. 

— 'Nteleg ce simţi, spuse Elvin. Trebuie să dai piept cu un 
sistem despre care toată lumea știe că e nedrept. 

— Rahat, ce mare lucru am făcut? zise Dale. Am lovit un 
sticlete! De ce sunt ei mai altfel decât noi? 

— Știu, spuse Elvin. Și io-am făcut-o ș-am platit. Am-nvăţat că 
dacă ești atât de furios ca să vrei să lovești un tip, nu trebuie s-o 
faci. Liniștește-te și fă-ți rost de-on pistol. On sticlete m-a tras de 
păr și muream de poftă să-i ard câteva. Da’ nu, aştept pân’ la 
momentu' potrivit. 

Elvin se aplecă mai tare pe volan și privi înainte, prin parbriz. 

— lote și tu cum trăiesc. 

Treceau acum pe lângă locuinţele imigranţilor, barăci de 
beton cu două etaje, cu rufe atârnate peste tot la uscat. 

— Toată ziua nu face altceva decât să bea rom și să mestece 
trestie de zahăr. Intri la ei-n casă, toată lumea ascultă radio. N- 
am văzt-n viaţa mea oameni să le placă așa de mult s-asculte la 
radiou'. 

— Ai intrat tu vreodată la ei în casă? întrebă Dale. 

Căuta motiv de ceartă. 

— Am lucrat un timp pen’ on tip care avea o afacere cu bolita, 
știi, jocu' ăla cu numere. Trebea să merg în locur'le un' stătea 
ei, eram singuru’ alb printre toți negroteii ăia și se uita la mine 
de parcă ar fi vrut să mă scopească cu un cuțit de trestie de 
zahăr de-al lor. Urâţi oameni, da’, Dumnezeule, ce le mai place 

să joace bolita. Le-ar plăcea și mașina asta, mai mult ca sigur. 
să-și facă locuință-n ea. 

In susul șoselei se vedea spre sud cerul plin de fum negru, 
căci se ardeau ultimele suprafeţe de miriște. Pe lângă ei treceau 
camioane încărcate cu tulpini de trestie de zahăr pe care le 
duceau pentru prelucrare. Işi descărcau în grabă remorcile și se 
întorceau imediat, să mai ia un transport. Asta făcuse mai 
înainte și Dale, iar Elvin se gândea că poate o să înceapă să 
vorbească despre asta. Dar Dale tăcea în continuare, atât de 
prost dispus era. 

— Ei, asta-i, zise Elvin, ce să-i facem. Am să-ți fac o 
propunere. 

Dale nici măcar nu întrebă despre ce e vorba. Nu scosese 
niciun cuvânt cât timp străbătură cei șaizeci de kilometri înapoi, 
spre lumea civilizată, o luară pe autostradă spre Boynton Beach 
și se oprită în parcarea barului de pe autostrada SE 15. 

— Asta-i mașina mea, zise Dale. Acum nu mai era ţâfnos, era 
mai mult mirat și nedumerit. 

Elvin verifică terenul, văzu că nu e niciun fel de filaj, apoi zise: 

— Da, așa e - mașina era exact în același loc în care o lăsase 
el cu o zi în urmă. Da, și cheile-s-n contact. 

e 

Se așezară într-un separeu, fiecare cu paharul lui - unul Jim 
Beam și celălalt 7-Up. Era destul de întuneric aici în această 
după-amiază de duminică și Elvin se relaxase oarecum, căci 
ardea de nerăbdare să-i spună ceva lui Dale. In același timp era 
puţin iritat, pentru că băutura le fusese servită în pahare nu 
tocmai curate. Făcu un semn chelneriţei să mai aducă un rând. 
Când aceasta le aduse, îi spuse să-și ia din mărunțișul de pe 
masă ce i se cuvenea. Chelneriţa se aplecă și culese din 
grămada de acolo, dintre chei de mașină, note de plată, 
chibrituri și ţigări, suma care i se cuvenea. 

Elvin mai vorbi un timp despre închisoare, apoi despre sport și 
filme, încercând să-l încurajeze. Il sfătui să se ducă la regulat în 
noaptea care urma. Să mai fută și el o muiere adevărată. Dar 
Dale nu voia să vorbească despre asta. Atunci Elvin zise: 

— Foarte bine, e-n regulă, te-ai hotărât, fă cum crezi - erau 
deja la al treilea rând. Urcă-te-n mașină și șterge-o. N-ai decât. 
Dar mâne-mneaţă ţinutu' o să fie-mpânzit de sticleţi care te 
cată. Da' dac-asta vrei tu... 

La al patrulea rând, Elvin îi povestea deja despre târgul 
încheiat cu doctorul Tommy. O sumă considerabilă ca să-l 
lichideze pe judecător și i-ar da și lui Dale, ia să vedem, să 
zicem, două mii de parai dacă e de acord să conducă mașina în 
locul lui. Ce părere avea? 

— Să-ţi iei zboru-n furgoneta ta jerpelită sau să conduci un 
Cadillac în timp ce io-i vin de hac judelui? 

Asta îl făcu pe Dale să se agite puţin în separeu. 

— Cre' c-ar cam trebui să ne mutăm la doctoru' Tommy, zise 
Elvin. Să punem de-o mică paramghelie. Găsim niște pipiţe. Știu 
io ona pe care-am de gân’ să pun laba o dată ș-o dat. Micuța 
doamnă ofițer supraveghetor. Am mai avut io parte de pizde 
cubaneze și po’ să-ţ spun că nu era' prea rele. Am putea s-o 
încercăm o dată, să știi. Sau pe târfulita aia pe care am adus-o 
la tine alaltăieri. 

— Vrei să-l omori pe judecător? 

În sfârșit, băiatul se trezise. 

— Eu zic că-i plătesc poliţa. Tu ce zici? 

— Ei cred oricum că eu sunt cel care a încercat s-o facă. 

— Ascultă, nătărău' ăla, cin-o fi fost, i-on ageamiu. Tu-ai-n 
faţă on adevărat profesionist. lo-m mai făcut-o. 

— Și ai ajuns la pârnaie. 

— Ei, asta-i cu totul altceva. Acuma lucrăm ţais, nu mai dăm 
greș. J-dup-aia poț să-ţi iei zboru’ și cu ceva lovele la tine. 

Dale tăcea, cu privirea aţintită în pahar. 

— Ei, haide, ce zici? 

— Mă gândesc. 

— E, cât timp faci asta, io mă-c să-mi ușurez cocoșelu', zise 
Elvin. 

Se ridică și se duse la toaleta aflată tocmai în spate. Elvin lipsi 
cam cinci minute. Se spălă pe mâini după aceea, așa, fără nicio 
noimă, și trebui să-și ţină mâinile sub una din mașinile alea 
blestemate la care apeși pe un buton, iar ele scot aer cald și tu 
trebuie să-ţi freci mâinile energic, așa scria. Asta ia timp. După 
aceea trebuise să se șteargă pe poalele cămâșii și să-și bage 
blestematele de poale ale cămășii în pantaloni. Când se întoarse 
la masă, Dale nu mai era. Chelneriţa spuse: 

— Nu-i niciun minut de când a plecat. 

Elvin alergă afară sperând să-l mai prindă înainte să 
demareze. Să-l facă să priceapă o dată dacă era nevoie. Se opri 


149 


brusc în parcare, aruncă o privire de jur împrejur. Furgoneta lui 
Dale era tot acolo, cu fața spre peretele de zgură. 

Dar spaţiul unde parcase el Cadillac-ul era gol. 

e 

Se vede că-l zăriseră venind cu taxiul. Hector deschise ușa și 
îl văzu pe doctorul Tommy care îl aștepta în hol. Elvin spuse: 

— Ştii ce s-a-ntâmplat? 

— O să știu dac-o să-mi spui, zise doctorul Tommy. 

— Cineva ţi-a șutit mașina, îl informă Elvin. 


e Capitolul 19 


Se opriră cam la treizeci de metri de intrarea casei doctorului 
Tommy, de cealaltă parte a bulevardului. În Dodge-ul fără 
însemne era întuneric, fiind aproape ora zece. Printr-un paravan 
de copaci și liane se vedeau luminile din casă. Gary zise: 

— Presupun că știi ce înseamnă filajul. 

In timp ce Kathy se gândea că poate venise momentul să și-l 
apropie. Dar fără să-l bruscheze. Să-și aleagă cuvintele potrivite, 
tonul potrivit. 

— Asta fac tot timpul, zise Kathy, atunci când încerc să nu 
pierd urma clienţilor mei, care mereu dispar. Aceleași minciuni: 
Bine și unde ai fost? Să vedeți, la farmacie, a trebuit să cumpăr 
un medicament. De ce nu te-ai prezentat astăzi? Păi, mi-a fost 
rău. Mereu aceeași poveste. 

— Ești plictisită. 

Kathy ar fi vrut ca el s-o atingă și să se sărute. Murea de 
dorinţa de a-l săruta. Zise: 

— Nu, acum e altceva. 

Veniseră aici cu ideea de a vedea dacă nu cumva Elvin se 
învârte prin preajmă. Nu era acasă la Delray Beach și nu folosea 
mașina lui Dale. O părăsise ieri la Boynton. În dimineaţa aceea 
Serviciile Speciale ridicaseră filajul și transmiseseră problema 
Poliţiei din Boynton. Să stea cu ochii pe mașină. Elvin ar fi putut 
fi aici, la doctorul Tommy. Dar dacă era, spunea Gary, lucrurile 
nu se legau deloc. 

Verificase dosarul cazului doctorul Vasco. Martor principal 
într-un caz de omucidere. Aproape implicat. Îl jucase pe degete 
pe omul lui de casă, Sonny, care fusese condamnat și ispășea 
douăzeci și cinci de ani dintr-o condamnare pe viaţă la 
Penitenciarul statal din Florida. 

— Unde a fost și Elvin, zise Kathy. 

Gary spuse că și el se gândise la asta, căci se întrebase cum 
ajunsese Elvin la doctorul Tommy. Așa că dăduse un telefon la 
penitenciar și, ce să vezi? Elvin și Sonny fuseseră amanți. Elvin 
era în stare să bage șișul în oricine ar fi aruncat o privire lascivă 
spre Sonny. 


151 


— Lascivă? Spune așa un poliţist de la Corecţională? 

— Cred că expresia exactă a fost: La cine se uită la curul lui 
Sonny. 

— Așa mai merge. Sună a Corecţională. 

— Sonny îi povestește lui Elvin despre doctorul Tommy care l- 
a jucat pe degete, căci, după câte știm noi, s-ar fi putut să fie și 
el implicat cumva. 

— Complice? 

— Sonny pretinde că a omorât fata încercând să-l apere pe 
doctor. S-au luat la bătaie, căci doctorul o acuza că vrea să-l 
șantajeze cu niște filme făcute în casă și atunci Sonny a lovit-o 
cu un vătrai de fier în cap. Doctorul spune: nu, Sonny este ce-l 
care a vrut să-l șantajeze, dar nu cu filmele făcute în casă, ci cu 
altceva, cu niște rețete pentru droguri, faptă pentru care el deja 
își primise pedeapsa. A spus în fața instanţei că fata îi zisese ce 
intenţiona Sonny să facă și de aceea acesta a ucis-o. 

— Ce era în filmele acelea? 

— Scene porno, doctorul cu fel de fel de fete. Avocatul lui 
Sonny a insistat ca filmele să fie admise ca probe în proces, dar 
judecătorul s-a opus. Pe Sonny îl prinseseră imediat, în timp ce 
conducea mașina fetei, cu cadavrul ei și arma alături. Nostim 
este însă că filmele n-au fost restituite, și se află încă la noi, la 
Secţia Probe materiale, fiindcă doctorul a susţinut că nu erau ale 
lui. Sonny le-o fi făcut, zicea el, fără ca eu să știu. 

— Te-ai uitat la ele? 

— Trebuie să fie cel puţin o duzină. 

— Cum arată? 

— Ca de obicei, cele mai multe cu excentricităţi sexuale. N- 
am văzut decât vreo două. 

— Ce este excentric pentru unii, nu este neapărat și pentru 
alții, zise ea. 

— Astea erau. 

— Trebuie să te cred pe cuvânt. 

— Ei bine, în unele din ele doctorul era în pat cu mai multe 
fete. 

— Am înţeles că n-ai văzut decât vreo două filme. 

— Poate că m-am uitat la vreo trei sau patru, să-mi fac o idee. 

— Aha! Și ai prins idei noi? 

— Am vrut să spun: să-mi fac o idee despre ce era vorba. 

— Te-au excitat? 


152 


— Nu ești serioasă. 

— Da sau nu? 

— Asta e alt gen de test? 

— Haide, că nu spun la nimeni. 

— Ei bine, pentru niște filme făcute în casă, nu erau rele, zise 
el. 

Oare zâmbea puţin? Kathy nu era sigură. 

— Chiar și cele excentrice? 

— Mă refer la calitatea filmărilor. 

— Eşti un timid? întrebă ea. 

— Niciodată nu m-am gândit c-aș fi. 

— Dar ești cumpănit, chibzuit. 

— Nu sunt foarte sigur că înţeleg ce vrei să spui. 

— Nu-ţi place să riști. Eşti precaut. 

— Presupun că da. Până la un punct. 

— Serios? Și îţi dai și drumul câteodată? 

— Dacă știu ce urmează să se întâmple. 

— Ești în siguranță, îi zise Kathy, apropiindu-se mai mult de 
el, ca să-i poată cuprinde faţa în mâini. 

Îl sărută pe gură, zăbovi o clipă, apoi spuse: 

— Relaxează-te, da? 

Îl mai sărută o dată, de astă dată mai lung, apoi zise: 

— Pentru astăzi m-am săturat de filaj. Tu ce zici? 

e 

Elvin o aduse pe târfa de la bar prin ușa din faţă, pe care o 
deschise cu o cheie de pe inelul cu cheile de la Lincoln, mașina 
cu care mergea acum, de când Dale furase Cadillac-ul, noaptea 
de dinainte. 

Elvin trebuise să se certe cu doctorul, căci acesta voia să 
reclame furtul la poliţie. 

— Vrei să vină sticleţii aci-n timp ce ne rezolvăm treaba? 
Nepot-miu n-o să-ţi belească mașina. Până or să-l prindă, treaba 
o să fie rezolvată. 

Apoi trebui să se lupte cu doctorul ca să-l lase să folosească 
Lincoln-ul, o mașină mare, cenușie. 

— Vrei să merg cu taxiul atunci cân’ o să-ncerc să-l curăţ pe 
jude? 

Doctorul Tommy părea nervos și nemulţumit de felul în care 
se desfășurau lucrurile, dar nu mai era așa de înțepat și, fiind pe 

jumătate beat, era mai ușor de manevrat. Poate că nu-i plăcea, 
dar ce era să facă? 

Din niște difuzoare ascunse se răspândea o muzică de boogie 
și mambo, iar târfa era acum sus, pe terasă, mișcând din fund în 
ritmul muzicii și rotindu-și ochii în toate părţile de parcă ar fi 
murit și s-ar fi înălțat deja în raiul târfelor. 

— Mișcă-ţi curu’ cu mambo ăsta jos, în hol, strigă Elvin. 

Și o urmări cu privirea cum își mișca fesele acoperite de o 
fustă minusculă. Purta pantofi fără ștaif și tocuri înalte care 
ţăcăneau pe marmură. Pe sub fustă avea niște bikini, așa, ca să- 
i ofere doctorul Tommy un adevărat spectacol. 

lată-l și pe el în bârlogul lui, cu lămpile strălucind în tapetul 
auriu de pe pereţi care părea stucatură: doctorul zăcea tolănit 
pe o sofa plină de perne, aproape scufundat în ele, cu băutura 
pe o măsuţă de metal auriu de lângă el; doctorul prizonier în 
mijlocul acestei străluciri, cu ochii închiși... Elvin îi spuse fetei, 
ţinând mâna pe șoldul ei, așa cum făcuse și acasă la Dale: 

— Vezi covorul ăsta? E piele de zebră. Pune mâna pe tapetul 
de pe perete. 

Elvin observă că doctorul Tommy deschisese ochii, dar nu 
părea c-ar vrea să se miște, cufundat în perne, cu picioarele 
goale atârnând și cu ochii sticloși. 

— E duminică seara, spuse Elvin, cum se face că nu vă uitaţi 
la televizor? 

Doctorul clipi, apoi se frecă la ochi. Acum se uita la fată. 

— Doc, asta-i Earlene. O să facă pentru tine număru' ei de la 
bar și dup-aia o duc sus. Dacă vrei, poţi să-i tragi și tu un număr. 
Ei, Earlene! 

Fata, care pipăia pereţii cu mâna, se apropie mișcând din 
șolduri și cu ochii strălucitori. Elvin rânji la ea: 

— lubito, ia arată-i tu doctorului numărul tău cu bikini. 

e 

Era plăcut să vezi din nou un bărbat dezbrăcat, de astă dată 
un tip simpatic, nu unul de felul lui Keith, care, atunci când se 
dezbrăca, se privea în oglinda de la șifonier. Oglinda era tot 
acolo. În timp ce se dezbrăca, Gary se uita la ea, cum se 
dezbrăca. Ea își scoase rochia, iar Gary rămase nemișcat, 
privind-o. Chiar și când erau în pat, Keith, manechinul de 
revistă, se privea cu multă seriozitate în oglindă. Gary se 
apropie de pat în chiloti, și-i trase în jos și spuse: 

— Nu sunt pe partea cea bună. 

— Dar nu există nicio parte rea, spuse Kathy, căutându-și un 
loc comod în mijlocul patului dublu. 

Dar pentru Gary conta în care parte stătea. El se rostogoli și 
trecu pe deasupra ei, în partea stângă. 

— Acuma e mai bine? întrebă Kathy. 

Îi distingea chipul în lumina slabă, căci patul era lângă 
fereastră. Părea fericit. 

— M-am obișnuit să stau în stânga, așa cum stau când conduc 
mașina, spuse el. 

lar ea nu-l întrebă ce-a vrut să spună și nici el nu mai zise 
nimic pentru că acum era bine, din ce în ce mai bine, să se 
iubească cu un bărbat cum nu se mai iubise de atâta timp, să 
ajungă în culmea fericirii, dincolo de orice opreliști și să-l lase să 
asculte sunetele acelea intime pe care le scotea ea când, în 
sfârșit..., și apoi liniște. 

Fusese minunat. 

Nu ca atunci când te lași cu totul luată de val, pierdută cu 
totul, când ai senzaţia că ai trecut în altă lume. Nu, un moment 
de dragoste potolită. 

Fusese... minunat. 

— Când se-ntâmplă asta în mașină, bărbatul este pe partea 
stângă, pentru că, de regulă, el este cel care conduce, spuse el. 

— Îţi place în mașină? 

— Când eram mai tânăr. 

— Sau în filaj, zise Kathy, sculându-se din pat, își trase 
chiloțeii albi pe ea. 

— Asta-i tot pentru seara asta? întrebă el. 

Asta îi dădu motive să spere. 

— Nu te mișca. Mă întorc imediat. 

Kathy se duse la bucătărie, aprinse lumina și scoase două 
cutii de bere din frigider. De îndată ce Gary pomenise despre 
mașină, chestia aia cu partea stângă, se și văzu din nou în 
Dodge, privind spre strada cufundată în întuneric și spre casa 
doctorului, care îi amintea de o clădire colonială britanică din 
Bahamas. Dacă Elvin era acolo, nu exista decât un singur motiv. 
Dacă doctorul a aruncat toată vina asupra lui Sonny la proces, 
iar Sonny era iubitul lui Elvin, pentru acesta lucrul cel mai de 
preţ în viaţă era să se răzbune... Totuși, ceva nu se potrivea. 


Întorcându-se în dormitor cu cele două cutii de bere, o puse 
pe a lui Gary pe noptieră și aprinse lumina. Gary părea fericit că 
poate să-i privească de aproape buricul. 

— Crezi că Elvin vrea să-l lichideze pe doctor? 

— Așa am crezut la început, zise Gary, ridicând în sfârșit 
privirea și întinzându-se după cutia de bere. 

— Dar atunci, ce așteaptă? E liber de zece zile. Mi-a spus că 
singurul motiv pentru care a împușcat din greșeală pe altcineva 
fusese că așteptase prea mult. Acum ce așteaptă? 

Gary sorbi din bere. 

— Poate că tocmai ăsta e păcatul lui. Amână prea mult 
lucrurile. 

— Dar crezi că ne-ar fi spus că-l cunoaște pe doctor dacă ar fi 
avut intenţia să-l omoare? 

— Ziceai ce e cam prostănac. 

— Elvin pune ceva la cale. Impreună cu doctorul. 

— Ce anume? 

Cutia de bere era rece, dar era bine că putea să ţină ceva în 
mână, stând așa, în capul oaselor pe pat, numai în chiloţi, cu 
sânii goi, asta nu fusese în plan. 

— Când stai de vorbă cu Elvin ai impresia că moare de dorința 
de a-ți spune ceva, dar nu poate. | se vede pe mutră. Oare cum 
a pătruns la doctor? A mers din poartă în poartă căutând de 
lucru? Nu prea îi stă în caracter lui Elvin. Cred că a venit cu vreo 
istorioară, despre Sonny, altfel n-ar fi putut ajunge la el. Evident, 
și doctorul își avea povestea lui. El nu a fost condamnat pentru 
fata aia, în schimb Sonny da. Poate a încercat să-l convingă pe 
Elvin... 

Kathy se opri brusc: 

— Cine a fost președintele completului de judecată în 
procesul lui Sonny? întrebă ea. 

Gary zâmbi abia perceptibil și zise: 

— Ghici! 

— Ţi-a trecut și ţie prin cap chestia asta, nu-i așa? 

— S-ar putea! Continuă! 

— Am senzaţia că trebuie să fi fost Gibbs. Dar la procesul 
doctorului Tommy? 

— Gibbs. Ai avut și aici aceeași senzaţie? 

— Speram să am. Și Gibbs l-a înfundat și pe Elvin. Ce părere 
ai? 

— Despre ce? Elvin a fost întotdeauna pe lista suspecților. 

— Vreau să spun că Elvin și doctorul Tommy sunt amândoi 
implicați în chestia asta. 

— Dar parcă spuneai că nimeni nu are intenţia să-l ucidă pe 
judecător. 

— Mi-am schimbat părerea. 

— Spuneai că focurile au fost trase în casa lui, nu în el. 

— Și acuma tot așa cred, dar pe tipii ăștia doi îi văd 
împreună... Nu-ţi place ideea că doctorul e implicat? 

— Nu știu. Incă n-am stat de vorbă cu el. 

— Ar putea avea aceleași motive de răzbunare ca și Elvin. 
Gibbs i-a retras dreptul de practică, i-a impus arest la domiciliu. 
Nu se poate mișca din cauza acestui judecător și a fost 
întotdeauna un caz problemă, mereu are ceva de obiectat. A 
fost deja implicat într-un caz de omucidere... 

— In calitate de suspect, niciodată trimis în judecată. 

— Este un delincvent, Gary. A făcut-o o dată, poate s-o mai 
facă oricând. 

— Vorbești ca un poliţist cu douăzeci de ani vechime. 

Kathy tăcu o clipă, apoi spuse: 

— Nu-i așa? 

— Învață procedurile și o să fii un anchetator de mâna-ntăi. 

— Dar trebuie să-mi pun uniforma. 

— Îmi place asta în care ești acum, zise Gary. 

Kathy își agăţă chiloțeii cu degetul mare, îi trase în jos și zise: 

— Da, da' unde îmi ţin pistolul? 

e 

Pereții aurii străluceau și zebra se mișca, gata să se ridice de 
pe podea. Chestia cu zebra avea următoarea explicație: Earlene 
dansa salsa pe pielea de zebră, neavând pe ea decât bikinii. 
Doctorul Tommy spusese: îmi pare rău, nu vreau rock-and-roll. 
Numai pentru acest dans îi plătise douăzeci și cinci de dolari și 
abia așteptase să înceapă ca să fumeze marijuana. Pentru prima 
dată în seara aceea. Elvin bea whisky scoţian și se plângea că 
nu au bourbon, în timp ce doctorul Tommy și Earlene fumau. 
Pentru că nu putuse găsi o pipă, Earlene meșterise o încropitură 
făcând o gaură într-o cutie de bere: o fată uimitoare, plină de 
resurse, cam slăbuță, cu brațele ca niște bețe și pieptul mic, nu 
zâmbea niciodată, îl ura pe Elvin, se omora încetul cu încetul... 
O întrebă: 

— Ei, cum te simţi după priza asta? 

Ea îi răspunse: 

— Ca și când te-ai naște. Ca și când ai pătrunde în lumina 
zilei. 

Nu era rău. El îi mărturisi că lui îi plăcea să combine cea mai 
bună cocaină cu cea mai bună ţigară și în vreme ce-i simți 
efectul totul devine mai limpede, mai strălucitor, și-ţi vine nu 
atât să te înalţi la ceruri, cât să plutești ușor pe deasupra 
pământului. Fata nu-l mai asculta. Elvin interveni și el și-i spuse 
să-și scoată bikinii. Nici pe el nu-l mai auzea. Atunci Elvin 
insistă: 

— Arată-i doctorului tunsoarea. 

Ce? Avea păr lung, mătăsos. Doctorul Tommy mormăi: Staţi 
puţin, trebuia să se ducă la baie. 

De fiecare dată când ieșea din cameră trecea prin bucătărie 
unde Hector se fandosea nervos, temându-se să iasă afară, și 
avea întotdeauna câte ceva de spus. 

— Dacă nepotu-său o să fie arestat? 

— Sunt sigur că o să fie. 

— In Cadillac-ul pe care nu l-ai reclamat. 

Hmmm. 

— Am spus cumva că i l-am împrumutat eu? Ascultă, mai bine 
du-te și fă rost de încă o șarjă. 

Drogurile sunt păcătoase pentru că, atunci când te trezești, 
aterizezi cam brusc și te cam izbești de pământ. Hector zise: 

— Omul ăsta pune stăpânire pe casa ta. 

Și mai lăsa și un gust neplăcut drogurile astea. 

— Mă auzi? Pune mâna pe casa ta. 

— Hector? 

Privea în gol, țuguindu-și supărat buzele. 

— Cee? 

Când făcea așa, trebuia să-l împaci. 

— Omul ăsta poartă un costum chinezesc de lustrin lucios 
care pute a naftalină. 

Doctorul Tommy se întoarse în camera lui și-l auzi pe Elvin 
spunând că o să se tundă și el a doua zi. Numai că el o să-și taie 
părul de pe cap! Și începu să râdă ca și cum asta ar fi fost foarte 
nostim - aluzia lui. Râdea și începu să tușească în timp ce 
doctorul dansa cu fata. 


e Capitolul 20 


Luni după-amiază în biroul lui, Gibbs spunea: 

— Mi-am văzut din nou poza în ziarul de duminică și în plus și 
povestea vieţii mele... Ai citit? 

Așezată pe canapeaua cea joasă, Kathy încuviinţă din cap 
spre judecătorul Gibbs, atât cât se vedea acum din el, fără robă, 
adică doar umerii și capul acestuia. 

— Așa că în dimineaţa asta sala de judecată era arhiplină, 
toată lumea venise să-l vadă pe judecătorul ăla pe care un ţicnit 
vrea să-l asasineze. Am ţinut ședințele de astăzi într-o sală fară 
bănci pentru public și să vezi ce s-a întâmplat. 

— Am fost și eu acolo, zise Kathy. 

Dar el nu se opri, ci continuă relatarea: 

— Unul din inculpaţi începe să înjure, să folosească un limbaj 
trivial și obscen. Îmi zice să-l pup în fund. Mă face ticălos rasist 
de faţă cu toată lumea aceea. Mi s-a mai spus că sunt rasist și 
înainte și nu înțeleg de ce, pentru că nu am nimic împotriva 
oamenilor de culoare. Odată am apărut chiar în Revista de 
Conduită Judiciară, pentru o remarcă de-a mea pe care au 
considerat-o rasistă. judecam un om care își împușcase mortal 
nevasta când aflase că are o relaţie cu un om de culoare. 
Prezentând acuzaţia în faţa juriului, le-am spus că trebuie să 
decidă dacă e vorba de un act deliberat de omucidere, dar, în 
același timp, să ia în considerare și faptul că e vorba de o 
infidelitate constatată și încă în circumstanțe cam colorate. 

— Chiar le-aţi spus așa? 

— Glumeam, nu vorbeam serios. Acum, în legătură cu cele 
întâmplate în dimineaţa asta, au vrut să mă repartizeze într-o 
sală de judecată mai mică. Adică, Serviciile Speciale au cerut 
așa, ca să poată avea un control mai strict. Și acuzatul începe să 
vocifereze, să spună fel de fel de măscări. Avea deja 
condamnări pentru viol, răpire de persoană și tâlhărie. Știa că 
am să-i dau cincizeci de ani încă trei în plus pentru mai multă 
siguranţă, așa că, ce mai avea de pierdut! Incepe să răcnească - 
așa ticălos cum este, avea totuși prieteni în sală, și încep și ăia 
să urle: Nu te lăsa, are dreptate. l-ai auzit: Luptă împotriva 

abuzurilor puterii. Tot felul de aiureli dintr-astea. Ce era să fac, 
să evacuez sala? 

— Aţi fi putut să cereţi o pauză. ă 

— La naiba. l-am atras atenţia acuzatului: Incă o singură ieșire 
de felul acesta și îi ordon portărelului să-ți pună căluș la gură și 
să te lege de scaun cu lanțuri. Ei, a înțeles că eram hotărât s-o 
fac. La fel ca și toți ceilalți prezenţi în sală. Când spun o vorbă, e 
vorbă. Dar parcă văd ziarele de mâine: Maximum Bob lovește 
din nou, taie pofta de scandal. Își bat joc de mine. Maximum 
Bob, așa mi-au spus în Newsweek, atunci când am apărut pe 
copertă. 

Kathy îl vedea cum scutură din cap, obosit, poate că oboseala 
începea să-și spună cuvântul, dar în momentul următor era din 
nou plin de viaţă. 

— Poate îți amintești, din întâmplare, când anul trecut un 
judecător de la curtea federală l-a înfundat pe Jim Bakker, 
predicatorul de la televiziune. 

— Jim și Tammy Faye? 

— Asta e. Un judecător din Carolina de Nord, Robert și mai nu 
știu cum, i-a dat lui Jim Bakker patruzeci și cinci de ani plus o 
amendă de jumătate de milion de dolari. Așa că au început să-i 
spună și lui Maximum Bob. Asta-i presa, îmi ia porecla și o 
lipește în altă parte. La naiba, eu i-aș fi dat predicatorului mai 
mult de patruzeci și cinci de ani și nu în pușcăria aia ca un club 
de țară cu minimum de securitate. L-au dus acolo într-un 
Chevrolet Impala. O să facă vreo zece ani servind ca un chelner 
stilat la masă și apoi se întoarce iar la afacerile lui. Când un om 
e condamnat, trebuie să o simtă, altfel la ce bun să-l mai 
condamni? 

— Viaţa grea face pe om bărbat, zise Kathy. Asta vreți să 
spuneți? 

Judecătorul mormăi spre ea: 

— Văd c-ai înţeles. 

— Dale Crowe va avea de făcut zece ani acum. 

— El a vrut-o, zise Gibbs, a semnat protocolul de luare la 
cunoștință a regulamentului. Dacă nu te prezinţi la data 
stabilită... Draga mea, nu eu îi trimit la pușcărie pe acuzați, ei 
singuri se duc. 

— Cred că Dale a fost rău sfătuit. 

— Păi de ce nu l-ai învăţat de bine? 

— Nu l-am găsit. 

— Ştii bine că cei de la urmăriri îl vor găsi imediat. Or să-l 
aresteze cu un mandat de evadat, nu-i nicio problemă. Și atunci 
avocatul lui o să înceapă să se miorlăie: Dacă ei l-au putut găsi 
cum se face că doamna ofițer supraveghetor nu l-a găsit? Dar 
oare a încercat? Și o să fie vina dumitale că băiatul trebuie să 
facă zece ani. Cum te descurci? 

— Nu eu l-am condamnat, zise Kathy. 

Telefonul de pe biroul lui sună o dată, dar Gibbs îl ignoră. 
Kathy observă cum chipul acela solemn ce amintea de Harry 
Dean Stanton începe să se schimbe, să zâmbească. li vedea 
braţele goale, osoase și palide, cum se ridicau și se încrucișau la 
ceafă, în timp ce el se lăsa pe spătarul scaunului. Acum era 
aproape sigură ce-și vopsește părul care stătea lipit de cap și 
lucea în lumină. 

— Îmi plac tinerele care lucrează ca ofiţeri supraveghetori, 
zise el. Sunt întotdeauna pline de surprize. Și dumneata pari 
dulce și inocentă dar, sub această aparenţă, ești o dură, nu-i 
așa? Nu, nu dumneata l-ai condamnat, dar dumneata l-ai adus 
în faţa completului meu de judecată. Eu n-am ieșit în stradă să-l 
târăsc încoace. 

Privirea judecătorului se mută. Urmărind-o, Kathy văzu în ușă 
pe unul din băieții de la Serviciile Speciale. Era un băiat tânăr, 
pe nume Wesley, cu un moţ de păr blond care-i cădea pe frunte. 
Ceva mai devreme, pe când ședea în biroul asistentului lui Gibbs 
și aștepta să intre la el, Wesley îi spusese: 

— Tu trebuie să fii prietena aceea a lui Gibbs despre care am 
auzit. 

Era descheiat la haină și își ţinea mâinile pe coapse, în așa fel 
încât ea să-i poată vedea pistolul Magnum 357. Îi spusese că, de 
regulă, lucrează ca agent secret, dar se procopsise acum cu 
slujba asta și trebuia s-o facă pe dădaca. Acum Wesley vorbea 
pe alt ton. 

— Domnule judecător, îmi permiteți să vă deranjez? 

— Dacă consideri că trebuie, spuse Gibbs. 

— La telefon e un individ care vrea să vorbească cu 
dumneavoastră. 

— Și-a spus numele? 

— Nu, domnule, dar acesta nu este ca ceilalţi. 

Gibbs se aplecă în faţă și se rezemă cu braţele goale de birou, 
privind la Kathy: 

— Am primit o duzină, poate și mai multe telefoane. Îmi zic: 
Sper să te nimerească ticălosule. Pentru ceea ce le-oi fi făcut 
băieţilor sau soţilor lor... Unul mi-a zis: Dacă ăsta nu te rade, să 
știi că mie nu-mi scapi. Vorbe goale. Toţi ţicniţii s-au adunat la 
mine. Sâmbătă au găsit un șarpe în cutia mea poștală. 

Băiatul de la Serviciile Speciale, Wesley, îndrăzni din nou: 

— Domnule judecător... 

Gibbs nu-l luă în seamă. 

— Fiecare apel este înregistrat în biroul asistentului meu 
judiciar. Bineînțeles că tipii nu-și spun numele, dar Societatea de 
telefoane Southern Bell supraveghează linia, ne spune imediat 
de la ce număr s-a sunat și aflăm unde este instalat telefonul cu 
pricina. Acuma băieții din Serviciile Speciale îi adună aici pe toți 
inteligenţii ăștia cu telefoanele de ameninţare - Gibbs își 
întoarse privirea spre ușă. Asta ce mai vrea? Tot să mă 
amenințe? 

— Spune că este în legătură cu Dale Crowe. 

— S-a emis mandat de arestare împotriva lui. Spune-i să sune 
la Biroul Șerifului. 

— Zice că e vorba de ceva ce v-ar putea interesa pe 
dumneavoastră. g 

Kathy se uita de la unul la altul. Gibbs ridică receptorul. li făcu 
cu ochiul lui Kathy, apăsă pe butonul difuzor care permitea ca 
discuția să fie auzită și de ceilalți de față, și spuse: 

— Aici Bob Gibbs. Cu ce vă pot fi de folos? 

Se auzi o voce care spunea: 

— Sunteţi judecătorul? întrebă o voce cu accentul obișnuit în 
Glades. 

— Parcă am spus că eu sunt, Gibbs. 

— Vreau să fiu sigur. 

— Spune ce dorești sau închid. 

Urmă o pauză, după care vocea se auzi din nou. 

— Dacă îl vreţi pe Dale Crowe Junior, pot să vă spun unde îl 
găsiţi. 

— Foarte bine, unde? 

— Știu cu cine este și cu ce fel de mașină merge. 

— Spune-mi și mie și atunci vom știi amândoi, spuse Gibbs. 

Urmă încă o pauză. 


162 


— Vă amintiţi de aligatorul din curtea dumneavoastră... 

De astă dată, judecătorul fu cel care rămase mut. 

Kathy văzu cum se încruntă privind în sus, spre peretele de 
deasupra ei, poate că se gândea unde vrea să ajungă vocea 
ceea, sau ce să-i răspundă. Dar fu surprinsă să-l audă vorbind 
pe un ton diferit, mai grav, serios. 

— Ce-i cu el? 

Vocea spuse: 

— Nu înțelegeţi ce vreau să spun? Nu știți cine sunt? Ochii 
judecătorului se ridicară din nou spre perete, de astă dată cu o 
expresie de îngrijorare care nu-i era firească. Zise: 

— Mi-e teamă că nu. 

Minţea - Kathy era sigură. Pentru că dacă n-ar fi știut s-ar fi 
răstit la vocea aceea să nu-l mai facă să-și piardă timpul. Vocea 
spuse: 

— Haideţi, domnule judecător - apoi făcu o pauză. Așteptaţi 
un moment, da? 

Kathy urmărea mâna lui Gibbs care se târa încet spre aparatul 
telefonic și spuse: 

— Se înregistrează? întrebă ea, și mâna se opri. 

Gibbs o privi fix o clipă, apoi dădu din cap a încuviințare. 
Acum degetele lui, aproape de aparatul telefonic, începură să 
bată darabana în masă, fară să scoată niciun sunet. Kathy avea 
impresia că ar fi dorit să apese din nou butonul difuzor să nu 
mai audă și ceilalți discuţia, dar era prea târziu. 

Vocea reveni spunând: 

— Domnule judecător, n-am să spun nimănui nimic despre 
chestia cu aligatorul, dacă putem cădea la o înțelegere. Altfel, 
am să... 

— Nu mai spune! zise Gibbs. Ei bine, întrucât nu știu despre 
ce vorbești și cred că nici tu nu știi, am să închid telefonul. 

Wesley, care urmărea convorbirea, clătină din cap să-l 
oprească, dar judecătorul nu se uita la el, așa că interveni: 

— Domnule judecător, nu! 

Dar era prea târziu. Gibbs închisese. 

— Cu cine-și închipuie el că vorbește? Eu nu fac niciun târg cu 
nimeni. Asta-i o treabă între procuror și avocatul individului; n- 
au decât să ajungă ei la o înţelegere. A greșit mușteriul. 

— Domnule judecător, spuse Wesley, nu aveți nicio idee cine 
ar fi putut fi? 

— Vreun tâmpit. Poate fi oricine. 

— Individul credea că-l cunoașteți. 

— Pentru că l-am judecat cândva își închipuie că trebuie să-l 
țin minte. 

— Păi, dacă mai este acolo de unde a telefonat, al nostru e. 

Gibbs dădu afirmativ din cap cu o expresie gânditoare în 
privire, și privi din nou spre ea. Îi surprinse neliniștea ce i se 
citea în ochi, înainte de a-și muta privirea în altă parte. Wesley 
se întoarse și dădu să plece când Gibbs spuse: 

— Stai o clipă... Mă întreb dacă n-o fi cumva tipul acela din 
Belle Glade pe care l-am condamnat mai deunăzi. Dacă-mi 
amintesc cum îl cheamă... 

Juca teatru și asta o făcu pe Kathy să se gândească din nou la 
Harry Dean Stanton. Judecătorul minţise și acum încerca să-și 
scape fundul înainte de a fi prins. Se uita la el cum bate cu 
pumnul în masă și îl privește pe Wesley care era tot în ușă. 

— Dicky Campau. Pun pariu pe orice că el era. L-am 
condamnat pe Dicky Campau pentru că a împușcat un aligator 
folosind o armă pe care o are în camionul lui. Ascultă, sună la 
Glades și spune-le să aibă grijă. Să se apropie cu precauţie. 

Kathy îl privea pe judecător care se lăsa din nou pe spate în 
fotoliul lui, după ce-și recăpătase siguranţa de sine și se simţea 
chiar mândru de el însuși. 

— Aș vrea să vii acasă cu mine, îi spuse el. Unul dintre polițiști 
o să te aducă după aceea înapoi cu mașina. 

e 

Dicky și Inez erau în bucătărie, Dicky tocmai bea apă de la 
chiuvetă. De fapt, ar fi vrut să tragă o dușcă de Seagram, dar 
știa că dacă începe să bea, nevastă-sa sărea cu gura pe el și-i 
strica toată plăcerea. Inez curăța fasole la masa din bucătărie 
de unde se zgâise tot timpul la el în timp ce vorbise la telefon. 
Asta îl făcuse să se încurce îngrozitor. Incerca să vorbească la 
telefon și s-o asculte și pe ea în același timp. Când îi spusese că 
judecătorul închisese, Inez zisese: 

— Nici nu mă miră. Vorbeai de parcă i-ai fi cerut o favoare. Ti- 
am zis să-i spui ticălosului că ăsta-i târgul, îţi place sau nu-ți 
place, totuna-i. El a vrut aligatorul. Noi n-am primit nici măcar 
pielea. 

Inez stătuse tot timpul cu gura pe el, de când apăruse în ziare 
treaba aia cu aligatorul, de parcă ar fi fost vina lui. Doar ea-i 
spusese că aligatorul e mort. 

— Mi-ai spus să nu vorbesc prea mult. 

— Ţi-am zis să nu-i spui cine ești. Lasă-l să ghicească. 

— Îs sigur că ştie. 

— Atunci cum de-a închis? Dacă ai fi zis ce ţi-am spus eu, în 
loc să te scremi să brodești tu ceva... 

Dicky, care se uita pe fereastra de la bucătărie cu un pahar în 
mână, zise: 

— Inez! 

— Ce e? 

— Nişte sticleți în curte cu pistoale în mână. 

— Păi tu ești ăla care știe să vorbească, du-te și întreabă-i ce 
vor. 

(J 

Când se trezi în dimineața aceea, Elvin merse în hol și bătu în 
toate ușile până când Hector ieși pe una din ele în halat și într-o 
dispoziție foarte proastă. Elvin luă o mână de antinevralgice de 
la el și se întoarse în pat. Imediat cum ajunse și se întinse, simţi 
mirosul târfei din ajun, parfumul ei; sări imediat în picioare și se 
duse să izbească din nou în ușa lui Hector, vrând să știe unde 
este Earlene. Hector îi comunică: 

— Am dus-o cu mașina acasă, nu-ți aduci aminte? 

Elvin mârâi: O, aha. Se întoarse în pat și lăsă antinevralgicele 
să-și facă efectul. 

Când se trezi a doua oară, cu gâtul arzând de sete și capul 
învârtindu-i-se, trecuse de nouă. De astă dată ieși din camera de 
oaspeți în izmene și cu cizmele în picioare, cu gândul la o bere 
rece și dădu peste Hector care stătea în hol, cu ochii holbați și 
cu un deget la buze făcându-i semn să tacă. 

— Ce dracu te-a apucat? 

— E un poliţist aici. 

— Ei și? Doa’ n-am făc't nimic. 

Elvin făcu un pas spre scară, dar Hector îl apucă de braţ. 

— A întrebat dacă ești aici. 

Elvin își eliberă braţul. 

— Și acuma unde este? 

Hector făcu un gest cu capul și Elvin se duse spre ușile cu 
geamuri care dădeau spre terasă. 

Erau acolo, lângă piscină. Doctorul Tommy în pielea goală, 
numai cu glezniera, își ținea mâinile pe coapse și stătea de 
vorbă cu sticletele în costum bleumarin. Elvin știa că el trebuie 
să fie. Cel care-l trăsese de păr, prietenul lui Madam Sensi. 

Elvin se întoarse repede în camera de oaspeți cu capul încă 
vâjâind, dar simțind o dorinţă nemaipomenită să-l lichideze și 
simțind, în același timp, că nimic nu-l putea opri. Işi văzu hainele 
pe un scaun și zări și bikinii Earlenei atârnând pe un scaun. Văzu 
și sticla goală de Scotch pe birou - asta-l adusese în halul ăsta 
de mahmureală, așa cum Beam nu reușise niciodată, de simțea 
că-i crapă capul. Dar nu văzu nicăieri pistolul, Ruger Speed-Six. 
ÎI zări pe Hector în ușă și-l întrebă: 

— Nu mi-ai văzut jucăria? 

— Ce? 

— Blestematu' ăla al meu de 357. 

— Nu-i al tău. 

Privind peste cuverturile răvășite ale patului și simțind în nări 
damful târfei din seara trecută, Elvin se dezmetici repede: 

— Tu l-ai luat. 

— Nu e al tău. 

leși în fugă din cameră. Elvin se luă după el și îl prinse pe 
nătărău chiar lângă scară fiind cât pe-aici să dea cu el de 
pământ, avea o poftă nebună s-o facă. 

— Ai de gând să-mi spui unde e? 

Dar, ce-i asta, ce face imbecilul, plânge? 

Dumnezeule, ce casă de nebuni. Doctorul stă acolo în pielea 
goală și discută cu un sticlete, iar nătărăul ăsta începe să se 
smiorcăie ca o fetiţă și să te roage să nu-l baţi. 

e 

— Unde s-a dus? 

Doctorul Tommy ridică privirea și îl văzu pe Elvin în capul 
scării pe terasă: cu pălăria de cowboy pe cap, în izmene și cu 
picioarele goale vârâte în cizme și cu un pistol în mână. Individul 
era încă beat. 

— A sunat telefonul de pe mașină și a plecat. 

— Te-a întrebat despre mine, nu? 

— Voia să știe dacă lucrezi aici. 

Doctorul Tommy îl văzu pe Hector apărând pe terasă, ceva 
mai în spatele ucigașului în izmene. 


— l-am spus că vii din când în când pe aici și lucrezi în 
grădină. Ce aveai de gând să faci, să-l împuști? 

— N-aș fi avut nimic împotrivă. 

N-ar fi avut nimic împotrivă. Doctorul Tommy se scărpină pe 
burtă privind în sus, spre terasă. Elvin ar fi avut chef să împuște 
un polițist. Ar fi avut chef să-l împuște pe judecător. Hector ar fi 
avut chef să-l împuște pe Elvin, sau să-i dea un brânci la vale pe 
scări... Și mă rog, își zise doctorul Tommy, tu cam ce-ai avea 
chef? Mai mult ca orice. 

Chiar acum? 

Păi, un dans de douăzeci și cinci de dolari pentru început, o 
pipă pe cinste, nu într-o biată cutie de bere. 

e Capitolul 21 


Porniră spre casa judecătorului însoţiţi, coloana motorizată 
Dodge, cum spunea Gibbs, cu un antemergător alb-verde și 
două mașini fară însemne în urma celei în care erau ei, condusă 
de Wesley, băiatul de la Serviciile Speciale. Gibbs era foarte 
vorbăreţ. Îi zise lui Kathy: 

— Trebuie să-ţi spun că mi-e dor de furgoneta mea. Știi ce 
poantă îmi place să fac? Merg la Palm Beach la vreo sindrofie 
oficială și unul din polițiști mă oprește. Eu îl las să se apropie 
țanţoș și pornit să mă dea afară până la fereastra portierei și 
atunci îmi arăt și eu mutra. Sau mă duc la un cocktail la una din 
vilele alea simandicoase, mă apropii cu mașina de poartă și un 
tip de la securitatea lor mă oprește și zice: Aprovizionarea 
numai până la ora cinci. Atunci mă uit la el și-l întreb: Măi 
băiatule, tu ai habar cu cine vorbești? Mă bucur de multă 
atenţie, dar nu de cea care mi-ar plăcea mie acum. Mie îmi 
trebuie o infracţiune foarte gravă, un asasinat de gradul întâi. 
Să-l trimit pe acuzat să stea mult și bine la Old Sparky și să-mi 
refac imaginea. 

Kathy întâlni privirea lui Wesley în oglinda retrovizoare și 
Gibbs spuse: 

— Băiete, tu fii atent la condus. Nu-i treaba ta ce se întâmplă 
aici, în spate. Voi ăștia de la Serviciile Speciale sunteți pricepuţi, 
nimic de zis, dar n-aș putea spune că e chiar o plăcere să trăiesc 
cu voi în preajma mea tot timpul. Doi în casă tot timpul, îi spuse 
el lui Kathy, alţi patru în jurul casei. 

Băieții din mașinile care veneau după ei urmau să-i schimbe 
pe cei care fuseseră toată ziua de serviciu acasă la el. Tocmai 
intrau pe aleea cu pietriș, când Gibbs spuse: 

— Sunt liniștiți ca niște șoricei, dar le simţi prezența. O să 
stăm jos, bem un pahar, discutăm despre ceva plăcut, așa 
pentru variaţie. După aceea am să-ţi arăt grădina. 

— Am mai văzut-o, zise Kathy. 

(J 

Îi spusese acestei Doamne Tâfnă: Ei bine, dar n-ai văzut chiar 

totul. 


Ea nu se arătase așa de încântată ca Stephanie, care acum 
stătea la moșia ei din Orlando, naiba s-o ia; Steph ar fi fost 
entuziasmată de coloana de mașini, de toată această atenţie și 
tevatură. Se vede că nu prea o citise bine pe fătuca asta. Nu 
vorbea așa, numai de dragul de a vorbi, ca celelalte fete. Abia 
dacă scosese un cuvânt cât au trecut prin garaj ca să intre în 
casă, apoi s-a uitat la grămada de gunoi care aștepta să fie luat 
și l-a întrebat dacă adusese cineva pizza acolo. El îi spuse că n- 
are habar, el nu mănâncă pizza. Poate polițiștii. 

Acum erau instalaţi pe terasă cu câte un pahar în mână și 
primul lucru pe care îl spuse ea, privind la paravanul peticit fu: 

— Am fost surprinsă să-l aud pe tipul de la telefon pomenind 
de aligator. 

N-ar fi trebuit să apese pe difuzor să audă toată lumea ce se 
vorbește. 

— Și eu. Cel puţin, aici n-o să primesc niciun fel de telefoane, 
numărul de acasă nu e înregistrat. Odată am să-ţi pun benzile 
cu telefoanele de ameninţare, toţi cei care abia așteaptă să mă 
vadă mort. Îţi imaginezi cam ce fel de om ar putea fi ăsta? 

— Părea să creadă că știți cine este. 

— Da, săptămâna trecută am amendat un braconier cu cinci 
sute de dolari. Am pomenit de el, Dicky Campau. A împușcat un 
aligator la Palm Beach Canal. 

— Dar el vorbea despre cel de la dumneavoastră din curte. 

Bob Gibbs își dădu seama că trebuia să adopte altă tactică. 
Nu-i plăcea să facă pe prostul în faţa acestei fete. 

— Păi... singurul lucru pe care mi-l pot imagina... este că tot 
el o fi adus și aligatorul. L-a pus în curte, la vedere, nebun de 
furie, știind că oricum avea să primească o amendă mare. Ce 
zici? 

Bob văzu că fata vrea să spună ceva și continuă să 
vorbească: 

— Am văzut-o pe nevastă-sa la tribunal când a fost judecata. 
Arăta chiar ca un aligator, cea mai urâtă femeie pe care am 
văzut-o vreodată. 

Spera să schimbe subiectul în felul ăsta. 

Dar nu, Madam Țâfnă o ținea tot pe a ei. 

— Spunea că vrea să facă un fel de târg? 

Dar de ce tot punea ea întrebări? O fată, auzi, să-l descoase 
pe el. Cu polițiștii e altceva, le spui care-i părerea ta și înțeleg 

repede despre ce e vorba, știu cum funcționează sistemul. Nu 
era îngrijorat din cauza lui Dicky Campau. Poate că fusese 
câteva clipe, la telefon, dar asta numai până în momentul când 
își dăduse seama că, indiferent ce poveste ar oferi Dicky, în 
balanţă era cuvântul unui infractor împotriva cuvântului său. 
Așa că, n-au decât să-l înhațe și să spună ce poftește. 

Acuma nu-și mai amintea ce-l întrebase Kathy. 

Nu conta, căci ea avea altă întrebare: 

— Credeţi că el e cel care a tras în noi? 

Gibbs era cât pe-aci să spună: Cine? Dicky? Înainte să-și dea 
seama că nu era deloc o întrebare rea. De ce n-ar fi putut fi 
Dicky? Avea o pușcă în furgonetă. Chiar el le pomenise băieţilor 
de la Serviciile Speciale de armă. Dar atunci nu se gândea că 
Dicky ar fi putut fi cel care trăsese. Văzu că Madam Țâfnă 
aștepta să audă ce gândește. 

— Draga mea, ce se întâmplă? Îmi citești gândurile? Dicky 
Campau mi-a venit în minte chiar atunci când eram întinși pe 
jos, înainte să se stingă ecourile împușcăturilor. Cum e băutura, 
îți place? 

— E foarte bună. Dar n-aţi spus nimic nici șerifului nici 
celorlalţi polițiști. 

— Voiam mai întâi să reflectez puţin. 

— Aţi mai pomenit cuiva despre asta înainte să primiţi 
telefonul ăsta de la el? 

— Stai să văd. Toată săptămâna trecută am avut un program 
foarte încărcat, pe urmă și cu băieţii ăștia pe cap... la puţină 
gheaţă. 

Kathy zise: 

— De unde putea să știe unde e Dale? 

Gibbs luase paharele și ieși de pe terasă spunând: 

— Mă întorc imediat. 

In bucătărie formă numărul de telefon al prietenului său 
McKenna. 

— Bill, cred că au să-l aresteze pe Dicky Campau pentru unul 
din apelurile anonime. 

— L-au și arestat, spuse colonelul. 

— Trebuie să caute o pușcă. 

— S-a făcut și asta. A fost trimisă la laborator. 

— Dacă mai afli ceva, spune-mi și mie, bine? 

— Imediat cum aflu ceva, te sun. 

Gibbs umplu paharele cu whisky și luă o înghiţitură bună 
dintr-al lui. Incepea să creadă că s-ar putea să fie nevoit s-o 
strângă de gât pe fata asta dacă nu reușea s-o îmbete. Poate că 
nu era chiar momentul cel mai potrivit pentru o aventură 
galantă. Gibbs deschise ușa din spate și intră în garaj. Wesley și 
un alt băiat de la Serviciile Speciale stăteau de vorbă pe alee. 
Gibbs zise: 

— Wes?! 

Băiatul întoarse privirea spre el. 

— Da, domnule. 

— Doamna Baker dorește să meargă acasă. 

e 

Wesley prinse un post de radio înainte să iasă în șosea. O 
întrebă pe Kathy dacă dorea să caute altceva. Ea spuse nu, e 
foarte bine. Dar întinse mâna și-l dădu mai încet. 

Erau pe Southern Boulevard când el zise: 

— Așadar, ești prietenă cu judecătorul, da? 

Kathy dădu din umeri, cu gândurile în altă parte. 

— Dacă vrei să știi părerea mea, e prea bătrân pentru tine. 

— Da, așa e, spuse Kathy. Staţi tot timpul la el acasă? 

— Adică, cei din serviciul de securitate? Da, în fiecare noapte. 

— Și ce mâncaţi? 

— Ce mâncăm? 

— Ce vă luaţi de mâncare? Vă gătiţi aici sau trimiteţi să vi se 
aducă de la vreun restaurant? 

— Gătim la rotisorul lui. 

— Pe băieţii de la Serviciul Tehnic îi cunoști? 

La fiecare întrebare a ei, Wesley îi arunca câte o privire. 

— li cunosc pe toţi. 

— Crezi că și-ar aduce pizza la serviciu? 

— Pizza? 

— Joia trecută, când au venit acasă la judecător. 

— Când a tras individul ăla în el? 

— Da, crezi că și-au adus o pizza cu ei? 

— Glumești? Cu șeriful aici, de față? 

Câteva minute niciunul din ei nu mai spuse nimic. Wesley 
dădu aparatul de radio puţin mai tare. Când ajunseră în dreptul 
Școlii Militare o întrebă dacă n-ar dori o bere. Kathy îi spuse că 
trebuie să-și ia mașina din faţa tribunalului și să se ducă acasă. 

Își continuară drumul în tăcere. Wesley dădu din nou muzica 
mai încet. 

— De regulă, lucrez ca agent secret. 

— Atunci când nu ești dădacă. 

— Da. 

Îi plăcu faptul că-și amintise expresia aceasta și zâmbi. 

— Lucrez, de regulă, la descindere. De când sunt în Serviciile 
Speciale am făcut șaptesprezece descinderi în bârlogurile 
bandiţilor cu droguri. O dată am alergat spre curtea din spate și 
ce să vezi, individul ieșea cu un automat în mână. Trag cocoșul, 
mă reped la el și-i zic: Lasă-l jos sau pe mă-ta ești un om mort! 
Vreau să zic, era la un pas să ne-mpușcăm. 

— Ai împușcat vreodată pe cineva? 

— Încă nu. 

e 

Kathy porni spre casă cu acest ultim răspuns în minte: încă 
nu. Se făcuse deja întuneric, era aproape ora șapte. Circulaţia 
pe autostradă nu era foarte intensă, câteva mașini rătăcite 
mergeau încet pe banda rapidă. Ai împușcat până acum pe 
cineva? Gary spusese nu; fraţii ei, chiar și Tony spuneau că nu și 
Kathy avea impresia că sperau să nu aibă niciodată nevoie s-o 
facă. Dar erau și polițiști care credeau că așa ceva trebuie să se 
întâmple, sau care chiar căutau o astfel de ocazie. Incă nu. 
Poate că data viitoare când va avea pistolul armat și degetul 
încordat pe trăgaci... Opri în parcarea din faţa blocului ei, cobori 
din mașină și o încuie. În întuneric se auzi un zgomot de portieră 
trântită. _ 

Gary se apropie fără să spună un cuvânt și o sărută. Incercă 
apoi să facă un pas înapoi, dar ea îl apucase de cravată și nu-i 
dădu drumul până nu se sărutară din nou, de astă dată 
îndelung. Acum puteau să stea de vorbă. 

— Cred că relaţia mea cu judecătorul s-a încheiat. Pun prea 
multe întrebări. Tu ce-ai făcut astăzi? întrebă Kathy. 

— Am auzit despre Dicky Campau și am aflat că doctorul 
Tommy are un penis maro închis, spuse Gary. Aproape negru. 

— Întotdeauna avem ceva interesant de discutat, nu-i așa? 
Hai să mergem sus să bem o bere. 

— Ce-ar fi să mergi mai întâi cu mine. Vreau să faci cunoștință 
cu cineva. Nu va dura prea mult, trebuie să fie la serviciu la ora 
nouă. 

— A, e o păsărică de noapte? 

— Cu jumătate de normă, spuse el zâmbind. larăși vorbește 
instinctul tău de polițistă. Earlene dansează numai în niște bikini 
la o cârciumă de pe Lake Worth Road și face diverse trucuri cu o 
anumită parte a trupului. 

— Ca să-și cumpere droguri și să se simtă în al noulea cer, 
zise Kathy. Dar în afară de faptul că are un asemenea nume, 
Earlene, ce mai are interesant fata asta? Nu, stai. Peștele ei o 
bate și ea e însărcinată. 

— Îmi pare rău că am pomenit de instinctul tău de polițistă. 
Vrei să-ți spun sau mai încerci să ghicești? 

— l-a rămas datoare patronului și ăsta a bătut-o. 

Kathy era foarte vorbăreaţă pentru că era fericită să-l vadă. 

— Niciuna nici alta. Fata asta, Earlene, i-a spus unui prieten 
de-al ei despre un client cu care a fost, iar prietenul, care a 
vândut droguri într-o vreme, este, din întâmplare, unul din 
informatorii mei. Mi-a spus despre ce este vorba, fetei îi este 
frică de individul ăla și nu știe ce să facă. Eu am spus că mă 
interesează, așa că informatorul meu s-a dus înapoi la ea și-a 
întrebat-o dacă vrea să stea de vorbă cu mine. Fata e cam 
speriată și omul a trebuit s-o convingă că totul e-n ordine. 

— E un ciripitor foarte devotat băiatul ăsta. 

— Cooperează cu noi ca orice cetăţean onest... 

— Sau o încasează! 

— Fiecare din noi trebuie să facem anumite alegeri în viață, 
nu-i așa? zise Gary. Dar de astă dată vrea să-și ajute prietena. 
Este îngrijorat din cauza ei. 

— Așa că te-ai dus să stai de vorbă cu ea. 

— Chiar acum câteva clipe. Ceea ce o neliniștește pe ea este 
că tipul i-a spus că are de gând să ucidă pe cineva. A spus că a 
omorât deja un om. Acuma o s-o facă din nou și, dacă nu-l 
crede, n-are decât să se uite zilele astea în ziare. 

— Elvin, spuse Kathy. 

— Poate. Individul a dus-o într-o casă din Delray. 

— Elvin este. Poate să-l recunoască și să-l identifice? 

Gary zâmbi în întuneric. 

— Aici intri tu în joc. 

e 

Kathy aștepta pe bancheta din spate, în Dodge-ul parcat 

lângă un șir de alte mașini din faţa unui bloc dărăpănat din Lake 

Worth. Gary aduse la mașină persoana: o fată de vreo douăzeci 
și ceva de ani, cu părul lung, brațe palide, ieșind dintr-o bluză 
fără mâneci, cu o sacoșă de umăr pe care acum o ţinea însă 
strâns în mână: Să nu pleci niciodată de acasă fară strictul 
necesar. Gary îi deschise ușa și fata ezită, văzând-o în spate pe 
Kathy. Gary zise: 

— Earlene, ea este Kathy Baker, ofiţerul supraveghetor de 
care ţi-am pomenit. Omul despre care vorbeşti tu s-ar putea să 
fie unul din cazurile ei. 

O ajută să se urce, apoi închise portiera. 

— Ce mai faci, Earlene? o întrebă Kathy. 

Niciun răspuns. Earlene își dădu capul pe spate, își trase părul 
din ochi urmărindu-l pe Gary care înconjura mașina. Gary se 
purta altfel. Imediat ce porniră, zise: „Am plecat”, ca și când ar 
fi mers într-o excursie, la țară. Apoi, pe drum vorbi despre 
vreme, despre trafic, despre restaurantele etnice de-a lungul 
Autostrăzii Federale. Era de-a dreptul nostim - Gary făcea 
conversație pentru o prostituată cu jumătate de normă, care 
fuma mereu, dădea din cap gândindu-se la ale ei și nu scotea un 
cuvânt. Earlene îi spusese lui Gary că își amintea strada din 
Delray unde fusese, dar nu știa adresa exactă. Poate că dacă ar 
vedea casa... Kathy o întrebă în ce noapte o dusese acolo. Ea 
spuse că sâmbătă. Kathy vru să știe dacă bărbatul purta o 
pălărie de cowboy și Earlene spuse da, da, așa e. Gary coti pe 
strada cu case vechi și copaci. Se opri în fața casei lui Dale și 
întrebă: 

— Asta e? 

Earlene nu era sigură. 

— AȘ putea să spun dacă aș vedea-o pe dinăuntru, zise 
Earlene. Dar dacă el e acolo, eu nu intru. Nici vorbă. 

Gary îi aruncă o privire lui Kathy, în spate. 

— Ai ceva împotrivă? 

— Doar vezi că nu e nimeni acasă. 

— Pentru Earlene? 

Pentru Earlene - pentru Gary - ca să-l scutească de alergătura 
pentru un mandat de percheziţie. 

— Și dacă ușa e încuiată ce fac, o sparg? 

— Băieţii mei au verificat ieri. Nu e încuiată. 

Kathy împinse ușa care se deschise, intră și aprinse becul fară 
abajur din tavan, apoi lumina în bucătărie și în dormitor. Gary o 
conduse pe Earlene înăuntru. 

— Asta e casa, spuse ea. Dumnezeule, câte sticle de bere și 
ce mizerie! - traversă încăperea și se duse spre dormitor. Aici 
este locul unde, practic, m-a violat. 

— Violat? Cum adică? întrebă Gary. 

— Era așa de brutal și mirosea așa de urât. l-am zis: Cum poţi 
să locuiești într-o gaură de șobolan ca asta și să mergi cu un 
Cadillac? Și i-a sărit muștaru'. 

Gary aruncă o privire spre Kathy. 

— Are un Cadillac? Asta nu ne-ai spus. 

— Da, unu’ negru. 

Earlene se îndreptă spre bucătărie și Kathy urmări felul în 
care se mișca, cu fusta ei scurtă și pantofii fară ștaifuri, sigură 
pe sine, balansându-și încet coapsele. Își ţinea mâna pe geanta 
pe care acum și-o atârnase pe umăr. Se uita în bucătărie. 

— Isuse - vedeţi chestia asta? Mi-a băgat-o sub nas. 

Era șișul făcut dintr-o lingură, lăsat pe masa din bucătărie. 
Gary trecu pe lângă ea și-l luă. 

— Credeam că nu te-a ameninţat. 

— Asta a fost când i-am spus că locuinţa asta arată ca o gaură 
de șobolan. Vine la mine și zice: Mă faci negru? Am uitat de 
partea asta. Știţi, aici eram când mi-a zis c-a omorât un om și 
are de gând să mai omoare unul. 

Gary o ajută continuând în locul ei: 

— Și dacă nu-l crezi... 

— Da, o să văd în ziare. 

— Dar chiar dacă ar fi fost o relatare despre o omucidere în 
ziar, cum puteai tu să știi că el a comis-o? întrebă Gary. 

— A spus că o să fie un titlu mare pe pagina întâi și cu poză, 
nu așa că a fost omorât nu știu ce negrotei. 

— Și după aceea aţi mers în dormitor? 

— Da și patul putea încă și mai rău decât el. 

— A mai pomenit după aia despre asta? Despre faptul că vrea 
să omoare un om? 

— Niciun cuvânt - Earlene se întoarse din bucătărie. Și nici 
noaptea trecută. 

Se mișca într-un ritm lent care părea să-i fie familiar, și își 
înfigea călcâiele în podea. Gary ieși din bucătărie făcându-i 
semn cu capul lui Kathy. Dintr-o surpriză-n alta. 

— Earlene, ai fost și aseară aici? 

— Am fost în casa unui tip, pe malul mării. 

Gary privi din nou la Kathy. 

— Cum îl cheamă? 

— Nu știu, un tip. 

— Unde era? Palm Beach, Lantana, Ocean Ridge? 

— Nu știu, una din astea. Mi-a spus să mă las jos, pe podeaua 
mașinii când am mers într-acolo. 

— Era tot cu Cadillac-ul? 

— S-ar putea să fi fost altă mașină, spuse Earlene ridicând din 
sprâncene. Celălalt tip m-a dus pe urmă acasă. Asta nu mi-a 
spus să mă culc pe podea, dar oricum, eram așa de ameţită că 
nu mai conta. Mă dau jos din mașină și unsurosu' ăla zice: Să nu 
mai vii niciodată înapoi. Da' eu îi zic: Ce, am venit c-un tip care 
avea cheia de la ușa din faţă, dacă nu te superi dracului, da? 
Auzi, un tip care-i servitor acolo să-mi vorbească mie așa! 

— Ai recunoaște casa dacă ai vedea-o din nou? 

— Eu n-am văzut casa, adică unde este! Înțelegeţi? Ei, nu 
plecăm? Isuse? 

Începuse să dea semne de neliniște. Fusese foarte vioaie pe 
drum, dar acum se pleoștise. Kathy se apropie de ea. 

— Ai vrea ceva să te liniștești, nu-i așa? 

— Cred că glumești, răspunse Earlene cu ochii la Gary care le 
privea. 

— Nu, nu-i nicio problemă, zise Kathy împingând-o ușurel pe 
Earlene spre canapea și ajutând-o să se așeze. 

Se așeză și ea alături și continuă: 

— Ai ceva în poșetă, nu-i așa? Ceva care să te ajute să te 
relaxezi. E-n regulă, zău așa. Pe el nu-l privește. 

Earlene își deschise poșeta aruncând încă o privire spre Gary. 
Scoase un pachet de ţigări și o cutie de chibrituri. Kathy luă 
chibriturile. Earlene scoase din pachet o ţigară mai subţire decât 
celelalte, rulată strâns, iar Kathy îi aprinse chibritul. Earlene se 
lăsă pe spate, rezemându-se de canapea și trase de mai multe 
ori adânc, în piept. Kathy simţi în nări mirosul cunoscut și se 
întrebă dacă Gary fumase vreodată iarbă. Ea și doctorul Baker 
fumau câteodată, în week-end-uri, pe vremea când el era încă 

student, Keith fiind singura persoană pe care o cunoștea Kathy 
și care era în stare să fumeze fără să schițeze nici cel mai mic 
zâmbet. 

Kathy îi spuse fetei: 

— Tipul cu casa, cum arăta? 

— Era drăguţ. 

— Te-ai culcat cu el? 

— Nu avea chef. A spus că altădată. 

— Vă mai duceţi acolo? 

— Poate. Nu știu. 

— Tipul că pălăria de cowboy și cel cu casa trebuie să fie 
prieteni foarte buni. 

— Nu păreau chiar așa. 

— Ai spus că cel care te-a dus acolo avea o cheie de la casă? 

— A deschis ușa din faţă cu ea, zise Earlene. O, și se făcuse 
frumos pentru mine. Avea cel mai urât costum pe care l-am 
văzut în viața mea. 

— Chiar așa urât? 

— Era un albastru strălucitor, ar fi trebuit să-l vezi. 

— Te-ai culcat cu el aseară? 

— Da, și știi ceva? Ticălosul nu mi-a plătit. E pentru prima 
oară în viaţa mea că nu cer banii înainte și uite ce pățesc. Eu Îi 
zic: Ei, băiete, eu nu dau nimic pe gratis! Da’ el cică să ne 
distrăm pentru plăcerea noastră, ca și când eu aș avea chef de 
regulat în ziua mea liberă. Și acuma sunt furioasă. Când m-a 
luat într-acolo, ce crezi că-mi zice? la și bikinii ăia, c-or să te 
plătească să le dansezi. Numai că n-au decât muzică de-aia sud- 
americană, numai un rahat de cha-cha. Insă tipu’ ăla drăguţ mi- 
a dat un sutar. Dar știi ceva? Mi-am uitat bikinii acolo, și erau cei 
mai buni, negri și cu paiete. 

— O să văd dacă nu putem să-i recuperăm, zise Kathy. 

O bătu ușurel pe mână, se ridică de pe canapea și îi făcu un 
semn lui Gary. Intrară amândoi în bucătărie. 

— Elvin locuiește acum acolo? întrebă Kathy. 

— Așa s-ar părea. 

— Fata nu e furioasă că el vrea să omoare pe cineva, e 
necăjită că nu i-a plătit. 

— Am înţeles și eu, zise Gary. 

— Și vrei să mai știi ceva? - Kathy se apropie de masă și luă o 
cutie de carton goală de Pizza de /a Pisa. Un carton exact la fel 

cu ăsta se află și în bucătăria judecătorului, iar el nu mănâncă 
niciodată pizza. 
(J 

Kathy se gândea că nu făcuseră bine că luaseră o pizza 
venind încoace. Sau ar fi trebuit să facă dragoste imediat ce 
ajunseră în apartament, în loc să deschidă cutii de bere, să se 
așeze la masă cu pizza în faţă și să discute despre o cutie plată 
de carton care conţinuse o altă pizza și care se afla acum acasă 
la judecător, plină de amprentele lui Elvin. 

Gary spuse: 

— Dacă ai noroc. 

Mânca și pizza cu furculița. Gary! 

— Bine, spuse ea, poate nu chiar peste tot. Poate că n-o să 
găsești decât una sau două bune. Dar câte îţi trebuie? Dacă ţi-e 
jenă să intri în Biroul Șerifului cu o cutie goală de pizza în mână, 
mă duc eu. 

Rău. Prea încrezută, chiar arțăgoasă. Și pentru că el nu 
zâmbea îi venea să-și ia cuvintele înapoi și se temea că acum 
tonul lui va fi condescendent, ca s-o pună la punct. Nu fu 
condescendent, ci politicos. Așa că și ea trebui să fie politicoasă 
și să asculte. Gary lucra metodic, poate puţin cam rece când îi 
explica: asta avem și asta nu avem. 

— Să presupunem că reușim să prelevăm de pe cutia de 
carton amprente care să se potrivească cu cele ale lui Elvin. Nu 
vom afla decât că Elvin a ţinut cândva în mână acea cutie. Dar 
asta nu înseamnă în mod obligatoriu că a fost în casa 
judecătorului în noaptea de joi. Să presupunem că avem dovada 
că acea cutie era în bucătărie. Știm că judecătorul nu mănâncă 
pizza și că băieţii din serviciul tehnic n-au adus pizza cu ei. Dar 
asta încă nu înseamnă că a adus-o Elvin. Și chiar dacă reușești 
cumva să dovedești că a fost în casa judecătorului, continuă 
Domnul Metodă, nu putem să dovedim că avea intenții 
criminale. Ce a făcut? A dat o spargere, a luat ceva? Nu știm 
nimic de felul acesta. 

— Era acolo, spuse Kathy, l-am văzut. 

— Susţii că ai văzut ceva, sau pe cineva. 

— Da, exact asta fac, susțin. 

— Dar nu asta mi-ai spus? 

— Gary, știm amândoi că Elvin vrea să-l omoare pe judecător. 

— Că vrea să omoare pe cineva. Și avem această informație 
de la un martor nu tocmai de încredere care pretinde că i se 
datorează bani pentru întreținerea unor relaţii sexuale ilicite din 
punctul de vedere al corpului legislativ. 

— Sună cam politic. 

— Am să-l verific pe doctorul Tommy pe calculator. Dacă 
posedă un Cadillac, îl trec pe listă și va fi supravegheat. În felul 
ăsta îl vom localiza pe Elvin și vom fi cu ochii pe el. Altceva ce 
mai dorești? 

— Să pun mâna pe cutia de pizza, zise Kathy. Face legătura 
dintre Elvin și judecător și s-ar putea să-ţi fie de folos. 

Kathy îl văzu dând din umeri, luând o înghiţitură de bere și 
punând mâna pe furculiță. Nu voia să discute în contradictoriu, 
simţea deja un nod în stomac. 

— Mai e o bucată, spuse Kathy. N-o vrei? 

Gary mesteca și clătină din cap că nu. 

— Mergem în pat? 

Gary înghiţi și zise: 

— Nu sună cam politic? 

Kathy se simţea deja mai bine. 

— Corpul legislativ... 

e 

A fost bine. Poate chiar mai bine decât prima dată. Începeau 
să se cunoască. Soneria telefonului rupse liniştea. 

— Muncă, muncă și iar muncă, zise Gary, își trase chiloţii pe el 
și se duse să răspundă la telefonul din living. 

Lumina care venea prin fereastră cădea pe cearșaful tras 
peste ea. Asculta vocea lui Gary, dar nu distingea cuvintele. Era 
foarte calm. Asta îi plăcea. Se întreba dacă lui nu i se pare că ea 
este prea impulsivă. Lucra în cercetări penale și era foarte 
metodic. Așa și trebuia să fie. Nu era deloc rău să mănânci pizza 
cu furculita, sau să-ţi aranjezi revistele în ordine cronologică. 
Avea un album nou al formaţiei Dire Straits, The Notting 
Hillbillies, despre care ar fi trebuit să-i pomenească Michellei, 
căreia îi plăcea părul lui, dar care nu-l cunoștea deloc. Avea și 
un corp frumos. Îl vedea în lumina din living, apropiindu-se 
acum de pat în chiloţii lui albi. 

— Dicky Campau a semnat o declaraţie. El a tras focurile de 
armă. 

— Și ce-i cu asta? spuse ea. 

— Asta înseamnă că afacerea este închisă. 


e Capitolul 22 


Prietena lui Kathy, Marialena Reyes, procuroarea, zise: 

— Cauţiunea lui a fost fixată la cincizeci de mii, așa că Dicky o 
să rămână aici cel puţin încă șase sau opt săptămâni, până se 
redactează actul de dare în judecată. 

— Și avocatul lui a fost de acord? ` 

— N-a vrut. Însă i-am spus înainte de audiere: Încearcă să te 
împaci cu orice va spune judecătorul și stăm de vorbă după 
aceea. De aia a durat atâta. 

Era marți dimineaţă. Se aflau în snack-barul de la etajul întăi, 
în localul tribunalului din Palm Beach și stăteau la o masă în 
picioare, cu faţa la perete, la o cafea. Marialena îi povestea 
despre procesul lui Dicky Campau care avea să urmeze probabil 
curând. 

— Avocatul s-a uitat prin tot ceea ce a declarat Dicky în fața 
oamenilor șerifului și spune că este atât de neobișnuit și oferă 
atât de multe circumstanțe atenuante, încât Dicky poate fi 
eliberat pe cuvânt de onoare. Și are dreptate, căci sunt mai 
multe elemente decât se vede în dosar. Dar eu eram pregătită, 
de fapt mi se spusese ce să fac - Marialena luă o înghiţitură de 
cafea. Mă refer nu la Împuşcături, ci la treaba cu aligatorul. 

— Mi-a spus și Gary ceva, spuse Kathy. Dar nu apare nimic în 
declaraţia lui Dicky. 

— Nu, bineînțeles că nu. Numai împușcăturile. 

— lar el susţine că Gibbs i-a spus să-i aducă un aligator acasă, 
nu-i așa? 

— Afirmă că i s-a dat de ales. Să aducă un aligator sau să stea 
la închisoare pentru o acuzaţie de contrabandă. Dicky spune că 
dacă aligatorul ar fi fost mort - și el crezuse că este - nu s-ar fi 
întâmplat nimic din toate astea. Spune că nu știa de ce dorea 
judecătorul Gibbs un aligator mort, dar nu avea cum să refuze. 
Ai noștri au vorbit cu Gibbs azi-dimineaţă, dar el neagă pur și 
simplu că ar avea vreun amestec în toată chestia asta. Așa că 
trebuie să presupunem că Dicky minte. 

Marialena strânse din umerii largi îmbrăcaţi în costumul maro 
de in. 


181 


— De ce să fi vrut Gibbs să i se aducă un aligator în curte? N- 
are niciun sens. 

Nu era o întrebare, așa încât Kathy nu-i spuse nimic. 

— Dar problema cu aligatorul va apărea din nou în actul de 
acuzare, nu-i așa? zise ea. 

— Tocmai despre asta am vorbit cu avocatul lui Dicky, spuse 
Marialena. l-am spus că nu vedem niciun motiv pentru care 
numele judecătorului Gibbs să fie implicat, din moment ce 
povestea lui Dicky nu stă oricum în picioare. Dacă pledează 
pentru  împușcături trase într-o clădire, asta înseamnă 
infracțiune de gradul doi pasibilă de cincisprezece ani și atunci 
noi îi oferim șase luni în închisoarea departamentală plus 
libertate provizorie. Dacă însă Dicky insistă cu povestea cu 
aligatorul, atunci o să cerem toți cei cincisprezece ani. 

— Și ce-a spus avocatul? 

— Nimic, dar trebuie s-o-nghită. N-are de ales. Când am ieșit 
din instanţă, credeam că nevasta lui Dicky o să mă omoare. Ai 
văzut-o vreodată pe Inez Campau? 

Kathy scutură din cap. 

— Nu cred. 

— Acceptăm drept circumstanţă atenuantă faptul că Dicky era 
beat, zise Marialena. Băieţii din Serviciile Speciale au găsit o 
sticlă de jumătate de litru goală cu amprentele lui pe ea; și cum 
în casă nu era nimeni, deci n-a tras în cineva anume, cu 
premeditare... Spre sfârșitul anului, Dicky ar putea să devină 
unul din cazurile tale. Nu, așa e, omul stă în Belle Glade. 
Mulţumesc lui Dumnezeu pentru micile hatâruri. N-o să 
trebuiască s-o cunoști pe nevastă-sa. 

— A spus că a tras în casă? 

— În ferestrele de la bucătărie. Explicaţia lui: pentru că era 
furios pe judecător. Și, bineînţeles, beat. 

— N-a văzut pe nimeni. 

— Din moment ce voi doi eraţi afară, pe cine era să vadă? 

— Vreau să spun, dacă nu cumva avea impresia că trage în 
cineva, prin fereastră. 

— Dacă admite așa ceva, atunci trebuie să vorbim de 
tentativă de omor, zise Marialena. E mai bine să nu complicăm 
lucrurile. 

Kathy exclamă: 

— O, la naiba! 

Și Marialena aruncă o privire de jur împrejur. 

Bob Gibbs intrase deja în snack-bar, numai în cămașă, rânjind 
în stânga și-n dreapta și ridicând braţele în sus. Lui Kathy i se 
păru că voia să le dea celor prezenţi binecuvântarea. Se 
îndreptă spre masa de lângă perete la care se aflau ele și zise: 

— Ei, bine, câinii de pază au fost retrași. Sunt din nou un om 
liber. Marialena, iubito, vrei să ne scuzi o clipă? Am ceva de 
discutat cu fetița asta. 

Marialena se aplecă să-și ia servieta. 

— Oricum mă pregăteam să plec, domnule judecător. 

— Și eu trebuie să plec, spuse Kathy. Am niște întâlniri fixate 
la birou. 

Își luă poșeta de pe masă, dar Gibbs îi puse mâna pe braţ. 

— Infractorii sunt obișnuiți să aștepte, spuse Gibbs. Işi petrec 
toată viaţa așteptând; așteptând să fie judecaţi, așteptând să 
iasă din închisoare... Ascultă, am scăpat de băieții’ de la 
Serviciile Speciale, nu mai trage nimeni în mine, așa că nu mai 
prezint niciun pericol pentru persoanele aflate în compania mea. 
Mă gândesc ce-ar fi să mergem undeva, și să luăm masa 
împreună diseară? 

— Nu mai aveţi pază? întrebă Kathy. 

— Nu mai este nevoie. 

— Ştiţi că omul acela n-a tras în dumneavoastră. 

— El așa pretinde și sunt gata să accept ce spune el. Sunt pur 
și simplu fericit că am scăpat de toţi străinii ăia, din casă. 

— Dar dacă mai e cineva care vrea să vă omoare? 

— Ascultă, am mai primit și azi dimineaţă un telefon de 
ameninţare. Un ţicnit, o să fie arestat și trimis la închisoare 
pentru asta. Dar acum au să citească în ziare că făptașul a fost 
prins și or să se liniștească. Or să trebuiască să inventeze 
altceva, nebunii. 

— Poate, spuse Kathy, dar nu cred - își puse poșeta sub brat. 
N-ar trebui să retragă paza. Încă nu. 

— Eşti îngrijorată pentru securitatea mea? 

— Nu vreau să vă văd împușcat. 

— lubito, este cel mai drăguţ lucru pe care mi l-a spus cineva 
vreodată. Hai să luăm masa împreună diseară. Te rog. 

— Îmi pare rău, dar nu pot. 

— Ai o întâlnire? 

— Pur și simplu nu pot. 


— Dacă te temi să nu fim văzuţi împreună, vino la mine. 
Acum sunt singur, soţia a plecat de la mine, m-a părăsit. 

— Credeam că e în vizită la niște prieteni. 

— Așa e, dar nu pare că ar vrea să se întoarcă. 

— li este teamă să nu cumva să mai apară un aligator? 
întrebă Kathy. 

Gibbs se întoarse spre ea cu o privire blândă în ochi, aproape 
un zâmbet poznaș. Judecătorul ăsta - om bătrân și se purta ca 
un băieţel prins cu un secret. 

— Dar nu-ţi închipui că am comandat să-mi fie livrat la 
domiciliu un aligator viu de trei metri? 

— Am auzit că trebuia să fie mort. 

— Și crezi povestea asta? 

— Da, spuse Kathy, cred că da, și dădu din cap. 

Acum judecătorul îi zâmbi: 

— Vezi, de asta îmi placi. Nu-ţi este teamă să-mi spui 
adevărul direct în față. Mi-am dat seama de asta atunci când ti- 
am spus Doamnă Bacar. 

— Intotdeauna mi-ați spus așa. 

— Ştii despre ce vorbesc. Ai spus: Mă cheamă Baker, domnule 
judecător. M-a chemat întotdeauna Baker. Am fost șocat de felul 
în care m-ai înfruntat. Știi la ce m-am gândit? De ce am vrut să 
stau de vorbă cu dumneata după aceea? Mi-am zis, ei, la naiba, 
eu și fata aceasta gândim la fel. 

— Vă rog să mă scuzaţi, dar dumneavoastră i-aţi dat lui Dale 
Crowe cinci ani și eu am încercat să explic că era prea mult. 

— Acuma ești răutăcioasă. Ceea ce vreau eu să spune că nici 
dumitale nici mie nu ne este frică să spunem ceea ce credem. 
La naiba, cred că ne-am simţi mult mai bine noi contrazicându- 
ne decât alţi oameni care se înțeleg de minune în tot ce spun. 
Ascultă, pot să te duc la petreceri, în Palm Beach și peste tot și 
ne certăm tot drumul și la ducere și la întoarcere. 

— Putem vorbi despre orice? 

— Alege un subiect. 

— Dacă l-aţi pus pe Dicky Campau să vă aducă aligatorul 
acela... 

— Cine-a spus? Ascultă, vrei să știi adevărul adevărat? l-am 
zis, adu-mi și mie o dată unul mititel. Și dintr-o dată, într-o 
dimineaţă, uite-l. Of, a speriat-o de moarte pe Leanne și ea a 
plecat. De bună voie. 

Și în ochi îi licări din nou o luminiţă. 

— De ce nu-i daţi drumul? 

— Cui? Lui Dicky? Nu mai este în mâinile mele. Ascultă, dacă 
ar fi să-l judec eu, i-aș da cel puţin cinci ani. Nu poți să tragi cu 
pușca în casa cuiva și să pleci liniștit acasă. Dar întrucât este 
vorba de casa mea, trebuie să mă recuz, să mă dau la o parte. 
Așa că or să ajungă la o înţelegere, or să-i ofere șase luni și ar 
însemna să fie chiar mai prost decât pare ca să nu accepte. 

— Și nimeni nu va ști niciodată..., spuse Kathy. 

— Nu e treaba nimănui altcuiva. Îţi pot spune dumitale pentru 
că avem un mod de gândire asemănător și știu că pot avea 
încredere în dumneata când este vorba de o problemă 
personală, spuse Gibbs aplecându-se deasupra mesei, mai 
aproape de ea. 

Kathy îi simţea în nări mirosul de after-shave, se uită în ochii 
lui căprui, triști și văzu un actor de cinema care juca rolul de 
judecător, recitindu-și textul în snack-barul tribunalului. Apoi 
Gibbs reluă: 

— Ştii că aș putea face câte ceva pentru dumneata. Peste 
câţiva ani ai ajunge şefa Secției Eliberări Provizorii. Cum ţi se 
pare? Un pas mare în sus, mult mai mulţi bani. 

— Să conduc o secţie de eliberări provizorii - visul vieţii mele, 
spuse Kathy. 

Gibbs spuse cu aceeași privire tristă: 

— E păcat, ai anumite calităţi pe care le vei irosi. Ei bine, n- 
am de gând să mă așez în genunchi și să te rog, mă simt prea 
bine dispus pentru așa ceva. Nu vrei să te distrezi, nu-i nimic, 
sunt o mulţime de alte fete care abia așteaptă. 

e 

Elvin şedea în Lincoln-ul gri al doctorului Tommy de cealaltă 
parte a clădirii Secției Eliberări provizorii, o construcție roz cu 
aspect ciudat, cu două etaje și cu foarte puține ferestre. Poate 
că era așa înadins pentru ca amărâţii din interior care erau 
interogaţi să fie atenţi și să nu se uite afară, cu gândul la alte 
locuri mult mai plăcute unde ar fi putut să se bucure de viaţă, 
deși, la drept vorbind, în jur se vedeau numai clădiri industriale, 
locuri unde se muncea, iar vuietul autostrăzii se auzea până aici. 
Elvin fusese în birou la madam Sensi la etajul doi când se 
prezentase pentru prima dată. Stătuse înghesuit acolo în cutia 
aia de ghete întunecoasă în timp ce ea-i completa un formular 

post-detenţie. Timpul de detenţie ispășit. Situaţia victimei. 
Statutul socio-economic. Cei aia? Calificarea profesională. 
Consum de alcool. Hobby-uri. Rahat. Se gândea să se ducă din 
nou acolo și să-i dea noua lui adresă, numai că uitase care era. 
Șase și nu mai știu cât, încă alte trei numere, Ocean Boulevard 
Nord. Trebuia să i-o facă. Să-i spună lu' Madam Sensi că lucra cu 
normă întreagă acolo în serviciul de pază și că, dacă venea să-l 
controleze, să-și aducă și costumul de baie. Sau să nu-și aducă 
niciun costum de baie, dacă nu voia. Să facă baie în curu' gol, ca 
doctoral Tommy. N-avea nimic pe el în afară de gleznieră, ca 
una din păsările alea sălbatice marcate în junglă ca să nu le 
pierzi urma. Doctorul ajunsese ca un câine turbat din noaptea 
aceea cu Earlene. După ce trăsese câteva fumuri, doctorul 
devenise nervos și voise să danseze și el. Earlene îi spusese că 
ăla nu era mambo, era cha-cha. Trebuia s-o creadă pe cuvânt, 
căci doctorul nu spusese nimic. Nici Hector nu vorbea. Insă îl 
urmărea ca o umbră peste tot împiedicându-l să afle unde își 
ține doctorul banii gheaţă. Hector se ducea sus și apărea cu o 
hârtie de o sută de dolari pentru prafuri de cocaină sau pentru 
băutură. O singură dată vorbise Hector și atunci ca să-l întrebe: 
„L-ai omorât pe judecător?” Elvin era convins că până la urmă 
avea să-l împuște pe Hector. Și pe cine se găsiseră să ridice 
pentru că trăsese în geamurile judecătorului? Tocmai pe 
amărâtul ăla de Dicky Campau. Scrisese în ziarele din ziua 
aceea și Elvin îi telefonase lui Inez s-o întrebe ce era în capul lui 
Dicky? Fusese aproape să-i spună că Dicky cât pe-aci să tragă în 
el, pentru Dumnezeu. Dar nu era nimeni acasă. În ziar nu scria 
dacă judecătorul mai este sau nu păzit. Ca să intri în sala de 
judecată, trebuia să treci de detectorul de metale. Așa că tot 
acasă la judecător trebuia să opereze. Să facă rost de încă o 
cutie de pizza, în momentul în care sticleții se cărau. Elvin nu 
observase să aibă vreo coadă cât timp mersese cu Lincoln-ul - 
deși sticletele acela care îi trăgea pe oameni de păr venise cu o 
zi înainte la doctoral Tommy și probabil că știa că este acolo. 
Dar poate că de când îl arestaseră pe Dicky nu mai căutau pe 
altcineva. 

Ce nostim ar fi fost să vadă ce mutră face Inez Campau citind 
acuzaţiile aduse în presă împotriva lui Dicky. Dar întotdeauna 
era ceva ce doreai să faci și nu puteai. 


Sau s-o invite pe Madam Sensi să ia masa de prânz cu el și 
apoi s-o tăvălească un pic. Întotdeauna fusese convins că fetelor 
cu sânge hispanic le ardea pizda să se culce cu un alb. lar dacă 
Madam Sensi se dusese cu smul/ge-păr însemna că nu era cu 
nimic diferită de celelalte. Trebuia să-l dea la o parte pe sticlete. 

Elvin ieși din mașină și traversă Omar Road îndreptându-se 
spre clădire și încercând să stabilească ce culoare avea. Un fel 
de roz, dar nu tocmai roz. În hol se aflau doi băieţi de culoare 
care părea condamnaţi și doi albi, probabil consumatori de 
alcool sau droguri. Elvin îi spuse femeii de la intrare numele lui 
și pe cel al Doamnei Sensi și se așeză să aștepte. Acum cei doi 
albi îl examinau din cap până-n picioare, de la cizme la pălăria 
de cowboy, unul din ei făcând diverse remarci ca să-l audă doar 
celălalt și rânjind ca o maimuţă. Elvin le spuse: 

— Ei, băieţi, purtaţi-vă frumos, auziţi? Că de nu, vă scot afară. 

Băieţii de culoare se uitau la el cu niște priviri voalate. Acolo 
sus la Starke ţi se vorbește la fel, la fel se vorbește. 

Un tip în costum închis intră în hol. Elvin aruncă mai întâi o 
privire, apoi se uită din nou, mai atent, la individul care stătea 
acum în faţa ghișeului de la recepţie. Isuse Cristoase, zău că era 
sticletele ăla cu costum bleumarin, prietenul Doamnei Sensi. N-a 
trebuit să aștepte aici nici măcar un minut. Cineva a deschis 
imediat ușa de lângă ghișeul de la recepţie și tipul a intrat. Elvin 
se uită lung și își zise: Ei, la dracu? Eu am fost mai întâi aici. 

e 

Kathy îl aștepta în faţa biroului. Cum îl văzu spuse: 

— L-ai văzut pe Elvin? E jos în hol. 

Gary se apropie de ea pe coridorul îngust. 

— Erau câţiva indivizi, dar nu l-am observat - o urmă în birou. 
A venit aici ca să te vadă? 

— Da. Să-i spun să vină sus? 

— Dacă mai este acolo. 

— Mă îndoiesc, spuse Kathy, întorcându-se spre biroul ei. Ar fi 
trebuit să-i spun funcţionarului să-ţi spună că era acolo. 

Era nerăbdătoare acum. Și el, dar în alt fel, în timp ce se uita 
la ea cum ia receptorul și formează numărul ar fi dorit s-o poată 
atinge, să-și plimbe mâinile prin locurile alea tainice și 
cunoscute, să-i simtă coastele, stomacul plat, picioarele zvelte 
încolăcite în jurul lui. Îi vedea silueta bronzată prin fusta albă pe 
care o purta. 

— Kathy la telefon. Elvin Crowe mai este acolo? 

Îi plăcea cum îi era tuns scurt părul la spate, lăsând să i se 
vadă gâtul lung. Se întoarse spre el acum și îl privea, așteptând. 
Îi plăceau ochii ei, felul în care se uita la el și în care părea să 
înțeleagă totul. Spuse: 

— Mulţumesc, și închise telefonul clătinând din cap. A plecat. 

Gary zâmbi, nu se putu abţine. 

— Pari foarte bună de mâncat. 

— Cu furculița? întrebă ea aruncându-i o privire cu subînțeles. 

— Cu degetele goale, spuse el și urmări cu privirea 
sprâncenele care i se ridicară într-un fel de mirare leneșă. 

Și gestul ăsta trebuie memorat, alături de cel cu degetul mare 
în chiloţi care astfel alunecă imediat în jos. Voia s-o ducă acasă 
acum imediat, dar mai trebuia să se vadă cu un tip care îi 
spusese ceva despre un Cadillac. Îi zise că, în urma verificărilor 
ieșise la iveală că doctorul Tommy avea un Cadillac, iar Dicky 
Campau spunea că, ultima oară când îl văzuse pe Dale Crowe, 
acesta era într-un Cadillac împreună cu Elvin. 

— Am de gând să trec mai târziu în după-amiaza aceasta pe 
la doctorul Tommy, poate vrei să vii și tu. 

— Ca să te introduc și aici în casă? Sigur, de ce nu. 

Dădea din cap, dar Gary ar fi putut jura că se gândea deja la 
altceva. 

— N-ai vrea să dăm o fugă până la locuinţa judecătorului mai 
întâi? 

— De ce? făcu Gary fără să se gândească. Să nu-mi spui că 
vrei să cauţi cutia cu pizza! 

— Dar e probă materială, spuse Kathy. 

— În legătură cu ce? Vrei s-o luăm iar de la capăt? Elvin n-a 
făcut nimic. 

— Încă. 

— Și nici nu plănuiește niciun fel de act criminal de care să 
avem cunoștință altfel decât din mărturia unei prostituate care 
pretinde că l-a auzit spunând așa ceva. 

— Dar voiai să vorbești cu el. 

— Despre Dale. În momentul de faţă, Dale este un evadat: 
Cadillac-ul reprezintă o urmă. 

— Foarte bine, atunci mă duc singură, spuse ea. 

Era foarte directă, îi spusese că dacă nu vrea să meargă, 
foarte bine. Asta îi plăcea la ea. Ştia ce vrea, nu amâna niciun 

fel de acţiune când dorea să obțină ceva. Acum tocmai îi 
spunea: 

— Am să iau cutia de pizza și am să ţi-o pun pe birou, așa, ca 
o favoare din partea mea. După aia, totul depinde de tine. Poți 
s-o duci la laborator sau s-o arunci la gunoi. Dar în acest caz va 
însemna că distrugi probele materiale ale cauzei. 

— Ești foarte sigură de tine. 

— Am și de ce, spuse ea, gata să se întoarcă și îi mai aruncă 
încă o privire. Dacă vrei, poţi să vii cu mine la plimbare. Conduc 
eu. 

Gary îi zâmbi, ar fi vrut să meargă și spuse: 

— Aş merge, dar nu pot. Trebuie să mă duc să mă tund. 

— Asta ai spus și săptămâna trecută. 

— Tocmai când plecam ca să vin încoace m-a oprit același 
căpitan. 

— Ala cu cămașa! 

— Da, vine și zice: Sergent, nu vreau să te mai văd dacă nu te 
tunzi. E clar? 

— Și tu i-ai spus, zise Kathy ridicând mâna ca să-i atingă 
părul, că scopul tău în viaţă este să te ridici la nivelul 
exigențelor lui. 

— l-am spus că o să mă tund. 

— Păcat, spuse Kathy, plimbându-și degetele prin părul lui și 
netezindu-l ușor. Scurtează-l puţin aici și în spate, dar nu prea 
mult, da? Îmi place părul tău. 

Lui Elvin îi fusese de ajuns să-l zărească pe sticletele în 
costum bleumarin ieșind singur din cladire ca să-și schimbe 
imediat planurile în legătură cu vizita la Madam Sensi. O să mai 
aibă încă cinci ani de zile ocazia să o tot vadă. Dar individul ăsta 
smulge-păr în costum bleumarin era aici și astfel de șanse nu ţi 
se oferă în fiecare zi. 

Elvin ședea în mașină, își scoase pălăria și își frecă dunga 
roșie pe care i-o lăsase pe frunte. Se gândise că cei doi vor ieși 
împreună, căci era ora prânzului și se vor duce să ia masa 
undeva. Se gândise că o să ia și el un hamburger cu cartofi 
prăjiţi și câteva beri, după care o să vină înapoi aici s-o aștepte, 
ca să scape și de grija asta. 

Dar văzându-l pe smulge-păr îndreptându-se singur spre 
mașină fără să-i treacă măcar prin cap că este urmărit, Elvin 
simţi o pornire irezistibilă să rezolve treaba imediat. Chiar acum. 
Fără să mai stea pe gânduri. Momentul cel mai bun este atunci 
când ei se așteaptă cel mai puţin. Să-l lichideze în plină zi, 
mergând cu mașina în paralel cu el. Ar putea reuși. Avea Ruger- 
ul în compartimentul pentru mănuși. Sau unde o merge 
nătărăul, la vreun local să mănânce. Să intre, să facă treaba și 
să iasă. S-o facă atât de repede încât nimeni să nu-și dea seama 
de nimic. Având toate aceste gânduri în minte devenea tot mai 
nerăbdător. Uite-l: acum dădea mașina cu spatele din fața 
clădirii. Cum îl chema, își spusese numele atunci, la Dale acasă, 
când îi arătase insigna; Gary și mai-nu-știu-cum. Gary Smulge- 
păr. 

Frăţioare, da’ ciudate lucruri se mai întâmplă în viață. 

Când te gândești la înfumuratul ăsta cum îl trăsese de păr! 

În timp ce urmărea Dodge-ul în sus, pe șoseaua Dixie spre 
sud, îi veni în minte că plănuise cu o zi înainte să se ducă la 
tuns, dar fusese prea mahmur ca s-o poată face. 

Și unde oprește și parchează Dodge-ul? In faţa unui local 
numit „Salonul de Coafură Betty”, numele fiind scris pe 
fereastră cu litere mari. 


Te-ai fi gândi oare, își zise Elvin, că un Smulge-păr merge la 
frizer? 

e 

Ușa de la garaj era închisă. Acesta fu primul lucru pe care îl 
remarcă Kathy când se apropie cu mașina de casă. Se simţi 
oarecum descurajată. Cobori din mașină spunându-și că poate 
nu era încuiată și că nu trebuia decât să apuce clanţa și să 
apese. Încercă. O apucă cu amândouă mâinile și trase. Lovi în 
ușa de aluminiu cu piciorul și mai încercă încă o dată. Era 
încuiată. La naiba! Gary ar fi întrebat-o, ei bine, și acum? Gary 
cu tunsoarea lui nouă. Și-l imagină ca pe un skinhead și alungă 
repede imaginea din minte. Apoi îl văzu tuns scurt, ras deasupra 
urechilor și spunându-i căpitanului că întotdeauna se străduia să 
fie la înălţimea așteptărilor lui. Cu chipul neclintit. Era, de fapt, 
un om stăpânit. Se purta firesc, nu poza și nici nu încerca să 
impresioneze pe nimeni. Ar fi trebuit să-l tundă cu o seară 
înainte, când era în chiloţi. Kathy se depărtă de garaj ca să 
examineze fațada casei, ușa, soarele care bătea în ferestre. Nici 
țipenie de om, casa era cufundată în tăcere. Se întoarse, 
întrebându-se ce să facă și aruncă o privire spre vegetaţia 
densă de dincolo de alee, la palmierii tineri și ferigile înalte și 
atunci zări mașina parcată la umbră. 

Un Ford Escort, albastru închis, cu botul băgat sub un dafin 
uriaș. 

Judecătorul mergea cu o furgonetă, dar poate că avea șio 
limuzină, chiar dacă n-o folosea; nu era imposibil. Sau poate era 
a altcuiva, venit în vizită. 

Kathy se duse la ușa din faţă, sună, aşteptă, apoi încercă din 
nou. Se auzea soneria în interiorul casei. 

Mașina putea fi a unui băiat din Serviciile Speciale care mai 
avea poate treabă pe aici. Băieţii ăștia mergeau cu fel de fel de 
mașini, ce le cădea în mână. Dar dacă era aici trebuia să-i spună 
pentru ce venise și ce căuta... O, o cutie de pizza! Trebuia să 
intre în amănunte, să-și expună teoria. Sau, poate, mai curând, 
să inventeze ceva. Și-a pierdut un cercel. In lada de gunoi? 
Poate a fost aruncat din greșeală la gunoi. Și-și spuse: Gândești 
prea mult, știi? 

Dar dacă băiatul care mai rămăsese aici era din întâmplare în 
grădină, n-avea cum s-audă soneria. Ocoli pe lângă garaj spre 
colţul nordic al casei, privind cu atenţie tufișurile și un șir de pini 

australieni care se pierdeau în depărtare. Canalul făcea aici o 
curbă spre lac. 

Kathy se opri. 

Auzea niște voci. Sau i se păru că auzise. 

Mai făcu câţiva pași, dădu colțul clădirii și ajunse lângă terasa 
acoperită din spatele casei, de unde se vedea grădina 
judecătorului cu orhideele atârnând din copaci. Se opri și ascultă 
înainte de a porni din nou prin iarbă spre marginea curții 
interioare, pavată cu cărămidă și scăldată în soare. Privi spre 
terasa acoperită, unde lumina era mai slabă. Kathy rămase 
nemișcată. 

O voce de femeie venind dinspre terasă întrerupse tăcerea: 

— Le-am spus categoric că lucrez numai pe uscat, gata cu 
apa. Să mă învârt pe acolo și să fac pe gazda, sau numărul ăla 
oribil cu păsările. 

O altă voce, mult mai subţirică, de copil, spuse: 

— Nu asta fost motiv. 

— Ba da! 

— Tu știut coapse la tine aratat așa cum aratat. Merge cu fete 
alea tinere și toate lume vede la tine dolofan. Nu, cucona, 
multumes. 

— Dar nu sunt dolofană. 

— Ba este tu. 

— Ba nu sunt. 

Urmă o tăcere. 

Vocea de femeie spuse: 

— E cineva acolo? 

Kathy înaintă spre terasă. 

— Vă rog să mă scuzaţi că vă deranjez. 

— Nu face nimic, vă rog să intraţi, nu mai staţi în soare. 

Kathy spuse: 

— Mulţumesc. 

Deschise ușa și intră. 

Femeia era singură pe terasă. 

Era de o frumusețe cam demodată. Și zâmbea plăcut. Avea 
un păr blond, până la umeri, legat cu o fundă de catifea într-o 
parte. Părea cam dolofană în rochia ei înflorată. Avea picioare 
frumoase în ciorapi negri și pantofi albi eleganţi. Se ridică în 
întâmpinarea lui Kathy. 

— Mi s-a părut că v-am auzit vorbind cu cineva. 

— O, da, Wanda. A plecat. 

— Dumneavoastră sunteţi doamna Gibbs, spuse Kathy. 

— Leanne, te rog, spune-mi Leanne. Pariez că știu de ce ai 
venit aici. 

e 

În partea unde trebuia să aștepți până-ți vine rândul la tuns 
era mobilă de grădină, o masă plină cu reviste, și o alta pe care 
erau expuse produse pentru îngrijirea părului. Un grilaj separa 
acest spaţiu de locul în care se lucra efectiv. 

Elvin se apropie de grilaj și privi printre zăbrelele încrucișate. 
Văzu patru scaune de frizer, câte două de fiecare parte, oglinzi 
mari fixate în perete în spatele lor, totul în aceeași culoare 
turcoaz, de la pardoseală până la plafon. In încăpere nu era 
nimeni. Dar tresări imediat auzind o voce de femeie. 

Privind din nou printre zăbrele, îl văzu pe sticlete, pe Gary, 
venind din fundul încăperii cu un cearșaf turcoaz pe el ca o 
pelerină și cu părul ud. Femeia mergea în fața lui - era micuță, 
cu obrajii boiţi cu roșu. Avea o bluză din același material turcoaz 
și părea hispanică. Chiar era. O auzi din nou vorbind în timp ce îl 
invita pe Gary pe un scaun și îl învârti ca să-l așeze cu faţa spre 
oglindă. 

Văzându-l așezat acolo, cu cearșaful înfășurat în jurul lui, Elvin 
își aduse aminte de o carte pe care i-o citise Sonny la 
închisoare. Nu toată cartea, numai o parte. Era un western, în 
care tipul se duce la tuns, tipul cel bun, și ăla rău intră la 
frizerie, e tare grăbit și îi spune lu' ăla bun să se scoale de pe 
scaun. Frizerul își terminase treaba, îi aranjase frumos părul 
ondulat, dur tâmpitu' nu vrea să se scoale, face nazuri ca o fată 
și nu se dă jos de pe scaun. Tipul care se grăbește, Frank, are 
un pistol sub braț. Despre căcăciosul cel bun - Elvin nu-și 
aducea aminte cum îl chema - noi știm că nu are nicio armă, dar 
Frank nu este sigur. Nu vrea să fie împușcat cu un pistol ascuns 
sub cearșaf. 

Elvin se dădu înapoi de lângă grilaj și își trase mai tare pălăria 
de pai pe ochi, gândindu-se la frizeria din carte. O frizerie 
adevărată, nu un salon de frumusete. Işi pipăi buzunarul din 
dreapta al sacoului unde Ruger-ul atârna greu. Apoi se descheie 
la sacou. 

In carte Frank se enerva așa de rău pe tipul ăla bun că se 
apropie de el și-i spuse iar să se ridice, iar tipul îl lovi pe Frank 

cu oglinda pe care i-o dăduse frizerul ca să vadă cum este tuns 
la spate. Nu se lupta cu el ca un bărbat, îl lovea cu oglinda-n 
cap. 

Și polițistul ăsta, dacă nu erai atent și te apropiai prea mult de 
el, era în stare să te tragă din nou de păr. Elvin nu se îndoia că 
Gary era înarmat. Numai că arma nu era pe genunchi, ci atârna 
între el și scaun. Atenţie la braţul drept. Dacă îl ridică înseamnă 
că vrea să apuce pistolul. 

Elvin își așeză din nou pălăria, și-o trase mai tare pe ochi. 
Scoase revolverul din buzunar și și-l puse în cureaua de la 
pantaloni, puţin mai spre stânga, și trase haina peste el. Asta e. 
Gata? 

Mai aruncă o privire printre zăbrele. Femeia din salonul de 
frumuseţe se ocupa acum de părul ud al sticletelui. 

Gata. 

Elvin pătrunse înăuntru. O văzu pe femeie cum se oprește 
brusc cu pieptenele și foarfecele în aer. Îl văzu pe sticlete cum 
ridică capul și îi întâlni ochii în oglindă. Elvin zise: 

— Aici tundeţi bărbați, sau numai femei și copii? 

e 

— Te-am simţit în câmpul meu de energie, îi spuse Leanne lui 
Kathy, așa că știam că ești aici. Dar afară este atâta soare, încât 
nu ţi-am văzut aura decât atunci când ai venit înăuntru. 

— Poţi să-mi vezi aura? întrebă Kathy. 

— O, da, desigur, este bleu palid. Îl cunoști pe judecător. Să 
vezi el ce aură are! 

— Cred că am văzut-o sau aproape. 

— Ai ști sigur dacă ai fi văzut-o. Hai, stai jos aici - Leanne 
trase un scaun de lângă masa de tablă. Ai venit pentru o analiză 
psihică, nu-i așa? Nu știai că m-am întors. De fapt, nu m-am 
întors de tot. Am plecat de aici, dar încă nu m-am stabilit în alt 
loc. Când se va întâmpla asta, va apărea o notiţă în Al treilea 
Ochi și în alte câteva ziare. O să trebuiască să plec în curând, 
dar, te rog, ia loc. Am trecut pe aici numai ca să iau ceva ce 
uitasem. 

Kathy luă un scaun și se așeză lângă ea. 

— Când ai plecat de aici te-ai dus la Weeki Wachee? 

— Da, spuse Leanne. Voiam să reiau totul de la capăt. Dar 
după ce am mai reflectat puţin, mi-am zis, nu, acum am o altă 
viată. 

Kathy observă că pleoapele Leannei începuseră să tremure. 
Se auzi cealaltă voce, a copilului, care spuse: 

— La tine tremur șolduri chind merge. 

— Nu-i adevărat. 

— Încerci pui la tine coadă sirenă, văzut cum şade la tine, 
spuse vocea de copil. 

— Taci! 

Leanne închise gura și strânse tare din buze. Kathy o urmărea 
atent. Leanne închise ochii pentru o clipă, apoi îi deschise și 
spuse: 

— Wanda mă necăjește tot timpul de când l-am părăsit pe 
Big. 

— Te superi dacă te întreb cum faci asta? spuse Kathy, 
neștiind exact ce cuvinte să folosească. 

— Cum comunic cu spiritul meu îndrumător? O, există mai 
multe căi. 

Leanne se aplecă spre Kathy, destăinuindu-se: 

— Poţi rezona lipindu-te pe pământ. Înţelegi, în felul acesta 
poți vibra la un nivel superior, astfel încât devii un conductor 
pentru cealaltă ființă. Dar acum Wanda intră în nivelul meu de 
energie aproape în orice moment, după cum i se năzare, spuse 
Leanne, îndreptându-se din nou. Mi-e tare dragă, dar a devenit o 
pacoste. Înţelegi, este supărată pentru că am plecat de aici, 

— Wanda vrea să rămâi aici? întrebă Kathy și văzu că 
pleoapele femeii tremură din nou. 

— Nu terminat treabă al ei, spuse vocea de copil. 

Leanne clipi din ochi. 

— Acum încetează, te rog, spuse ea. Când am să vreau să te 
aud, am să iau legătura cu tine. 

Privind din nou spre Kathy, Leanne spuse: 

— Nici nu-ţi închipui ce mi-a făcut Wanda în mașină pe drumul 
până la Weeki. Tot timpul îmi smulgea volanul din mână ca să 
ne întoarcem. Mă mir că n-am făcut un accident. 

— Aș avea foarte multe lucruri să te întreb, dacă nu te superi, 
spuse Kathy, aplecându-se peste masă. 

— Pentru asta sunt aici pe pământ, spuse Leanne. Ca să 
răspund celor care mă întreabă. 

Pentru o clipă, ochii începură să-i strălucească și ea se 
îndrepta de spate și dădu tare cu pumnul în marginea mesei. 

— Nu! Acuma stai liniștită! 


Kathy așteptă un moment. 

— Te simţi bine? 

— Foarte bine. 

— N-am să-ţi pun niciun fel de întrebări indiscrete. 

— Am stat de vorbă cu mii de oameni. Viaţa mea este o carte 
deschisă. 

— Întotdeauna mi-am pus întrebarea - când lucraţi sub apă, 
cum faceţi de nu vă ridicaţi la suprafaţă? Vreau să spun, că nu 
vă împinge apa în sus. 

— Ca să rămânem în adânc învăţăm să ne controlăm 
respiraţia. Să nu crezi că-ţi pui coada de sirenă și gata, ai 
devenit sirenă. 

Leanne înălță capul cu ochii strălucind de o înţelepciune 
interioară. 

— Când cineva întreabă cum se ajunge vedetă la Weeki, 
Sirena îţi răspunde întotdeauna: prin exerciţiu! 

— Foarte bine, spuse Kathy. Te superi dacă stăm puţin de 
vorbă despre aligator? 

— Despre care? Despre cel de aici, sau despre cel de la 
Weeki? 

— Să zicem că despre amândoi. Mai întâi despre cel de la 
Weeki. 

— Vrei să-ți spun toată povestea? Experiența mea 
extracorporală și ceea ce s-a întâmplat după aceea la spital? 

— Totul, spuse Kathy. 

— Ei bine, totul a început imediat după ora unu în după- 
amiaza unei zile extraordinare - privirea Leannei se îndreptă 
spre curte. Îmi amintesc că tocmai mă ridicasem din camera 
subacvatică din spatele paravanului de bule de aer care ne 
servea drept cortină și vedeam luciul apei deasupra capului în 
lumina strălucitoare a soarelui... 

e 

Când Gary se așeză pe scaun și ea îl întoarse cu faţa spre 
oglindă el văzu ambele chipuri: cel palid al lui, alături de faţa ei 
strălucind de machiaj; femeia se apropie de el, își trecu mâinile 
peste umerii lui, studiindu-i imaginea reflectată în oglindă. Avea 
vreo cincizeci de ani, nu arăta rău deloc și era plină de energie. 
Îi vorbise cu accentul acela cântat spaniol în timp ce-l spăla pe 
cap cu șampon în camera din spate. 

— Vreau numai să mi-l scurtați puţin. 


— Nu vă fie teamă, o să fiți mulțumit. La fel ca data trecută. 

— Nu cred că m-aţi mai tuns. 

— Nu? Pe un bărbat așa chipeș ca dumneavoastră? Mă mir. 
Sunteţi sigur că n-aţi mai fost la mine? 

— Aș fi ţinut minte. 

Asta îi plăcu. Scoțând pieptenele și foarfecele din sertar îi făcu 
cu ochiul. 

— Dumneavoastră sunteţi Betty? 

— Bineînţeles. Dar cine? Poate că aţi fost la Helen. Helen a 
plecat de la noi. Nu, trebuie să fi fost Isabel. V-a plăcut cum v-a 
aranjat părul? 

— Mmda, de-aia am venit din nou aici. 

— Trebuie să fi fost Isabel. Încă n-a venit, are necazuri cu 
mașina. Dar n-aveţi teamă, și eu mă pricep foarte bine. Puneţi 
capul aici. 

Începu să-l tundă, fredonând ușor și mișcând foarfecele 
rezemat de pieptene în ritmul cântecului. 

Gary ridică ochii spre oglindă, își văzu capul ieșind din 
cearșaful turcoaz și pe Betty care îi ridica părul ud, retezându-i 
șuvițele cu un gest larg al brațului și mișcând din umeri în timp 
ce fredona. Își aminti de Kathy care îi mângâia părul; o revăzu în 
pat, în lumina dimineții timpurii, deschizând ochii, pentru o clipă 
nefiind conștientă de prezenţa lui. De fiecare dată când fuseseră 
împreună și ea se trezise îl simţise foarte aproape; era acolo, și 
Kathy îl întreba: 

— Ce faci? abia murmurând, încă adormită. 

El spunea: 

— Te privesc! E 

Asta fusese cu o dimineaţă înainte. Işi înălțase capul de pe 
pernă. Stătea atât de aproape de ea încât Kathy îi replicase: 

— Se vede că ai nevoie de ochelari. 

În dimineaţa aceea se uita la el și nu spusese nimic, 
așteptând, și atunci el îi oferise explicaţia: 

— Îmi place să te privesc. 

— Ne înţelegem bine, nu-i așa? îi răspunsese ea cu expresia 
aceea calmă în ochi a omului care știe ce vrea. 

Își ridicase mâna spre faţa lui, îi pusese vârful degetelor pe 
buze... 

Văzu în oglindă pălăria de cowboy. 

Elvin spunea: 

— Aici tundeţi și bărbaţi sau numa femei și copii? 

Betty se întoarse spre el și-i răspunse: 

— Pe toată lumea, domnule. Luaţi loc, sunteţi următorul la 
rând. 

Gary fu cât pe-aici să-i rostească numele, dar pălăria 
dispăruse din oglindă. Așteptă și, în cele din urmă îl auzi pe 
Elvin spunând: 

— Dumneavoastră suntărăți, dom'le ofițer? 

lar Betty exclamă: 

— O, vă cunoașteți? 

Și răsuci scaunul în așa fel încât Gary era acum cu faţa spre 
Elvin care mârâi: 

— Credeam că sunteţi fo coniţă care-și face păru'. 

Se instală comod în scaunul de alături, pe care îl umplu cu 
costumul lui albastru strălucitor. Gary îl iscodi: 

— Vrei să te tunzi? 

Elvin își aranjă haina în faţă. 

— Mmda, și mă grăbesc. 

Betty spuse: 

— Isabel vine imediat. Așteptaţi puţin, da? 

— Pa mine nu m-a tuns fodată fo Isabel, zise Elvin, și n-am 
fos-în viaţa mea-ntr-on salon de frumsețe. 

Atunci de ce-ai venit, să gândi Gary în timp ce Betty spunea: 

— Noi executăm tunsori stil. Nu e un salon de frumuseţe, nu, 
nu. Dar pot să vă fac frumos dacă doriţi, domnule. Să vă 
aranjez. 

— Nu m-ar deranja să m-aranjezi frumos, zise Elvin, dacă n-ar 
trebui s-aștept. 

— Isabel o să vină imediat. 

— Da’ eu n-o vreau p-lsabel. Te vreau pe tine. 

— Bine, în câteva minute. Nu mai durează mult. 

— Da' eu vreau chiar-acu', spuse Elvin. 

e 

— Am venit înapoi, zise Leanne, pentru că mi-am lăsat un 
cristal de fereastră, frumos și rar îngropat în curtea din spate - 
Leanne privi într-acolo. Vezi palmierii aceia pitici? Arată ca niște 
femei, nu-i așa, în niște rochii ciudate. Cristalul este îngropat 
între ei. 

— În pământ? 


— Ca să-și revitalizeze energiile. Știi, pământul are puteri 
regenerative uimitoare. Cristalul se folosește la meditaţie, îţi 
permite să priveşti în propriul suflet și să-ţi cunoști eul adevărat. 
Nu cel pe care-l vezi în oglindă, cel pe care îl afișezi. 

— Oh, făcu Kathy. 

— E ca atunci când foloseşti o sferă de cristal ca să-ţi vezi 
propria aură, ca să spunem așa. 

— Și cu asta poţi să vezi și în viitor? 

— Oarecum. Sau îl poţi folosi ca să localizezi persoane 
dispărute, sau să-i ajuţi pe alţii să le vadă. Dacă îndrept un 
cristal spre tine și apoi mă uit la el cu cel de-al treilea ochi al 
meu, îmi pot forma o idee destul de corectă despre eul tău 
interior. Wanda mă cicălește tot timpul să-l folosesc cu Big. 

— Și de ce nu l-ai folosit? 

— Nu l-am putut convinge niciodată, nici măcar să atingă un 
cristal. Wanda spune că îi este frică, dar ăsta nu e un motiv ca 
eu să nu continui să acţionez asupra lui. 

— De aceea nu voia să pleci? 

— În parte, da. Îi place aici, îi amintește de ţinuturile ei natale 
de la Clinch County, din Georgia. Dar cel mai mult o preocupă 
faptul că eu nu pot să-l salvez pe Big, să-l fac să se schimbe. 
Wanda spune că va suferi cumplit dincolo dacă nu învaţă să-și 
deschidă inima. Dar încearcă să-l faci pe Big să se gândească la 
moarte! 

— S-ar putea să ai mai mult noroc cu el acum, zise Kathy, 
după toate cele ce s-au întâmplat. Știi că cineva a tras în el? 

— Când am văzut în ziar povestea asta m-am întrebat dacă 
nu cumva s-a schimbat. Tu ce crezi? 

Kathy se gândi puţin, apoi dădu din cap: 

— Pare mai puţin sigur de sine. 

— E conștient de faptul că e muritor? 

— N-aș merge chiar atât de departe, zise Kathy, dar cred că 
n-ar strica să fii acum alături de el, i-ai putea face foarte mult 
bine. 

Kathy ezită, apoi își făcu curaj și zise: 

— Adică, dacă ai inima să stai aici și să fii din nou soţia lui - 
respiră adânc. Big are nevoie de tine. 

Leanne o privi într-un mod straniu, absent, ca și când ar fi fost 
uluită de ceva. Poate că își folosea cel de-al treilea ochi. Kathy 
nu era sigură. 

— Tu ai fost trimisă aici, zise Leanne. 

— De fapt, am venit să caut ceva în lada de gunoi. 

Asta o aduse pe Leanne înapoi la realitate. 

— Gunoiul a fost ridicat azi dimineaţă, zise ea și păru că 
încearcă din nou să se concentreze. A fost dus de aici. Ai pierdui 
ceva de valoare? Poate te ajut să găsești ce-ai pierdut. 

Kathy se așeză mai comod pe scaun și rămase liniștită o clipă. 
Apoi spuse: 

— Mulţumesc, oricum, nu era chiar așa de important, 
nedorind să intre în amănunte. 

Atunci o văzu pe Leanne aruncându-i din nou acea privire 
stranie, ca și când ar fi fost în transă. Leanne zise: 

— Tu ai fost trimisă aici. Vrei să vorbesc cu cineva pentru 
tine? O rudă decedată? 

— Nu, nu cred, dădu din cap Kathy. 

— Ai adus un mesaj, spuse Leanne, mi-ai transmis să rămân și 
să-l ajut pe Big. Am sentimentul că trebuie să-ţi dau și eu unul în 
schimb. Cred că trebuie. Stai puţin. Wanda îmi spune ceva 
despre cineva... Cine?... Nu știe. Este cineva care a murit 
recent. 

— Nu știu pe nimeni, spuse Kathy. 

— Șșșș, făcu Leanne uitându-se la ea. 

Apoi privi din nou în gol, ca în transă, și ridică o mână. 

— Stai puţin, persoana încă n-a murit. Ce? O, Dumnezeule, 
moare chiar acum, în clipa când vorbesc. 

Kathy văzu că ochii i se închid strâns și auzi vocea micuţei 
negrese: 

— Este doi, Leanne. 

e 

Ei, că asta-i bună! Femeia încercă s-o dea pe glumă, dar nu 
mai era chiar așa de sigură, devenise nervoasă și zise: 

— Nu pot să-l las pe omul ăsta aici, să stea așa până te termin 
pe dumneata, nu-i așa? 

— De ce nu poți? 

— A venit primul și a avut și oră reţinută. Este un client bun. 

Sticletele se uita la el și nu scotea un cuvânt, fără îndoială 
gândindu-se ce naiba se întâmplă. Glumea sau ce naiba voia? 
Între timp, femeia începuse să se ocupe din nou de el, ţăcănind 
din foarfece și încercând să termine cât mai repede. 

— Știu io cine-i, zise Elvin, da' vreau să vii aici și să mă tunzi. 
Vreau să mă tunzi foarte scurt, ca să nu mă mai poa' trage nime 
de păr. 

— Dacă aveţi răbdare câteva minute, zise femeia cu accentul 
acela hispanic, iar polițistul scoase mâna stângă de sub cearșaf. 
O ridică spre ea și zise: 

— Nu-i nicio grabă. 

Aproape ca în carte. Elvin revăzu imaginea: Sonny citea, 
ajungea la partea unde Frank ridica pistolul spre tip ca să se 
miște din scaun și tipul îi spune că dacă-l mai ridică un 
centimetru îl omoară. Cu ce? Elvin știa că tipul blufează. Frank 
de ce nu știuse? Sonny citea mai departe, dar Elvin își pierduse 
interesul pentru Frank, căci știa că va fi mort înainte de sfârșitul 
cărţii așa că la ce bun să mai citească? In loc să stea să 
pălăvrăgească și să fie apoi păcălit, de ce dracu’ nu folosise 
arma aia? Asta era diferenţa dintre o carte și viaţa adevărată. In 
carte tipul cel rău întotdeauna trebuia să moară la sfârșit. 

Elvin se ridică de pe scaun și se duse în spatele lui, între 
chiuvetă și măsuţă, privindu-se în oglindă. Luă un uscător de păr 
care arăta ca un pistol Rogers și se gândi să spargă fereastra cu 
el. Îi vedea cum îl urmăresc cu privirea. Mai întâi s-o întrebe pe 
femeie dacă îl tunde. Ea începe să vocifereze, atunci el sparge 
oglinda și spune: Acuma mă tunzi? Și sticletele o să sară din 
scaun imediat... Mai bine să nu se atingă de nimic. Să fie totul 
cât mai simplu. Se îndreptă spre deschizătura din grilajul de 
zăbrele și aruncă peste umăr: 

— Dacă sunteți așa de ocupați am să mă întorc mai târziu. Să 
mă tundă Isabel. 

— Foarte bine, spuse femeia, puteţi merge și în altă parte. 

Las-o să creadă ce vrea. 

Elvin păși prin camera cu mobilă de grădină, spre ușa din 
faţă, o deschise și o lăsă să se trântească închizându-se la loc. 
Erau atâtea lucruri pe care doreai să le faci și nu puteai și iată, 
în sfârșit, și ceva ce puteai face dacă te ţineau nervii, dacă nu te 
mai gândeai la nimic și te apucai de treabă. Se întoarse la 
paravanul despărțitor din zăbrele fără să facă niciun zgomot, cu 
revolverul în mână de astă dată și privi printr-o deschizătură - 


Isuse, sticletele își scoase cearșaful peste cap și i-l întindea 
femeii, gata să se ridice de pe scaun - și Elvin trebui să 
pășească repede spre deschizătură. Il împușcă pe Gary în 

momentul în care acesta se ridica și căzu înapoi pe scaun. ÎI 
împușcă încă o dată, pe când începea să alunece într-o parte. O 
împușcă și pe femeie pentru că tipa. Împușcătura o azvârii la 
pământ și o făcu să sară apoi o dată în sus. Smulge-păr era pe 
podea, sprijinit în genunchi și în mâini, acum se ridica - Isuse, cu 
pistolul în mână - și Elvin îl împușcă încă o dată și apoi încă o 
dată înainte de a pleca de acolo, în timp ce zgomotul 
împușcăturii continua să-i sune în cap. 


e Capitolul 24 


Marţi după-amiază, Hector îi spuse doctorului Tommy: 

— Crezi că mai există vreun dermatolog pe lumea asta care 
să facă plajă? 

Doctorul Tommy, care stătea lungit în pielea goală pe un 
șezlong în curtea interioară, spuse că el nu mai e dermatolog, 
așa că nu-i nicio problemă. Într-adevăr, nu mai era nici doctor, 
nici altceva după un chef strașnic cu cocaină; acum se uita în 
oglinzi, făcând fel de fel de mutre, ca și când ar fi stat de vorbă 
cu el însuși. Fusese întotdeauna niţel cam ţicnit, dar acum, după 
ce petrecuse cu târfa aia, se sonase de tot. În două zile se 
transformase într-un cocainoman împătimit. Nu-și dorea decât 
asta și repeta într-una: „Oare unde am fost?” Unde? Aici, chiar 
aici, și ai luat cocaină, în cele mai bune ţigări, Quaaludes. Cel 
puţin acum era treaz și ceea ce spunea avea sens. Pe individul 
acela, Elvin, îl numea asasinul în izmene - atâta știa, și puţin îi 
păsa că pune stăpânire pe casa lui. 

Hector îi spuse: 

— Ştii că poate să ne bage în bucluc. Știi că n-o să-l omoare 
pe judecător. Acum puţin îţi mai pasă dac-o să facă sau nu 
treaba asta. De ce nu-i dai papucii? 

Doctorul păru să reflecteze la o modalitate de a face acest 
lucru și apoi spuse: 

— Avem nevoie de o sursă de nădejde. Cumpărăm de la târfă 
și ea își trage partea ei. Nu pot s-o învinovăţesc pentru asta, dar 
nu e o cale foarte economică. Numai dacă o aduci aici, îi dai ce 
a plătit ea și apoi împărţim între noi. Adică nu, stai. Dacă fac 
așa, înseamnă că primesc mai puţin, nu-i așa? Dar nu-i nimic, e 
perfect, îmi place s-o privesc. Știi că se omoară? Încă nu știe, 
dar asta e. Intreab-o. 

— Și ce dacă știe că se omoară, sau dacă vrea să vină aici, ce- 
i cu asta? 

— E o idee. Dacă stă aici nu mai trebuie să te duci după ea s- 
o duci și s-o aduci. li dăm și o mașină ca să poată să cumpere 
marfa. 

Numai asta avea în cap. 

— Poate știe să gătească, spuse Hector. Și să facă curat prin 
casă. 

— Poate, întreab-o și asta. 

Nu? Era nebun de-adevăratelea. 

— Eu încerc să scap de ucigaș, zise Hector, iar tu vrei s-o 
aduci și pe iubita lui să stea cu noi în casă. 

— Fata îl urăște, zise doctorul Tommy. 

larăși vorbea pe alături. Deși, la o adică, dacă era să aleagă, 
își zicea Hector, ar fi preferat s-o aibă pe fată în casă decât pe 
creatura aia, animalul cu costum albastru. Și dacă ar fi găsit o 
cale să se debaraseze de el, doctorului nu i-ar fi păsat. 

Ar fi vrut să-l împuște pe Elvin, simţise dorinţa aceasta 
aproape din prima clipă când îl văzuse și de atunci nu se 
gândise la altceva decât cum să se descotorosească de trupul 
lui uriaș. Să-l arunce într-un canal sau în mare. Să-l ducă în 
pădure. Să fure o mașină și să-l pună în portbagaj. Numai că nu 
știa cum se fură o mașină. 

Se auzi soneria de la intrare. 

Hector își puse halatul de mătase și îl lăsă pe doctorul Tommy 
să se prăjească la soare. Până să ajungă el la ușă, bing-bangul 
sunase de cel puţin zece ori. Se uită prin vizor înainte să 
deschidă ușa și văzu o fată tânără cu păr negru, așezat în bucle 
îngrijite de fiecare parte a capului. Un chip tare drăgălaș. Purta o 
jachetă bej și o fustă albă, nimic deosebit. Fata spuse: 

— Doctorul Vasco? 

Hector scutură din cap. 

— Nu este acasă. 

— Foarte rău, spuse Kathy, întinzându-i legitimaţia deschisă, 
ca să-i vadă fotografia, numele și cuvintele acelea oficiale: 
Secţia Corecţională. Sunt noul lui ofițer supraveghetor. 

— A, ştii ceva? Credeam că s-a dus la Dezalcoolizare, dar 
doarme, zise Hector. Te rog, poftește înăuntru. 

Kathy trecu pe lângă el și Hector spuse: 

— Imi place părul tău, e mult mai șic decât în fotografie. 

Avea o voce delicată care nu se potrivea cu trăsăturile lui 
aspre, un tinerel cu nasul mare și coadă de cal, cu un halat care 
se târa pe jos. Kathy se întoarse spre el: 

— Mulţumesc, Hector. 

Ochii lui se luminară. 

— Ştii cum mă cheamă, spuse el măgulit, dar și puţin 
surprins. 

— Știu totul despre tine, zise Kathy. 

— Nu, asta n-o cred. Poate că ai un dosar complet despre 
doctor, dar despre mine? Nu, nu se poate. 

Kathy se apropia de el și zise: 

— Nu vrei sa-mi spui tu ceea ce nu știu? 

Se juca cu el. Lui Hector îi plăcea jocul. Zise: 

— S-ar putea. 

— Nu vrei să-l trezești pe doctor? 

— Poţi să-l trezești și tu, dacă vrei. E în curtea interioară. 

Kathy îl urmă în hol și-l întrebă dacă un anume sergent 
Hammond nu fusese acolo mai devreme. Hector se opri. 

— A fost aici ieri. 

— Ai fost acasă toată ziua? 

— Da, și l-aș fi văzut dacă ar fi venit. 

— Elvin e aici? 

De astă dată, băiatul avu o mică ezitare: 

— Poftim? Cine? 

— Credeam că ne înţelegem, zise Kathy. Ție îţi place părul 
meu și mie îmi place părul tău. De ce să ne certăm? 

Hector zâmbi și-i spuse: 

— E-n regulă, nu l-am văzut. 

— Stă aici? 

— N-aș spune că stă aici. 

— Dar ce-ai spune? 

— A fost aici două nopţi, asta-i tot. 

— Ştii unde s-a dus? 

— Nu, dar dacă aș ști... 

Kathy aşteptă. Poate prea mult, dându-i lui Hector 
posibilitatea să se răzgândească și, în loc să spună ceea ce ar fi 
vrut, întrebă: 

— E treaba ta? 

— Sunt ofiţerul lui supraveghetor. 

— Da' pe mine nu mă privește, așa că nu vreau să vorbesc 
despre el, bine? 

— Eu cred că vrei, spuse Kathy, dar te enervează ideea. Orice 
îmi spui, Hector, rămâne între noi. Eu nu-s de la poliţie. 

— Nu? spuse el. Păi, vorbești ca un poliţist. 


Și îi făcu semn să-l urmeze prin hol, prin bârlogul cu pereți 
aurii spre glasvandul care dădea spre terasă. 

— Vite-l pe doctor, spuse Hector, dându-se la o parte. 

— În carne și oase, zise Kathy privindu-l pe bărbatul care 
stătea întins la soare gol pușcă, cu glezniera la piciorul drept, 
bronzat pe tot trupul și, Gary avusese dreptate aseară, membrul 
individului era mai negru decât orice altă parte a corpului. O 
observaţie demnă de un poliţist, ceva ce trebuie reținut ca un 
posibil semn particular de identificare, deși nu foarte 
concludent; puteau fi și alţii cu membrul la fel de închis la 
culoare, poate chiar negru de tot. 

— Ai de gând să-i verifici chestia aia? făcu Hector. 

— Glumești! Nu-l ating nici măcar cu un băț. 

— Vorbeam de chestia aia de la picior. 

Sigur că da, nevinovatul de el! 

— Nici pe aia n-o ating, spuse Kathy, întorcând privirea de la 
soarele strălucitor la semi-întunericul din încăpere cu pereţi 
strălucitori. 

Se așeză pe canapeaua moale, cufundându-se în ea. Hector 
rămase în cadrul ușii, în lumina soarelui. Kathy trebui să 
întoarcă capul ca să-l vadă. 

— Eşti îngrijorat din pricina doctorului? 

Niciun răspuns. 

— Ce a luat? 

Hector se uită la ea. 

— Nu sunt prost. 

— lar eu nu sunt de la droguri, zise Kathy. Vino încoace. Și 
așază-te lângă mine. Ai un ucigaș ieșit din pușcărie în casă, 
doctorul nu pare să se sinchisească de asta și tu nu știi ce să 
faci. Am ghicit? 

Hector se apropie de ea fără grabă. 

— Crezi că le știi pe toate. 

— Nu, am nevoie să aflu de la tine mai multe. 

— De ce? Nu poţi să faci nimic. 

— De unde știi? Te rog, stai jos lângă mine. Am putea fi 
prieteni, dacă vrei. 

— Nu cred. 

— Vrei să-mi spui un singur lucru? De ce îl lasă doctorul pe 
Elvin să meargă cu mașina lui și de ce i-a dat cheia de la ușa din 
fată? 

Hector o privea fix. g 

— Vorbeşte, spuse Kathy şi nu am să caut droguri. Imi 
închipui că Earlene a adus câteva prafuri duminică seară, dar s- 
au dus, nu-i așa? Ascultă, n-am să caut nici arme. 

Hector continua s-o privească fix. Apoi aruncă o privire spre 
terasă. Kathy văzu cum se lasă în genunchi în fața ei printr-o 
mișcare abia perceptibilă a halatului, ca a unui preot în 
veșmintele sale, apoi se lasă pe spate, cu șezutul pe călcâie. 

— Formulezi acuzaţii foarte serioase. 

— Sigur că da, spuse Kathy. Te-am prins la-nghesuială, așa e? 
Ştii foarte bine că pot să percheziţionez casa dacă vreau. Să 
caut bikinii pe care i-a uitat Earlene... Ce crezi despre ea? 

— Nimic, e o târfa. 

— L-a stimulat pe doctor? 

— Doctorul n-are nevoie de așa ceva. 

— Elvin o aduce aici? 

— A adus-o o dată. 

— l-am spus că o să-i recuperez chiloţii. 

— Păi ai fost cam pripită. 

— De ce spui asta? 

Hector părea jignit. Dădu din cap: 

— Nu contează. 

Era un tip ciudat. Kathy îl privi cu atenţie, apoi spuse: 

— Vrei să-ţi spun ce știu eu? 

— O să-mi spui oricum. 

— Poate ar trebui numai să-ţi șoptesc, spuse Kathy și făcu o 
pauză. Elvin și doctorul Tommy au de gând să omoare un 
judecător. 

Asta îl făcu să tresară. 

— Nu, o, nu, spuse el, scuturând din cap, dar nefiind în stare 
să-și ascundă panica din priviri. 

Kathy se lăsă ușor spre el, punându-și brațele pe genunchii 
lui. 

— S-au răzgândit? 

— Ce spui tu e o nebunie. 

— Poliţia știe. 

— Asta o inventezi tu. N-au ce să știe. 

— Vrei să-l aperi pe doctor. Bineînţeles că vrei. Dar dacă eu 
știu treaba asta, crezi că poliţia nu știe? Haide, dă-i drumul. 

— Te rog să mă crezi, nu are de gând să facă nimic. 


— Doctorul, dar Elvin? 

— Eu nu vorbesc despre el. 

— Vrei să-mi spui ceva fără să vorbești, spuse Kathy. Asta-i 
cam greu. 

— Nu vreau să-ți spun nimic. Uită-te la el, spuse Hector, cu o 
voce și priviri rugătoare. Ai spus tu singură că nu-i pasă de Elvin. 

Privirea i se mută, se întoarse spre ea și spuse cu voce 
scăzută: 

— A fost o poveste în ziar, cineva a încercat să-l omoare pe 
judecător cu un aligator. Crezi că acel cineva a fost doctorul 
Tommy? 

Kathy se apropie și mai mult: 

— Cred că asta i-a dat ideea. 

ÎI văzu pe Hector dând din cap, și Kathy continuă: 

— Dar doctorul l-a băgat pe Elvin la mijloc. Uite, zice el, 
cineva încearcă să-l omoare pe judecătorul ăla pe care îl 
cunoaștem amândoi foarte bine. Nu-i rea ideea, ce zici? Și s-a 
amuzat cu Elvin. Așa a fost? 

— Exact, spuse Hector, lăsându-se prins, și Elvin a crezut că 
vorbește serios. Doctorul a și uitat despre ce e vorba. N-ai decât 
să-l întrebi, o să-ţi spună: Care judecător? 

— Stai liniștit, nu trebuie să fii îngrijorat, spuse Kathy. 
Doctorul știe să scape și singur de răspundere. S-ar putea să 
țină. Dar tu ai ochi ageri, Hector, știi foarte bine ce vrea să facă 
Elvin. Nu vrei să spui nimic pentru că ţi-e frică. Detectivul care a 
fost aici ieri, Gary, e un om de ispravă. O să vină din nou. Când 
vine, ai putea să stai de vorbă cu el? Ce zici? 

Nimic. Niciun cuvânt. 

— Spune-i și lui ce mi-ai zis mie. 

— Sau îi zici tu? Asta vrei să spui? 

— Gary e la curent cu toate astea, zise Kathy. Dar nu-i 
folosește la nimic dacă nu-i spui tu, zău așa. Hector, tu ești 
martorul cheie. Nu vrei să-l mai vezi pe Elvin aici, dar poţi să-l 
faci să dispară, să se întoarcă la închisoare. 

Hector ridică din sprâncene. 

— Dar ce-a facut? Deocamdată nimic. Trebuie să așteptăm 
până face ceva? 

Aceeași obiecţie pe care o avusese și Gary. 

— A conspirat punând la cale o crimă, zise Kathy. 

Văzu că Hector e gata să-i dea crezare. Nu trebuia decât să-l 
îmboldească puţin: 

— Hector, eu ţi-am dezvăluit lucruri pe care niciun poliţist nu 
ți le-ar fi spus. Aș putea fi chiar acuzată că le-am zădărnicit 
cercetările, dând la iveală ceea ce știe poliția. Dar nu-mi pasă. Și 
știi de ce? Doctorul Tommy este în supravegherea mea și nu 
vreau să-l văd dând de belea, ca să ajungă la închisoare. 
Hector?!... 

Hector privea peste capul ei. Se ridică în picioare. Kathy se 
îndreptă și se întoarse puţin, suficient ca să-l vadă pe doctorul 
Tommy venind dinspre curtea interioară, tot în pielea goală, 
scărpinându-se între picioare. | se adresă lui Hector. 

— Mi-ai luat halatul. 

Hector scutură din cap: 

— E halatul meu. 

— Ești sigur? 

— Tu ţi l-ai lăsat lângă piscină. 

— O, zise doctorul Tommy. 

Când se întoarse ca să plece o văzu pe Kathy pe canapea, îi 
făcu un semn cu capul și zise: 

— Cum te mai simţi astăzi? și trecu mai departe, continuând 
să se scarpine. 

Kathy îl urmări cu privirea în timp ce intra din nou în lumina 
soarelui. Fundul îi era ceva mai deschis la culoare decât restul 
trupului. Se întoarse către Hector. 

— Ce faci? 

Stătea cu spatele spre ea și se aplecase, scoțând ceva de sub 
halat. Se întoarse spre ea și îi întinse o pereche de bikini 
atârnând de un deget. Negri, cu paiete argintii. 

— Mulţumesc, spuse Kathy și plecă. 

e 

Bob Gibbs renunțase la popasul de după-amiază la Helen 
Wilkes și venise direct acasă ca să-și pună o cămașă sport 
curată și să se pregătească pentru un interviu. O tânără de la o 
revistă care se chema: Port St. Lucie Shopping News, sau cam 
așa ceva, dorea să stea de vorbă în seara aceea cu el despre 
cum poți judeca firea oamenilor. Trecuse pe la el pe la birou ca 
să fixeze întâlnirea, o fătucă drăgălașă cu un aer sănătos, de la 
tară. Îi plăceau fetele de la ţară, învățau devreme ce e natural și 
cum o fac animalele. Fata aceasta - nu-și putea aminti cum o 

cheamă - era nouă în branșă, încă nu devenise cinică și nici nu 
știa să inventeze minciuni cu dezinvoltură. Era tipul de reporter 
care avea să scrie totul exact așa cum va spune el și avea să 
râdă cu poftă la toate bancurile lui. 

Intră în bucătărie și își turnă un Jim Beam, gândindu-se la 
caracterul omului și la modul în care poate fi analizat. Cel mai 
bine ar fi să se gândească la niște cazuri anterioare. Revăzu 
infractori care stăteau în faţa lui în costumele albastre de 
pușcăriași și începu să se gândească la aură - ciudat lucru - nu 
la a lui, la aura altor oameni, întrebându-se oare cum ar fi să 
vadă cum le ies din corp diferite culori. Nu se gândea la asta 
decât atunci când îl cicălea Leanne. Ar putea să-i spună micuţei 
de la Port St. Lucie că asta făcea el, examina aura infractorilor. 
Ea o să-i replice: Zău, chiar așa? Să-i spună că poți face asta 
numai dacă ai har. Dacă ești perceptiv. Mai întâi, bineînțeles, 
trebuie să-ţi eliberezi mintea de - cum le zice, prejudecăţi sau 
idei preconcepute - în fine, cam așa ceva. Trebuia să-ţi deschizi 
inima și mintea, să te eliberezi de gândurile negative. 

Era cu faţa spre chiuvetă și se uita pe fereastra de deasupra 
acesteia în timp ce sorbea din whisky, așa că auzi vocea de 
undeva din stânga lui: 

— Big? 

În cadrul uşii care dădea în sufragerie stătea Leanne 
zâmbindu-i. Big exclamă: 

— Isuse Cristoase! 

lar ea își plecă fruntea la auzul tonului lui plin de respect. 

— Te-ai schimbat, Big. Se vede. Mesagerul mi-a spus că te-ai 
schimbat, dar aveam unele îndoieli, însă acum văd cu ochii mei 
că așa este. 

El zise: 

— Leanne?! 

Nu pentru că i-ar fi pus la îndoială identitatea. Voia să știe ce 
face aici, dar nu reușea să scoată niciun alt cuvânt. 

— Big, mesagerul mi-a confirmat ceea ce entitatea mea mi-a 
comunicat tot timpul, că a fost un gest egoist din partea mea să 
te părăsesc, știind că eu pot fi sursa iluminării tale. Big?... Sunt 
iar acasă. 

— O, Dumnezeule! zise el. 

lar ea răspunse: 

— Lăudat fie-i numele! 


Elvin voia s-o vadă. Nu-și dădea foarte bine seama de ce, 
poate că voia să-i privească chipul, acum când știa ce știa. 

Se oprise la un bar imediat după ce ieșise din salonul de 
frumusețe. Văzându-l cum dă pe gât primul pahar, barmanul îl 
întrebă dacă îl călcase cumva vreo mașină sau îl fugărea soțul 
amantei. Elvin respira încă greu, dar acum totul era în regulă. 

Așteptase în mașină cam o oră, apoi se dusese în hol și 
căutase să vadă la ce apartament stă: 219. Când o pereche de 
locatari mai în vârstă, probabil pensionari, intrară în bloc, intră și 
el cu ei, iar când bărbatul cu o pălărie golf pe cap îi aruncă o 
privire mai bănuitoare, îi spuse: 

— Mă duc în vizită la ofițerul meu supraveghetor. Mai vreţi 
ceva? 

Urcă până la 219, bătu la ușă ca să fie mai sigur, apoi se 
așeză pe jos, cu spatele rezemat de perete. Trebui să-și tragă 
pălăria mai pe frunte, căci borul se lovea de perete. 

O bătrână în rochie de casă veni cu găleata de gunoi pe 
coridor. Îi aruncă o privire neliniștită, dar nu spuse nimic decât 
la întoarcere. 

— Pot să vă ajut cu ceva? zise ea. 

Elvin trebui să-și ia pălăria din cap ca să poată privi în sus, 
spre ea. 

— Ce-anume? 

— Vă simţiţi bine? 

— Mă simt bine și frumos. 

Se întreba oare ce-ar fi făcut femeia dacă i-ar fi spus că 
tocmai a împușcat doi oameni. Să-i vadă mutra. Nu putea decât 
să scrâșnească din dinţi când se gândea la asta. 

— O-aștept pe dama care locuiește-aici. l-ofițerul meu 
supraveghetor. 

— O, spuse femeia și intră în apartament închizând repede 
ușa. 

O auzi cum trăgea zăvoarele. 

Nu era greu să-i sperii pe oameni. Și faptul că știai acest lucru 
putea fi, de asemenea, de folos. Elvin știa că Madam Sensi se 
temea de el. Asta ar putea să-l ajute ca s-o trântească în pat și 
pe urmă o să vadă ea singură că-i place. Ai de gând să-mi faci 
raport? Nu, te rog, tăticule, încă o dată. Se întrebase dacă aflase 
deja despre prietenul ei. Dacă era o persoană importantă, o vor 

informa. Trecuse pe la biroul ei după ce ieșise de la bar și i se 
spusese că e plecată. 

Trecuse probabil încă o oră până când, în cele din urmă, auzi 
ascensorul, ușa de deschise și se închise și iat-o că vine pe 
coridor, cu o pungă de cumpărături în mână, învârtind pe un 
deget inelul cu cheile. Elvin se ridică în picioare și își puse 
pălăria pe cap, observând că e calm. 

— Ce faci aici? 

El zise: 

— Daţi-mi voie să v-ajut, și întinse mâna spre pungă, dar ea 
se trase înapoi. 

— Elvin, ce dorești? 

— Am vru’ să stau de vorbă cu 'mneavoastră, atâta tot. 

— Discutăm la birou. Trebuia să vii ieri la o analiză de urină. 

— Am uitat cu totu'. 

— Mâine, sau ai încurcat-o. 

— Am fos’ azi, da’ nu eraţi la birou. 

— Ai venit și ai plecat. 

— Am avut o treab-urgentă de rezolvat. Po' să intru pen' un 
minut? 

— Elvin, pleacă imediat de aici. Dispari. 

Nu părea tristă, se vedea că încă nu aflase nimic. 

— Mâine-am de lucru, spuse Elvin, încercând să meargă mai 
departe. V-am spus de serviciu' ăla! 

Asta o făcu să se oprească. Uitându-se la ea, Elvin fu convins 
că voia să-i spună ceva. Exact atunci începu să sune telefonul în 
apartament. Ea se întoarse să vâre cheia în broască, iar el zise: 

— Daţi la mine! și apucă punga din mâna ei. 

Kathy îi aruncă o privire în timp ce deschidea ușa, dar nu voia 
să piardă nicio secundă. Avu o clipă de ezitare, neștiind ce să 
facă - să ia punga din mâna lui sau să se ducă să răspundă la 
telefon, lăsându-l pe Elvin afară cu ea în mână. 

— Mergeţi, spuse Elvin, o să le aduc io-nuntru, și ea se 
execută, mai nerăbdătoare să răspundă la telefon decât 
îngrijorată de faptul că-l lăsa să intre în casă. 

Elvin înconjură masa din sufragerie în formă de L. Drăguţă 
casă, cu picturi pe pereţi... Madam Sensi stătea în picioare lângă 
biroul din living, cu spatele la el și vorbea la telefon. Spuse: 
Daa? de mai multe ori, ascultând mai tot timpul. Elvin puse 

punga pe masă și rămăsese în picioare urmărind-o cu privirea. O 
auzi spunând: 

— Lou, spune-mi ce s-a întâmplat. 

Apoi o auzi spunând: 

— O, Isuse! Unde este? A pățit ceva? 

Elvin era sigur acum că vorbeau despre prietenul ei, ăla care 
trăgea oamenii de păr. O văzu cum se întoarse spre el și îl 
privește drept în ochi în timp ce spune: 

— E mort, nu-i așa? 

Elvin avu un sentiment straniu, simțindu-se privit atât de fix, 
în timp ce Kathy asculta ce i se spunea la telefon. Mai zise ceva 
ce nu reuși să înţeleagă apoi o văzu punând telefonul în furcă. 
Privea tot la el. El zise: 

— Aţ primit niscaiva vești proaste? 

Ea nu răspunse. Continua să-l privească, de parcă n-ar fi știut 
ce e cu ea. 

— Apăi... zise el și se întoarse să plece. 

Când ajunse în dreptul ușii și era gata să iasă o auzi spunând: 

— L-ai urmărit, nu-i așa? 

Elvin își continuă drumul. N-avea niciun sens să stea de vorbă 
cu o femeie supărată și cu nervii slabi. 

Kathy îl chemă pe fratele ei, Ray și acesta veni din Miami 
miercuri după-amiază târziu. 

— Ştii cu ce seamănă? întrebă Kathy. Cu un pumn în stomac. 

— Ştiu, spuse Ray. 

— Incă nu l-am văzut, spuse Kathy. Astăzi i se face autopsia. 
După aceea va fi depus la camera mortuară. Nu știu încă unde 
anume. A fost împușcat de patru ori, în stomac și în piept și îi 
fac autopsia ca să determine cauza morții. 

Ray dădu din cap. In conversaţia lor erau perioade lungi de 
tăcere, căci el nu punea întrebări. La început. Aveau aceleași 
trăsături, același păr negru, des. Amândoi purtau blugi și tricouri 
și sorbeau din berea pe care o adusese Ray. 

— l-a găsit o fată care lucrează acolo, spuse Kathy. Isabel și 
nu mai știu cum. A sunat imediat la nouă-unsprezece și la 
salvare și i-au dus la spitalul Good Samaritan din Palm Beach de 
pe Lakes Boulevard; nu e departe de frizerie. L-au luat imediat 
pe Gary, dar era deja mort. Femeia, Betty, a rezistat încă puţin. 
Cred că a fost împușcată în spate. Însă n-a fost suficient de mult 
timp conștientă ca să spună ce s-a întâmplat, să facă o 
descriere... Dar eu știu cine a făcut-o, spuse Kathy. Dar se pare 
însă că nu servește la mare lucru. Stătea în picioare chiar lângă 
masa asta când am primit telefonul. Mă uitam la el. l-am spus lui 
Lou Falco: E mort, nu-i așa? Lou a spus da și eu mă uitam direct 
în ochii individului care l-a omorât. Știi ce voiam să fac? Doream 
să aștepte până mă duc în dormitor să-mi iau pistolul 38 pe care 
mi l-a dat Tony. ÎI știi? ÎI mai am, îl curăţ din când în când, îl ţin 
încărcat... Individul stătea chiar aici, lângă masă. Elvin Crowe. l- 
am spus: L-ai urmărit, nu-i așa? A plecat. O, dar înainte de asta. 
Inchid telefonul și el zice: Aţi primit vești proaste? Individul care 
l-a împușcat. 

Fratele ei ridică din sprâncene, dar nu spuse nimic. 

— L-am sunat imediat pe Lou și i-am spus tot ce știam despre 
Elvin, unde stă, cu ce oameni s-a înhăitat în ultima vreme... Nu 
l-au putut găsi până azi dimineaţă când l-au luat la 
interogatoriu. l-au dat drumul după-amiază. Au spus că nu pot 

reține nimic împotriva lui. Lou m-a sunat chiar înainte să vii tu. 
Dar cum a fost cu Earlene? l-am întrebat pe Lou. Era și o fată 
implicată în treaba asta despre care i-am vorbit lui Lou. Mi-a 
spus că-l pusese pe Elvin într-un șir de mai mulţi bărbaţi și ea nu 
reușise să-l identifice. Dar eu știu că a fost cu el sâmbătă, chiar 
ea mi-a spus. Și duminică și-a petrecut noaptea cu el... Dara 
văzut ziarele de astăzi, cu fotografia lui Gary... Au vorbit cu 
doctorul, el e proprietarul casei în care stă Elvin, au vorbit cu el 
și cu omul lui de casă. Ei știu amândoi că Elvin a fost, trebuie să 
știe. Dar dacă le era frică de el înainte... acum, îţi dai seama că 
n-or să spună nimic. 

— Te ambalezi prea tare, spuse Ray. 

— Gary era un băiat minunat. Era un om bun. Vreau să spun 
că era bun și în munca lui, l-am văzut, era dur, dar era și 
precaut. Nu pot să înțeleg cum de s-a lăsat răpus de un individ 
ca Elvin, clovnul ăsta... Știi ce vreau să spun? 

— Știu, zise Ray. Ascultă, de ce nu-mi povestești tot ce s-a 
întâmplat, chiar de la începutul începutului? 

— A murit din cauza unui ticălos de aligator, dacă poţi să-ţi 
imaginezi așa ceva, spuse Kathy. Un aligator pe care l-a omorât 
el. Și-acum, l-a ucis aligatorul pe el. 

J 

Elvin îl găsi pe Hector în bucătărie, mânuind mixerul cu 
băuturi. 

— Ei, viața merge-nainte, nu-i așa? Sigur oți vrea și voi să fie 
numa paranghelie, nu? Ca cân’ vouă nu vi s-ar putea-ntămpla 
nimic rău fodat. Doctoru', colo-n odaia aia aurie cu mozica-aia 
leșinată stă de vorbă cu o zebră moartă ca cân' ar vorbi singur. 
Pipă haşiş și p-ormă marijuana, cân’ în al noulea cer, cân’ la 
pământ de tot, că io i-am zis, de ce nu te hotărăști o dată? Da 
el: Ce? Adică unde-s io? Și năuc și zdrobit în acelaș timp. Ce faci 
acolo? 

Dansatorul de boogie nu-l auzi sau se făcu că nu aude. 

— 'Nchide porcăria-aia o dată! 

O mai lăsă să meargă câteva minute înainte să apese pe 
întrerupător. Pe masa din bucătărie erau coji de banană și 
lichidul din mixer avea o culoare gălbuie. Hector pregătea 
paharele. Era și el îmbrăcat o dată. Avea o cămașă care părea 
aproape normală, băgată în pantaloni negri de mătase. Cu 

ghetele cubaneze cu tocuri înalte, coada de cal îi ajungea lui 
Elvin până la bărbie. Acesta se aplecă peste masă. 

— lar faci rahat din ăla de banane? 

Hector întoarse capul spre el. 

— Vrei și tu? 

— Ni” dac-aș lua foc. Ce le-ai spus sticleţilor? 

— Nu prea multe. 

Probabil că băuse ceva de era așa de calm. 

— A fost duri cu tine? 

— De ce ar fi fost? 

— Ca-s te sperie. Cân’ oamenii se sperie îţi spun și ce nu-i 
întrebi. Ce voia ei să știe? 

— Noaptea trecută numai despre tine. Unde ești? Ce faci aici? 
Astăzi au venit cu mandat de percheziţie și au scotocit toată 
casa. Au luat carabinele de vânătoare ale doctorului. 

— Au, alea cu care trăgea-n flamingi. Ce păcat. A găsit ăia 
locu’ un'-ascundeţi voi marafeţii? 

— Nu căutau bani. Au întrebat de Cadillac, ce s-a întâmplat cu 
el. 

— Aha, știa că nu mai e, nu? 

Hector se întoarse cu spatele la masă și se șterse pe mâini cu 
o cârpă de vase. Elvin se uita la el cum își aruncase cârpa pe 
umăr și acum lua unul din paharele de băutură. 

— Le-am spus că l-ai luat tu. 

Vorbea direct, pe față. Elvin își zise că trebuie să fi băut o 
mulțime din rahatul ăla scârbos de banane. 

— Da, zise el, și io le-am spus cân' m-a-ntrebat, da, am mers 
un timp cu mașina aia, da' a luat-o nepotu-meu. Fin' c-așa a 
fost. Oricum, tot o să-l găsească. Am zis că s-a dus poa' la 
Disney World să se uite la Mickey și Goofy. Ce le-ai zis de 
Earlene? 

Credea c-o să-l surprindă pe papiţoi cu garda deschisă. Dar 
Hector spuse: 

— Nu prea multe, și luă o înghiţitură mare din băutură la fel 
de calm. 

— Șterge-te la gură, spuse Elvin, era plin de spumă de jur 
împrejur. Te-a întrebat dac-o cunosc? 

Elvin se uita la el cum își trece dosul palmei peste gură și apoi 
își linge mâna. Limba i se făcuse gălbuie. 

— Le-am spus că a fost atunci aici cu tine. 


— Ce le-ai spus de mine, ce-am făcut az-noapte? 

— Voiau să știe unde ai fost. Le-am zis că nu știu. 

— Mă așteptam io c-or să vină p-aci. Cân' te cre' suspect, le 
place să te bage-n-o celulă și să nu vorbească cu tine nimic pân- 
a doua zi. Așa că aveam de gân' să mă duc la on motel și 
m'neaţa să vin aici, să-i las să mă-nhate. Ast-a și făcut ei 
imediat ce-am apărut aci cu mașina. 

— Am văzut, zise Hector. 

— Da' noaptea trecută ce mi-am zis, de ce să dau banii pă 
motel? Mai bin’ mă duc la Earlene și stau acolo cât timp ea e la 
lucru. M-am dus, a trebuit să-l arunc afară pe nătărău' ăla alei 
care tocmai se dezbrăca. Earlene se uită la mine și-i dă drumul: 
lo n-am spus nimic nimănui, pe cuvânt. Adică, vezi tu, foia să-mi 
spună ceva ce io n-o-ntrebasem, și asta pen' că era speriată. lo 
zic: Da' cân' a fost asta că n-ai spus nimic? Și am aflat că 
sticletele ăla smulge-păr și cu Madam Sensi a stat amândoi de 
vorbă cu ea noaptea trecută. 

— Nu știu despre ce vorbeşti, spuse Hector. Ai bătut-o? Pe 
Earlene? 

Auzi la el. 

— Nu, spuse Elvin, eu nu bat fetele și nici poponarii. 

— Pe care îi preferi? 

Elvin îl privi chiorâș. 

— Se vede c-ai băut ceva borcane bune din scârboșeni-aia de 
banane de poţi să vorbești așa. Cât am fo' la mititica, am 
înțepat fo doi filfizoni ca tine, dar n-am plesnit nici unu’. Așa că 
ești-n siguranţă, numa de nu-mi vine cheful să-ţi trag un glonte- 
n scăfârlie. 'Nţelegi? 

— De ce ești așa de furios? 

— Furios? Când te-ascult pe tine? Nu vreau decât să știu cum 
de-au aflat despre Earlene. Tu le-ai spus, nu-i așa? 

— Nu, că deja știau, spuse Hector scuturând calm din cap. 

— De un' puteau știi? 

— Habar n-am, dar știau. Și tipa știa, ofiţerul tău 
supraveghetor. 

— Și ea a fost aici? 

— Da, după-amiază, înainte să vină poliţia. Este și ofițerul 
supraveghetor al lui Tommy. 

— De cân’? 

— De unde să știu eu? A spus că polițistul care a fost aici o să 
vină din nou. Pe urmă astăzi m-am uitat în ziar și am văzut de 
ce n-a mai venit. Am crezut că te-au arestat. 

— Pen' ce? 

— Păi, tu l-ai împușcat, nu? 

Papiţoiul continua să vorbească fără niciun fel de sfială și nu 
părea deloc neliniștit. Elvin privea fix la el, încercând să pună 
lucrurile cap la cap. 

— Crezi că io-am fo', nu? 

— Păi numai despre asta ai vorbit alaltăieri, toată ziua. Când a 
fost polițistul aici - îţi aduci aminte - m-ai înșfăcat de parcă voiai 
să mă arunci în jos pe scări. 

Elvin se uita la Hector care își dădea ochii peste cap, făcând 
pe drăgălașul. 

— Papiţoi amăraât, chiar aș fi făcut-o de nu-mi dădeai pistolu'- 
napoi. Da' asta n-ai spus-o polițiștilor, așa-i? 

— Doar nu sunt nebun, zise Hector. 

— Poa’ că n-ai făcut-o, c-altminteri acum aș fi între doi sticleți. 

— Nu le-am spus nimic și nici n-am de gând s-o fac, zise 
Hector, luând încă o sorbitură. Dar am presimţirea că te vei 
întoarce foarte curând în închisoare, chiar fără să te denunțe 
cineva. 

— O să fac-o tâmpenie și-o să mă prindă? 

— O să faci tu ceva. 

— Crezi că-s nesăbuit? Ei bine, după mintea mea, de riști- 
nseamnă să pui sos picant pe viaţă ca s-o faci mai dulce. 
Alminteri n-aş fi cu nimic mai presus ca voi, âștialalți, care staţi 
în cur ș-așteptaţi ca viaţa să vă treacă pe dinainte. 

— Asta-i din capul tău? 

— Mi-a spus on preten și mi-a plăcut cum sună. 

— Un prieten de la închisoare? 

— Îhî, de la Starke. 

Se uită la Hector cum își lăsase capul într-o parte și ţinea 
paharul în dreptul gurii, uitându-se pe deasupra marginii la el. 
lar făcea pe drăgălașul. 

— Faci pe ăla al dracului, zise Hector, dar mai e și altceva la 
mijloc. 

Asta-i bună, papiţoiul încerca să-i citească în suflet. 

— Vrei să zici că mă prefac? N-ai decât să te uiţi la fișa mea ș- 
o să-t' se facă păru' măciucă. 

— Numai mie? făcu Hector, ridicând din sprâncene, de parcă 
ar fi vrut să flirteze. 

Apoi își luă din nou o figură serioasă și zise: 

— Eşti un băiat rău, Elvin, dar știi de ce? Eu cred că vrei să fii 
prins din nou. 

Elvin rânji la el. 

— Asta n-am mai auzit. 

— Da, ca să te duci înapoi la închisoare, spuse Hector, să fii 
din nou împreună cu prietenul tău, Sonny. 

Acum Elvin nu mai rânjea. 

e 

Ray Diaz se uita la sora lui care pusese telefonul în furcă și 
acum se apropia de canapea. 

— Era Lou Falco. O să fie o slujbă pentru Gary la St. Ann 
duminică și încă una - Lou zicea că e vorba de o ceremonie în 
stil militar cu polițiști din toată Florida - la Cimitirul Queen of 
Peace. Cu salve de tun și toate astea. L-am întrebat: Și când o 
să fie înmormântarea lui Elvin? 

— Am auzit, zise Ray, privind-o cum se așeza din nou lângă el. 

Părea epuizată. 

— Serviciile speciale îl supraveghează. S-a întors acasă la 
doctor chiar acum. 

— Dacă el a făcut-o, mai devreme sau mai târziu îl vor prinde 
și i-o vor pune în cârcă. Dacă a fost într-adevăr la frizeria aceea 
există șanse să găsească niște urme, amprente sau altceva. 

— Dar dacă din probe nu reiese că a fost acolo între 
douăsprezece treizeci și unu ieri după-amiază, probele n-au 
nicio valoare, nu-i așa? zise ea. 

Sora lui gândea ca un detectiv în timp ce el încerca s-o 
consoleze. 

— Sau poate că l-a văzut cineva intrând ori ieșind de acolo, 
zise Ray, încercând s-o liniștească. Sau poate că or să găsească 
pistolul. 

— Dacă nu l-au găsit acasă la doctor și nici în mașina cu care 
mergea Elvin, spuse Kathy, poate fi oriunde, într-un canal, în 
ocean... Ray, dar chiar dacă este prins cu o dovadă grăitoare, ce 
motiv a avut? Să se răzbune? Pentru că într-o zi Gary l-a trântit 
la pământ și i-a pus un genunchi la piept? Ştii de ce cred că l-a 
omorât pe Gary? Din cauza mea. Pentru că mă vrea pe mine, 
spuse ea. 

Ray știa că sora lui suferă: ochii i se umpleau de lacrimi când 
vorbea despre Gary, ce băiat drăguţ era, părea să fi fost 
îndrăgostită de el. Și cu toate acestea era în stare să gândească 
foarte obiectiv, să-și închidă undeva sentimentele. Il lua prin 
surprindere, micuța lui surioară. 

— Cum adică, te vrea pe tine? 

— În pat. Ce crezi? De-aia a venit aici după aceea. Ca să-mi 
spună ce a făcut fară să vorbească. 

— Că a omorât pentru tine? 

— Că a omorât ca să mă obţină pe mine, da. 

— Nu știu... 

— Este un primitiv, Ray. Privirea lui zicea: Câţi dintre ăia pe 
care îi ai în grijă au omorât un om? Adică în portofoliul meu. 
Zicea: Eu sunt starul tău. Va trebui să mă întâlnesc cu el o dată 
pe lună cinci ani de-aici înainte. 

— O, n-o să reziste el atâta timp afară! 

— Sunt convinsă că n-am să rezist eu! spuse Kathy. Mă 
pregătesc să plec de aici cât mai curând. 

— Vino la noi și ai să vezi America Latină. Vineri plec în 
Panama, dar să nu spui la nimeni. 

Ray luă berea de pe masa din fața canapelei și se așeză la 
loc. 

— Te pricepi să stai de vorbă cu oamenii. Ca atunci, cu 
Hector. A fost foarte bine. 

— Dar nu l-am convins să se adreseze poliţiei. 

— Ca să le spună ce? Că povestea cu aligatorul le dăduse o 
idee? Nu văd nicio legătură între lichidarea judecătorului și ceea 
ce s-a întâmplat cu Gary. 

— Nu, dar lui Elvin îi place să vorbească, spuse Kathy. Pun 
pariu că îi spune lui Hector și doctorului tot ce face. Ar putea să- 
mi spună chiar și mie dacă îl întreb. 

— Nu-l întreba, zise Ray. 

— El singur o să deschidă discuţia. 

— Te rog, nu. 

— Dar dacă aș avea un microfon și băieţii de la Serviciile 
Speciale ar fi pe-aproape? 

— Și dacă-l găsește asupra ta când îţi sfâșie hainele de pe 
tine? întrebă Ray. 

— Era numai o idee, așa. Dacă pot să stau de vorbă cu 
Hector, s-ar putea să fie suficient. 

— Și ce faci dacă dai peste Elvin acolo? 
— Nu știu, Ray. Am să văd atunci. 
(J 

Elvin îi spuse lui Hector: 

— lo n-am altoit fodată-o fată sau un „băiețel”, da’ s-ar putea 
să-ncep acu de mai continui să vorbești așa. 

Mai întâi papițoiul făcea fel de fel de figuri cu ochii și buzele, 
se sclifosea făcând pe drăgălașul, apoi se prefăcea mirat și 
dădea din mâini ca fetele când începea să vorbească. 

— De ce? Tu și Sonny aţi fost amanți, nu-i așa? De ce nu 
putem vorbi despre asta? 

— N-am fo', pen' Mnezeu. 

— N-ai făcut dragoste cu el? 

— Isuse Cristoase, n-ai de gân’ să-ncetezi? Nu, n-a fo’ fetița 
mea. 

— Și atunci ce făceai cu el? 

— Tu habar n-ai cum e la pârnaie. 

— Atunci de ce nu-mi spui tot? În zece ani trebuie să fi avut și 
alţi băieţi în afară de Sonny. Numai dacă... sunt permise vizitele 
conjugale? 

— Am să-ţi trag-una direct-n gura aia a ta împuţită. 

— Ce ziceam? Vizite conjugale? Adică pe soţia ta, dacă o 
lăsau să vină în vizită. 

— N-am nevastă și ni’ n-am avut fodată. 

— N-aș fi crezut. 

— Vreau să bagi ceva la cap, zise Elvin, uitându-se la Hector 
care își mai turna din scârboșenia aia de banane. 'Mi plac fetele, 
femeile, de orice formă și de orice dimensiune. Chiar și o pizdă 
hispanică de-i bună. Pricipit? 

Băiatul dădu din umeri, apoi zise: 

— Da' e mai bine s-o faci cu toată lumea. 

Elvin îl plesni, lovindu-l în umăr. 

— Fleanca! 

— Ooo, n-ai voie să mă baţi. 

— Nu te-am bătut. 

— N-am să spun la nimeni. 

— Atunci ţine-ţi gura. 

Papiţoiul dădu din nou din umeri și zise: 


— Ei bine, dacă așa vrei tu, și își ridică nasul uriaș în sus. Elvin 
nu putea să sufere să vadă pe cineva că se poartă ca și când ar 
fi mai bun ca el. Îi mai arse o palmă. Băiatul spuse: 

— Termină! 

Dar Elvin îl lovi din nou, mai tare. 

Atunci el zise: 

— El-vin! cu glasul acela de fată smiorcăită, gata să 
izbucnească în plâns. 

Asta îl scoase din sărite pe Elvin mai rău decât privirea aceea 
înfumurată. . 

— Ştii ce făceam cân’ Sonny-ncerca să se smiorcăie așa? li 
puneam o pernă pe mutră să nu mai poată respira. Dădea din 
picioare și gemea ș-atunci îi spuneam: Ai de gân’ să te porți cum 
trebuie? la să văz. Și dacă nu se mai smiorcăia îi dădeam 
drumu’. 

— Și după aceea era cuminte? 

— Ştia cum să se poarte. 

— Și când îi ţineai perna pe față, zise Hector, te excitai? 

Papițoiul îi aruncă din nou acea privire cochetă în timp ce 
vorbea și Elvin îl înșfacă de gât, îl prinse într-un clinci, îi răsuci 
brusc capul într-o parte și-i băgă capul în costumul lui albastru. 

— Ai de gând să-ncetezi să mai vorbești așa? Ai? 

Îi dădu drumul ca să audă răspunsul și băiatul se prăbuși la 
picioarele lui Elvin. Acesta îi dădu un șut cu gheata lui de 
cowboy și se trase înapoi. Băiatul nu se mișcă. Elvin se aplecă 
deasupra lui, observând că gâtul îi atârna într-un fel ciudat. Se 
aplecă mai mult ca să-l pipăie. Nu mai avea puls. 

— La dracul! zise Elvin cu voce tare. 

Își turnă puţin din licoarea galbenă și sorbi. De astă dată nu 
era chiar așa de rea. Mai sorbi o dată și se uită în jos, la Hector, 
spunându-și: Băiete, ai încurcat-o! 

Se făcuse deja întuneric când doctorul Tommy veni somnoros 
în bucătărie. Elvin își făcea ochiuri cu slănină și îl întrebă dacă-i 
era foame. Nu, îl căuta pe Hector. 

— Nu l-am văzut, spuse Elvin. 

Ceea ce era adevărat. De când îl băgase în dulapul pentru 
mături. Doctorul Tommy spuse că are nevoie de Hector ca să-i 
cumpere ceva. Se duse prin holul din spate spunând că poate a 
și plecat deja, și deschise ușa de la garaj. Nu, amândouă 
mașinile erau acolo, și Lincoln-ul și Jaguar-ul, cea cu care 
mergea Hector. Doctorul întrebă unde ar putea să fie, părea 
nervos și în dispoziție proastă, parcă îl durea ceva. 

— S-a du' să se plimbe pe plajă, spuse Elvin, să culeagă 
scoici. Nu te necăji, mă duc io după ce halesc on pic și-ţ aduc 
ce-ţi trebuie. Orișicum aveam de gând să ies. 

Ideea lui era să arunce o privire să vadă dacă mașina fără 
însemne de poliţie mai era acolo și dacă îl urmărește când 
merge undeva. Privi în garaj peste umărul doctorului și zise: 

— N-ai o barcă? gândindu-se la ce mai avea de făcut. 

Doctorul Tommy spuse că nu-i plac bărcile. Mai ales după ce 
fugise din Cuba cu una aici, în 1959. Dar Elvin observă că aveao 
saltea pneumatică, atârnată pe perete, galbenă cu fundul 
albastru. Era mică, dar era bună pentru treaba pe care o avea în 
minte. 

Se întoarseră în bucătărie și Elvin îi turnă doctorului Tommy 
din băutura de banane, spunându-i: 

— Uite, omoară-ţi timpu’ cu-asta cât timp halesc io. Apoi poţi 
să-mi dai bani pen’ ce-ţi trebuie. 

Doctorul voi să se ducă chiar atunci să-i aducă banii, dar Elvin 
îl puse să aștepte până își mănâncă ochiurile, muind pâine în 
gălbenuș. Pâinea era veche și feliile de slănină aveau pete 
verzui, nătărăii ăștia nu prea se omorau cu mâncarea, dar lui 
Elvin îi era foame așa că nu se plânse. 

După aceea se duseră sus, în dormitorul lui Tommy, ca să ia 
banii și Elvin ardea de nerăbdare să vadă unde-și ţine doctorul 
banii. Intrară într-o cămăruţă, și doctorul începu să scotocească 

printre pantofi, trebuie să fi fost cel puţin treizeci de perechi de 
pantofi cu vârful în jos pe etajere, atârnaţi cu tocurile de stinghii 
de lemn. Elvin nu mai văzuse atât de mulţi pantofi decât la 
magazin. Doctorul continuă să bage mâinile printre ei și scoase 
punguţe de coca, iarbă, pilule de diverse culori și, iată, găsi și 
pantofii care conţineau casa. li spuse că Hector ascundea banii 
în locuri diferite; de aceea trebuia să-i caute peste tot. 

Elvin se întreba de ce polițiștii nu luaseră drogurile. Probabil 
pentru că ei căutau pistolul și acesta n-ar fi încăput în niciunul 
din pantofii ăștia cu vârfuri ascuţite. 

— Aici îţi ţii toți banii? făcu el. 

Doctorul nu răspunse, despăturind un teanc de bancnote de o 
sută de dolari. li întinse una lui Elvin, spunându-i să cumpere 
prafuri de toți banii. Elvin nu-l slăbi și repetă: 

— Câţi bani ţii în casă? 

Doctorul credea că vreo două mii. Le spunea bani de buzunar, 
numai că el nu se putea plimba nicăieri. 

— Păi și restu', unde-s? 

Doctorul îi spuse că sunt la bancă, iar Elvin ripostă: 

— La bancă? Da' tu nu știi că băncile pot fi jefuite? încercând 
să-l tachineze. 

Apoi deveni din nou serios: 

— Nu uita că avem o-nţelegere. 

Dumnezeule, unde era? Capul îi vâjâia. Se uită spre Elvin și 
întrebă: 

— Ce înțelegere? 

Ochii îi erau roșii și sticloși. 

— Cân' lucrurile or să se mai liniștească, zise Elvin, după ce 
fac treaba, te duc la bancă să-mi dai lovelele. Nu vreau cecuri, 
înţelegerea a fo' pe bani gheaţă. 

Doctorul nu urmărea discuţia. Spuse că are un gust oribil în 
gură și se repezi să-și ia pastila. 

Când erau încă sus, Elvin zise: 

— A trebuit s-arunc jucăria aia pe care mi-ai dat-o. Un--i 
cealaltă, o ai aici? 

Aruncase pistolul într-o ladă de gunoi în spatele unui magazin 
de băuturi când intrase să ia un Jim Beam. După ce plecase de 
la Madam Sensi. Nu voise să se despartă de armă până nu-și 
amintise că în casă mai era una. Acum își aminti că sticla de Jim 
Beam era încă în mașină, rămasă acolo din ziua de dinainte. 

Doctorul îi povesti că venise poliţia, îi găsise carabinele și le 
confiscase. Dar Elvin zise: 

— Vorbesc de pistolul ăla pe care l-a scos deunăzi Hector din 
chiloţi. Cân’ a fost asta? Sâmbătă. Pun pariu că-l mai ai p-ăla. 

Doctorul Tommy întrebă la ce-i trebuie, căci nu voia să i-l dea. 

— Mai vorbește tu mult și vezi dacă-ţi mai aduc prafurle. 

Un drogat era persoana cel mai ușor de manevrat. 

Acum intrară în camera lui Hector unde erau fel de fel de 
perne de forme diferite și o sumedenie de animale împăiate - 
Isuse Cristoase - chiar pe pat, un căţel alb și un aligator verde 
îmblănit. Doctorul Tommy îl ridică pe unul, apoi pe celălalt, trase 
un fermoar și deschise burta aligatorului de unde scoase 
automatul de oțel albăstrui pe care și-l amintise Elvin. Un 
Walther mic cu șapte focuri pe care nici nu-l simţeai în buzunar. 
Elvin se simţea lipsit de aparare dacă nu avea armă. Acum totul 
era din nou în ordine, se gândea la noaptea lungă ce avea să 
urmeze. 

Mai întâi să se ducă la clubul unde lucra Earlene și s-o roage 
să cumpere marfa pentru el. O s-o ia chiar de acolo de la misiţii 
și traficanţii pe care-i cunoștea și fata o să fie chiar fericită, 
după cât era de înspăimântată. 

Și o să aibă grijă să vadă dacă are vreo „coadă”, bineînțeles; 
s-ar putea chiar să încerce să-i dea de furcă, cu felul acela în 
care știu copoii să vorbească; dar n-avea de gând să se lase 
prins cu niciun fel de acuzaţie de trafic de droguri. 

În al doilea rând, puţin mai târziu, la noapte, să-l pună pe 
Hector pe salteaua pneumatică, să-i lege ceva greu de picioare, 
să vâslească în larg și să-l arunce-n apă. Să se întoarcă apoi 
acasă să deschidă sticluţa de Jim Beam din mașină. Să-l audă pe 
doctor mormăind: Unde e Hector? Nu l-ai văzut? Nu știu, Doc, 
poate s-a dus să facă baie în mare. 

La dracu, ar fi vrut să aibă cui să povestească toate astea ca 
să vadă ce mutră face. 

e 

Kathy privea în tavan în întunericul dormitorului și se întreba 
dacă există vreo posibilitate de a-ţi întrerupe șirul gândurilor. 

Se gândea că dacă l-ar fi tuns ea pe Gary luni seara nu s-ar 
mai fi dus la Salonul lui Betty. 


Își imagina locul, pe Elvin cum intra, Gary așezat în scaun, 
Elvin, care știa ce are de gând să facă, îi vorbea lui Gary. Le 
auzea vocile, numai că nu putea distinge cuvintele. 

Apoi se întrebă dacă ar fi tras în Elvin, așa cum stătea atunci 
în picioare lângă masă, în caz că ar fi avut posibilitatea. Dacă ar 
fi așteptat până să se ducă ea să ia revolverul și să se întoarcă 
în living... 

Apoi își imagină scena altfel. Se uita la el cu arma în mână în 
momentul în care Lou Falco, spune, da, e mort. Ar fi putut să-l 
împuște pe Elvin, chiar în clipa aceea. Ar fi putut. Şi își spuse: 
Acesta este cel mai bun lucru pe care îl ai de făcut. Poate că 
trebuie chiar. Cu pistolul în mână. Dar apoi își dădu seama că se 
gândește la situație post factum, ca un joc al imaginaţiei. Și își 
spuse: Așadar, nu știi ce ai fi făcut dacă ai fi avut pistolul în 
mână. 

Își imagină din nou Studioul lui Betty și-l văzu pe Gary mort, 
cu arma în mână. Nu trăsese niciun foc, așa scriseseră ziarele. 
Își aminti că Gary îi spusese deunăzi lui Elvin: Dacă îl scot, trag. 
Înţelegi? Ăsta era necazul. Elvin înţelesese. Fusese suficient de 
viclean să intre înăuntru, să înceapă să vorbească și Gary, o, nu, 
precis că stătuse liniștit și ascultase toate tâmpeniile lui. Elvin îl 
făcuse să lase garda jos și Gary cel drăguţ se străduise să-i 
suporte pălăvrăgeala. Se poate să se fi întâmplat așa. Gary să-și 
fi scos pistolul prea târziu. 

Pentru Elvin trebuia să fii pregătit în orice clipă. 

Înarmat. Un pistol asupra ta despre care el să nu ştie. 

Un pistol pe care să-l iei în mână pe sub cearșaful pe care ţi-l 
pun pe tine ca să-ţi tundă părul, chiar în momentul în care l-ai 
văzut intrând. 

Cobori din pat și luă din sertarul de sus al scrinului pistolul S 
and W Chief Special, cu țeava scurtă, același model cu care 
exersase la Academie și după aceea și cu Tony, când îi dăduse 
pistolul. Tony spunea că trage foarte bine. Ceva mai mult de o 
jumătate de kilogram de metal care îi umplea palma. Se urcă 
din nou în pat și puse pistolul alături, pe măsuţa de noapte. 

Vedea strălucind în lumina slabă care venea pe fereastră și 
începu să se gândească. Nu mai poţi schimba nimic din ce a 
fost. Dar pentru ce te pregătești? Nu vrea să te omoare, vrea să 
joace teatru. O să te facă să vii să-l controlezi, o să spună 
măscări în legătură cu urina lui și într-o bună zi o să se descheie 

la pantaloni cu rânjetul ăla stupid pe mutră și o să se urce peste 
tine. Cam asta e în capul lui, așa vedea ea și parcă îl auzea din 
nou: Aţi primit vești proaste? Voia ca tu să-i spui lui și de aceea 
înscenase totul și se învârtea pe acolo, pentru că tu nu știai că 
el o făcuse... 

Trebuia să știi că el o făcuse. Pentru el asta e important. 
Rânjește prostește la tine așteptând să vadă ce ai să faci. 

Acum începuse să se gândească la ziua de mâine, o părăsise 
pe cea de ieri, și inima îi bătea cu putere la gândul de a se duce 
peste el. Să-l stârnească. Să-i dea ocazia să-și joace piesa. Ray 
spusese: „Te pricepi să stai de vorbă cu oamenii” și ea avusese 
ideea să-și pună undeva un microfon ascuns. Dar asta poate 
mai târziu, dacă cei de la Serviciile Speciale vor fi de acord. 
Acum trebuia să-i dea lui Elvin șansa să se laude, să arate ce-i în 
stare și poate să adauge ceva ce nu fusese consemnat în ziar. 
Mai întâi să stea de vorbă cu Hector, dacă va fi posibil. Să-l 
controleze pe doctorul Tommy. Să înțeleagă ce se petrece în 
casa aia. 

Kathy avea capul mai limpede acum, la câteva minute după 
miezul nopţii, decât atunci când se dusese la culcare. Își potrivi 
ceasul deșteptător la ora 5:30 și se gândi cu ce o să se îmbrace. 
Blugii, tricoul bleumarin, o sacoșă pe umăr cu revolverul 
înăuntru. N-aveau decât s-o concedieze; oricum voia să plece de 
la ei. 


e Capitolul 27 


Wesley, băiatul de la Serviciile Speciale, ședea la volanul 
Thunderbird-ului, de unde se vedea foarte bine toată 
proprietatea doctorului. Lămpile instalate pe stâlpii de cărămidă 
încă mai ardeau în aleea care se afunda aici. Nu era prea multă 
agitaţie pe stradă, câte o mașină din când în când. Oamenii care 
locuiau în casele acestea mari erau încă în pat sau, dacă 
plecaseră spre nord, își încuiaseră locuințele până la vara 
viitoare. Auzi un claxon în spate, se uită în oglindă și văzu 
Volkswagen-ul aproape de roata din spate. Wesley se ridică 
puţin în scaun și o zări pe prietena judecătorului, pe Kathy, 
apropiindu-se de portiera lui. Fereastra era lăsată în jos. Era 
bucuros că o vede și tocmai se pregătea s-o întrebe ce face aici, 
când Kathy i-o luă înainte și-i spuse: 

— Bună. Vreau să-ţi spun că am venit la doctorul Vasco. Este 
unul din clienţii mei. 

— Ştii cât e ceasul? 

Wesley o văzu că se uită la ceas. 

— Șase și douăzeci. 

— Vreau să spun, nu crezi că e cam devreme? 

— Așa îi verificăm pe cei aflaţi sub Controlul Comunităţii, zise 
Kathy. Dăm buzna peste ei când se așteaptă mai puţin. Ce s-a 
mai întâmplat pe aici? 

— Nimic deosebit. Lincoln-ul a plecat aseară. l-am luat urma 
până la un bar. 

— Ăsta trebuie să fi fost Elvin. 

— Ala cu pălărie de cowboy. 

Aplecată la nivelul portierei lui, Kathy încuviinţă din cap. 

— Singur sau cu Hector? 

— Singur. 

— Sper că nu e mahmur în dimineaţa asta, zise Kathy. 

— N-a stat acolo nicio jumătate de oră. A venit imediat înapoi. 

— A, a luat prafuri pentru doctor și-atât, spuse ea. 

— Ei, la naiba, mai bine merg și eu cu tine înăuntru, zise 
Wesley. 

— Nu, e-n regulă. Hai să nu-i stricăm doctorului plăcerea. Pot 
să-i fac raport oricând. Nu pe el îl urmărești. 

Wesley știa că se referă la individul cu pălărie de cowboy și 
zise: 

— Dacă ăla cu pălărie l-a împușcat pe Hammond o să punem 
mâna pe el. 

— L-ai cunoscut pe Gary? întrebă ea. 

— Da. Am auzit că era un băiat bun. Am să-ți spun ceva, zise 
Wesley. Dacă e vorba de cowboy-ul ăsta, mi-ar face mare 
plăcere să trag în el. Fă-l să se năpustească la mine. 

— Cu pistolul armat? zise Kathy. Să simţi tensiunea din 
trăgaci? 

— Văd că n-ai uitat ce ţi-am povestit atunci, despre casa cu 
drogurile? 

— Nu, spuse Kathy. Dar ce se întâmplă dacă trage el mai 
întâi? Vreau să spun, Elvin? 

— N-o să-i dau răgazul, spuse Wesley. Trebuie să te uiţi în 
ochii lor. 

— Aha, deci asta era, zise ea și se îndepărtă. 

Wesley urmări Volkswagen-ul trecând pe lângă el spre capătul 
aleii, intrând în curtea doctorului și dispărând apoi printre 
boscheţii de acolo. 

Era o fată drăguță, dar cam trăsnită. Să faci o vizită la 
domiciliu când toată lumea mai doarme. Și ieșea și cu babalăcul 
ăla de judecător... 

e 

Nu răspundea nimeni la sonerie. Poate că nu se auzea până 
sus, unde erau dormitoarele. Kathy lăsă mașina în fața intrării și 
ocoli casa, ajungând în partea dinspre ocean, luminată deja de 
soarele dimineţii. Se auzea zgomotul făcut de valurile care se 
spărgeau de mal, dincolo de piscină și de gazonul îngrijit, pe 
faleza mărginită de palmieri. Nu era o casă tipică pentru un 
consumator de cocaină. O saltea pneumatică zăcea cu fundul în 
sus pe pardoseala curții interioare. Iși ridică privirea în sus, spre 
trepte, până la terasă, unde soarele se reflecta în geamurile 
ferestrelor, apoi ocoli scările și puse mâna pe clanţă, în timp ce 
arunca o privire înăuntru, în bucătărie. Ușa de deschise. 

Înăuntru simţi de îndată prezenţa lui Elvin - vase murdare, o 
tigaie unsuroasă, cutii de bere, coji de banane, o sticlă goală de 
Jim Beam. După cum arăta locul, se părea că Hector își dăduse 


229 


demisia; se hotărâse s-o șteargă: la ce bun să-și mai bată capul. 
Trecu prin sufragerie spre holul central și se opri să asculte, 
privind în sus, spre scări. În casă era liniște. 

În camera cu tapet auriu strălucitor se simţea miros de 
„jarbă”, iar Kathy deschise glasvandul și se uită din nou la 
curtea interioară: la șezlongul pe care stătuse doctorul în pielea 
goală; la salteaua pneumatică pe care n-o observase cu o zi 
înainte - poate că fusese totuși acolo; la masa de grădină din 
fier forjat cu cele trei scaune; dar unde era al patrulea? Nu se 
vedea nicăieri. Și își zise: Dar ce cauţi? Omul tău e sus. 

e 

Elvin se trezi simțind nevoia să urineze și încă dinainte de a 
deschide ochii își dădu seama că îi era rău de la băutură. Nu era 
chiar foarte mahmur, dar suficient ca să se lovească de o ușă. 
Noaptea trecută voise să aștepte până își termina treburile și 
după aceea să deschidă sticla de Jim Beam, dar trebuise să 
discute cu doctorul Tommy și răsese sticla mai repede decât își 
propusese. Băutura îl ajuta să se gândească. Dar acum, mahmur 
fiind, trebuia să se supună urgenţelor. Când venise vorba despre 
Hector, doctorul voise să știe dacă Elvin îi făcuse ceva, dacă îi 
supărase sau îl necăjise cu ceva. Elvin spusese nu, nu-l mai 
făcuse să plângă de alaltăieri. Doctorul se plictisise de discuția 
despre Hector și trecuse la judecător. Asta era altceva și de 
aceea Elvin simţise nevoia să deschidă sticla de Jim Beam. 
Doctorul Tommy spunea că vrea să revoce înţelegerea, s-o uite. 
Așa că Elvin trebuise să-l convingă pe doctor că nu se poate, să- 
i bage în cap că înțelegerea-i înţelegere, nu se poate strica 
decât dacă ambele părţi sunt de acord. Atunci doctorul Tommy 
spusese: Ei bine, dacă ai de gând s-o faci, păi fă-o o dată și 
termină. Ce mai aștepți? Îi spusese doctorului că era gata, 
instinctele lui de ucigaș erau puse în funcțiune și ar fi făcut-o 
chiar în noaptea aceea dacă n-ar fi stat polițiștii afară la pândă. 
ÎI urmăriseră când fusese la bar s-o vadă pe târfa și or să-l 
urmărească oriunde de duce. Doctorul spusese că lui puţin îi 
pasă. S-o facă până la sfârșitul săptămânii sau stricăm învoiala. 
Patru zile. Și o spunea întruna, așa ametit cum era. Săptămâna 
asta sau las-o baltă. Problema era alta, Elvin știa că trebuie s-o 
facă repede, căci s-ar putea ca doctorul să se îndoape cu atâta 
marfă încât să pățească ceva sau să-și piardă minţile de tot. 
Întotdeauna era câte ceva care trebuia să-ţi strice planurile. 

Îi fusese chiar frică să nu se înece astă noapte când îl scosese 
pe Hector în larg cu salteaua pneumatică, legat de unul din 
scaunele din grădină. 

Elvin se dădu cu greu jos din pat. Văzu că rămăsese cu 
șosetele în picioare. Avea nevoie să urineze și să bea câteva 
beri reci ca să se remonteze, să-și liniștească nervii. 

In timp ce se ocupa de prima urgenţă, stând în picioare lângă 
closet, cu ochii lăcrimând de plăcerea ușuratului, începu să 
gândească: Ce-ar fi s-o șteargă din casă în timp ce aceasta era 
supravegheată, să facă treaba și să se întoarcă pe șest? Se 
întoarce, se strecoară înapoi înăuntru, ăia n-or să știe că a fost 
plecat și el rămâne curat. Cine, eu? Aţi înnebunit? Când casa a 
fost păzită de voi tot timpul? Ce, n-am fost aici mereu?... 

Dacă ar mai fi Hector aici... Să se strecoare tiptil din casă pe 
jos, Hector îl ia de undeva, îl duce până la casa judecătorului... 
Dar asta ar fi posibil numai dacă papiţoiul de Hector ar fi în stare 
să scape de coadă... Și, oricum, nu mai era aici, așa că, rahat, 
trebuia să inventeze altceva. Berea s-ar putea să-l ajute. 

Elvin se întoarse în dormitor, se așeză pe pat așa cum era, în 
izmene și își trase ghetele în picioare. Ce-ar fi dacă s-ar strecura 
afară, ar găsi un taxi, ar lua-o spre West Palm și s-ar opri pe 
vreo alee. S-ar putea să meargă. Să șterpelească vreo mașină 
dintr-o parcare ca să ajungă până la casa judecătorului s-o facă 
noaptea. 

Nu, nu prea suna bine. Nu, deși pentru un om mahmur 
gândea destul de bine. Câteva pahare de bere și o să rezolve și 
chestia asta. 

Porni prin hol spre scări, încercând să scape de gustul oribil 
de cocleală din gură, dădu colţul, ajunse în capul scărilor și nu-i 
veni să-și creadă ochilor. 

Madam Sensi stătea jos, la capătul scărilor și privea spre el. 

— Elvin? spuse ea. 

Cu tonul acela oficial. Arăta odihnită și strălucitoare în 
dimineaţa asta și făcea vizite matinale la domiciliu. Fără îndoială 
că în poșeta aia aruncată pe umăr avea cheile de la mașină. 
Sigur că da, și Volkswagen-ul era desigur parcat pe alee. 

e 

Kathy văzu un trup alb în izmene cu dungi și ghete până la 

jumătatea gambei - părea fleșcăit, dar înalt de vreo trei metri, 

așa cum stătea mai sus de ea. Rânjind la ea și scuturând din 
cap. 

— Frăţioare, da’ știu că mi-ai făcut o surpriză. Ai venit să mă 
vezi pe mine, sau pe doctorul Tommy? 

— Pe amândoi, spuse Kathy. S-a trezit? 

— N-am auzit nimic, și io-s primu care mișcă p-aci. 

— Ce e cu Hector? 

— Hector a plecat. 

— Vrei să spui, a plecat de tot? 

— Presupun. Nu-i aici. 

O să se descurce și fără Hector până vine doctorul. 

— Ai de gând să pui ceva pe tine? 

— Mă-ntorc-ndat, spuse Elvin. Nu pleca. 

Kathy se întrebă: Îți este frică de el? în timp ce-l privea cum 
merge în sus pe scară, în izmenele alea vărgate și ghetele până 
aproape de genunchi. Și își răspunse: Vezi bine că mi-e frică. 
Tinea în mână geanta de umăr. 

Kathy se duse înapoi în bucătărie, întrebându-se ce s-o fi 
întâmplat cu Hector. De cealaltă parte a holului, era spălătoria și 
din ea ajunse la garaj unde se aflau două mașini, un Lincoln și 
un Jaguar. Își imagina o ceartă violentă între doctorul Tommy și 
Hector după care Hector, furios, plecase. Poate că prefera să 
stea cu mama lui sau cu vreun prieten, dacă avea așa ceva. Și 
să aștepte ca doctorul să-l cheme înapoi. Dar nu-și putea 
imagina ca Hector să renunţe la tot ce era aici. Numai dacă nu 
fusese cumva silit s-o facă. Trebuia să aștepte și să vorbească 
cu doctorul Tommy. Să-i spună lui Elvin să-l aducă jos. Și cu 
haine pe el. 

Se întoarse în holul din faţă trecând pe lângă exponatele de 
artă abstractă ale doctorului, o pictură în culori argintii care 
aducea a fum gros, o sculptură care putea fi un trup de femeie 
cu o gaură în el sau ar fi putut fi, la fel de bine, o gogoașă. Ceva 
la care trebuia să reflectezi. Să decizi dacă era vreo una sau 
alta... Kathy se întoarse la auzul unui ţăcănit de tocuri pe 
pardoseala de gresie. 

Ghete de cowboy. Elvin, îmbrăcat într-un costum albastru 
strălucitor și cu pălăria mare pe cap se uita la ea printr-o 
pereche de ochelari de soare. 

Kathy îl așteptă să se apropie. 

— Te duci undeva? 


Elvin veni spre ea încuviinţând din cap. 
— Tu te duci. Tu o să mă duci pe mine cu mașina. 


233 


e Capitolul 28 


Leanne spuse. 

— Big, mai întâi trebuie să înlătur toată murdăria psihică care 
a făcut crustă pe trupul tău, adunată ani de-a rândul. 

El o întrebă: 

— Și o să doară? 

— Ești un motan bătrân, nu-i așa? Nu, n-o să doară și ai să te 
simţi mai ușor după aceea, când trupul tău va fi eliberat de 
toată această încărcătură statică de gânduri și emoţii negative. 

Bob se întreba dacă prin negativ ea înțelegea și ceea ce spun 
unii oameni că sunt gânduri murdare. Ca de exemplu, să se 
gândească la fătuca aceea de la Port St. Lucie Shopping News, 
dar fără nicio șansă să-și împlinească gândul, acum când 
Leanne se întorsese acasă. Se aflau amândoi pe terasă în 
dimineaţa aceasta, la ora șapte, Leanne îmbrăcată într-o bluză 
largă albă și pantaloni albi și arătând ca un ou cu mâini și 
picioare; judecătorul într-un tricou și pantaloni de la costumul lui 
de dandy, amândouă de bumbac, căci Leanne insistase că 
trebuie să poarte haine din fibre naturale pentru că altfel 
purificarea nu poate avea loc. El nu ridicase niciun fel de 
obiecţii, căci încă mai era șocat de întoarcerea ei acasă. 

— După ce te purific, spuse Leanne, o să mergem afară și am 
să-ţi arăt cum să faci schimb de energie cu natura. O să-ţi facă 
bine. 

Dar nu asta făcea atunci când se ocupa de orhidee? 

— Comunic cu natura tot timpul. 

— Eu nu glumesc, Big. Cred că ăsta e singurul lucru care te-a 
menţinut în formă până acum. O, zise ea, gândindu-se la 
altceva, să nu-mi spui că ai băut ceva în dimineaţa aceasta. 

— Nu, încă nu. 

— Nu are efect dacă ai alcool în tine. 

Dar Bob ar fi dorit să aibă ceva alcool în el, stând acolo, cu 
picioarele depărtate la patruzeci și cinci de centimetri unul de 
altul, genunchii ușor îndoiţi, așa cum îl așezase Leanne. Leanne 
era acum în spatele lui. 

— Sper că radiaţia de căldură a trupului meu nu se va 
interpune. Trebuie să mă apropii destul de mult de tine ca să-ți 
aplic o purificare bună. 

— Ai de gând să foloseşti săruri Epsom? 

Un bol de săruri Epsom era la îndemână, pe masă. 

— După fiecare purificare, spuse Leanne, îmi frec mâinile 
deasupra bolului de sare, pentru ca să se absoarbă murdăria 
psihică de pe ele. Sarea a fost utilizată de când e lumea pentru 
purificare. Poate chiar și mai de demult, dar nu se știe sigur. 

Bob simţi latul palmei ei care îl mângâia pe spinare, în timp ce 
Leanne îi spunea: 

— Trebuie să fiu foarte atentă ca să nu atrag energia ta 
asupra mea. Vezi? Imi pun de fiecare dată mâna în săruri. 

— Ai de gând să-mi cureţi toate părțile trupului? Știu eu una 
care a ruginit de când n-am mai folosit-o. 

Leanne spuse: 

— Șșșșt! 

Dar era adevărat. Putea să numere pe degetele de la o mână 
de câte ori mai făcuse dragoste după plecarea Stephaniei. Mă 
rog, poate că îi trebuiau amândouă mâinile. O, Doamne, dar îi 
simţea lipsa. Se instalase între ei o anumită rutină, se apropia 
de ea la Helen Wilkes sau unde aveau întâlnire și îi șoptea la 
ureche: Ce i-ai zice unuia care vrea să ţi-o tragă? lar Steph se 
întorcea spre el și spunea: 

— 'Neaţa, trăgaciule! 

Era o femeie solidă. Avea vreo zece kilograme mai mult ca el. 
Madam Bacar asta era mai pe măsura lui. 

Leanne spuse: 

— Prietena ta, Kathy... 

Și el tresări de parcă l-ar fi gâdilat. 

— Ce s-a întâmplat? 

— Ai atins un punct sensibil. 

Femeia asta devenise vorbăreaţă și părea în stare să-i 
citească gândurile. Ca și când o oarecare parte a fiinţei ei extra- 
corporale, aflate în legătură cu lumea cealaltă, ar fi fost în stare 
să perceapă totuși și lumea reală. 

— Eu îi spun mesagerul meu, zise Leanne, mângâindu-l și 
aruncând tensiunea negativă într-o parte. Cea care vine cu vești 
bune. 


Wesley claxonă când mașina ieși din alee și o luă spre nord, 
îndepărtându-se de el. Wesley îi dădea astfel de înțeles că e pe 
fază, la post. Elvin se miră poate, așa cum ședea îndoit, ascuns 
pe bancheta din spate, dar nu zise nimic. Deveni însă foarte 
vorbăreț când o luară spre vest și intrară pe Southern 
Boulevard. Ședea acum drept, în capul oaselor, și Kathy îi vedea 
chipul și o parte din pălărie în oglinda retrovizoare. 

— Strașnică zi, nu-i așa? 

Kathy nu răspunse. 

— Mda, spuse Elvin. Sper să nu se facă prea cald. 

Kathy văzu chipul lui care privea încă în ceafa ei. 

— Nu ești curioasă să știi de ce vreau să-l văd pe jude? 
Așteptă o clipă. Sau poa' că știi deja? 

Se întreba doar cum avea Elvin de gând să se întoarcă după 
aceea din expediţia asta. 

— Păcat că s-a întâmplat așa cu gagiu' tău. Mă-ntreb oare 
cine i-o fi făcut seama. 

Poșeta era lângă ea, pe scaunul din dreapta, deschisă. Elvin 
nu avusese niciun motiv să se uite în ea, căci știa că ofițerii 
supraveghetori nu sunt înarmaţi. De regulă. 

— Ziceam că mă întreb cine i-o fi făcut-o. 

Kathy se gândi - de ce să-l irit? Se uită înainte, la drum și își 
zise: Și de ce nu? Apoi, cu voce tare: 

— Mă mir că nu l-ai împușcat pe la spate. 

Asta era. 

Kathy privi în oglinda retrovizoare și îl văzu cum se foiește pe 
banchetă, se așeză mai comod și își face de lucru cu pălăria. Nu- 
| iritase. Se simţea fericit că ea știa. 

— De ce crezi c-am fo' io? 

Ajunge. Atât și nimic mai mult. 

— Pen’ că știi c-am curaju' s-o fac? 

Kathy continuă să tacă. Era greu. 

— lo nu zic că n-am fo' io, să ne-ntelegem. Po’ să crezi ce 
vrei. Da’ io nu pricep ce-ai văzut tu la nătărău'-ăla. Că știe să 
tragă oamenii de păr? Rahat, puteai găsi unu' mai breaz. 

Elvin tăcu un moment apoi zise: 

— Nu-ţi place să vorbești de-asta? 

Kathy stătea cu ochii aţintiţi pe șosea: traficul nu era prea 
aglomerat, cele mai multe mașini se îndreptau spre West Palm. 

— "Ți-nchipui probabil că l-am ras și pă Hector. 

Mai că-i veni să se întoarcă și să-l întrebe de ce. Dar el tocmai 
asta și voia. 

— lo și Hector am fost s-înotăm noaptea trecută. D-atunci nu 
l-am mai văzt. 

Lăsară pe dreapta Bazinul de Polo. 

— Mi-ar prinde bine o berică rece, da' nu cre' c-au deschid 
așa devreme, zise Elvin. Îs capiu de nu-mi beau berica mea 
m'neața. Poa’ c-o s-aibă judele-ona pen'u mine. Știu că bea 
Beam, l-am văzt-acolo. Nu știi din-ntâmplare dacă are bere-n 
casă? 

Încerca să-i dea a înţelege că fusese acolo. Indiferent dacă 
asta nu-i folosea la nimic. 

— 'M-pare rău că nu vrei să vorbești cu mine. 

Trecură de Bariera Florida și Elvin spuse: 

— Frăţioare, drumu'-ăsta-mi trezește amintiri. la-o la stânga 
la primul stop. În caz c-ai uitat cum s-ajungi acolo. 

Kathy coti și după aceea se uită în oglinda retrovizoare. 

Zise: 

— Și cum ai de gând să te întorci? 

Elvin nu răspunse imediat. Treceau acum prin pădure, de o 
parte și de alta a drumului vegetaţia era deasă. Ea continua să-l 
privească în oglinda retrovizoare, urmărindu-i ochii și mâna care 
își făcea de lucru cu borul pălăriei. 

— Păi, o s-m-aduci tu, nu? 

Pentru că nu putea să-i spună că are de gând s-o omoare. Dar 
Kathy înţelese asta uitându-se la el. Va trebui s-o facă. Nu avea 
intenţia să lase niciun fel de martori în viaţă. Pe toţi cei de acolo 
o să-i... Kathy știuse de la bun început, din momentul în care îi 
spusese unde merg, dar nu putuse să facă nimic până acum, 
poate de-acum, când se apropia de casă și se gândea: O să te 
omoare. Să se concentreze numai asupra acestui gând. O să vă 
omoare pe amândoi. Privea din nou drumul pustiu, așa cum 
fusese și ieri și își zise: O să ne omoare pe toţi trei. 

Își amintise că și soţia judecătorului era acasă. 

Elvin îi ordonă: 

— la-o la stânga și apoi înc-o dată la stânga. 

Kathy avea nevoie de timp. Cinci secunde ca să pună mâna 
pe poșetă și să se întoarcă brusc înainte ca el s-o poată înhăţa 
sau să-și poată scoate pistolul. Încă nu-i arătase arma, dar era 
sigură că avea una, așa obișnuia el. 

Luă cele două curbe, văzu canalul care se întindea pe partea 
stângă și se gândi să se năpustească cu mașina direct în el, să- 
și ia poșeta, să sară din mașină... Dar era prea aproape, n-avea 
timp. Așa că alese cealaltă variantă, apăsă pe accelerator și 
smuci volanul ca să zboare peste un dig în timp ce Elvin tipa 
„ISuse Cristoase!” Volkswagen-ul plonjă printre tufișurile scunde 
și se opri într-un arboret des. Inainte să poată pune mâna pe 
poșetă, mâna lui Elvin era în părul ei și îi lovea puternic capul de 
spătarul scaunului. Se aplecă mai aproape ca să-i spună: 

— lubito, dacă mă gândesc mai bine, nu cre' c-o să mă mai 
conduci cu mașina-napoi. 

e 

Unul din lucrurile care îi plăceau la Leanne era felul cum îi 
pronunţa numele: Big. 

— Acuma vom merge afară, Big, și am să-ţi arăt cum să-ţi 
extragi energiile din natură. Dar trebuie să fii cu picioarele 
goale. 

Păi da, sigur. Așa că își scoase pantofii și Leanne îl conduse 
afară, până la palmierii pitici unde îi spuse să se oprească cu 
spatele spre unul din ei, destul de aproape pentru a putea să-l 
atingă ușor cu mâna. Apoi spuse: 

— Tu îi dai copacului, Big, și copacul îţi dă ţie. 

Bob încercă să facă ce i se spusese și ea zise: 

— Nu-i așa că te simţi mai bine? 

Simţea că e ridicol, dar îi făcu pe plac și-i spuse că da, simţea 
seva trupului cum curge lin. Ea îi zise să continue schimbul de 
energie și cu alți copaci, în timp ce ea se ducea să se schimbe 
de costumul de purificare și să pregătească micul dejun. 

Bob stătea acum lângă un dafin și se gândea ce frumos 
mirosea Leanne; își dăduse cu pudră pentru copii. Mai înainte, 
când îi îndepărta murdăria psihică de pe spate simţise că se 
excită. Simţise și ea și îl privise într-un fel cum nu-l mai privise 
de când purta coada de lame și îi zâmbea de sub apă. Era 
nostim, mereu voise s-o întrebe cum face asta, cum reușește să 
zâmbească fără să înghită apă, dar n-o întrebase niciodată. Se 
gândi dacă nu era bine să nu se strecoare acum la ea în cameră, 
în timp ce se schimba și s-o întrebe. Să-și scoată și el hainele, 
să-i spună că acum este plin de vlagă ca urmare a schimbului cu 
energiile copacilor și că era gata să i-o dovedească. 

leși din umbră, păși în soare și se opri. 

Elvin o ţinea de braț și o conducea în jurul casei. Imediat ce-l 
zări pe judecător îi dădu drumul și Kathy se depărta de el, 
băgându-și mâna în poșeta care îi atârna pe umăr. Era din piele 
veche, moale, în nuanțe de cafeniu. Pipăi portofelul și vru să-l 
scoată, și să-l pună în buzunar. Elvin și judecătorul priveau unul 
la altul. Acum judecătorul își întorsese privirea spre ea și-i 
spuse: 

— Ce se întâmplă aici? 

Kathy nu știa cum să-i spună. Elvin îi aruncă acum o privire și- 
i făcu un gest cu mâna. 

— Du-te acolo, lângă el. 

Kathy porni într-acolo, dar se opri când Elvin își mută din nou 
privirea spre judecător. Păși într-o parte, lateral, neștiind ce fel 
de armă avea Elvin și vrând să lase o oarecare distanţă între ei. 
Zece metri ar fi bine - numai dacă ar putea ajunge la pistolul ei 
din poșetă. Dădu peste legitimaţie și un pachet de gumă de 
mestecat. 

Elvin se răsti la ea: 

— Ce faci acolo? 

Apoi își întoarse din nou privirea spre judecător când acesta 
zise: 

— Parcă te-am mai văzut. 

— Când m-ai condamnat la zece ani, zise Elvin și își spuse 
numele. 

— Știu cine ești, spuse Gibbs. Și ieși afară de aici imediat. 
Dacă ai necazuri, du-te la un avocat. 

— Nu eu am necazuri, dom'le jude, tu ai, zise Elvin și scoase 
pistolul din buzunarul sacoului. 

Un Walther, Kathy era aproape sigură, dar nu știa ce calibru. 
Nu că ar fi avut vreo importanţă, la distanţa aceasta atât de 
mică. Șase metri față de judecător, ceva mai puţin față de ea. 
Scoase portofelul din poșetă, îl aruncă pe jos și băgă din nou 
mâna în poșetă. De astă dată degetele ei dădură peste pistol. Il 
apucă bine și își fixă degetul arătător pe trăgaci, gata să tragă 
prin poșetă. Elvin ridică Walther-ul spre Gibbs și în acel moment 
o voce de femeie îi făcu pe amândoi să se oprească. 

— Big? 

Vocea venea de pe terasa acoperită. 

Kathy văzu cum Elvin se întoarce suficient ca să vadă de unde 
venea vocea ţinând însă pistolul îndreptat spre judecător. 

O auzi din nou pe Leanne: 

— Big? 

Apoi o altă voce pe care o recunoscu: 

— Tu mai bine merge acu acolo. 

Ușa de la terasă se deschise și Leanne apăru într-o rochie 
albă vaporoasă care-i ajungea până la pământ. Părea că abia se 
mișcă, însă ajunsese deja în curte, cu brațele atârnând pe lângă 
Corp. 

Elvin zise: 

— Am mai auzit pe cineva aici. O fată de culoare. 

— N-ai decât să te uiţi dacă vrei, zise Leanne, privind fix la el, 
urmărindu-l cum se duce și deschide ușa de la terasă. 

— Unde s-a dus? 

Leanne rămase nemișcată, cu mâinile ascunse în faldurile 
fustei - Kathy avea impresia că vede o preoteasă - o siluetă 
nemișcată, înveșmântată în alb. Îi spuse lui Elvin: 

— Știu de ce ai venit aici. Pot să-mi dau seama, deși energia 
ta vibrează la un nivel foarte scăzut. Trebuie să fii plin de 
murdărie. Ce ai pe tine? 

Elvin o privi chiorâș. 

— Costumul meu? 

— E poliester, nu-i așa? Totuși pot să-ţi simt emoţiile și scopul. 

Pleoapele începură să-i tremure. 

Kathy văzu. Leanne era gata să spună ceva, dar maxilarele i 
se încleștaseră, scrâșni din dinţi și mâna îi ieși din falduri ţinând 
un revolver și trase - și trase încă o dată când Elvin se răsuci cu 
Walther-ul de la Gibbs ca să-l îndrepte spre ea, trase și de astă 
dată îl nimeri. Elvin se clătină, făcu un pas înapoi, își duse mâna 
la coapsă, se înfipse apoi bine pe picioare și ochii spre Leanne 
când Kathy scoase pistolul din poșetă și trase, îl văzu cum își 
întoarce privirea spre ea și mai trase o dată, și de astă dată îl 
văzu că se rostogolește la pământ. 

Se apropie de el - Elvin era prăbușit pe spate, cu brațele 
întinse în lături, cu Walther-ul aproape - îi dădu un picior și-l 
azvârli cât colo. Nu era sigură dacă mai e în viaţă până nu se 
apropie suficient de el. Împușcase un om. De două ori în inimă 
sau foarte aproape. Începu să se gândească... Deci, așa era... 

Dar acesta era un caz deosebit. L-ai vrut. Întoarse capul ca să 
nu se mai gândească. Cel puţin deocamdată. 

Îl văzu pe judecător cu Leanne, cum îi ia revolverul din mână 
și îi spune ceva ce Kathy nu putea auzi, apoi îi pune braţul pe 
umăr. Acum o văzu pe Leanne care îl privea pierdută, ca și când 
ar fi vrut să-l întrebe: Unde mă aflu? Și spuse: 

— Ce nu poți să crezi? 

Judecătorul o bătea ușor pe umăr. 

— Că te-am văzut ieșind cu arma în mână din casă. Că ai 
făcut ceea ce ai făcut. 

Leanne îi aruncă o privire mirată și spuse: 

— Dar eu n-am făcut nimic. Wanda a tras. 

e 

Kathy stătea în picioare la fereastra de lângă chiuvetă. Gibbs 
spusese: 

— Mai stai puţin, nu suna imediat, și o lăsase acolo. 

Avusese timp să privească pe îndelete la Elvin care zăcea în 
curte și să retrăiască totul. Să-l revadă pe Elvin întorcându-se 
spre ea după ce ea trăsese primul foc. Să audă zgomotul 
împușcăturii și să simtă reculul armei. Să-l vadă cum o privea 
când îl împușca încă o dată, concentrată, ochind pe îndelete, 
nimerind de fapt bine de prima dată... Și se gândi: Stai puţin, n- 
ai vrut. Asta este prima oară. Cum spusese Wesley: Incă nu. Dar 
ea știuse că avea să se întâmple. Nu, ea nu era așa și o enerva 
să descopere că poate împușca pe cineva dacă trebuia. 

Tu nu ești așa. Nu-ţi place să omori. 

Nu, dar iată că se întâmplase. Putea s-o facă. 

Judecătorul intră în bucătărie și scoase sticla de Jim Beam și 
un pahar, fără să-și mai pună gheaţă în dimineaţa asta. 

— Leanne e pe terasă și privește fix la una din pietrele ei. Nu 
vrei să bei ceva? 

— Nu, mulţumesc, spuse Kathy, întorcându-se cu spatele spre 
fereastră. Mă aștept parcă să miște din clipă în clipă. 

Vorbise așa poate ca să minimalizeze ceea ce făcuse, sau ca 
să pară nevinovată. Nu prea era sigură. 

— Cu găurile pe care i le-ai făcut, spuse Gibbs, ar fi o 
adevărată reînviere dacă ar mai mișca. 

— Și Leanne atras în el. 

— Nu, n-a tras. 

— Adică Wanda. 

— Nu, nici ea, spuse Gibbs. Ți-o poţi imagina pe Leanne în 
biroul procurorului, răspunzând la interogatoriu? Stând de vorbă 
apoi cu ziariștii? Ca să le spună că o fetiţă de culoare care a trăit 
acum o sută treizeci și cinci de ani este cea care a tras? Și că a 
făcut-o pentru că dacă muream acum aș fi avut parte de o 
soartă cumplită dincolo? 

— Mie îmi place Leanne, spuse Kathy, bănuind unde vrea să 
ajungă Bob. 

— Atunci n-o lăsa să devină ridicolă. Tu ai tras de două ori. Eu 
am tras o dată. Bine? Crezi că o să poţi supravieţui cu secretul 
ăsta? 

— Presupun că da. 

— O să ne apară pozele în ziare și n-o să ne deranjeze câtuși 
de puțin pe niciunul dintre noi. 

— O să fiu concediată pentru că am făcut uz de armă. 

— Nu-ţi face griji din pricina asta. Am să vorbesc cu la 
Corecțională. 

— Oricum, tot voiam să plec de acolo, spuse Kathy. Vreau să 
mă apuc de altceva. 

— Era și timpul, spuse Gibbs. Știi la ce-ai fi bună? La urmăriri 
penale. Aş putea să-ți aranjez ceva dacă vrei. Am o mulțime de 
prieteni la Biroul Șerifului. O să ajungi foarte repede anchetator. 
Auzi, ce-ar fi să luăm diseară masa împreună și să discutăm pe 
îndelete despre toate astea? Ei, ce zici? 

